
CAPITOLUL 1 


Eram acolo, așezat aproape de ea pe iarbă, în mijlocul unui 
loc de nicăieri. Priveam amândoi în depărtare acea lumină care 
se mărea apropiindu-se, având impresia că eram prăzile ei, 
țintuiţi locului, gata să fim înghiţiţi de ea. 

Un spectacol cu adevărat magnific. Eram ca hipnotizaţi, 
incapabili să ne mișcăm. 

Va fi, oare, ăsta sfârșitul? De ce atunci, în clipele alea, când 
nu-l mai doream? Și totuși l-am căutat și l-am pregătit, atâta 
vreme! De ce nu voiam, nu puteam opri fenomenul ăsta 
distructiv pe care-l declanșasem din proprie voință? 

Nimbee mă privea, cu un aer trist... Dorinţa de a-mi vorbi 
era atât de evidentă, încât mă emoţiona, chiar dacă ea nu 
îndrăznea să mă facă să ies din gândurile mele. Am preferat 
deci să rup tăcerea pentru a o liniști. 

- Te preocupă ceva, Nimbee? 

- Nu, Lor... Pot să te numesc așa, sau nu? M-am întrebat de 
nu știu câte ori cine ești tu cu adevărat, asta e tot. Suntem de 
puţin timp împreună și nu știu despre tine mai mult ca la 
început. Chiar dacă unele lucruri sunt acum mai mult decât 
clare. 

— Poţi să foloseşti numele ăsta dacă vrei. Ce ai vrea să știi 
exact? 

- Exact? Ce cuvânt mare! Nimic precis. Viaţa ta dinainte, 
poate că ar trebui să spun viețile tale anterioare, ce ai făcut, 


cum și de ce ai devenit ce ești acum. 

- Deoarece nu știi cine sunt, Nimbee? am răspuns eu vrând 
să evit cu orice preţ capitolul „vieţile mele anterioare“. 

— Știu puţinul pe care mi l-ai zis. 

—Ţi-am spus aproape totul. 

- La tine, cuvântul „aproape“ înseamnă multe umbre, Lor. 
Mult prea mult pentru cineva să-ți înțeleagă drumul. 

Un mic surâs apăru pe buzele mele. „Ca și cum cineva ar 
putea înţelege drumul ăsta, cu excepţia mea și chiar mai mult!“, 
am meditat eu ascultând-o. 

- Da, Nimbse... Nu ești de vină, nu complet. Îţi voi povesti 
totul, draga mea. 

- Atunci, te ascult... 

Am tras aer în piept și am închis ochii pentru a cobori 
adânc în memorie. Cuvintele au început să iasă, aproape fără să 
mă gândesc la ele... Singure. 

Pentru un auditoriu vast, nu numai pentru Nimbee. 
Povesteam tuturor... fantomelor care sălășluiau în mine și care 
veniseră să ne înconjoare curioase, ca să asculte... Povestea 
mea, dar și a lor... 


Am fost, în una dintre numeroasele mele vieţi, foarte 
adesea scurte, Lor... 

Nu-mi pune întrebări despre vârsta mea, nu mai știu nici 
când m-am născut, nici unde am venit pe lume prima dată. Nici 
chiar unde mă îndrept acum! Prin urmare, îmi va fi imposibil 
să-ți răspund la întrebări. Orice ar fi, n-o voi face. Ceea ce știu și 
pot să-ţi povestesc se referă la istorisirea asta lungă care este un 
fragment din viaţa mea, cea a lui Lor. Cu tot ce conţine ea. 
Amintirile sunt scrise cu creta și se șterg mereu de pe tabla 
neagră a vieţii. 


Îmi place să cred că în timpurile alea am fost unul dintre 
războinicii de după moarte. Cel nebănuit și necunoscut de 


nimeni. Cel care într-o zi a trezit mânia. 

În urmă cu multă vreme am crezut că mi-am dat sufletul 
aceluia pe care mulţi îl numeau „Dumnezeul negru“, renegând 
orice altă ființă supremă. Fără ca eu însumi să cred cu adevărat 
în existenţa lui. Pe bună dreptate... La ce mi-ar fi servit, de 
altfel, asta? Unul despre care gândeam vag că există într-o lume 
în care continuau să trăiască sufletele morţilor. Asta, ori mai 
degrabă cea de dincolo, nu putea să justifice nici măcar 
războaiele mele interminabile, toate pământurile arse pe care 
le-am lăsat în urma pașilor mei ca pe tot atâtea cicatrice. 

De ce să caut o minimă justificare? Am, oare, nevoie de ea? 
Azi nu mă mai gândesc la asta... Și oricum, n-am niciun chef să 
mă justific. 

E ca la război. Există mereu un învins și un învingător. 

De la ai mei, deși i-am ucis pe toţi, mai păstrez încă în gură 
gustul amar al înfrângerii și nu reușesc să-l îndepărtez. Gustul 
răului și al suferinței pe care-l găseam, nu cu mult timp în 
urmă, dulce și plăcut. Durerile omenești care erau, de 
asemenea, ale mele fără să știu. Pe care le împărțeam fără 
constrângere cu toți cei ce aveau nebunia să se apropie prea 
aproape de mine. Ce plăcere încercam văzându-i cum se 
zvârcoleau în răul ce-i înghiţea la fel ca inevitabila furtună care 
ia tot în trecerea ei! Câte suflete și corpuri carbonizate până în 
profunzime am luat eu în trecerea mea? Cui le-a păsat de asta? 
În orice caz, nu mie. Nici la vremea aia, nici azi. Am pierdut 
până și ultima fărâmă de amintire în privinţa numelor lor, dacă 
aveau unul. Cu excepţia ei. Îngerul care a venit și a plecat la fel 
de repede. Care continuă să fie vie, undeva într-un colț 
îndepărtat al memoriei mele și alături de mine, de fiecare dată 
când o chem. Umbră albă, fantomatică, un mic spin rămas în 
cicatricea unei răni din inimă. 

Astăzi toate astea sunt departe. Atât de departe, că mintea 
mea nu mai reușește, sau nu mai vrea, să numească ziua 


plecării ei. A fost prima zi din transformarea lentă care urma să 
se producă asupra bietului om care eram în acele timpuri. 
Asupra unei fiinţe cu tot ce avea mai omenesc în ea și care, 
încet, avea să devină o fiară însetată de lacrimi și de sânge. 

Alb și negru, zi și noapte. Noaptea urma să fie lungă, fără 
vise, fără odihnă... 


Trebuie să-ncep de la început povestea... 


Ea începe în acea zi în care am întâlnit-o pe Leila. O ţigancă 
bătrână, ghicitoare, care atunci când n-avea ce face citea și 
viitorul în scrierile oamenilor. 

Femeia mă privea cu un aer trist, șocată, cu o privire 
sălbatică. Ceea ce văzuse în liniile palmelor mele părea s-o 
înspăimânte. Eram acolo așteptând răbdător să-mi vorbească, 
ațintindu-mi ochii asupra gurii ei. Tăcerea devenise apăsătoare. 
Nu că aș fi acordat mare importanţă genului ăsta de practică, 
dar curiozitatea mă stârnea totuși. 

Apoi, ce puteam aștepta de la bătrâna asta, atât de grasă, 
încât abia mergea fără baston? În plus, îmbrăcată la un mod 
mai mult decât viu colorat! Un curcubeu pălea pe lângă ea! Cât 
despre aspectul îngrijit, și el lăsa de dorit!... În sfârșit, după 
câteva lungi minute vocea ei răgușită a sfâșiat tăcerea instalată 
în cameră. 

- Lor, e curios ce am citit în viitorul ăsta care va fi al tău. În 
opinia mea, în orice caz. Taci, te rog, și ascultă-mă foarte atent. 

- Bine, ascult. 

— Am zis: „Taci și ascultă-mă“! Nu e nevoie să-mi confirmi. 

Sunetul vocii ei era tăios ca o lamă de ras. M-a împietrit și 
m-a redus la tăcerea cea mai desăvârșită. La modul cel mai 
simplu și mai eficace. 

- Lor, tocmai am văzut ceea ce n-am văzut niciodată în 
lunga mea viaţă... Îţi vei părăsi ţara, prietenii și fata pe care-o 
iubeşti. O altă viaţă te așteaptă, lungă și dificilă. Putin 


complicată la început. Dar începutul nu va însemna nimic faţă 
de ce va urma. Deci vei pleca undeva. Vei părăsi legea 
vampirilor, Lor. Te vei căsători cu o femeie născută acolo. 
Perioada asta scurtă va fi foarte încărcată și foarte agitată. 
Înainte și în timpul ei. 

Veţi avea copii și ţi se va întâmpla o mare nenorocire. Nu 
mă întreba, mai ales, ce fel de nenorocire, nu pot să-ţi vorbesc 
despre asta, pentru nimic pe lume. Știu ce, știu că ai vrea să știi 
și tu, dar, din nefericire, nu pot să-ţi dezvălui. Cunoașterea îţi va 
transforma viața în infern. Nimeni n-are dreptul să schimbe 
cursul destinului. După evenimentul ăsta totul se va schimba în 
viaţa ta, inclusiv tu. Vei plonja într-o noapte neagră. Viaţa ta, în 
pofida unei alte femei care te va însoţi și va rămâne în umbra 
ta, nu va fi decât o lungă traversare a nopții ăsteia. Vei petrece 
mulți ani rătăcind cu un singur scop: să mori. 

Nici apropiații tăi, nici altcineva nu vor putea rămâne 
aproape de tine. Se vor îndepărta toţi, incapabili de a trăi cu și 
în coșmarurile tale. 

Pentru mine, e ca și cum ai avea mai multe vieți. 

Într-o zi un fel de lumină va reveni la tine ca prin miracol. 
Vei deveni, în sfârșit, tu însuți și vei întâlni altă femeie, cu sânge 
amestecat, care te va însoți până la capătul timpurilor. Ceea ce 
înseamnă că pentru mine asta nu spune nimic, fiindcă asta nu 
există pentru oameni. 

În sfârșit, îţi vei înlătura fantomele pentru un scurt, foarte 
scurt, drum de bucurie. Un drum pe care-l vei părăsi pentru a-ţi 
relua ulterior drumul tău prin valea umbrelor. O evoluţie 
căreia nu-i văd capătul. 

Cu asta va fi tot, Lor. Nu pot face mai mult pentru tine, deja 
am spus prea mult. Fii curajos, tinere! Drumul va fi lung și 
dureros. Pleacă în clipa asta! Însă nu uita: luptă-te până la capăt 
dacă vrei să supraviețuiești. Adio, nu mai vreau să te văd. Și nu 
doresc să mă plătești. Mi-ar aduce ghinion. 


- Leila, așteaptă, te rog, explică-mi. Ce ghinion? 

În van, ea s-a ridicat și a părăsit micul salon în care fusesem 
primit. Lăsându-mă derutat. Nu credeam un singur cuvânt din 
ce-mi prezisese, totuși mă tulbura. Hmm! Nu era o bătrână 
nebună care m-ar fi putut face să cred în prezicători și alți 
magicieni. Am părăsit rapid locul. Odată ce am deschis ușa mi- 
am șters totul din minte. 


În acea seară mă plimbam pe străduţele orașului. Ca de 
obicei, nicio lumină. Nitaa mă urma destul de departe, pentru a 
nu fi văzută, însă zgomotul surd al aripilor ei ajungea până la 
mine, în tăcerea profundă care mă învăluia. La ora aceea toată 
lumea dormea. 

Singurele ființe vii care mergeau pe stradă erau niște 
noctambuli ca și mine sau câteva gărzi ale Împăratului, care nu 
aveau altceva mai bun de făcut. Sau care urmăreau câteva fete 
ori niște hoţi la drumul mare ce avuseseră ghinionul să le iasă- 
n cale. Nitaa m-a scos din gândurile mele, alarmată. 

— Vine un vampir, e chiar în faţa ta, Lor. Fii atent și ascunde- 
te. 

— Singur? 

- Un vampir și, aparent, este o fată cu el. Gândurile ei sunt 
confuze, are un aer terorizat, sărmana. 

- Încă un ticălos care vrea să guste niște carne proaspătă. 

- Nu te băga, nu e problema ta. 

- Ocupă-te tu de asta! Apropie-te încet. Eu voi încerca să-i 
spun că nu e bine ce face și s-o eliberez pe fată. 

- Renunţă, îţi repet. 

- Nu. 

După câţiva pași vampirul a dat colţul și s-a trezit faţă în 
faţă cu mine. 

La șold avea o spadă lungă, fină. Ceea ce dovedea că știa s-o 
folosească, deoarece nu purta arma de frumuseţe. 


- Bună seara, Stăpâne, am rostit eu cu o voce calmă, fără să 
mă îndepărtez totuși ca să-i fac loc să treacă. 

— Eşti pe drumul meu, omule. Dă-te la o pare și lasă-mă să 
trec, înainte să te tai. 

— Stăpâne, te voi lăsa să treci, da, dar biata fată ce rău ţi-a 
făcut? Chiar îi e teamă, sărmana. 

Spunând asta, am făcut un pas înainte și am văzut faţa 
înspăimântată a puștoaicei de-abia 18 ani, brună, destul de 
înaltă. O puștoaică frumoasă, desigur, vampirul n-o alesese pe 
cea mai urâtă. 

S-a îndreptat spre mine pentru a mă da la o parte, sigur de 
superioritatea lui. Când a ajuns aproape de mine, cât să-ntind 
mâna, pumnalul meu i s-a înfipt în piept, până la mâner. Știam 
că rana n-avea să-l omoare, însă cele câteva minute necesare 
pentru a riposta îmi ajungeau. 

Am apucat braţul fetei și i-am spus să fugă și să se ascundă 
acasă la ea sau în altă parte, dar să se ascundă. 

- Lor, mai vin și alţii. Doi. Se apropie repede. 

Am împins fata în noapte. Ea a început să fugă cât de repede 
putea. 

- Nitaa, ajută-mă. N-am decât pumnalul, nu cred că le voi 
face faţă. 

- Sunt aici. 

În câteva clipe ea sosi lângă mine, i-am sărit în spate, fără 
întârziere, și ne-am luat zborul, dispărând. De sus auzeam 
strigătele vampirilor care chemau gărzile. 

- Orașul a devenit nesigur, Lor. 

- Da, ne vom îndrepta spre munţi, unde vom fi în siguranţă 
în grota noastră. 

— Să mergem acolo. Ţine-te bine. 

- Zboară repede. Să sperăm că se va descurca puștoaica. 

— Să sperăm. Dacă vampirul o prinde la ea acasă, n-are nicio 
șansă. Dar dacă a fugit pe străzi, atunci nu le va fi ușor s-o 


găsească. Chiar și pentru ei. 

- Cu atât mai rău. Am făcut ce-am putut. 

— I-am cercetat pe ceilalți vampiri. Prietenul tău n-a murit și 
ei au dat alarma în oraș. Gărzile sunt cu ochii-n patru. 

- Pot să mă caute oricând. Dar de aici până la a mă găsi eo 
cale lungă. 

- Spune-mi deci, ai rănit un nobil și ofițer superior al 
armatei, după cum spuneau ei. 

- Păcat că n-am avut timp să-l ucid. A avut noroc. 

- Tu însă, mai puţin. Nu vor renunţa până când nu te vor 
găsi. 

- Atunci, vor avea de căutat mult și bine. Întreaga lor viaţă. 

Brusc, mi-a venit o idee. I-am dezvăluit-o lui Nitaa, care a 
fost de acord cu mine. 

Așadar, am zburat amândoi repede spre ascunzătoarea 
noastră din munţi. Mi-am luat spada și, împreună cu Nitaa, ne- 
am întors la Stibur. Nu trebuia decât să facem legătura între 
acţiunea mea și fată. Pentru asta, trebuia să continuăm în a-i 
lovi pe vampiri, înainte să dispară. A fost un adevărat măcel, 
toate gărzile pe care le-am întâlnit au fost ucise și transformate 
în torţe, fără niciun proces. Un adevărat atac în regulă, care 
urma să ţină ocupată multă vreme armata vampirilor, căutând 
un om, spre a-l pedepsi. Fata nu era decât o pierdere colaterală 
fără importanţă pentru ei. Sosise vremea să plecăm. 

- Nitaa, părăsim locul. l-aţi zborul, te rog. 

N-a fost nevoie să repet rugămintea. Ea și-a luat zborul cât 
de repede a putut. 


Trăiam singur. 

Viața mea se scurgea ca a altora, liniștită, în orașul gigantic 
fără suflet. Sau, mai des, în sătucul meu dintr-un colț îndepărtat 
de mediu rural, într-o căsuţă pe care-o cumpărasem și apoi o 
amenajasem potrivit nevoilor mele. Acolo trăiam de câtva timp, 


departe de pământurile unde m-am născut. Departe de ţara 
blestemată a vampirilor, unde nu-mi mai aveam locul, nici 
orice altceva în comun, și unde nu voiam, sub niciun pretext, să 
mă supun legilor lor. 

Un tânăr care-și lăsase în urmă tara strămoșilor și care 
încerca să se adapteze cât mai bine noului mediu. Noi 
obișnuinţe, alte obiceiuri pe care trebuia să le înţeleagă și să le 
adopte pe cât posibil. Sau cel puţin să lase impresia asta. 

Nu erau bucurii în fiecare zi, deoarece vechii prieteni și fata 
pe care-o părăsisem îmi lipseau. Dorinţa de a mă întoarce la 
rădăcinile mele tresălta adesea în sufletul meu, cu violenţă, 
înfigându-și ghearele tăioase și ascuţite. Fără să cedez tentaţiei, 
rezistând de bine, de rău, fiindcă nu mi-a plăcut niciodată să 
revin pe urma pașilor mei. 

În trecutul meu îndepărtat a existat o fată frumoasă. Eram 
îndrăgostit înainte ca ea să nu facă tot posibilul pentru a nu 
pierde copilul pe care-l aștepta, al nostru. Separarea mi-a 
mâhnit sufletul. Cuprins de suferința cea mai crudă, fără să am 
altceva de făcut decât să plec. Trebuia să plec. 

La acea vreme nu mă mai gândeam la asta. În definitiv, 
bătrâna Leila nu mi-a spus ea că urma să-mi părăsesc ţara 
pentru o alta? 

De ce vii tu, Adnas, fantomă ieșită din străfundurile 
amintirilor mele? Tu, frumoasa blondă, fragilă, cu ochii tăi 
albaștri și părul tău lung... Atâţia ani petrecuţi gândindu-mă la 
tine înainte să te uit! 

Curios, n-am reușit niciodată să te uit. Ai supravieţuit în tot 
timpul ăsta, undeva în mine. Cât timp? N-are importanţă. Prea 
mult, poate nu destul... Cert e că nu m-ai părăsit niciodată. O 
icoană din copilărie. Cu atât mai rău pentru noi, este prea 
târziu, nu putem învia morții. Tu ești moartă, de altfel, știu asta. 

Eu, în schimb, sunt aici, acum, cu cea care a pășit puţin pe 
drumul meu. Cea care a fost credincioasă și puternică, și pentru 


care am schimbat totul. Nimbée, regină absolută a ultimilor mei 
ani din ultima mea viaţă terestră. Venită de undeva, dintr-o 
lume necunoscută pentru mine. Cea pe care am așteptat-o 
dintotdeauna, sperată, visată. 

Îmi amintesc de primele luni și de tristeţea care-mi ardea 
sufletul. Despărțirea de viața mea dinainte mă rănise adânc. 

Și de ea... Aleahim, frumoasa brună. Înaltă, subţire și zveltă, 
cu părul pe jumătate lung, cu pielea de culoarea marmorei... De 
parfumul de trandafiri lăsat în urma ei. Care mă îmbăta. Îmi 
amintesc, ne-am hotărât să ne căsătorim cât mai repede posibil. 
Viaţa însă a decis altfel. Viaţa și ea. Aleahim n-a vrut să mă 
urmeze în noua aventură. Destinul... Țara nouă îi făcea teamă. 
Teamă de a nu se putea adapta acolo și de a lupta pentru a 
reconstrui tot. Păcat pentru noi și pentru viitorul care a devenit 
trecutul nostru. Viața m-a ajutat s-o uit... Sau, mai degrabă, să- 
mi aranjez toate amintirile referitoare la ea într-un colț ascuns. 
Stiti... Cutiuţa cu amintiri pe care-o deschidem rar, uneori 
niciodată. Unii îi pierd cheia, uitând până și locul de unde vin. 
Ca și voi, la fel am făcut și eu... 

În noua versiune a vieţii mele am reînceput să mă consacru 
jocului meu de cărţi preferat, has. Îmi aducea o ocupaţie, 
contacte cu alte persoane, obligându-mă să ies în oraș. Și niște 
bani în plus, nu prea mulţi, dar atât cât să nu mă prea ating de 
rezervele mele. 


În seara aceea, ca în multe altele, înconjurat de câţiva 
prieteni, jucam. Eram în sala de joc în care, în mai multe seri pe 
săptămână, ne întâlneam ca să jucăm și să învăţăm. 

O sală frumoasă, cu 40 de mese, fiecare cu două scaune, 
permițându-ne să stăm față în față. Centrul camerei era gol, 
pentru a lăsa oamenilor spațiu de mișcare. Lângă ușa de la 
intrare, fixat în perete, era un cuier mare, iar din tavan vreo 
zece lămpi ofereau lumina necesară. 


Ușa sălii s-a deschis cu un scârţâit ușor, destul de puternic 
însă ca să mă scoată din reflecțiile mele și să ridic capul. 

Ea era acolo, în cadrul ușii. Îmbrăcată toată în negru, cu 
părul negru căzându-i pe umeri. Înaltă, zveltă și subţire. Și-a 
rotit ochii prin întreaga sală, curioasă. Privirile ni s-au 
intersectat câteva clipe, fără să întârzie prea mult una asupra 
celeilalte. 

Am avut instantaneu revelaţia că nu eram pregătit să uit 
privirea aceea. Că urma să fac orice pentru a o vedea cât mai 
des posibil, dacă nu, pentru totdeauna. 

Am reînceput să mă gândesc la analiza partidei. Dar eram 
obosit și gândurile îmi zburau în toate părțile. Era inutil să 
insist, fiindcă privirea mea fixa absent figurinele jocului. 
Mintea-mi călătorea aiurea, departe, foarte departe de sala 
aceea. Spre munţii mei, acolo unde crescusem... 

- Bună seara... Pot să mă așez, vă rog? 

Vocea ei abia am auzit-o. Ca și cum venea de departe, din 
altă lume. Am ridicat încet ochii, pentru a vedea cine-mi 
vorbea. Era, într-adevăr, ea, fata care tocmai intrase. Supărat că 
jeșise din visele mele, am făcut cu o privire neagră turul sălii. 
Forţat să constat că în faţa mea se afla singurul loc liber. Pe care 
nu puteam, din decenţă, să i-l refuz. Obligat să fiu politicos și 
galant, în pofida dorinţei de a o trimite la plimbare. 

- La dispoziţia dvs. Luaţi loc, vă rog. Nu e nicio problemă. 
Fiind singurul loc liber, aș fi fost nepoliticos dacă v-aș fi spus 
nu. Oricare ar fi motivul, am continuat eu regretând imediat 
sfârșitul frazei mele. 

Apoi, ca și cum nu s-ar fi întâmplat nimic, m-am cufundat 
iar în reveriile mele. Din ce în ce mai adânc. De unde am fost 
scos, încă o dată, fără nicio reţinere: 

- Mă numesc Elni. Pot ști cu cine am onoarea să vorbesc? 

Deja începea să mă enerveze. Fata, frumoasă la început, mi- 
a apărut deodată prea vorbăreaţă, sub înfățișarea acelei păsări 


din familia corvidelor, cu penaj în alb și negru, foarte 
zgomotoasă! Asta-mi mai lipsea în seara aia! Trebuia să găsesc, 
repede, o portiţă de scăpare. Politicos, dar ferm. 

- Încântat! Mă numesc Lor. 

În ciuda cuvintelor mele, faţa nu trebuie să fi exprimat o 
încântare prea mare. 

De ce nu i-am dezvăluit deci prenumele? Asta ar fi 
îndemnat-o să intre în discuţie cu mine, să-mi povestească 
viaţa, cu toată flecăreala seducătoare pe care o femeie o poate 
folosi când se plictisește. Ce ghinion! 

- Încântată, de asemenea! Veniţi de mult timp aici? 

„Uite așa încep problemele“, am meditat eu cu 
amărăciune... 

- Da și nu. Totul depinde de ce înţelegeţi prin mult timp! De 
câteva luni. Dvs.? 

Ce vorbeam eu acolo? Făceam schimb de informaţii? Uf! 
Femeile care se plictisesc! Ce curiozitate devorantă le 
stăpânește! 

- Eu, de câţiva ani. Și dvs. jucaţi has? De multă vreme? 

În faţa stupidităţii întrebării aveam un chef teribil să-i 
răspund ceva în genul: „Nu, sunt aici ca să cultiv morcovi și în 
faţa mea se află seminţele.“ Și ideea mă gâdila puternic, 
făcându-mă să surâd... 

- Da, încerc să înţeleg ceva din jocul de has. De câţiva ani 
buni. Dar e foarte complicat. Fac și eu ce pot. Dvs. vă 
descurcați? 

Mai mult, începusem să alimentez o discuţie goală de sens... 
Ce imbecil eram! 

- Da, însă nu prea am timp ca să mă antrenez și să învăţ. 
Deci joc relativ prost, în raport cu cei aflaţi acolo. În definitiv, 
are importanță? Totul e să joci de plăcere, nu? 

— Aveţi dreptate. Cel mai important lucru e plăcerea. 

La vorbele abia rostite intrasem într-un fel de delir. Care 


era plăcerea de care vorbeam? Fata n-avea aerul că pricepuse 
sensul. În orice caz, n-o arăta. Cu atât mai bine! 

- Ne putem tutui? Ar fi mai ușor. Cu atât mai mult dacă ne 
vom mai vedea vreodată pe aici. 

De ce naiba nu ne tragem de șireturi sau nu ne scărpinăm 
în cap unul pe altul? Cine este fata asta? Vorbim abia de un sfert 
de oră și ea vrea să ne zicem „tu“! Și apoi, ce va mai urma? 

- Cum vrei tu! Personal, nu mă deranjează! 

E clar, trebuie să fi mâncat, fără să știu, ciuperci mai mult 
sau mai puţin halucinogene! De ce naiba am spus da? 

- Mulţumesc, Lor. Ai un accent ușor. Nu ești de pe aici? Din 
ce zonă vii? 

Voia și arborele meu genealogic complet?! 

— Vin din estul lumii. Din estul îndepărtat. Nici tu nu pari să 
fii de pe aici. Toţi sunt mai mult sau mai puţin blonzi prin 
locurile astea, pe când tu ai culoarea pielii de un brun foarte 
accentuat! 

— Vii din est, eu din sud. Așadar, ca și semenii mei, sunt 
brună. Nu blondă! 

O glumă clasică și bună! Familiarităţile care vin energic! 
Nu, dar... 

— Ah, da, ești o fată născută acolo unde există soare. Eu vin 
din ţara vampirilor. Știu că pentru tine, cei de aici, ei nu sunt 
decât niște legende și povești, totuși la mine constituie o 
realitate zilnică. Ei nu, nu sunt unul dintre ăia, pe mine m-au 
ratat! Singura trăsătură pe care o avem în comun este culoarea 
neagră a părului. 

Pe faţa ei se putea vedea o mască pe cât de credulă, pe atât 
de uimită. Brusc, nu mai știam ce să spun. Oricum, discuţia 
devenea greoaie, plictisitoare și atingea puţin cam mult 
intimitatea. Tăcerea care se instalase încet între noi îmi 
permitea un cadru de acţiune. Visele-mi reveneau în galop în 
minte, ce aluneca spre alte locuri. Încă o dată, dar nu pentru 


mult timp. 

- Trebuie să plec, Lor. O seară bună, prietene. 

Vocea ei fu ca un duș rece care mă smulgea din vis și mă 
readucea în realitate. 

- Da, Elni. O seară bună și pe altădată. 

O priveam ridicându-se liniștită de pe scaun. Degaja o forță 
felină puţin neobișnuită pentru o femeie. Cu atât mai mult cu 
cât nu lăsa, fățiș, impresia asta la prima vedere. Fizic, fata îmi 
păruse la început fragilă. În pofida taliei înalte, după părerea 
mea, de vreo 1,80 m. Aranjându-și ţinuta, gesturile ei erau 
precise și calme. Aș putea spune chiar de o precizie mecanică. 
În definitiv și la modul cel mai sigur, îmi plăcea. Elni deschise 
ușa și ieși din sală. Exact în acel moment m-am ridicat și am 
fugit s-o aduc înapoi. Când am deschis ușa ea era în capul 
scărilor. 

- Elni, te rog, așteaptă o clipă. Aș vrea să-ţi pun o întrebare. 

S-a întors spre mine, cu un aer uimit. 

- Da, Lor. Te ascult. 

— Aș dori doar să știu când vei mai veni. Mi-ar plăcea să fiu 
și eu aici. 

- Ei, exclamă ea plină de îndoială, mâine seară. Voi pleca 
mai devreme de la serviciu și voi veni, dacă vrei, spre sfârșitul 
după-amiezii. E bine așa? 

- Da. Este perfect. Îţi doresc să ajungi cu bine acasă. 

Zicând astea, m-am întors la masa de joc. Unde am avut 
neplăcuta senzaţie că-mi lipsea ceva, că locul era gol. Mai 
degrabă unul anume. De ce naiba eram mulțumit să știu că ea 
va reveni mâine? După câteva minte petrecute gândindu-mă la 
ea mi-am zis că sosise timpul, și pentru mine, să revin acasă. În 
orice caz, mintea îmi era la altceva decât la joc în seara aia. Nici 
nu era dificil să insist prea mult. Mi-am luat haina și din câteva 
salturi peste treptele de la ieșire am ajuns în stradă. Aerul 
proaspăt de afară m-a lovit brusc. Aveam chef să merg puţin pe 


jos, să profit de aerul curat și rece pentru a mă trezi și deci n- 
am chemat-o pe Nitaa. 

Nitaa, însoţitoarea mea dintotdeauna. Sora mea dragon. N- 
am reușit niciodată s-o înţeleg. O adevărată erezie! 

Oricum, nu eram decât eu pe lume ca s-o suport. O sălbatică 
grozavă și extrem de violentă. În opinia mea, nimeni nu se 
putea apropia de ea. 

Când a venit să mă întâlnească, deoarece ea m-a căutat și m- 
a găsit, nicio ființă vie nu se putea apropia de ea. În ziua aia 
Nitaa m-a luat cu forța și m-a dus sus de tot, deasupra Munţilor 
Negri. Acolo mi-a explicat cine era și care erau legăturile dintre 
noi. Am petrecut împreună câteva zile în timpul cărora am 
învățat principalele legi și, înainte de a pleca, am participat 
amândoi la ritualul uniunii sufletelor. 

La fel ca toţi cei care erau în comuniune cu sufletul unui 
dragon, noi comunicam prin forța gândului. Nişte frați, fiindcă 
nu puteam pretinde serios că eram stăpânii lor. Ei acceptau să 
fie legaţi cu noi prin grandoarea sufletului și deoarece natura 
ne făcuse așa. Acești dragoni descriși atât de mult ne însoțeau 
de-a lungul vieților noastre. Avantajul era că noi trăiam la fel de 
mult ca ei. Câteva sute de ani. Îmbătrânirea corpului încetinea 
foarte mult pentru noi, oamenii, când împlineam 30 de ani. 

Și gândindu-mă la Nitaa, am auzit un fâlfâit de aripi și un 
suflu puternic de aer care mă împingea de la spate. 

Tocmai sosise! Nitaa nu se putea obişnui niciodată, în 
niciun moment al vieţii ei, cu cea mai infimă delicateţe! Chestie 
de nuanţă: A putea și A vrea. Adesea, când venea la întâlnire, 
aveam, pur și simplu, senzaţia că urma să-mi iau zborul. 

- Nitaa! Încet! Într-o zi, o să-mi rupi ceva! 

— Scuze! Te-ai gândit la mine, și iată-mă. Intrăm? 

- Da, Nitaa. Intrăm. Pe jos. Vom merge puţin amândoi dacă 
vrei. Orașul e pustiu și dacă auzi ceva, pe cineva, îţi vei lua 
zborul. Rămâi lângă mine, astfel vom evita catastrofele! Bine? 


- Da! Ador să merg cu tine. Am impresia că sunt câinele tău. 
Nu mai lipsește decât lesa ca impresia să devină realitate. 

Chiar că da! Frumoasă imagine! Un om care se plimbă prin 
oraș cu animalul lui de companie, un dragon! 

— Ce spui acolo, Nitaa? Și mie-mi place să mă plimb cu tine, 
însă nu te consider câinele meu... Confuzia e dificilă totuși, nu? 

Gândurile mele și-au luat zborul spre Elni. Amănunt care 
nu-i putea scăpa lui Nitaa nevăstuica. 

— Cine este Elni? 

Ah, nu! Că aude ce gândesc, e normal. Dar să scotocească, 
nu sunt de acord cu asta. 

— Nitaa! Nu e bine ce faci! 

— Nu fac nimic. Te gândești și te-am auzit, inevitabil. Suntem 
legaţi, nu uita. Dar tu nu ești obligat să-mi spui cine e ea. 
Dovadă că nu scotocesc, cum zici tu, și că nu știu nimic despre 
ea. 

Nitaa avea dreptate de data asta. 

- Nu, nu sunt obligat. Dar poate-ţi voi spune. Un fel de zeiță 
care a venit la mine seara asta, la sala de joc. N-aveam chef să-i 
vorbesc. Totuși am făcut-o. Este foarte frumoasă. Vrei s-o vezi? 

- Dacă dorești. Ţi-o poţi aminti clar? 

- Da. Uite. 

Într-o clipă mi-am revizuit calm în minte, ca într-un 
sinopsis, toate momentele petrecute cu Elni. 

- Ai dreptate, Lor. Este foarte drăguță. Ar trebui să fiu 
geloasă pe ea? 

Nu, nici măcar n-avea vreo importanţă. Nitaa devenea puţin 
nebună. 

- Nitaa, tu ești un DRAGON, nătângo! Nu vei fi niciodată 
pentru mine decât o soră. Foarte apropiată, foarte dragă, o 
parte din mine însumi, din sufletul meu, dar pentru totdeauna. 

- Da, știu. Oricum, n-am idee de ce n-o iubesc prea mult pe 
ea... 


— Așadar, de ce? Nu întreci puţin măsura cu gelozia ta? 
Serios! 

- Ba nu, nu spune prostii. Și ca să-ţi spun drept, nu mi-ar 
plăcea s-o am stăpână. 

— Nitaa, de când ai tu un stăpân? N-ai avut niciodată din 
câte știu eu. Am fost dintotdeauna frate și soră, fătuco! 

— Adevărat. Ai fost mereu perfect cu mine. Dar nu știu. E 
instinctul meu. Ce vrei? Nu mă pot schimba. 

- Îmi voi acorda cât timp va fi necesar să mă gândesc la 
asta. Însă, știi, n-am niciun chef să la pe cineva să intre în viaţa 
mea. Cel puţin deocamdată. 

— Știu. Sper că n-o să rămâi singur toată viața, nu? 

- Singur? Eu? Cine spune că sunt singur? Te am pe tine, 
Nitaa! 

- Da, da... Eu nu voi fi niciodată cea care-ţi va face copii. Eşti 
prea mic pentru mine! Ai văzut doar cât ești de lamentabil pe 
lângă mine? Și lipsit de iniţiativă! 

— Nitaa... Te ador. Problema e că nu mai reușeșc să mi-o scot 
din minte pe Elni. Și doresc, într-adevăr, s-o revăd mâine. 

- Răbdare, Lor. Răbdare, nu te avânta cu capul plecat în 
ceață. Ai avut deja o experienţă proastă nu cu mult timp în 
urmă. Nu uita prea repede trecutul. 

- Nu. Cum l-aș putea uita? Imposibil. Voi fi precaut, îţi 
promit, îţi jur chiar. 

- Foarte bine, Lor. 

- Da. Ştii, ea mi-a dat impresia unei fiinţe venite din altă 
lume. Când îmi vorbește am senzaţia că aud o muzică. Ti-ar 
plăcea s-o cunoști? 

- Dumnezeule! Nu, lasă-mă să râd, te rog! Cu tine am auzit 
și am văzut tot! Abia ai schimbat câteva cuvinte cu fata asta și 
hop! S-a îndrăgostit micuțul Lor! Pe bune, găsești serioasă 
relaţia cu Elni?! 

— Cine spune că sunt îndrăgostit? Cu excepţia ta. 


- N-ai nevoie s-o spui! Se vede bine pe faţa ta! 

Nitaa mă cunoștea mai bine decât oricine. Dar îndrăgostit, 
nu. Nu încă. Mă gândeam la asta. Și Elni îmi plăcea mult. 

- Bun. Așteptând, încă nu mi-ai răspuns la întrebare. Ţi-ar 
plăcea s-o vezi? 

- Dacă vrei neapărat. 

— Ce nesuferită! Vreau să zic, TU ţi-ai dori s-o vezi?! 

- Presupun că n-am de ales. 

Of, ce dragon nesuferit! Când intra în configuraţia asta, 
vorbind fără să spună nimic, evitând răspunsul, nu era nimeni 
mai bun ca Nitaa la un asemenea joc. Și cu atât mai mult 
nimeni care să mă enerveze în cazul ăsta, și atât de ușor! Ce 
limbă de lemn! 

— Ascultă, atât timp cât nu-mi vei zice: „Vreau s-o văd!“, n-o 
vei vedea. Îţi convine? am spus eu iritat. 

- De ce te superi? N-am spus niciodată asta. 

- Nu. Dar nici contrariul... Am zis! 

- Mi-aș dori mult s-o văd. Însă dă-mi timp ca să pot face 
asta. De altfel, în cazul tău, nu e nimic stabilit, nici clar în 
mintea ta. Cea ce mă determină să afirm că nu este încă aprins 
focul. Când vei lua decizia să te apropii mai mult și să trăieşti cu 
ea, da, aș vrea s-o cunosc înainte. Pentru mine, orice dorinţă de- 
a ta e ca și împlinită. Înţelegi? 

- Da, înţeleg. Dar aș vrea să te întâlnești cu ea și să-mi spui 
părerea ta. Știi în ce măsură și ce nevoie am de sfatul tău. 

- Bun, de acord. Dacă iei lucrurile în felul ăsta, nu pot 
refuza. Nu-mi prea dai de ales. Va fi când vei dori. Mulţumesc 
de încredere. 

- Tocmai ai zis o mare tâmpenie. Nu trebuie să-mi 
mulțumești pentru „încredere“. Știi la fel de bine ca mine că ești 
singura ființă pe lume în care am și pot avea o încredere 
absolută, Nitaa. 

— Știu. Prefer s-o spun totuși. Uite, deja am sosit. 


Cum a trecut timpul așa de repede? Ne aflam în faţa ușii 
casei noastre fără să ne fi dat seama de drumul parcurs, nici de 
ora tardivă. Sau, pentru a fi mai exact, era dimineaţa devreme... 

O zi frumoasă, cu ceva nou, Elni. Cu mult prea multe 
întrebări fără răspuns. În orice caz, pentru moment. 


CAPITOLUL 2 


Răspunsuri care n-ar fi sosit, cu siguranţă, în ziua aceea, în 
pofida faptului că nu închisesem ochii toată noaptea. Puținele 
cuvinte schimbate cu Elni îmi răsunau neîncetat în minte. Nu la 
fel ca înainte. Era ceva în plus, nedefinit, dar palpabil. Și Nitaa 
nu mă mai liniștea cu reacţia ei epidermică. 

Într-adevăr, credeam că sunt blindat împotriva lucrului 
ăsta, dar, oricum, mă înșelam pe toată linia. 

Trebuia să mă descotorosesc, cu orice preţ, de toate astea și 
să-mi eliberez mintea. Aveam alte lucruri, mai importante, de 
făcut. Odată decizia luată mi-am spus că trebuia să nu mai duc 
o viață singuratică și, în consecinţă, să ies puţin din peștera 
mea. Problema era că nu eram obișnuit să fac altceva decât 
ceea ce numeam munca mea. Nu cunoșteam locurile de 
întâlnire în care se amuzau tinerii de vârsta mea și, mai ales, n- 
aveam niciun chef să le cunosc. Întrebarea era și rămânea 
clară: „Cum să procedez?“ 

Era vremea să-mi dau seama, subit și cu amărăciune, că, în 
definitiv, de când îmi schimbasem ţara nu mai exista nimic din 
viaţa mea anterioară. Sau aproape. A mă complace într-o 
singurătate autoimpusă a creat un vid perfect în jurul meu. Mai 
rău era lipsa oricărui sentiment sau a unei nevoi de a schimba 
situaţia. Un fel de existenţă dedicată pasiunii mele, jocul de has, 
și lui Nitaa, pentru care trebuia să accept o anumită formă de 
izolare. Fără să văd ce se întâmpla în jur, fiinţele vii deveniseră 


niște umbre pe un zid. 


X 


Nimbée mă privea bănuitoare, întrebătoare, uimită și 
neîncrezătoare în același timp! Un amestec surprinzător în 
privirea ei... 

- Cum vine asta, Lor? Tu? Singur? Totuși e, într-adevăr, o 
stare de fapt pe care n-ai suportat-o niciodată! În orice caz, din 
câte știu eu. 

Ochii mei au aţintit-o lent, fără s-o vadă neapărat. O 
priveam, însă senzaţia că ochii mei treceau prin ea era foarte 
intensă. 

Vocea îi venea de departe, ca și cum nu răzbătea decât vag 
prin coconul în care mă aflam. Și chiar așa eram. În coconul 
amintirilor mele. Imposibil de ridicat ecranul de pânză dintre 
mintea mea și lumea din jur. 


X 


Întâlnirea mea cu Nimbée avea loc, curios, în faţa ochilor 
mei. Imagini vechi ale unor amintiri, învechite, puţin fade, dar 
vizibile cu claritate. 

Nitaa, draga mea Nitaa, care a asistat la întâlnire. Cât de 
mult îmi lipsea în momentele acelea!... 

Profitasem de vizita asta la părinţii mei pământeni care 
trăiau de puţină vreme departe de mine. 

Mai exact, profitasem de imboldul de a o întâlni pentru a 
avea un pretext în privinţa vizitei. 

Da, e adevărat, mă cuprinsese un fel de febră inexplicabilă, 
oricum, mult mai puternică decât mine, obligându-mă s-o văd, 
în sfârșit. 

Nitaa m-a dus spre orașul în care locuiau părinții mei. Am 
petrecut două zile cu ei, care mi-au părut foarte lungi. 

După multe schimbări în eterul gândurilor, în care Nimbee 
și cu mine eram niște umbre și imagini. Am simţit puternic 


dorința de a o vedea real. Trebuia și nimic nu mă putea 
împiedica. 

În sfârșit, după ce am scăpat de părinţi și am rostit un ultim 
„la revedere“, Nitaa și cu mine ne-am luat zborul spre cer. Ea 
cunoștea drumul, nu era nevoie s-o ghidez. La puţin timp a 
început să facă un ocol pentru a cobori la locul de întâlnire. 

Locul era pustiu, niciun suflet prin apropiere. 

Nici Nimbée nu sosise încă. Cu atât mai bine, deoarece 
aveam puţin răgaz ca să-mi liniștesc bătăile inimii și să vorbesc 
un pic cu Nitaa. 

- Nitaa, să nu începi să te amesteci în conversaţia noastră, 
ca de obicei. Dragonii nu fac asta și cu atât mai puţin unul care 
să vorbească întocmai oamenilor. Mai ales nu acum. l-am 
vorbit despre tine, știe că exiști, dar numai atât. Deci prezența 
ta n-o va șoca peste măsură. Însă trebuie să taci. Eşti de acord, 
frumoasa mea? 

- Nu sunt idioată, dragul meu. În orice caz, nu mai mult 
decât tine, mi se pare. 

— Ts, ts, ts... Ca și cum nu te-aș cunoaște, pisicuţo. N-ai știut 
niciodată să-ți ţii limba! Nu mă face să râd, cu aerul tău inocent! 

- Haide, doar ţi-am promis, voi tăcea... Cu excepţia cazului... 

- Cazului care? Când îţi spun prostii? Chiar și atunci, te rog 
să taci. Poţi să mă critici după. Sau, eventual, să-mi faci un 
semn. Ne-am înţeles? 

Nitaa afișa o faţă nemulțumită, atât de drăguță, încât era 
gata să izbucnesc în râs. Fapt de evitat, n-aveam chef să plec 
înapoi pe jos! Încăpăţânata asta era capabilă să-și ia zborul și să 
mă lase să mă descurc singur. Exact așa, tocmai pentru a mă 
face să-nţeleg că fără ea aveam o problemă. 

Dar știam că ea n-avea să mă lase. Și mai știam că ea nu știa 
cu niciun chip să tacă atunci când o mânca limba! 

Toate supoziţiile erau inutile, fiindcă era prea târziu! Mă 
aflam acolo și mi se părea imposibil, ba nu, de neconceput, să 


dau înapoi. Nu-mi mai rămânea decât să aștept sosirea lui 
Nimbée, acolo, în mica piaţă din sat. Curios, nu se găsea niciun 
suflet împrejur, în pofida soarelui generos. Nitaa și cu mine 
eram singuri... 

- Nitaa, și dacă nu vine? 

Ochii prietenei mele mă aţintiră, ca și cum eram o fiinţă 
ieșită cine știe de unde, un fel de curiozitate a naturii. 

- Ba da, va veni. Nu știi ce spui! Știu că va veni, simt parcă 
un magnetism favorabil care te vizează. În definitiv, de ce nu-i 
transmiti mental ceva? Vei avea cel puţin un răspuns care te va 
linişti. Și ai atâta nevoie de el... Sărăcuţul de tine! 

Ironia ei evidentă a stârnit în mine un fel de mică iritare 
nerăbdătoare. 

- Nitaa, te rog să lași ironiile deoparte. Chiar nu e 
momentul. Îmi cunoști bine starea actuală. Nu mă lua peste 
picior, de acord? Ești pe cale să-mi strici întâlnirea, enervându- 
mă! 

- Ba nu, Lor. Dimpotrivă, vreau doar să te relaxez puţin. 
Dar, până la urmă, dacă ea nu vine? 

Era prea mult! M-am întors furios spre Nitaa, gata să-i 
replic. Am rămas surprins de aerul ei malitios, aproape vesel. 
Ca și cum îmi făcea o farsă bună. 

— Nitaa, ce-mi pregătești de data asta? Nu e momentul să-mi 
faci farse. Sunt încordat ca un arc. Știi că ţin la Nimbée, chiar 
dacă nu i-am văzut până acum decât fața, în imagini create de 
gândurile mele. Numai gândindu-mă la ea, aproape că tremur. 
Fii măcar o dată drăguță. 

- Dar n-am făcut nimic! Pune-mi doar o întrebare! 

Tonalitatea vocii ei nu-mi zicea nimic care să aibă o 
anumită certitudine! O cunoșteam suficient pentru a ști că 
ascundea ceva. Era duplicitară, durdulia! În plus, nu mă lăsa să- 
i intru în minte pentru a-i citi gândurile. Ceea ce era un semn 
rău pentru mine. 


- Nitaa!... 

- Da? 

- Încetezi, de acord? 

— Ce anume? 

- Oh! Mă ameţești într-o discuţie sterilă, limbă de lemn ce 
ești! 

Era ceva ce nu se potrivea și asta nu putea fi altfel. Brusc, 
am auzit pe cineva izbucnind încet în râs... 

- Nitaa, șterge-o de aici. Imediat, mă auzi?!! Dacă nu, îţi 
lipesc una! 

Vocea îmi devenise autoritară și neplăcută... 

Biata Nitaa făcu o față uimită și supărată. Totuși în ochii ei îi 
deslușeam râsul interior, abia stăpânit. Chiar în spatele ei o 
voce abia auzită, sacadată de râs, mă apostrofă: 

- Bună ziua, Lor. Nu e vina ei, ci a mea. Am împiedicat-o să- 
ți spună că eram aici de câteva clipe. Tocmai pentru a vedea ce 
urma să faci. Încă o dată, te rog să mă ierti. 

Ce surpriză!'Tocmai mi se pusese un fel de nod în gât și care 
ajunsese până în stomac. 

Nimbée... O femeie mignonă îmbrăcată cu niște pantaloni 
negri, cămașă de aceeași culoare. Un corp suplu, faţa albă, ușor 
bronzată, încadrată de un păr negru. Doi ochii vii, umbriţi de 
un fel de vină ascunsă în străfundul sufletului care mă făcea să 
întorc capul. O adevărată diavoliţă mică pe care oricine ar dori 
imediat s-o strângă în braţe pentru a o proteja și a liniști. 

Cât despre faptul de a-i răspunde, mi-a trebuit puţin timp ca 
să-mi revin. Mă transformasem atât de ușor în mutul Lor! 

Întrebarea care se punea era următoarea: „Ce urma să fac?“ 

Să fac ceea ce dorisem, adică s-o iau în braţe și s-o rotesc ca 
pe un fetus de paie, îmbrăţișând-o, sau, pur și simplu, să-i zic 
„bună ziua“, sărutând-o pe obraz? Or, doar un simplu „bună 
ziua“ era suficient? 

Ce dilemă! 


S-a ivit o șansă: ea mi-a rezolvat problemele apropiindu-se 
mine: 

- Bună ziua, Lor. Mă bucur că te văd, în sfârșit. Ce mai faci? 

- Puțin mai bine. Deși am încă un aer puţin stupid, nu știu 
nici măcar ce să fac. M-au năvălit o grămadă de gânduri, de 
planuri și nu mai știu nimic, am răspuns eu jenat. 

- Și dacă am pleca la plimbare cu Nitaa? Ne vom opri 
undeva, aproape de un loc umbros unde vom putea discuta 
liniștiți. Ce zici? 

O priveam pe Nitaa care se prefăcea că nu înţelegea nimic, 
total absentă. Dar în ochii ei strălucea o rază de răutate care-mi 
dădea de înţeles că era cât pe ce să izbucnească în fața 
stingherelii mele de tânăr adolescent. 

- Da, să facem asta, Nimbee. Mergem acolo. Cunoști un loc 
drăguţ spre care o putem lăsa pe Nitaa să zboare? 

- Să decidă hazardul. 

- Nitaa, te rog, ne faci puţin loc pe spatele tău? 

Dragonul s-a lăsat afectuos la pământ. Am urcat pe spatele 
lui, foarte puternic, apoi am luat-o de mână pe Nimbee pentru a 
o ajuta să urce dinapoia mea. Ea s-a lipt de spatele meu, 
punându-și mâinile în jurul bustului meu. 

- Te-ai așezat bine, Nimbee? 

- Da. O să meargă. Atunci când veţi vrea amândoi. 

- Nitaa, frumoasa mea, mergem? Nimbée, tine-te bine, vom 
zbura destul de repede și asta te va scutura puţin. Strânge-mă 
tare. 

- Nu cumva profiti puţin de asta? 

- He, he... Putin, dar vei vedea. 

Cu o bătaie puternică din aripi, Nitaa luă imediat înălțime. 
Casele s-au transformat în niște jucării. 

Vântul ne șuiera pe la urechi, iar Nitaa își accelera zborul. 
Jocul ei preferat. Numai că în acele momente nu doream să 
particip la jocul ei. Trebuia să recunosc că Nimbee n-avea rău 


de înălțime și că s-a ţinut tare în pofida eforturilor dragonului. 

- Nitaa, frumoasa mea, vrei să te calmezi? Graba ta nu 
folosește la nimic. Nu vei ajunge acolo și deja a început să 
devină periculos. 

Am auzit-o pe Nimbee pufnind în râs în spatele meu. 

- Las-o în pace, Lor. Ador viteza! 

— Nu, Nimbee, a început să devină puţin primejdios. Nu sunt 
adeptul riscurilor inutile. 

Nitaa își încetini treptat zborul și-l stabiliză la un nivel 
acceptabil. 

- Mulţumesc, frumoaso. Urmărești împreună cu mine ce se 
află jos? Căutăm un locșor liniștit la liziera unei păduri, de 
preferat la umbră. 

Biata mea Nitaa își scutura capul ca o nefericită. Faptul că 
nu putea vorbi o apăsa, desigur. 

- Nitaa, poţi răspunde și altfel decât prin gesturi! Nu e nicio 
problemă, având în vedere comportamentul tău. Nimbée știe că 
vorbeşti. Iar tu nu știi să minti. 

— Of! Mulţumesc! Devenise complicat și greoi. Apoi, ca să fiu 
sinceră, începusem să mă plictisesc tăcând. 

- Spune-mi, Lor... Nu i-ai cerut, de fapt, să tacă în prezenţa 
mea? 

- Ba bine că da, deoarece ea vorbește mult. Eh, uneori puţin 
cam mult chiar, Nitaa. 

— Asta-i bună! Vorbesc prea mult! Eşti foarte mulțumit 
uneori când te sfătuiesc și te scot din anumite încurcături în 
care te bagi! Și apoi, fii atent la ce spui dacă nu vrei să cazi de 
foarte sus. 

- Iată, Lor, vei căpăta ceea ce meriti! 

— Ah! Vezi? O las să trăncănească și ea mă răsplătește cu 
răutăți! 

Am început să râd. Era foarte adevărat, adesea Nitaa a fost 
pentru mine o frână foarte utilă când impetuozitatea mea mă 


băga în niște situaţii care ar fi putut fi penibile. 

Jos se contura o pădurice pe malul unui râu. Locul părea 
liniștit și pustiu. 

- Nitaa, locul ăsta-mi place. Vrei să cobori, te rog? 

- Da, cum dorești. 

Începu să se rotească în cercuri mici și să planeze cu aripile 
deschise larg, pentru a ateriza. 

— Nitaa, dacă ai chef să te amuzi vânând, îți dau voie. Dacă 
vrei, poţi, de asemenea, să rămâi să te odihnești alături de noi. 
În fond, e cum dorești tu! 

— Prefer să stau în colțul meu, în caz că s-ar ivi ceva. Nu se 
știe niciodată. Spirite rele sunt peste tot. Tu ești mic și slab... 

— Pe legea mea, n-o să-ţi mai spun nimic. Nu te îngrijora. 
Știu și sunt capabil în continuare să mă apăr. 

— Era o glumă. Știu de ce ești capabil. Oricum, rămân. 

— Perfect, frumoasa mea. 

Mica Nimb6âe ne asculta foarte uimită de înţelegerea 
perfectă dintre noi. Este adevărat că auzind un om vorbind cu 
un monstru de talia lui Nitaa nu era un lucru obișnuit, în pofida 
a toate. 

În sfârșit, aterizasem. Am ajutat-o pe Nimbâe să coboare, 
apoi am eliberat-o pe Nitaa de greutatea mea. 

Locul părea liniștit, singurele zgomote fiind clipocitul apei 
și păsările. Într-adevăr, un loc idilic. Un colţișor de paradis. 
Exact ceea ce căutam pentru o după-amiaza frumoasă. 

— Îţi place locul, Nimb6e? 

- Oh, da... Perfect! 

Ne-am culcat pe iarbă, cu ochii spre cerul tăcut. Nitaa și-a 
pus capul alături de al meu și a adormit. Măcar să nu înceapă să 
sforăie! Când sforăie, se aude de departe, iar când mă aflu 
alături de ea, urechile-mi sunt martirizate! 

Încet, puţin câte puţin, Nimbée s-a apropiat de mine. 

- Spune-mi, Lor, de unde vii? 


— De departe. Din altă lume. 

- Mai exact, de unde? Nu vreau să fiu indiscretă. 

- Din ţara vampirilor. 

— Ești unul dintre ei? 

- Nu, Nimbee. Nu sunt ca ei. Chiar dacă familia mea nu face 
parte dintre oamenii ce s-au supus legii lor, nici mie nu-mi plac 
fiinţele astea. Puțin cam prea rău, în mod gratuit rău, pentru 
mine. 

— Cum? De ce spui asta? m-a întrebat naiv Nimbée. 

Este adevărat că ea n-a avut ocazia să cunoască fiinţele 
astea... 

- Nu știu. Nu mi-au plăcut niciodată. Mai mult, dragonii 
sunt sacri, dar nu și pentru ei. Nu se poate apropia nimeni de 
vampiri, în afară de cei care sunt ca mine. Eu și cu Nitaa 
suntem dintotdeauna cei mai buni prieteni din lume. Mai mult 
ca un cuplu! Nu putem fi separați unul de celălalt. Atunci, am 
plecat și am ajuns aici. Dar nu mai vrem să trăim în Orașul 
Mare al vostru. 

- N-ai trăit niciodată acolo? 

- Ba da, puţin. Însă am fugit la ţară. 

— Și cu ce te ocupi? 

- Muncesc, ca toată lumea. Fac comerţ cu puţin din toate. 
Nu e întotdeauna ușor să vinzi în zilele noastre, dar îmi place 
asta și reușesc să trăiesc din negoţ. 

— Știu. A fost o vreme când mă ocupam și eu de așa ceva, 
apoi am renunţat. Și cum faci ca s-o ascunzi pe Nitaa? Ea nu 
induce prea multă teamă? Nu cauzează prea multe pierderi 
când vânează? 

— Nu, e în ordine. Este atentă. Cât despre a o ascunde, nici în 
cazul ăsta nu sunt probleme. Trăim departe unul de altul, pe 
înălțimile dintre versanţii a doi munţi și casa este săpată în cea 
mai mare parte în stâncă. Intrarea în regiune e închisă de un 
portal uriaș și toate trecerile posibile sunt înconjurate de ziduri 


foarte înalte. Ea trăiește cu mine. Dar tu? Cu ce te ocupi în viața 
ta? 

— Lucrez cu negustorii din regiunea aflată în apropiere de 
locul unde stau. Îi ajut să calculeze dijmele și cheltuielile pentru 
a-și dezvolta afacerile. Nu e mereu pasionant, însă asta e viaţa. 
Trebuie să trăim bine, nu? 

- Iar familia, Nimb6e? 

- Familia mea? Nu este deloc veselă. Tata și mama sunt 
viticultori. Au locuit dintotdeauna acolo și au trăit din 
cultivarea și producerea vinului. 

- Trăiești singură, Nimbée? 

— Nu, sunt cu un bărbat care face același lucru ca mine, dar 
nimic mai mult. Și am doi băieţi, Minjabi și Tisabe. Care nu sunt 
neapărat fericiți acolo unde trăim. 

— De ce? 

- Tatăl lor nu e niciodată acolo și cred că-i place puţin cam 
mult vinul și alte elixire de același gen. Am început să mă cam 
satur de asta. 

- N-ai decât să pleci. 

— Și să mă duc unde? 

- Nu știu! Vino în sudul ţării. Vremea este mai tot timpul 
frumoasă! Cel puţin asta e o opţiune bună! Eu mă descurc bine 
acolo și n-o duc prea rău. 

- M-am gândit la asta. Mă gândesc, de fapt. Serios. Și tu? 
Viaţa ta de familie? 

- Ei bine, eram legat prin lege de o femeie. Elni. Am făcut 
împreună trei copii, patru, de fapt. S-a întâmplat demult. Nu 
mai știu unde sunt ei acum. Nici mama, nici copiii... În fond, 
chiar că nu-mi pasă deloc. 

— De ce? 

- E prea mult de povestit, și apoi, povestea e atât de veche, 
încât nu mai are nicio importanţă acum. 

— În cazul ăsta, înţeleg... De ce ai spus „patru, de fapt“? 


— Mai exact, am patru copii. Însă al treilea, o fată, a plecat în 
regatul din cealaltă lume. 

— Nu știam. lartă-mă. 

- Nu e grav, Nimbee. Cu timpul, rana s-a cicatrizat. 

Nimbee se lipise de mine, mai mult sau mai puţin. O căldură 
neobișnuită mă invada fără să-i înțeleg cauzele. O senzaţie 
nouă, curioasă, însă plăcută, îmi inunda ființa. În pofida 
căldurii de afară, cea a corpului ei îmi intra prin toţi porii. 

— Ştii, Lor, mi-ar plăcea să mă iei în braţe, dacă vrei. 

Nitaa își deschise un ochi, afișând o mină amuzată din 
cauza a ceea ce tocmai auzise și a surprizei de pe faţa mea. Cu 
atât mai mult cu cât obrajii îmi erau în flăcări... Nu că n-aș fi 
vrut să-i răspund la întrebare, dimpotrivă, dar, întâi, nu mă 
așteptam la asta, iar al doilea, eram, subit, fericit cum rar am 
fost în viaţa mea. N-am ezitat o secundă. Mi-am petrecut braţul 
după spatele ei și i-am prins umărul cu mâna pentru a o 
apropia încet de mine, până când capul ei mi s-a așezat pe 
piept. O fericire deplină. În acel moment am înţeles că ea urma 
să fie ultima femeie stând așa la pieptul meu, atât timp cât voi fi 
în viaţă. 

O tăcere de plumb se lăsase în jurul nostru. M-am întors 
spre ea pentru a o privi. O femeie micuță, aproape de mine, o 
războinică de la munte, masivă, totuși transformată în lut. O 
jucărie în mâinile mele. Și temându-mă să nu-i fac rău lipind-o 
strâns de mine. 

De unde venea, acolo, atunci, toată tandreţea, toată 
blândeţea ei? Cum putea o ființă omenească să aibă atâtea 
însușiri și prin ce resorturi misterioase le lăsa să iasă în valuri 
care mă înecau? 

Era aproape un miracol să înţeleg instantaneu că o femeie 
nu va putea să mă iubească atât. Și nici eu mai ales nu voi putea 
iubi o femeie atât de intens! Indiferent dacă dragostea mea ar 
dura la fel de mult ca eternitatea. Nici măcar moartea nu va 


putea să ne despartă. 

Totuși exista un lucru care mă stingherea într-un anumit 
fel. Vârsta mea, în raport cu a ei. Cum va putea o femeie atât de 
tânără și de frumoasă să trăiască alături de cineva mult mai în 
vârstă decât ea... Am fost atât de decepţionat de fosta mea soţie, 
încât în clipele acelea, lângă Nimbee, îmi era greu să cred că 
adevărata dragoste exista, că era, în sfârșit, acolo. 

În ceea ce mă privește, n-aveam îndoieli, nici asupra forţei, 
nici asupra duratei în timp. Eram sigur. Dar ea? Cât timp va 
dura povestea noastră? Atâtea întrebări îmi bântuiau mintea... 
Atâtea frici care ieșeau dintr-un trecut în timpul căruia am 
traversat de atâtea ori flăcările suferinţei... Cuvântul „a iubi“ 
devenise un fel de injurie în urechile mele. 

Oricum, ce puteam alege? Să-i spun că n-o iubeam, s-o duc 
acasă la ea și să plec la mine încercând să uit? Cât timp va fi 
necesar ca să uit asta? Una sau două vieţi? Eternitatea urma să 
fie îndeajuns pentru asta? Sau trebuia s-o iau în braţe, s-o 
îmbrăţișez pentru a pecetlui dragostea noastră? Cu tot ceea ce 
includea niște riscuri viitoare. De ce să n-am încredere în ea? 
De ce să n-am încredere în viața pământeană și într-o ființă 
omenească, drept unica șansă în destinul meu? 

Singura soluţie se afla la mine, foarte fermă: trebuia s-o 
accept și să-i acord încrederea mea. 

Mi-am apropiat fața de a ei și calm, fără grabă, am 
îmbrăţișat-o. Ea s-a lipit de mine cu tandrete, cu capul așezat pe 
pieptul meu. Știu că-mi auzea bătăile inimii la fel ca potcoavele 
unui cal de curse lansat cu toată viteza în galop. 

Cuvintele au ieșit singure: 

- Te iubesc, Nimbee. 

— Și eu, Lor. 

Apoi am tăcut amândoi, lăsându-ne sufletele să vorbească 
în tăcere. Nu mai conta nimic, exceptând acest moment 
fantastic de o rară puritate. 


Ea-și ţinea ochii închiși, iar eu o priveam uimit, întrebându- 
mă dacă toate astea erau adevărate. Până când am simţit un 
ghiont în spate, dat de Nitaa, care ne privea de sus cu un aer 
aproape matern. 

Cu un surâs vag, i-am făcut semn să tacă. N-aveam chef să 
întrerupă farmecul acelui moment. 

Și totuși a făcut-o, arătându-mi soarele care începea să 
coboare sub orizoni. 

Da, trebuia să plecăm... 

- Nimbee, draga mea, a sosit vremea să plecăm. Trebuie să 
te duc la tine, apoi Nitaa și cu mine trebuie, de asemenea, să 
revenim spre sud. 

- Da, să mai așteptăm însă câteva clipe și pe urmă plecăm. 

- Bine. 

Cum s-o refuz? Am luat-o din nou în braţe, fiind atent să n-o 
strâng prea tare. 

Ce repede trecea timpul... Încă o dată Nitaa ne-a adus la 
realitate. 

- Lor, trebuie să plecăm, drumul va fi lung. 

- Da, Nitaa. Nimbee, ești gata? Fiecare secundă care trece va 
face despărțirea mai dureroasă. 

— Să plecăm. Ai dreptate. Când te voi revedea? 

- Foarte curând. Deoarece, fii sigură, voi face tot ce pot 
pentru a reveni la tine cât mai repede posibil. 

Nitaa era gata de plecare. Am urcat cu Nimbée pe spatele ei 
și dragonul își luă repede zborul. După foarte puţin timp se afla 
în locșorul de unde plecaserăm. 

- Nimbee, te iubesc. Ai grijă de tine, te rog, cât timp vom fi 
despărțiți. 

- Și eu te iubesc. Îţi promit, voi avea grijă de mine. Drum 
bun! 

Un ultim sărut scurt și iată-mă pe spatele lui Nitaa. 
Lacrimile începuseră să ne curgă din ochi. Un ultim semn făcut 


cu mâna lui Nimbée, care nu mai era decât un punctuleţ 
agitându-se pentru a-mi spune la revedere. 

Eram deja atât de departe unul de altul... 

Peste cât timp aveam s-o revăd? Desigur, foarte curând dacă 
totul mergea cum voiam. Chiar să i-o trimit pe Nitaa ca s-o 
aducă... 

Știam că începând din acele momente, atât timp cât ea nu 
va fi aproape de mine pentru totdeauna, viaţa mea urma, din 
nou, să se transforme în suferinţă. Cu atât mai rău... Eram atât 
de fericit... 

Îmi trebuia o anumită vreme pentru a înțelege că nu 
visasem. 


X 


- Îți amintești de asta ca de prima noastră întâlnire, 
Nimbée? 

- Da, firește... E ca și cum ar fi fost ieri... Chiar și fața lui 
Nitaa mi-este întipărită în memorie... Îmi lipsește mult, prietena 
noastră. 

— Şi mie... Era bine cu Nitaa... Ar fi trebuit să fie acolo cu 
noi. 

— Știu, Lor. Dar acolo ea are altceva de făcut. 

- Da, desigur. 

— Nu știu, într-adevăr. Mi-ar plăcea mult să cred în acest 
regat din cealaltă lume. Însă mi-e greu. 

- Totuși știi că există, acum. 

— Știu că tu ești unul dintre rarii oameni care-și poate face 
spiritul să treacă din lumea asta în cealaltă. Dar care este 
adevărul? 

- Puteam... Demult n-am mai făcut asta... 

- Când a fost ultima dată? 

- Nu mai știu, Nimbée. Nu mai știu... 

- Păcat... Și atunci, întâlnirea ta cu Elni? 


Amintirile urcau din nou la suprafaţă... 


CAPITOLUL 3 


În seara aia mă cuprinsese un fel de febrilitate. Nitaa o 
resimțea la fel ca mine, trebuia să-i transmit starea mea de 
spirit. Nici măcar n-aveam chef să gătesc. 

M-am ocupat de Nitaa, apoi m-am băgat direct în pat. Ca să 
dorm... 

Exact ceea ce n-am reușit să fac: să adorm... Cu tot ce-mi 
trecea prin cap, nu putea fi nimic mai evident. Chipul lui Elni, 
cuvintele ei, felul său de a se mișca, vocea ei, toate mă bântuiau 
neîncetat. 

Toate se asemănau cu o dragoste pe cale să se nască, însă nu 
eram sigur. Totuși doream să urc noua treaptă din viaţa mea. În 
același timp îmi interziceam dorința asta, fără să știu cu 
adevărat de ce. 

Cu siguranţă, un fel de timiditate sau chiar o teamă curioasă 
de necunoscut. De un viitor în care lucrurile urmau să se 
conjuge în doi și în care anumite obișnuinţe de-ale mele aveau 
să dispară, pur și simplu. 

Pe celălalt taler al balantei dorinţa de a trăi cu ea, de a avea, 
sigur, copii, de a duce o viaţă mai liniștită, de a avea pe cineva 
cu care să vorbesc, de a schimba mai mult decât o pasiune 
comună ne însufleţea. Și toate astea nu le puteam avea cu Lia... 
Visam să privesc copiii noștri jucându-se în faţa noastră, trăind 
simplu. Marea necunoscută rămânea dragostea. O iubeam 
destul sau aveam s-o iubesc atât de intens, încât să-mi petrec 


viaţa cu ea? Cine putea să mi-o spună? Nimeni, cu atât mai mult 
cu cât n-aveam să ascult, cu siguranţă, sfaturi venite de aiurea 
când se refereau la viaţa mea! 

A trecut o lungă noapte, fără s-o simt. Doar Nitaa, care 
dormea la picioarele mele, își deschidea uneori ochiul în noapte 
și mă privea cu un aer dezaprobator, apoi adormea la loc. Chiar 
și ea nu voia să se amestece într-o poveste în care, de fapt, era 
vârâtă până peste cap. 

Dimineaţa, după o trezire plicticoasă, mi-am reluat viaţa de 
toate zilele. Antrenamente, așteptând după-amiaza, apoi seara 
pentru a mă duce la club, ca s-o văd mai exact pe Elni. Aveam 
intenţia s-o invit la sfârșitul săptămânii la o plimbare, pentru a 
discuta toate subiectele care mă tracasau. 

De obicei, prima parte a zilei trecea destul de repede. De 
data asta însă ea a fost lungă, interminabilă. 

În sfârșit, seara a sosit și am părăsit-o pe Nitaa nu departe 
de sală. Spre care m-am îndreptat cu pași mari, grăbit s-o 
întâlnesc pe Elni. 

Cu un aer pe jumătate absent, pe jumătate studios, priveam 
jocul. Doar cu un colţ al ochiului, deoarece celălalt supraveghea 
ușa de la intrare, unde am văzut curând în pragul ei silueta 
celei pe care-o așteptam. 

La fel de dreaptă și de mândră în uniforma care-i venea ca 
turnată. Un frison ușor mi-a trecut pe șira spinării. Un fel de 
căldură începea să mă invadeze. Am ridicat ochii făcându-i un 
semn cu capul în semn de bună ziua. Ea spuse bună ziua la 
toată lumea, apoi se așeză în faţa mea, la masă, cu un surâs 
încântător. 

- Bună seara. Ce mai faci, Lor? 

- Bună seara. Bine. Acum mai bine, odată ce ai sosit. 

Ea schiţă un surâs vag. 

- Da? Este adevărat? 

— Ei bine... Da... Altfel de ce aș fi spus-o? 


- De unde să știu eu? Te cred, deși nu înţeleg de ce. 

- Nici eu nu știu prea mult în privința asta. Doream mult să 
te văd. Într-un anumit fel, mi-ai lipsit. 

- Mă bucur să aud asta venind de la tine, Lor. E întotdeauna 
plăcut să știi că lipsești cuiva. 

- Nu mă-ndoiesc. Cum ţi-ai petrecut ziua, a fost plină, grea? 

- Nu, e în ordine. Ştii, nu e mereu un lucru ușor să 
supraveghezi oamenii din Marele Oraș. Însă de data asta a fost 
o zi relativ liniștită. Și tu? 

- Nimic neobișnuit de semnalat. Drept să-ți spun, n-am 
dormit toată noaptea, e ceva obișnuit în cazul meu. Dimineaţa 
și începutul după-amiezii am studiat, după aceea am venit aici, 
am jucat o partidă sau două și te-am așteptat, gândindu-mă că 
ar fi posibil să treci pe aici. 

— Ah! Vrei să spui că puteam să nu vin și să aștepți degeaba! 
a spus ea surâzând. 

— Să aştept, ești aici și pentru mine e singurul lucru care 
contează. Spune-mi, vrei să ne plimbăm prin oraș la sfârșitul 
săptămânii? Eventual, să mergem undeva să mâncăm ceva 
seara? 

- De ce nu. Cât despre mâncat, nu e nevoie să mergem la un 
han, știu și eu să gătesc. Vii la mine, mâncăm și ieșim după 
aceea. Așa vei vedea unde locuiesc. Ce zici? 

- Îmi convine ca program! Este drăguţ că mă inviti la tine. 
Nu te voi mai întreba despre asta, mai ales că nu vreau să te 
deranjez. 

- Dacă-ţi spun să vii, înseamnă, la modul prostesc, că nu mă 
deranjezi. Și că-mi face plăcere. 

- Bine, de acord. Este destul de spaţios la tine? 

- Normal. De ce întrebi? 

— Sunt cu prietena mea. Ea nu e mică, cel puţin asta pot s-o 
spun. Mi-ar trebui să știu dacă pot prevedea ceva pentru ea, ca 
să poată sta cu noi. 


- Totul depinde de talia prietenei tale. N-am prea mult 
spaţiu la mine. O locuinţă mică în oraș. Clădirea are mai multe 
apartamente. Nu e o casă. 

- Bine. Dacă e așa, trebuie să mă gândesc la ceva pentru 
Nitaa. 

- Doar tu știi. N-o cunosc pe prietena ta, Nitaa. Cine e? 

- Cea mai bună prietenă a mea. Singura ființă de pe lume 
care nu m-a abandonat și nu m-a trădat niciodată. Și care știe 
totul despre mine. Suntem nedespărțiți. 

- Perfect. Dar de ce nu poate intra la mine? 

- Deoarece e ceva rarisim pe lumea asta. Un dragon. 

- Pardon? Îţi baţi joc de mine? 

A început să râdă amuzată de gluma mea. Doar că nu era o 
glumă... 

- Nicidecum. Vei vedea. 

- Dar este interzis să deţii animale sălbatice în oraș! Prea 
periculos! Și încetează să mă ridiculizezi. Dragonii există în 
povești, nu în viața reală. 

- N-o trata niciodată pe Nitaa drept un animal sălbatic, 
bine? Ea e mai puţin sălbatică și mai puţin animal decât mulţi 
oameni. Apoi, n-o deţin. Suntem prieteni, suntem frate și soră. 

— Eşti complet nebun, Lor! Și știu că glumești. Haide, arată- 
mi dacă e adevărat. Sunt curioasă să văd ceea ce numești 
dragon. Și apoi, cum comunici cu ea? 

- Vorbim. Ea vorbește ca tine și ca mine. Și când ea este 
departe îmi captează gândurile. Știe tot ce-mi trece prin cap. 
Avem o legătură mentală durabilă și unică. 

- Nu-mi spune că citește gândurile și altor persoane! 

- Nu spun nimic. Dar dacă ea dorește, poate. Oricum, 
nimeni nu poate citi tot ce gândește ea. Nitaa are secrete pe care 
le păstrează departe de noi toţi. Nu știu nici măcar dacă 
formează un cuplu cu un alt dragon, dacă are pui... Are viaţa ei 
privată, cum s-ar zice! 


- Nu, dar... Un animal cu o viață privată? Asta-i prea de tot! 

- Hei... Nitaa nu e un animal, ţi-a zis deja. Pentru mine, ea 
este mai umană decât majoritatea bărbaţilor și a femeilor din 
lume. Dragonii sunt niște ființe aparte, foarte diferite de ceea ce 
cunosc oamenii. 

- Dacă zici tu... N-o să ne certăm totuși pentru un fleac! 

- Nu, nu i-am spus niciodată fățiș că e un animal. Este o 
fiinţă evoluată, deci tu o vei insulta. Și n-aș vrea să-i devii 
antipatică. Ar risca să fie periculos, cu atât mai mult cu cât 
Nitaa e foarte susceptibilă. 

- Dai impresia că vorbeşti despre o ființă omenească. Mi se 
pare foarte amuzant. Îţi înţeleg punctul de vedere și al ei, însă 
mi-e, într-adevăr, greu să pricep. Mi s-a zis întotdeauna că ei nu 
există decât în legende. 

- Da, nu e prea clar la început, dar când începi să-i cunoști 
pe dragoni, e mai bine, nu mai poti face altfel. 

— Cred că mă voi obişnui cu ideea dacă nu-ţi baţi joc de 
mine. În orice caz, am de ales? 

- Avem întotdeauna dreptul de a alege în viaţă, Elni. Ceea ce 
e sigur este că nu mă voi despărți niciodată de ea. Exceptând 
cazul în care unul dintre noi va muri. Și chiar în această 
situaţie, deoarece suntem condamnați să murim în același timp. 

- Crezi? 

- Nu, nu cred, sunt sigur. 

- Bine, să lăsăm puţin deoparte dragonul tău și să revenim 
la oile noastre, dacă pot spune așa. Cum vom face? O să mă 
cauţi? 

- Da, n-ai nicio grijă. Voi fi în faţa clădirii unde stai în ultima 
zi a săptămânii. Îi voi spune lui Nitaa să plece acasă sau să se 
distreze. Pe urmă noi vom pleca în oraș să ne plimbăm. 

— De ce să mă aștepți în faţă la mine? Mai bine urci și suni la 
ușă. Apoi, după ce mâncăm, vom lua o căruţă până în centrul 
Marelui Oraș. 


- De acord. Unde locuiești? 

- Vei vedea. Sper că mă vei conduce acasă seara asta. 

— Este mult de mers pe jos până acolo? 

- Dar tu cum vei reveni acasă? 

— Pe spatele lui Nitaa, ca întotdeauna! 

— Deci în seara asta mă lași în același mod, înainte de a te 
întoarce la tine? 

- Imposibil. În afară de mine, Nitaa nu suportă pe nimeni pe 
spatele ei. Și trebuie să fii obișnuită cu deplasările de genul 
ăsta. Poate fi foarte, foarte periculos. 

- Păcat, mi-ar fi plăcut mult să trăiesc o asemenea 
experienţă. N-ai putea să-i ordoni ca să mă accepte? 

- Nu m-ai ascultat. Nici eu, nici nimeni nu-i dă ordine lui 
Nitaa. Nu e o servitoare, sclavă sau un animal de companie. Are 
o libertate perfectă în alegerile ei. Nici nu mi-ar trece prin cap 
așa ceva. M-ar părăsi imediat. 

— Înţeleg... Ai dreptate. Scuză-mă. Nu voiam să te supăr. 
Așadar, adresa mea. E simplu. Pe Strada Mare a Orașului în 
cartierul Flori de Liliac, la periferia Marelui Oraș. Cunoști zona? 

- Da, o cunosc. 

- A doua casă după intrarea pe Strada Mare, etajul al 
treilea. Există o singură ușă, a mea. 

- Perfect. Voi găsi ușor. Rămâne deci ultima zi din 
săptămână, la ora 2 după-amiază. Îţi convine? 

- Da, este bine. Acum trebuie să plec. Îţi urez noapte bună. 

- Noapte bună, Elni. Pe mâine seară, dacă vei veni și mâine. 
Dacă nu, ne vedem în ultima zi a săptămânii. Și eu voi pleca. 
Nitaa va fi aici în cinci minute. leșim împreună? 

- Da, să mergem. 

Am ieșit împreună. Cel puţin de data asta Nitaa nu 
întârziase, mă aștepta într-un colț întunecat al străzii, sub o 
verandă. M-am întrebat dintotdeauna cum reușea să se facă 
atât de mică integrându-se în decor. Transformarea ei ţinea de 


domeniul miracolului. 

— Nitaa?! Vino, frumoasa mea. Sunt aici. 

S-a apropiat de mine, cu pași furioși și respirând puternic. 

— Spune-mi, știu că ești acolo. Dar nu singur și asta nu e 
conform cu siguranța mea. Ai fi putut să te abţii. 

- Fii calmă. Ţi-o prezint pe Elni. N-ai de ce să te ascunzi de 
ea. Nu e niciun risc. 

- Sper. Este un gardian, păzitor al ordinii și al legii. Nu știu 
dacă putem avea încredere în ea. 

- Nitaa... 

- Lasă-mă să-i vorbesc, Lor, te rog. Nitaa, nu riști nimic, te 
asigur. N-am nimic împotriva ta sau a lui Lor. Și niciun motiv să 
te denunt. Și de ce aș face-o? 

- Nu știu. Pur și simplu, pentru că asta e meseria ta. 

- Nu. Meseria mea este să păstrez ordinea. Nu faci nimic 
rău, din câte știu! Și tu mă vezi ducându-mă să spun cuiva că 
am văzut un dragon? N-am nicio intenţie să fiu închisă cu 
nebunii! Aici nu se pune problema că exiști și nici că ai fi existat 
cândva. 

La asemenea argumente pe care le-a estimat vagi, Nitaa 
scoase un mormăit, imposibil de interpretat. 

— Bine, Elni. Plec acasă. La revedere. Pot, Nitaa? Mă duci? 

- Da. Urcă, trebuie să plecăm. Nu-mi place locul ăsta. La 
revedere, Elni. 

- La revedere, la amândoi. Să ajungeţi cu bine. 

Elni abia își încheiase fraza, că noi eram deja pe cale să ne 
luăm zborul. Nemulțumită în continuare de situaţie, Nitaa mă 
dorea fără nicio îndoială. Trebuia s-o fac mai veselă și să închei 
pacea cu ea. 

- Nitaa, ești aici cu mine? 

Un mormăit de nemulțumire îmi dovedea că mă auzise. 

- Nu, nu sunt aici, călătorești pe o mătură! Imbecilule! 

Ah! Era capabilă încă să fie ironică, să glumească și să mă 


insulte! Draga mea Nitaa, întotdeauna credincioasă și atentă cu 
mine. 

- Te-ai supărat, Nitaa? 

- Nu, ești prea prost ca să mă pot supăra. Trebuie să știi să 
fii indulgent cu handicapații mintali. 

Și totuși, insulta ei era puţin cam deplasată! 

- Hei, spune-mi, fetițo! Cred că nu mă tratezi ca pe un 
handicapat mintal! 

- Ba da! Și n-am probleme de conștiință în privinţa asta. 

— De ce? 

- N-ar fi trebuit niciodată să mă prezințţi lui Elni. Ştii foarte 
bine cine e și unde lucrează. Sunt niște riscuri inutile și 
imprudente. 

- Nu-ţi face griji, nu va zice nimic nimănui. Sunt sigur. 

- Când ești îndrăgostit orice formă de reflecţie sănătoasă 
dispare. Remarcă faptul că nu e prima dată. Ţi-ai uitat puţin 
cam prea ușor propriul trecut. 

- Cum aș fi putut să-l uit? N-am uitat nimic. Chiar dac-o 
iubesc, în măsura în care este adevărat, voi continua să analizez 
aspectul ăsta sub toţi parametrii. 

- Nu există probe în acţiunile tale care să susțină ceea ce 
spui. În orice caz, nu în seara asta. 

— Nu riscă nimeni nimic! Ai măcar o dată încredere în mine, 
te rog. 

— În tine, nicio problemă. Dar în ea, nu. Asta-i tot. 

- Dacă ar exista cea mai mică îndoială în relaţia cu ea, aș 
rezolva-o. Ca de fiecare dată. 

- Da, ca întotdeauna. Ce vom face? Vom părăsi casa pe care 
ai construit-o atât de greu pentru noi? Vom merge în altă ţară și 
o vom lua de la zero? Nu te-ai săturat de asta? 

- Ascultă, Nitaa, ești și vei fi mereu singura fiinţă pe care n- 
o voi părăsi niciodată și pentru nimic pe lume. Ştii foarte bine 
că pot muri pentru tine. 


— Știu, nu e nevoie să-mi zici ceea ce cunosc deja. Și știi că e 
reciproc. 

- Şi atunci? Cine ar putea să ne despartă, în afară de 
moarte? 

- Nimeni, știu asta. Ai dreptate, discuţia este inutilă. Iartă- 
mă, Lor. 

— Îţi ceri iertare degeaba, Nitaa. Așa ceva nu există între noi. 

- Poate sunt vinovată că m-am ambalat prea tare. Sper că 
nu. 

- Haide, nu te mai gândi la ce s-a întâmplat, continuă să 
zbori, draga mea! 

- Nu sunt draga ta, cretinule! 

Totul mergea bine din nou. 

Ne aflam aproape de casă, ceea ce însemna odihnă și o 
masă bună. 

Tot ceea ce aveam nevoie. 

Casa noastră se vedea deja și Nitaa cobora cu toată viteza, 
cu aripile strânse, ca și cum o urmărea cineva. 

Asta nu era nimic neobișnuit. 

— Care-i problema, Nitaa? De ce te grăbești atât? 

Am căpătat drept răspuns un mormăit. N-am mai insistat, în 
asemenea cazuri nu merita efortul s-o fac. 

Nitaa nu mi-ar fi dat niciun răspuns clar înainte de a se lăsa 
la pământ. În câteva clipe ea ridica deja praful cu aripile ei 
pentru a amortiza aterizarea. Odată ajunsă la sol Nitaa dădea 
semne perceptibile de nervozitate. Dacă ar fi intrat cineva în 
casă, n-o aveam decât pe Nitaa ca să mă apere. Armele mele 
rămâneau mereu ascunse înăuntru când mergeam în oraș. 
Pentru a o liniști, i-am lipit capul de al meu. 

- Spune-mi, te rog, Nitaa, ce te neliniștește? Ştii că nu-mi 
place deloc să te văd nervoasă. A intrat cineva aici? 

Mă privea cu niște ochi ciudati... Triști. 

- Mi-e teamă. Să fim alungaţi și să-ţi facă rău. 


- Dar de cine vorbești? De Elni? 

- Da, n-o simt sinceră. Și n-am putut citi ceea ce gândea cu 
adevărat. Tu ai reușit? 

- N-oi fi puţin geloasă? Spune-mi. Nu, n-am reușit. N-avem 
dreptul s-o facem, o știi, fără un motiv valabil. 

- Ba da. Sunt. Te îndoiai cumva? Dar nu asta mă 
îngrijorează. Și sunt de acord cu tine, n-avem dreptul, decât ca 
să ne apărăm. Noi am procedat bine în cazul ăsta? Suntem în 
pericol și n-am făcut ce trebuia? 

- Nu știu nimic despre asta. Dacă există vreun pericol, nici 
tu, nici eu nu putem fi siguri. Nu cred. Referitor la gelozia ta, tu 
ești sora mea, sufletul meu, dar nu vei putea să-mi fii niciodată 
în viaţa asta soţie. O știi bine. 

— Și de ce nu? m-a întrebat ea cu un surâs ce se voia 
cuceritor, în pofida colţilor lui... 

- Fiindcă ești un dragon, iar eu, un om! Asta nu se 
potrivește! După părerea ta, ce descendenţi putem avea? 
Imaginează-ţi niște monștri! 

Am început amândoi să râdem. 

- Nu, nici măcar nu doresc să-mi imaginez! Bleah! Cu un 
bărbat mic de înălțime ca tine! Cu siguranţă, nu. Privește-te în 
oglindă, piticule! Deja mi-e frică. 

- Fără un motiv concret, în opinia mea. Vei vedea, totul o să 
fie bine. Oricum, ea și cu mine avem întâlnire la sfârșitul 
săptămânii. Mă lași acolo și pleci. Îţi voi face semn pentru 
întoarcere. Vom face în așa fel, încât totul să meargă bine. Vino, 
să intrăm, e târziu. Și mi-e foame. Ţie nu? 

- Ba da. Fiindcă tot ai amintit de asta, mă gândesc la 
mâncare și foamea mă cam înghesuie puţin. 

- Vezi, te voi face să mănânci. O bucată bună de carne 
prăjită în șemineu îţi convine? Nu-i așa că-mi vei da și mie o 
bucăţică? 

- Pregătește-o pentru tine. Eu plec la vânătoare. Nu e nevoie 


să mă expediezi. 

— Nu ești obosită? Dacă așa vrei... Dar... să te expediez, ce 
înţelegi prin asta? Explică-mi puţin. Cred că n-ai de gând să 
ataci oameni totuși! Nici animalele fermierilor! 

— Nu, vreau doar să găsesc un animal pe care să-l vânez în 
pădurile din zonă sau pe câmpie. 

- Eşti nebună? N-o să începi din nou să furi oile sau vacile 
bieţilor fermieri? 

— Și de ce nu? Dacă nu mă văd? 

— Ştii bine că după aia vor fi mulţi gardieni și ţărani care vor 
supraveghea împrejurimile, zi și noapte. Mai mult, se va vorbi 
de asta și vor circula multe povești absurde prin sate. Ne va fi 
dificil să ne mai deplasăm. Fără să fim văzuţi, vreau să spun. 

- Ai grijă în lipsa mea, voi pleca departe. Lasă deschis, mă 
voi întoarce târziu. 

— Asta e! Te voi aștepta, ca întotdeauna. 

- Cum dorești. Dacă găsesc porci sălbatici, vrei unul sau 
doi? 

- Da. Acum, valea! 

Am privit-o pe Nitaa luându-și zborul și dispărând în 
întuneric. Evita, ca de obicei, să treacă prin lumina Lunii ce 
răzbătea între pământ și nori. Ce viaţă, să rămâi astfel ascunsă! 
Cât de proști și de intoleranţi erau oamenii! Odată intrat în casă 
mi-am pregătit rapid câteva prăjituri din făină prăjite în ulei și 
umplute cu fructe fierte, pe care le-am înghiţit repede, fără să- 
mi pun întrebări, nici să le simt gustul. 

Mintea-mi zbura spre Elni. Ne vom întâlni la ea la sfârșitul 
săptămânii. Dacă urma să fie timp frumos, aveam intenţia să 
facem o lungă plimbare prin oraș, eventual să-i cumpăr un mic 
cadou. În caz contrar, de vreme urâtă, să intrăm într-un mic 
han pentru a discuta la cald în faţa unui pahar sau mai degrabă 
a unui ceai din plante, care ne-ar permite să vorbim vrute și 
nevrute. 


Pentru moment, din nou, gândindu-mă la Nitaa, o gheară 
invizibilă îmi strângea inima. Nu mă liniștea deloc experienţa ei 
cu vânătoarea, ca de fiecare dată când se deda la exerciţiul ăsta 
periculos. Nu era primul ei delict de genul ăsta. Nici ultimul, 
desigur. Totuși asta îmi provoca, neschimbată, aceeași 
înțepătură în inimă. 

Toate partidele ei de vânătoare erau sângeroase. În mod 
feroce sângeroase. Prin forța lucrurilor, asta declanșa represalii 
din partea populaţiei înspăimântate și furioase. Furioase 
pentru nimic. În special o teamă iraţională care-și avea 
rădăcinile înfipte adânc în niște credinţe absurde. Viaţa... 
Lumea... Toate astea sfârșeau rău dintotdeauna și nu exista 
vreun semn încurajator de schimbări serioase. 

Povestea mea cu Elni, dacă era, într-adevăr, una, mă devora 
sufletește. Încet și sigur ea se infiltra în gândurile mele pentru a 
pune stăpânire pe spiritul meu. Faţa ei dansa dinaintea ochilor 
mei închiși. 

Căile viitorului pe care-l trasam îi descopereau prezenţa. Ca 
o imposibilitate de a exista fără ea. Dar dacă eram singurul 
dintre noi doi care se gândea la viitorul ăsta, sub forma în 
speță? Nu era nimic sigur. Cum aș fi putut să fiu sigur, de altfel? 

Fata îmi înflăcăra toate simţurile și corpul în momentele 
acelea. Nu era același sentiment ce mă domina gândindu-mă la 
Adnas, care semăna cu o briză sărată și ușoară, la răsăritul 
soarelui pe ţărmul mării. 

Elni era focul din munţi, generând în mine aproape o 
durere fizică. Vis și realitate, Adnas și Elni. Mi-era, clar, 
imposibil să continui să trăiesc pentru o imagine impalpabilă. 
Dar cum să sper, să planific un viitor fără cele mai mici 
certitudini? 

Era ea femeia, soția pe care-o căutam? Efectiv, se ridicau 
mai multe întrebări: cum trebuia ea să fie? Cine trebuia să se 
adapteze la celălalt? Care ar fi fost concesiile de făcut, atât de o 


parte, cât și de cealaltă? Eram noi capabili să le facem și, mai 
ales, eu puteam să le fac? 

N-aveam niciun răspuns. 

În fapt, ce-i ceream?... Să mă iubească atât cât o iubeam și 
eu, să rămână credincioasă cuplului nostru și să aibă curajul de 
a se lupta cu viaţa, cu dragonul meu și cu mine, zi după zi... Să- 
mi respecte grădina secretă, să înțeleagă că singurătatea asta 
constituie o a doua natură, o obișnuinţă, un act reflex. Însă 
întotdeauna cuvintele erau rostite dificil și nu exprimau 
niciodată sentimentele și gândurile. În special răul interior, 
rănile, care rămâneau departe de vederea lumii. 

Nu prea ușor pentru o femeie să suporte așa ceva, eram 
conștient de acest fapt, dar nu exista altă soluţie. Incapacitatea 
mea de a schimba lucrurile îmi părea evidentă. 

Nicio femeie nu putea să suporte asta multă vreme... Fără 
scene, fără să strige, fără să fugă... 

Iar eu să-i cer totul, dimpotrivă. Să-mi spună tot, de fiecare 
dată când ea ar avea vreo grijă. Se impunea să pot fi prezent 
pentru ea când trebuia, să dispar când nu mai avea nevoie de 
mine. 

Pe lângă astea, pe cât posibil, să fie iubitoare, gata mereu să 
răspundă gesturilor de iubire... Femeia ideală, cea care nu 
putea exista în altă parte decât în fantasmele cele mai 
nebunești, pentru a nu spune imbecile, ale unui bărbat! 

Un fâlfâit de aripi, afară, m-a scos din reveriile mele... Nitaa 
tocmai sosise acasă. Noaptea era pe sfârșite și primele raze ale 
soarelui urmau să apară curând la orizont. 

M-am ridicat din pat ca să văd dacă totul este în ordine, dar 
nasul însângerat al lui Nitaa deja apăruse în faţa ușii când am 
deschis. 

- Mă ajuţi, Lor? 

- Da! Ce trebuie să fac? 

— Să pregătești carnea. Ai doi porci sălbatici de tranșat și de 


gătit. Eu i-am prins. 

De ce mă așteptam la ce-i mai rău??!! 

I-am îndepărtat capul și am alergat afară din casă. Și era să 
cad la pământ văzând despre ce vorbise Nitaa. Doi porci 
enormi, rozalii, care n-aveau nimic sălbatic. 

Un fel de mormăit disperat ieși din gâtul meu: 

- Nitaa!!! Te voi omori! 

Se auzi o voce stinsă, umilă, susurată și ipocrită: 

- Da? Dar de ce? 

- De ce ai făcut asta? am rostit eu fără să răspund direct la 
întrebarea ei. Vom avea iar probleme. Totuși mi se pare că ţi-am 
interzis să vânezi când ești plecată. Nu prin fermele oamenilor!! 

- Dar... 

— Dar ce? 

- N-am fost la o fermă. 

— Și ăștia ce sunt? am întrebat-o arătându-i cele două biete 
animale. 

- Vezi foarte bine. Doi porci. Erau chiar grăsulii! Și sunt în 
continuare, chiar morți. 

- Da, sunt grăsulii, nu e nicio problemă! Iar un ţăran îi va 
căuta mâine dimineaţă. Cu durere și cu disperare! Probabil că 
ai furat hrana de la gura copiilor lui, încăpățânato! 

- Ba nu. Nu exagera. Cazi mereu în extrema cealaltă. 

— Nu exagerez deloc, Nitaa. Așa ceva nu se face. Și tu știi că 
după asta se va căuta hoţul și se vor găsi urmele pașilor tăi. Și 
vor căuta un dragon. 

- Da, însă eu sunt o fată! Deci... 

Nu, nu era posibil! Nebuna chiar reușea să glumească. 
Trebuia să ascund porcii, și foarte repede. 

- Nitaa, trebuie să facem ceva cu ei. Îi iei, cât mai e 
întuneric, și-i duci în grota ta. Și rămâi acolo pe timpul zilei. Voi 
veni pe jos ca să-i tranșez și noaptea îi vei aduce în saci ca să-i 
pun la sărat în pivniță. După plecarea ta voi curăța în curte ca 


să fac să dispară urmele de sânge. Iar tu vei înghiţi sau vei arde 
tot ce nu folosesc eu. E problema ta, însă nu mai vreau să 
rămână nicio urmă după ce voi merge la grotă. Ai priceput? 

— Da, e în ordine. 

— Cel puţin, ai mâncat? 

- Nu, n-am avut timp. 

— Sosind la grotă, vei mânca un jambon sau două. Dacă e 
vreo problemă, îmi faci un semn. Voi fi atent. Acolo te rog să te 
grăbești și să arunci ce nu mai trebuie. 

- Am plecat, Lor. Pe diseară. 

În timp ce pronunţa fraza asta, ghearele ei apucară cele 
două animale. 

Nitaa și-a luat zborul spre înălțimi pentru a se ascunde în 
grota ei. 

Gândul meu se îndreptă spre ea: 

- Nitaa, dispari repede, te rog. Se ivesc zorii... 

- Da, nu te-ngrijora. Nu mă va vedea nimeni. 

Se lăsa tăcerea unei dimineţi obișnuite și eu m-am apucat să 
curăț petele de sânge de pe pământul din curte, înjurând ca un 
condamnat la pedepsele Iadului... 


CAPITOLUL 4 


Dimineaţa nu era tocmai plăcută în urma prostiilor făcute 
de Nitaa. Ziua avea să fie rea. Toate planurile mele de iubire, de 
întâlnire cu Elni și cu momentele de bucurie lângă ea se 
amestecau într-un coșmar. Și asta grație unui mesaj alarmant 
pe care mi l-a trimis Nitaa. 

- Lor, Mouranie este în flăcări. Hoardele de beţivi de sânge 
masacrează poporul care s-a revoltat. 

Ce mă privea pe mine? Ţara nu mai era a mea și puţina 
familie rămasă pe Marele Platou nu risca mare lucru. Totuși 
meleagurile pe care mă născusem mă chemau. Îmi trebuiau 
mai multe informaţii și doar Nitaa mi le putea oferi. 

- Vino aici, Nitaa. Zboară sus, deasupra norilor. 

— Sosesc. 

Așteptând-o pe Nitaa, am început să-mi aleg și să-mi curăţ 
armele și veșmintele de război. Apoi mi-am dat seama că 
așteptam de mult timp momentul ăsta. Și că forma asta de 
acțiune îmi lipsea. 

În sfârșit, puteam să răscumpăr îndepărtarea de 
meleagurile mele. Furtul pământurilor mele. Bucuria supremă. 

Nu sfârșisem încă și Nitaa ateriză, aproape căzu, mai exact, 
în faţa casei. Am ieșit repede. 

- Nitaa, du-te în camera ta până când termin eu. Vom pleca 
în seara asta. Va trebui să ne odihnim înainte, călătoria va fi 
lungă. Închide bine ușa după tine. Trebuie, de asemenea, să 


trecem s-o vedem pe Elni ca să-i spunem că plecăm de urgență 
în Mouranie, dar nu și pentru ce. Acum odihnește-te, sora mea 
mai mare. 

Nitaa a plecat să se culce fără a zice nimic. 

— Așteaptă! Ai mâncat? 

- Da. 

- Dacă înţeleg bine, ai terminat cei doi porci! 

- Da. Au fost foarte buni. 

- Haide, du-te la culcare. 

Faptul că-i mâncase îi asigura trei-patru zile fără alte nevoi 
decât apă. Asta diminua cu atât mai mult încărcătura bagajelor. 

Mi-am consacrat timpul detaliilor astea. Odată încheiate 
pregătirile m-am întins în patul meu, forțându-mă să adorm. 
Tot gândindu-mă la Elni. 

Când am deschis ochii tocmai se lăsase noaptea. Era deja 
întuneric afară, deci am sărit din pat. Gândurile mi-au plecat s- 
o trezească pe Nitaa. 

- Nitaa... În picioare. Totul e gata, plecăm. 

Ea a mormăit nemulțumită de a fi trezită în plină digestie. 

- Deja? Ești sigur? 

- Haide! Mișcă-te! 

- Bine, bine. Nu mai striga atâta, sunt gata. 

- Vino în curte, trebuie să-mi aranjez lucrurile. 

- Dar nu m-ai rugat să mănânc ceva mai întâi? 

— Eu n-am mâncat cine știe ce. Vom vâna. Cu ceea ce tocmai 
ai înghiţit, nu foamea te va omori. Oricum, nu vor fi decât 
deplasări de noapte. 

- Da, ca întotdeauna. Destul ca să mă ascund. 

— Ai chef cumva să fii ţinta ţăranilor? 

- N-au decât să se apropie... Vom vedea, zice ea belicoasă. 

— Nitaa, gata cu vorbitul. N-ai dreptul să te atingi de oameni 
și știi asta. 

— Știu. Te grăbești? 


Odată bine legate lucrurile pe spatele ei, m-am instalat și eu. 

- Nitaa, la drum! Direcţia Marele Oraș, la Elni. 

- Vrei să evităm lucrurile inutile? N-ai decât să intri în 
mintea ei și să-i spui ce ai de spus. Așa nu vom avea nevoie de o 
oprire, o pierdere de timp și riscuri de înfruntat. 

— Aș putea s-o fac astfel. Dar aș dori s-o văd. Nu e sigur că ne 
vom întoarce teferi și sănătoși. 

— Astea sunt niște prostii! Ne vom întoarce sănătoși și 
întregi. O știi prea bine. 

- Fără îndoială, ai dreptate. Să plecăm. Voi face cum vei 
propune tu. Mai cunoști drumul? 

- Bineînţeles... Agaţă-te bine de mine! 

Și chiar aveam interesul să mă agăţ bine! Nitaa își luă 
zborul ca o săgeată bătând aerul cu toată forţa aripilor ei. 

- Hei! Ia-o încet! Era cât pe-aci să mă azvârli jos! 

- N-ai decât să te agăţi bine, cum ţi-am spus, biet debutant! 
Nu ești prea înzestrat, micul meu Lor! 

— Știu... Știu... Sau nu cumva ești prea violentă? o întreb eu 
surprins. lar acum lasă-mă să mă concentrez, te rog, aș vrea să 
încerc s-o contactez pe Elni. 

— Am tăcut. Ca să dau valoare la ce am spus... 

N-avea niciun sens să mă gândesc la răspunsul ei plin de 
rea-credinţă. Nu era deloc ușor s-o contactez pe Elni. Trebuia să 
mă deschid total, să sondez gândurile altora și s-o găsesc în 
rumoarea care mă-nconjura. Dacă dormea, eram nevoit s-o fac 
să viseze mesajul meu. Lucru pe care l-am făcut rar, deoarece 
pericolul era real. Alţii puteau să mă detecteze și să nu fie 
neapărat prieteni. Procedând astfel, mă puneam atât pe mine, 
cât și pe Nitaa și Elni în fața unor riscuri. 

De data asta șansa a fost de partea mea, fiindcă am reușit să 
stabilesc contactul rapid și ea nu dormea încă. Era nevoie doar 
s-o fac să-nţeleagă că eram eu, fără s-o sperii. 

— Elni, sunt eu, Lor, sunt cu tine. În mintea ta. Nu-ţi pune 


întrebări. Doar ascultă-mă atent, te rog. 

O cuprindea panica, treptat. 

— Ce se-ntâmplă? Cum ai reușit să faci asta? Și cine ești? 

— Îţi repet, sunt eu, Lor. Trebuie să-ţi spun niște lucruri 
importante. Liniștește-te, fiind panicată, lucrurile sunt mai 
complicate. Ascultă-mă, te rog. 

- Lor? Chiar ești tu? Ce vrei să-mi spui? 

— Nu pot să vin să te văd la sfârșitul săptămânii, deoarece 
trebuie să plec de urgenţă în Mouranie. A izbucnit o revoltă și 
afacerile mele pot fi afectate de asta dacă nu sunt prezent acolo 
ca să-mi apăr interesele. 

- Da, înţeleg. Când vei reveni? 

— Imediat ce voi reuși să-mi protejez comerțul, într-un mod 
sau altul. Ceea ce n-ar trebui să dureze foarte mult. Îţi voi da un 
semn la întoarcere. Promit. 

- De acord, ai grijă de tine, te rog. 

- Nu te-ngrijora. Totul va fi bine. La revedere. 

— La revedere. 

Am întrerupt contactul imediat. Cu speranța că n-a 
interceptat nimeni discuţia. Viteza de zbor a lui Nitaa, care 
accelera din ce în ce mai tare pentru a câștiga timp, îmi obosea 
toți mușchii. 

- Nitaa... 

- Da, Lor. 

- N-ai vrea să ne oprim puţin? Mi se pare că văd o pădure în 
depărtare, la orizont. 

- De ce vrei să ne oprim? 

- Sunt obosit și mi-e foame. Ţie nu? 

- Nu prea. Sunt sate în jur pe care trebuie să ţi le semnalez. 
Deci lume. 

— Și după aia? Este noapte. Nu vom fi văzuţi. Eventual, poate 
găsim un animal de vânat, cu atât mai rău pentru el și pentru 
proprietar. Ce zici? 


Drept unic răspuns, am simţit cum Nitaa plonja spre 
pământ. 

— Agaţă-te bine, Lor! 

Era mai bine să tac, deoarece în răstimpul în care i-aș fi 
spus ceva cred că am și fi aterizat pe pământ. 

- Nitaa, n-ai vaga impresie că exagerezi? Zic și eu așa... 
Bine, totuși. 

- Să spunem că eram grăbită să ajung la sol. 

— Iată putinul ce trebuia rostit. Bine! Vom găsi un loc ferit, 
vom mânca și vom dormi. Am văzut niște sate și există vânat. 
Voi vâna și voi mânca. 

— Ai de gând să faci focul? 

- Nu, voi consuma carnea crudă. Nu trebuie să ne facem 
remarcați. 

- Totuși, n-aş putea s-o prăjesc eu? 

— Asta mi-a venit și mie în gând. Da, poţi. Bineînţeles. 

- Nu vrei să mă duc eu la vânătoare? 

- Nu, Nitaa. Eşti prea vizibilă și lași prea multe urme. În 
cazul meu, cel puţin, sunt urme normale. Cu arcul pot să ucid 
ușor și de departe ceva. Nu te mișca de aici, dar rămâi atentă în 
caz că voi avea probleme. 

— Cum vrei tu. Aştept. 

Cu arcul în mână, câteva săgeți în tolba de pe umăr și iată- 
mă plecat prin noaptea care învăluia pădurea. Mergeam liniștit, 
dar cu urechile aţintite la fiecare zgomot neobișnuit. Riscurile 
nu erau neglijabile, deoarece nu cunoșteam locurile sau dacă 
pădurea aparținea cuiva ori nu. Fără să mai vorbesc de 
animalele care puteau profita de întunericul nopții pentru a mă 
ataca. Nu prea liniștitor, însă văzusem și mai rău. Cel puţin aici, 
în afară de eventuali braconieri, n-aveam neapărat dușmani. 

Tot mergând și rotindu-mă în cerc, am văzut nu prea 
departe o căprioară care mergea fără să-i pese de nimic. Mai 
bine ar fi dormit. Cu un șuierat mortal, o săgeată porni din arc 


și se înfipse în capul animalului. Bietul de el fu ucis pe loc. L-am 
luat pe umeri și am alergat la Nitaa, care, evident, dormea. 

I-am dat o palmă peste bot, zicându-i cu răutate: 

— Ia zi! Mai ești bucuroasă că n-am avut nevoie de tine? 

l-am văzut botul strâmbându-se cu furie și flăcări mici 
ieșindu-i din nările ce-i fremătau. 

— Nu ești întreg la cap dacă mi-ai tras o asemenea palmă? 
Ești idiot sau ce?! 

- Mai tacă-ţi fleanca, Nitaa! N-ai făcut altceva decât să 
dormi. Amândoi riscăm și tu dormi în loc să mă aperi. 

- N-ai spus adineaori să tac din gură? 

- Dat fiind faptul că nu cred că ai devenit brusc surdă, de 
aici trag concluzia că m-ai auzit bine. 

- De acord, voi tăcea. Descurcă-te singur! Plec imediat. 
Drum bun! 

Nici una, nici două, fără să fie rugată să mai rămână, Nitaa 
își luă zborul fulgerător. Aveam o problemă serioasă. 

Singur în mijlocul a nicăieri, cu un animal braconat pe 
umeri, cu hainele pătate de sânge, cât și cu un arc, trei săgeți și 
un pumnal. 

Oricum, Nitaa avea să se întoarcă. Nu-și putea lăsa fratele 
acolo. Mai rău, în căutarea mea de vânat n-am văzut o picătură 
de apă ca să beau și să-mi spăl hainele! În sfârșit... Viaţa nu e 
mereu cea pe care-o dorim. 

Mi-am tăiat o bucată de carne și am mâncat-o crudă, 
înjurând-o în gând pe Nitaa care ar fi putut, cel puţin, să mi-o 
prăjească înainte de a pleca. 

Desigur, ea mă supraveghea de departe și mi-a auzit 
gândurile. 

- Tu ai început. Acum asumă-ţi actele, băiete! Eu mă descurc 
și-mi asum faptele. Fiecare cu viaţa lui. 

- Vino înapoi, Nitaa, nu fi proastă. Pe bune, nu e tocmai 
momentul potrivit. 


- Ba da, e chiar momentul oportun ca să-ţi dau o lecţie de 
umilinţă. Aici, pentru tine, e ora potrivită. 

Începea să mă enerveze. Nitaa împingea puţin cam departe 
lucrurile. Trebuia să-i răspund cu aceeași monedă. 

- Ei! Dacă-ţi spun. Voi face singur drumul. Ba chiar fur un 
cal. Apoi o șterg! Drum bun. Cu puţin noroc, voi găsi un dragon 
mai drăguţ decât tine care mă va duce în Mouranie. Nu ești 
singura pe lume. 

- Chiar așa? Mi-ar plăcea s-o văd și pe-asta! Tu, pe un cal! Va 
fi caraghios. 

- Un cal sau un alt dragon, Nitaa. N-ai decât să te amuzi 
mult și bine. 

Mi-am închis, imediat, creierul oricărei forme de recepţie 
sau de emisie. Ştiam că Nitaa nu va suporta. Nu prea mult timp, 
în orice caz. 

M-am ridicat și am plecat spre est sperând să ajung la 
liziera pădurii. Și la un izvor. 

Altfel, singura mea șansă de supravieţuire în contact cu 
sătenii era să mă rănesc cu cuțitul meu, să spun că am fost 
atacat de hoţi și să cer ajutor. N-aș băga mâna-n foc că o 
asemenea stratagemă ar fi funcționat. N-aveam altă alegere în 
situaţia aceea. Din nefericire. 

Se iveau zorii și trebuia să acţionez. Mi-am scos vesta și cu 
cuțitul mi-am sfâșiat cămașa. Făcându-mi și câteva crestături pe 
piele. Când, deodată, am auzit o voce cunoscută în spatele meu: 

— Pe cuvântul meu, ai înnebunit! 

M-am întors și am văzut-o pe Nitaa, care mă privea cu niște 
ochi mari, speriați. 

Planul meu funcţionase perfect. 

— Cum? Ce fel de plan, idiotule? Eşti total nebun, omule. 

— Eşti aici? Ce ai de gând să faci? 

— Eu?! Voi face ce am de făcut. Nu te pot lăsa singur o clipă 
fără să faci prostii mai mari ca tine. lată dovada. 


- Despre ce dovadă vorbești, dragon laş și idiot? Cum ai 
vrea să procedez ca să nu fiu ucis de oamenii din sat? Nu uita 
că am braconat în pădurea cuiva. 

— Eşti la fel de prost ca o găină! Ştiai bine că o să mă-ntorc. 

- Nu, nu știam. Mai exact! Îmi pierdusem încrederea în tine. 

— Cretinule! 

- Vulgaro! 

Nitaa izbucni într-un râs zgomotos de trezit morții. 

— Taci, imbecilă fericită! Ți se aude vocea de la câteva leghe 
depărtare de aici! 

- Oh! Scuză-mă! E adevărat. Spune-mi, a mai rămas ceva din 
biata căprioară? Mi-e o foame de crăp. 

- Da, a mai rămas ceva. Nu suntem prea departe. Oricum, e 
aproape ziuă și trebuie să rămânem la adăpost de priviri, în 
pădure. 

— Să mergem, Lor. Urcă-te pe spatele meu. 

- Doar n-oi vrea să zbori? 

- Nu, voi alerga, dar alerg mai repede ca tine. 

M-am conformat și în câteva clipe ne aflam la locul de 
campare. Mâncarea ne aștepta cuminte pe masă. 

- Nitaa, vrei, te rog, să prăjești toate astea? Dacă e posibil, 
fără să faci focul în pădure! 

- Mă ocup eu, iar tu, micuţule, taci din gură! 

Două-trei jeturi de flăcări și carnea era friptă, tocmai bună 
de consumat. Ce plăcere! Mi-am tăiat o bucată și am lăsat restul 
lui Nitaa. 

- Termin-o tu, Nitaa. Vei avea nevoie de ea. 

- La foamea pe care-o am, nu e nicio problemă, nu va 
rămâne mare lucru. 

- Cu atât mai bine, e indicat să nu lăsăm urme. Poftă bună! 

- Mulţumesc, de asemenea! Și nu mai vorbi cu gura plină, 
nu e frumos! 

— Degenerato! 


Pacea revenise în vechiul nostru cuplu! Nitaa și cu mine am 
mâncat pe săturate și eram gata să ne odihnim. 

- Nitaa, faci tu prima de gardă sau eu? 

— Fac eu, Lor. Odihnește-te. 

- Spune-mi, în peregrinările tale ai văzut vreun lac sau un 
râu? 

- Da. Există apă la aproape o jumătate de oră de zbor de 
aici. 

— Ar trebui să ne oprim acolo după ce plecăm, am nevoie să 
mă spăl și să mă schimb. 

- Puțin spus! Eşti într-una dintre stările alea, sărăcuţul de 
tine! 

- Știu. Haide, du-te, eu merg să mă culc. Trezește-mă, te rog, 
după câteva ore. 

- Da, dormi și nu pierde timpul vorbind cu mine inutil. 

Astea fiind spuse, m-am întins pe pat și am adormit aproape 
imediat sub privirea tandră și maternă a lui Nitaa. 

În mijlocul viselor mele am simţit cum se cutremura 
pământul sub mine. Nitaa mă zgâlţâia pentru a mă trezi. 
Încerca să-mi scoată din adormire creierul și odată cu el pe 
mine. 

— Lor, Lor, trezește-te! Mișcă-te! 

Am întredeschis un ochi cu mare greutate. 

— Ce este, Nitaa? A sosit deja ora de gardă? Am dormit așa de 
mult timp? 

- Nu, foarte puţin. Dar aud pași și niște voci. Nu-mi place 
asta. Trezește-te repede, arde! 

Nici nu-mi trebuia mai mult ca să-mi curm somnul și să mă 
ridic în picioare trezit de tot. 

— Despre ce vorbești? 

- Eşti surd sau ce? Aud niște voci și pași venind spre noi. 

- Nu sunt surd, dar n-am urechile tale! Din ce direcţie vin? 

- Din spatele tău. 


— Sunt încă departe? 

- Destul. 

- Vom vedea, am zis eu și mi-am apucat spada. Dacă sunt 
războinici, îi eliminăm fără discuţie. Clar? 

- Mă bucur că nu-i vom întreba dacă le merge bine. Nu e 
timpul. Nici momentul. 

— Oricum, tu nu ucizi decât cu dinţii sau cu loviturile de 
picioare, ca urșii. Ar trebui să fie pe aici. Deci fără urme vizibile 
de flăcări și gheare. 

— De ce? 

- Dacă sunt găsite genul ăsta de urme, se vor pune întrebări 
pe care n-aș dori ca oamenii să și le pună. Oameni arși complet 
ar bătea la ochi, nu crezi? 

- Și după aia? Puțin ne pasă, deoarece o vom șterge de aici! 

— Ştii foarte bine că felul ăsta de veste se răspândește prea 
repede pentru a nu reprezenta vreun anumit risc. Atunci, vom 
proceda cum am zis. 

- Bine, de acord. Voi încerca, promit. 

- Îi auzi și acum? 

- Da, se apropie și merg relativ repede. Din punct de vedere 
omenesc, repede. Sunt pe jos și temători, neîncrezători. Nu e un 
semn bun, după părerea mea. 

- Da. Vom avea probleme. Vreau să spun că ei vor avea 
probleme. Le poţi citi gândurile? 

— Absolut imposibil. E interzis! 

— Asta-i bună! Suntem pe picior de război, Nitaa! Totul e 
permis și dacă eu o fac, atunci ei vor înțelege că e ceva, într- 
adevăr, anormal. Ești mai dotată ca mine. Vreau doar să știu 
câți sunt cu exactitate și ce caută pe aici. 

Lui Nitaa îi părea că nu-i prea plăcea să facă asta. În cazul 
acela n-aveam de ales. Dacă erau niște oameni neviolenți, 
aveam să-i lăsăm liniștiți și să dispărem. Dacă nu... Dumnezeu 
să ne păzească... 


- Sunt cinci, Lor. Și nu prea pacifiști. Se dau drept niște 
trecători onești. Și, în opinia mea, au cam abuzat de vin. 

— Nişte prăzi ușoare deci. 

- Da. N-ar trebui să ai nevoie de mine dacă-i iei prin 
surprindere. 

— Așa mă gândeam și eu. Dar rămâi totuși în alertă, nu se 
știe niciodată. Un atac lamentabil din spate poate fi lansat 
oricând. 

- Nu-ţi face probleme. Îţi voi acoperi spatele. 

- Bine, surioară. Să mergem! 

Am început să ne deplasăm fără zgomot spre ceata de 
bandiți veseli care credeau că sunt singuri pe lume. Nitaa îmi 
șuiera blând în minte pentru a-mi atrage atenţia. M-am oprit. 

— Ce este, Nitaa? 

- Spune-mi, Lor, am o îngrijorare nu prea mare. Am 
continuat să pătrund în mintea oamenilor ăștia. Unul dintre ei 
mi se pare că e șeful lor. Dar, după aparente, cred că el este 
dintre noi. 

- Dintre noi? Din sud? 

- Nu. Dintre noi, din Mouranie. În plus, este un băutor de 
sânge ticălos. Lucrurile se complică mai mult decât am crede, în 
cazul ăsta. 

Efectiv, Nitaa avea dreptate. Vampirul ăla îmi complica 
viaţa. În general, vampirii sunt niște adevăraţi războinici care, 
cu o armă-n mână, știu s-o folosească. Vampirul ăsta, singur, nu 
constituia o problemă, însă însoţit de alţi escroci, lucrurile 
deveneau, vădit, dificile. Cu atât mai mult cu cât el nu trebuia să 
moară, pe cât posibil, ca să-l putem interoga. Era foarte departe 
de locul unde trăia, Rafenlands. 

— Ai dreptate, Nitaa. Atunci, cum facem? Asta nu mi se pare 
clar. Și dacă e unul pe acolo, e posibil să fie și alții mai departe. 
Ce naiba caută pe aici secătura asta, în opinia ta? 

- Nu știu. Încearcă, poate, să recruteze niște semeni rătăciţi 


pe aici și alți mercenari gata să moară pentru bani. Ceea ce mă 
face să cred că le merge rău în ţară. Nişte betivi gata să moară 
pentru câteva monede din aur sunt peste tot. Și preferă mai 
mult oamenii care trag la măsea împreună. 

- Probabil ai dreptate. Însă cum vom proceda, fiindcă 
trebuie să-l prindem viu? Adică să nu-l rănim prea tare. 

- Propun să lăsăm de-o parte galanteriile și să-l umflăm ca 
pe un șobolan la deratizare. Când oamenii vor să-i găsească 
morti, se vor ocupa mai ales de ei, nu de noi. 

- Am o altă idee: într-o primă fază, îl facem prizonier și-l 
interogăm sever. În noaptea următoare îl punem legat în fata 
porții seniorului din colț. Sau a unui templu. Preoţii de aici se 
vor amuza copios. Vampirul este tocmai bun de ars pe rug. 

- Da! E corect, Lor! Eu îl prefer mort pe ticălosul ăsta. Nu va 
putea povesti nimic despre noi și sătenii vor crede că mai sunt 
și alți vampiri, și-i vor vâna ca niște nebuni. 

— Adjudecat, dragostea mea. Să mergem! Tu te ocupi de 
răufăcătorii mai mici, eu de șef. Distruge tot ce e viu fără niciun 
fel de milă. 

— Să ne apropiem încet de ei și la momentul potrivit! 

Iată-ne în faţa lor, ascunși în tufișuri, eu cu sabia în mână și 
Nitaa care spumega de furie. Îi deplângeam, într-adevăr, pe 
ceilalți. 

Șeful nu era șmecher. Nici măcar nu prevăzuse un spion. 

Nitaa se ridică în tăcere pentru a se arunca mai bine asupra 
lor. Armele le erau departe de grup, aproape de șef. Oricum, 
șeful se temea de oamenii lui. Nu era nimic anormal având în 
vedere faptul că el păzea aurul. 

- Nitaa, închide-ți mintea oricărui contact. Și eu la fel. E 
timpul să-ncepem. 

Am înconjurat imediat tabăra pentru a ajunge mai aproape 
de vampir, să-l atac direct fără să trec printre acoliţii lui. Am 
văzut-o pe Nitaa lăsându-se să cadă ca o piatră asupra bieţilor 


oameni. În același moment am sărit în faţa vampirului. Și-a pus 
mâna pe sabie, dar abia a atins-o, că sabia mea i-a tăiat capul. 
Clar, ratase momentul pentru interogatoriu. Cu atât mai rău. 

În schimb, Nitaa i-a sfâșiat în bucăţi pe ceilalți. Fără milă. 
Un atac fulgerător, tăcut și mortal. Ceea ce și trebuia ca să 
învingem. Am pus capul vampirului într-un sac și Nitaa îi luă 
trupul între maxilare. 

- S-o ștergem, Nitaa. Și repede, spre tabără. 

Și iată-ne alergând spre ascunzătoarea noastră. Ajunși la 
destinație, m-am lăsat jos cu toată greutatea, frânt de oboseală. 

- Nitaa, ar face bine o relaxare. Credeam c-am ruginii. 

— Da. Ce părere ai, ar fi trebuit să-i lăsăm în viaţă pe bieţii 
oameni? 

- Glumești? 

- Da! 

- Imbecilo! 

Și am izbucnit amândoi în râs, în surdină. 

- Spune-mi, Lor... A fost ca-n vremurile bune... 

- Da, draga mea. Ca-n vremurile bune. Haide, du-te și 
odihnește-te acum, e rândul tău. Eu fac de gardă. 

- Mersi, pe curând. 

S-a dus să se culce ca și cum nu se întâmplase nimic. Un 
copil fericit în braţele mamei lui. 

Mă gândeam la Elni. La faptul că se afla departe de mine în 
momentul acela și-mi lipsea mult. Dar nu trebuia să mă gândesc 
la ea. O voi revedea într-o zi? Cine putea ști? Viitorul era, într- 
adevăr, opac și departe de a fi roz. 

Am ridicat privirea spre cer... Se lăsa noaptea. Era timpul să 
pregătesc plecarea. M-am apropiat de Nitaa și m-am așezat 
lângă ea. Singura mea tovarășă de viață. Tot la fel de 
credincioasă și de prevenitoare. Ca s-o trezesc, am început să-i 
mângâi obrazul. Și ea a deschis un ochi. 

- Prefer modul ăsta, Lor... 


- Știu, Nitaa. Scuză-mă pentru brutalitatea mea de 
adineauri. 

- Lasă. Nu e nimic grav. Este ora de plecare? 

- Da, a sosit ora. Spune-mi, există un templu în oraș. Punem 
secătura pe scările lui și o ștergem în viteză. Ce crezi? 

— E cel mai bine așa. Vor ști ce să facă ei cu cadavrul. 

— Aranjăm lucrurile pentru plecare? 

- Da. 

Ea se ridică în picioare, scuturându-se. După ce termină am 
agăţat sacul, în care era corpul vampirului ucis, de centura ei. 
Totul era gata. 

— Poţi să-ţi iei zborul, Nitaa. 

Ea se înălță încet, traversând ramurile copacilor, spre cerul 
deja negru, acoperit, fără stele. 

În câteva secunde Nitaa cobora cu atenţie pe treptele 
templului din oraș. Unde am lăsat corpul vampirului. Apoi ea și- 
a luat zborul din nou, în tăcere. Drumul urma să fie lung în 
noaptea aceea. 

- Nitaa? 

— Ce e? 

- Urcă, te rog, cât mai sus posibil și zboară repede, m-am 
agăţat bine. Următoarea oprire e în zori. Te vei descurca? 

— Am pornit. 

Aripile băteau furioase aerul și pământul dispăru într-un 
șuierat de furtună. Nitaa străbătea cerul ca fulgerul. Spre un 
viitor nesigur... 


1 N.T. C On ta bercé trop pres du mur ou quoi?) Veche expresie franceză (avoir été 
bercé trop près du mur) referindu-se la faptul că femeile își instalau adesea 
bebeluşii într-un pătuţ-balansoar aproape de un zid și că obișnuiau să-i legene 
pentru a-i adormi. Când pătuţul era „prea aproape de zid“, se lovea de el, provocând 


șocuri bebelușului, care (în vechile credințe) devenea idiot. De unde obiceiul, 
ulterior, de a nu mai fi puse pătuțuri aproape de un zid... 


CAPITOLUL 5 


Trecuse ceva vreme de când Nitaa zbura spre Mouranie cu 
toată viteza. Vântul șuiera în jurul nostru și cerul fugea spre 
înapoi. 

Aripile ei făceau un zgomot infernal în tăcerea absolută 
care ne-nconjura. 

- Lor, Mouranie e la orizont. Vrei să facem o pauză înainte 
de a ajunge acolo? Doar să ne odihnim și să fim în formă odată 
sosiți. După aia nu știu când vom mai avea timp s-o facem. Ce 
spui? 

— Ai dreptate. Găseşte un loc liniștit, te rog, și aterizează. 

Câteva minute mai târziu Nitaa începea să coboare spre o 
pădure mare și densă. Am aterizat într-un mic luminiș ferit de 
ochii indiscreţilor. Locul perfect pentru a ne odihni puţin și a 
face planuri pentru intrarea în Mouranie. 

Mi-am dat jos lucrurile de pe spatele lui Nitaa și mi-am 
pregătit un culcuș sumar sub un tufiș. 

- Nitaa, te duci să cauţi ceva de mâncare pentru noi? Eu n- 
am chef, nu cunosc locul. M-am săturat de întâlniri surpriză. 

- Da, mă duc. Așteaptă-mă aici și încearcă să dormi până mă 
întorc. 

— Chiar asta voiam să fac. Pe curând. 

Abia plecă Nitaa, și m-am culcat. Nu știu cât timp am 
dormit, dar întoarcerea ei zgomotoasă m-a trezit brusc. De fapt, 
credeam că este ea. Și eu eram încă fericit că nu fusese nevoie 


să-mi părăsesc culcușul. Apoi am conștientizat că nu era Nitaa, 
ci același gen de dragon, însă, cu siguranţă, mai puţin drăguţ. Și, 
în plus, rănit, fapt ce-l făcea agresiv. O luptă între el și Nitaa nu 
putea decât să ne facă rău la amândoi, chiar dacă, având în 
vedere starea vizitatorului, frumoasa mea l-ar fi ucis cu 
ușurință. 

Ceea ce nu-mi convenea deloc, deoarece, pentru mine, a 
vedea murind un dragon însemna o durere imensă. Erau așa de 
rari și greu de păstraţi în viaţă. 

Primul lucru pe care trebuia să-l fac era s-o previn pe Nitaa. 
Problema era că dacă intrusul era obișnuit cu modul de 
comunicare cu un om, putea auzi discuţia și să mă găsească. 
Atunci, mi-am pregătit arcul, săgețile și am contactat-o pe Nitaa. 

- Nitaa, mă auzi? 

- Da, Lor. 

— Avem o vizită. Un dragon femelă, cred, și în plus rănit. Fii 
atentă când vii. Nu face zgomot. M-ai înţeles? Încearcă să-l 
contactezi și vezi ce poţi afla de la el. 

— Am înţeles, Lor. Pe curând. 

Imediat după asta în mintea mea răsunau gândurile 
dragonului. 

- Nu-ţi vreau răul. Am nevoie de ajutor. Știu că ești aici din 
momentul în care am venit. Ajută-mă, te rog. Știu, de asemenea, 
că pot avea încredere în tine, deoarece tocmai ai comunicat cu 
un alt dragon. 

Era să cad jos! În principiu, n-o puteam auzi decât pe „sora“ 
mea dragon, deci Nitaa. 

- Cum de e posibil să te aud? Am deja un suflet pereche 
printre ai tăi. 

— Ar trebui să cred că ai două. Sau ai însușiri deosebite și o 
afinitate aparte pentru dragoni. Altfel, nu știu. Eu n-am un 
suflet pereche. Din câte cunosc. 

Am ieșit din tufișul meu, scuturându-mă, fiindcă nu riscam 


nimic. 

— Spune-mi, cum te numești? Eu sunt Lor, din Mouranie. 

- Yrouf. 

— Bucuros de cunoștință, Yrouf. Nitaa va sosi curând. Ce ai? 

- O rană, am fost lovită de o săgeată în piept și respir cu 
greutate. 

- Pot să văd? 

- Da. 

M-am apropiat de ea. Avea, într-adevăr, o săgeată înfiptă în 
piept. Trebuia să i-o scot și Nitaa să ardă imediat rana pentru a 
o cicatriza. I-am dezvăluit lui Yrouf situaţia. 

- O să te doară, dar îngrijirea va fi radicală. După puţină 
odihnă o să mănânci ceva și totul nu va fi decât o amintire rea. 

- Mă voi descurca, nu-ţi face griji. Măcar să rămân în viaţă. 
Vine prietena ta? 

- Da, n-ar trebui să mai întârzie. 

- E ciudat, nu reușesc s-o contactez. Tăcere absolută. Totuși 
ar trebui să pot. 

- Probabil că și-a închis canalele minţii. 

- Mie? De ce oare? Însă tu o cunoști mai bine decât mine și 
știi deci despre ce vorbești. 

- Nitaa a plecat la vânătoare. N-am niciun motiv să fiu 
îngrijorat. Bun, până când vine, pregătesc ce e nevoie pentru a 
te îngriji. Voi fi obligat să te leg. N-am chef să primesc o lovitură 
din partea ta. 

- Nu. Fii fără grijă. Nu m-am născut după ultima ploaie. 

- Dacă zici tu. Nu te mișca de aici, mă duc să caut lemne 
pentru foc. Dacă Nitaa întârzie prea mult, îţi voi arde rana cu o 
bucată de lemn înroșită-n foc. 

Nu mi-a trebuit mult timp ca să adun niște vreascuri pentru 
a face un foc. Yrouf era foarte slăbită. 

Săgeata trebuie să fi pătruns adânc de vreme ce Yrouf 
aproape își pierduse forțele. 


- Yrouf, poţi să aprinzi ramurile astea? 

N-a fost nevoie să repet întrebarea. Dragonul suflă un mic 
jet de flăcări și lemnele se aprinseră. Am pregătit o ramură mai 
lungă cu care aveam intenţia să-i ard rana. 

- Bun. Yrouf, întinde-te pe-o parte, dacă vrei. Și strânge din 
dinţi. O să te doară puţin! 

- Dă-i drumul, Lor. Fă ce trebuie să faci. 

M-am apropiat de ea și am descoperit mărimea reală a 
săgeţii înfipte în pieptul ei. Lungă, prea lungă în comparaţie cu 
ale mele și mult mai subţiri. Cel ce trăgea cu așa ceva avea o 
forţă sacră și, mai ales, un sacru și mare arc. Cineva periculos, 
cel puţin pentru un dragon. 

Am apucat cu două mâini săgeata și, printr-o mișcare 
scurtă, am scos-o afară. Din fericire, a ieșit și capătul și n-a mai 
fost nevoie să tai săgeata ca s-o scot. 

Yrouf scoase un geamăt înfundat. O fată nemaipomenită! 
Nici n-a mișcat. Totuși a durut-o, i-am văzut ochii dându-se 
peste cap. Am luat imediat lemnul incandescent și l-am introdus 
în rană, apoi l-am scos repede. Sângele nu mai curgea. Dar 
Yrouf aproape că-și pierduse cunoștința. Am luat plosca și i-am 
stropit fața cu apă. Asta a trezit-o puţin. 

Vocea îi era stinsă când mi-a vorbit. 

- Mulţumesc, Lor. Mi-ai salvat viaţa. N-am să uit asta. 

- Da, da... Acum, taci și dormi. Voi sta de pândă. 

Timpul trecea și nicio veste de la Nitaa. Lipsa ei devenea 
îngrijorătoare. Toate tentativele de a o contacta fuseseră în van, 
știam că nu se blocase niciodată înainte. Chiar dacă se închidea 
din când în când, își lăsa deschise totuși canalele minţii pentru 
a mă vesti că totul e bine. Noaptea scădea, eram așezat alături 
de un dragon adormit și rănit pe care nu-l cunoșteam, și-mi 
așteptam sora. Astfel, zorii se iviră și tot n-aveam vreo veste de 
la Nitaa. Cu siguranţă, trecusem prin ceva grav, dar nu mortal, 
fiindcă eram viu. Negreșit, i se întâmplase ceva ce-o împiedica 


să mă contacteze. Nu puteam să-i discern nenumăratele 
gânduri pentru a le asculta și să am vești directe. Trebuia să 
aştept să se trezească Yrouf și să încerce ea, dacă era capabilă 
de asta în starea ei. Dacă nu, trebuia să așteptăm noaptea 
următoare pentru a cutreiera împrejurimile în speranţa de a o 
găsi pe Nitaa. Puțin cam multi „dacă“ pentru a fi liniștit. 

Pe lângă acești „dacă“, o puteam adăuga pe Nitaa, care nu 
mai sosea și nu-mi aducea vești... Complicat... Asta nu era prea 
bine. 

Orele se târau încet, ziua se sfârși. Yrouf deschise ochii. 
Respira regulat. Aparent, totul mergea bine pentru ea. 

- Lor, ai vești de la Nitaa? 

- Niciuna. Cum te simţi? 

- Foarte bine. Mai am o durere mică, dar va dispărea când 
vor crește iar solzii. Dar tu? 

- Nici eu nu prea mă simt bine. Sunt bolnav de îngrijorare 
pentru Nitaa. Spune-mi, știi să distingi o liniaritate de gânduri 
dintr-o multitudine? 

- Da. 

- Atunci, fă-o, te rog. Sondează mintea sătenilor de la lizieră 
pădurii, sau mai degrabă toată lumea. Poate vom afla vești. 

- Dacă vrei tu. 

Ea și-a deschis canalele minţii spre lume. Nimic nu mai 
tresărea în trupul ei. 

După câtăva vreme deschise ochii. 

- N-am aflat nimic. N-a văzut-o nimeni. În schimb, e ceva 
curios. Am întâlnit un zid negru. Imposibil să merg mai departe 
pentru a căuta și a asculta. Nu înţeleg. 

Un zid negru. Știam ce era, însă cine era capabil să facă asta 
era o altă întrebare. Nitaa, da, ca toţi dragonii, dar nu pentru 
multă vreme, efortul fiind enorm chiar și-n cazul ei. În opinia 
mea, ca să fie stabilit un contact durabil în timp, fără erori, 
trebuia câteva zeci de dragoni legaţi ca într-o reţea. Deci... După 


cunoștințele mele băutorii de sânge erau incapabili de o 
asemenea performanţă. Și atunci, cine? 

— Spune-mi, Yrouf, eu sunt plecat din locurile astea de multă 
vreme. Desigur, lucrurile s-au schimbat mult. Cine ar putea să 
facă asta destul de mult timp? În special, trebuie să fie destul de 
puternic pentru a-ţi rezista. Ai vreo idee în privința asta? 

— Nu o idee precisă. Am auzit spunându-se că Seniorul din 
Mouranie ar fi găsit pe cineva care ar putea-o face. Dar de ce să- 
] trimită aici? Poate s-o facă și acolo ca să nu se plimbe atât de 
departe. Ca să nu mai vorbim de riscurile importante pe care și 
le-ar putea asuma ieșind din ţară. Nu uita că e un băutor de 
sânge și nu ne-ar plăcea prea mult să fie dincolo de 
pământurile ţării Mouranie. Viața nu-i este sigură dincolo de 
graniţele ei. 

- Da. Și atunci, cine? Cum te simţi acum? Ești capabilă să 
zbori? De fapt, dacă mă gândesc bine, cine te-a rănit? 

— Nu știu. Trebuie să-ncerc pentru a afla. Cât despre rană, 
nici despre ea nu știu mai nimic. Zburam la rasul arborilor și m- 
a lovit săgeata asta. Îmi dai voie să-ncerc? 

— Evident! 

Yrouf își luă zborul chiar în clipa în care rostisem acel Da și 
dispăru în noapte. Speram că va reveni. Dacă nu, grijile mele 
aveau să ia amploare. Orele au trecut fără s-o fi văzut 
întorcându-se. Am încercat să intru în mintea ei, însă fără 
succes. Asta mai lipsea la bucuria mea! Nu putea exista trădare 
din partea ei. Îi salvasem viaţa și eram un suflet pereche. Doi 
factori care făceau imposibil scenariul ăsta. Doar dacă ea era 
total depravată. Ceea ce echivala cu o moarte oarecare în cazul 
ei. Un dragon necredincios cuvântului dat era condamnat la o 
anumită moarte de semenii lui și de oamenii legaţi de ei. Fără 
subterfugii. Era deci altceva. Probabil că cei doi dragoni 
intraseră în zona zidului negru și nu mai puteau ieși de acolo. 

Mi-am luat spada și arcul și am plecat grăbit în căutarea lor. 


Cât despre direcţia de mers, alegerea a fost rapidă: nu era nimic 
clar, așadar nici vreo direcţie precisă. Nitaa plecase la 
vânătoare, nu trebuie să fi depășit pădurea, eventual satele 
care-o înconjurau. Dar trebuia să-ncep printr-o acţiune cu care 
nu eram obișnuit: să găsesc zidul negru. Și mai ales să-ncerc să 
definesc cât mai exact posibil zona acoperită. Știind că în centru 
se afla baza zidului și, probabil, răspunsurile la întrebările 
mele. Ceea ce am făcut până aproape de ivirea zorilor. N-am 
găsit cei doi dragoni și nici n-am aflat vreo veste despre ei. În 
pofida dificultăţilor și a lipsei mele de experiență, am reușit, 
mai mult sau mai puţin, să limitez locul pe care se întindea 
zidul. Undeva în pădure. 

Cum aveam nevoie de mai multe informații în privinţa 
subiectului ăsta, am decis să merg în satul cel mai apropiat ca 
să caut o crâșmă unde puteam mânca și mai ales să ascult 
oamenii vorbind. La masă limbile se dezleagă mai ușor și aș fi 
putut obţine câteva frânturi de indicii. Fără prea mare izbândă 
de succes, însă trebuia încercat. Pe la prânz am sosit în sai. 
Totul părea liniștit, calm. Satul și sătenii trăiau la relanti, cum s- 
ar spune, pe o căldură sufocantă. Pe drum am văzut un han 
care asigura și masa pentru drumeti și, aparent, era ceva lume. 
Odată intrat mi-am rotit privirea prin întreaga sală de mâncare 
și m-am așezat la prima masă liberă, într-un colţ, ca să nu fiu 
remarcat. Nu trebuia ca oamenii să-și pună întrebări vizavi de 
un străin singur-singurel și pe care niște eventuali răufăcători 
ar fi fost tentaţi să-l jefuiască. 

De fapt, erau doar niște drumeţi mai mult sau mai puţin 
îndoielnici, care se potriveau de minune cu locul. 

Abia m-am așezat, că o fată ce servea, care, sigur, uitase de 
câteva zile să-și schimbe și să-și curețe hainele, se apropie de 
masa mea. 

- Domnul dorește să mănânce? 

- Da. Ce se poate mânca atunci când îmi e tare foame? 


— Avem o ciorbă bună cu carne roșie și felul doi carne 
prăjită de oaie, cu garnitură de legume. 

— Aleg carne de oaie cu legume, o portie dublă. Călătorind 
așa de mult, mi s-a făcut foarte foame. 

— Vă aduc și puţin vin? E făcut de stăpânii hanului. Se spune 
că e bun. 

- Nu, sunteţi foarte amabilă. Sunt sigur că este bun, însă pe 
o asemenea căldură prefer o cană mare cu apă proaspătă, vă 
rog. 

— Cum doriţi, Seniore! 

- Oh la, la, domnişoară! Nu sunt decât un umil călător. Nu 
un Senior. 

- Iertați-mă, domnule. Vă costă zece monede. 

- Țineţi. 

I-am întins monedele și ea plecă să-mi aducă mâncarea. În 
jurul meu se vorbea despre tot și orice, cu excepţia a ceea ce mă 
interesa. Farfuria cu mâncare mi-a fost pusă în faţă împreună 
cu o bucată mare de pâine foarte caldă. Mirosea bine și n-am 
întârziat să încep a mânca. În același timp îmi roteam privirile 
în jurul meu. Chiar în partea din spate a sălii am văzut, singur 
la masă, un alt călător. În mod clar mai curăţel decât ceilalţi, 
îmbrăcat de sus până jos în negru, simplu, dar impunând 
respect. Ceea ce m-a atras la el au fost ochii lui. Reci, ficși, pe o 
faţă tăiată în marmoră. Am încercat imediat, cu precauţie, să-i 
citesc gândurile, însă a fost imposibil. Tentativa mea l-a pus în 
gardă. Și-a ridicat capul și ochii lui scrutau furioși toată lumea. 
Era deprins cu asta și știa să se închidă. Total. 

Nu întrevedeam decât două soluții. Ori făcea parte dintre 
băutorii de sânge, ori din poporul meu, și în cazul din urmă 
avea un dragon. În primul caz trebuia să-l urmăresc și să găsesc 
restul bandei, dacă mai existau și alţii. În al doilea caz trebuia 
să fac cunoștință cu el și să-i vorbesc. În ambele cazuri eram în 
pericol, deoarece genul ăsta de personaj nu se lasă niciodată 


învins. În versiunea a doua a înfrunta un dragon și un drumeţ 
îmi crea câteva probleme. Chiar dacă nu putea exista o 
concurenţă între noi. Eu o știam, el nu. Cu puţin noroc, străinul 
mergea în același loc ca mine. Cu dragonul lui, putea să mă 
ajute să le găsesc pe Nitaa și pe Yrouf. 

Imediat ce s-a ridicat pentru a se îndrepta spre ieșire l-am 
imitat în scopul de a-l urma. Dar abia am ieșit, că am avut 
surpriza să nu-l mai zăresc. Ghinion! Speranţele mele se 
spulberaseră. Bun, nu-mi rămânea decât să reîncep să scotocesc 
pădurea. M-am dus într-acolo, deschizându-mi cabalele minţii 
pentru a-mi căuta prietenele. Mult bine mi-a făcut asta! Am 
avut șansa să captez o intenţie agresivă. M-am întors și l-am 
văzut în spatele meu pe omul îmbrăcat în negru, cu spada în 
mână. Am scos-o pe a mea, apropiindu-mă de el. 

— Cine sunteţi? am întrebat eu cu cel mai mare calm de care 
eram capabil. 

- E problema mea, nu a dvs. 

Vocea îi era rece și mai degrabă amenințătoare. 

- Ascultă, Domnule, n-aş vrea să ucid un frate. Dimpotrivă, 
dacă nu sunteţi unul dintre ei, unul dintre noi va muri aici. 

Omul își băgă sabia în teacă. 

- Dacă spuneti așa, știți despre ce vorbiti și nu sunteţi, sigur, 
unul dintre cei ce au ales calea greșită. Deci n-am nimic 
împotriva dvs. Continuaţi-vă drumul liniștit. Să uităm tot. 

- Sunteţi deci un frate? Unde vă este dragonul? 

- Da, sunt un frate. Cât despre unde se află sufletul meu 
pereche, asta nu e treaba dvs. N-am să vă spun. Dar al dvs. unde 
este? 

— Nu știu unde e și tocmai îl căutam. S-a produs aici un 
fenomen destul de straniu. Există un zid negru, foarte puternic. 
Dragonul meu a dispărut și nu reușesc să-l găsesc. Am nevoie de 
ajutorul dvs. Aveţi tot interesul să mă ajutaţi dacă spuneţi 
adevărul, fiindcă vă aflaţi și dvs. în pericol. Amândoi suntem, 


de fapt. 

— Ia te uită deci! Și nu puteţi să faceţi faţă? E uimitor. 

- Nici eu, nici dragonul meu, evident, întrucât nu mai am 
vești de la el. 

Străinul afișa o mină neîncrezătoare. Își interpreta prost 
uimirea lui. 

- Spuneti-mi, cum vă numiţi? 

— Lor. Și dvs.? 

- Sunt Tinval din Mouranie. Vă voi ajuta, efectiv. Să mergem 
în pădure unde este tabăra mea. Vom aștepta noaptea și atunci 
vom face un tur pentru a vă găsi prietena. 

- Mulţumesc, Tinval. Vă urmez. 

Am pătruns amândoi cu pași mari în pădure. După câtva 
timp am văzut spatele dragonului său înconjurat de arbori, 
ascuns de niște tufișuri mari. Părea mult mai masiv decât Nitaa 
a mea. Un specimen frumos, trebuie să mărturisesc. În mod 
evident, un mascul, deci mult mai violent și mai războinic. 

Tinval întinse braţul spre mine și mă chemă aproape de el, 
în timp ce privea marele dragon care-și arăta dinţi cu o mină 
răuvoitoare. 

- Iklahl, ţi-l prezint pe prietenul nostru, Lor. Lor, el este 
fratele meu, Iklahl. 

- Eşti foarte frumos, Iklahl. Sunt încântat și bucuros să te 
cunosc. 

Cuvintele mele care voiau să exprime dorința de pace n-au 
schimbat nicio trăsătură pe fața dragonului. Negreșit, nu mă 
voia aproape de el. Am încercat un contact mental, dar a fost 
imposibil. Fapt ce l-a făcut mai posac ca înainte. 

- Lor, nu încerca niciodată să mă sondezi. Te voi ucide pe 
loc. 

- Iklahl, nu fi rău, știi că nu mă poţi omori. Fac parte dintre 
cei ce sunt de neatins pentru tine și semenii tăi. Cel puţin dacă 
nu vrei să mori renegat. Tu și Tinval. Așa că nu mai spune 


prostii. M-ai sondat și știi cine sunt. Orice act de violenţă între 
noi e imposibil. 

— Nu conta pe asta, Lor. Nu conta pe asta. 

Hazliu de amenințătoare, bestia. Era totuși ceva care nu se 
potrivea. 

- Tinval m-a adus să te văd, deoarece poţi să mă ajuţi să le 
găsesc pe Nitaa și Yrouf, care sunt tot niște dragoni. Nitaa este 
sora mea așa cum tu ești fratele lui Tinval. Și cred că suntem 
toţi în pericol de moarte. Așadar, mă ajuţi? 

Iklahl îl privea pe Tinval. Am văzut capul acestuia din urmă 
schițând un semn afirmativ cu o mișcare aproape 
imperceptibilă. Răspunsul sosi la fel de repede. 

- Da, te voi ajuta în noaptea asta. 

- Mulţumesc. De fapt, dacă sondezi împrejurimile, nu 
detectezi zidul? 

- Nu m-am gândit la asta. Deci n-am sondat și n-m remarcat 
nimic. 

— Nu vrei să-ncerci? 

- Eventual, da. Mai târziu. Voi încerca, de asemenea, să aflu 
pe unde trebuie s-o luăm ca să întâlnim zidul ăsta. Dar nu 
garantez nicio reușită. 

— Înţeleg, am făcut-o deja. Fără să găsesc locul exact, însă se 
află pe undeva pe aici, prin pădure. 

Iklahl își închise ochii suspinând. Discutia era încheiată. 
Tinval surâdea amuzat. 

— Face mereu așa când n-are chef de vorbă. Chiar și cu mine. 
Nu e prea vorbăreţ. 

Am surâs la rândul meu... 

- Da. Contrar lui Nitaa, care este o mare guralivă. Uneori mi- 
e greu s-o opresc. Au și dragonii caracterul lor, ca noi... 

— Ai dreptate, Lor. Dar ei sunt cuminţi și atât timp cât noi 
suntem credincioși, sunt și ei. Mai fideli ca oamenii, în orice 
caz. 


- Desigur. Și dacă ne-am odihni puţin? Noaptea promite să 
fie lungă. 

- Da. Pe curând. 

Apoi Tinval s-a dus să se culce între picioarele lui Iklahl. Eu 
m-am pus la adăpostul tufișurilor și am adormit destul de 
repede. Păstrând speranţa că o vom găsi repede pe Nitaa. 

Ziua făcea loc treptat nopţii, care ne-a găsit pe toţi trei 
dormind. Primul care s-a trezit a fost Iklahl, care l-a zgâlțâit pe 
Tinval. Foiala lor scandaloasă m-a trezit și pe mine. leșind din 
tufișuri, l-am văzut pe Tinval vorbind în șoaptă cu Iklahl. 
Dragonul își plecă atent capul. Am așteptat, nu voiam să-i 
deranjez. Primul care m-a observat a fost dragonul. 

- Bună seara, Lor. Te-i odihnit? 

- Da, mulțumesc. E-n regulă. 

Tinval mă privea și aștepta să se încheie politeţurile. 

— Lor?! 

- Da. 

- Ne-am gândit la un plan. Dacă zidul e acolo, și este, fiindcă 
Iklahl l-a detectat și el știe exact unde se găsește, trebuie să-i 
surprindem pe cei care l-au ridicat. În aer sau pe pământ. Eu 
voi merge cu Iklahl și apoi te vom ghida ca să ne urmezi. Când 
vom fi aproape de ţintă vom veni la tine și, în funcţie de 
împrejurări, vom întocmi un plan de atac. Ce crezi? 

- Evident, toată lumea pleacă și eu rămân singur! Devine o 
obișnuinţă! Atunci, să facem așa. Să plecăm deci. 

Tinval s-a urcat pe spatele lui Iklahl și au plecat. Eu am luat- 
o pe jos pe același drum, prin întuneric. În ciuda mai multor 
tentative de a-i contacta, rezultatul a fost un eșec. Tăcere totală. 
Parcă asistam la un truc defectuos. Devenea penibil și un 
sentiment de pericol mă invada din ce în ce mai mult. Genul de 
sentiment care nu ne place și care ne face să ne îndoim de tot ce 
ne înconjoară. M-am așezat la rădăcina unui arbore și am 
deschis total căile de comunicare mentală spre exterior. 


Trebuia să fiu liniștit ca să pot auzi gândurile altora. Însă n-am 
detectat nimic, în pofida eforturilor de concentrare. Probabil că 
mă aflam în incinta zidului negru. În consecinţă, nu departe de 
Nitaa. În sfârșit... Mai trebuia s-o și găsesc. De preferat, în viaţă. 
Viaţa mea depindea de asta. Însă nu mai era nevoie să mă 
gândesc la toate, acolo, în clipele acelea. Existau alte priorităţi. 
Tinval și Iklahl mă obsedau. Cu atât mai mult cu cât, graţie lor, 
știam unde este zidul. Dar de aici până la a închide un 
asemenea spaţiu nu era decât o alternativă: trebuia s-o fac. 
Aveam din ce în ce mai puţină încredere în ei. Dar dacă mă 
puteam folosi de ajutorul lor, în caz că exista vreunul, de ce nu? 
Deodată, am auzit în spatele meu o bătaie de aripi și un șuierat. 
M-am întors cu spada în mână și l-am văzut pe Tinval și pe 
dragonul lui care tocmai aterizaseră. 

- Ei, Lor? Ai observat ceva? 

- Da. Suntem în interiorul perimetrului închis de zidul 
negru. Iar voi aţi blocat căile de comunicare. Imposibil să ajung 
la voi mental. De ce? 

- Fiindcă noi am găsit cauza. Oricum, suntem toţi în pericol. 
Serios. 

- Ah, nu mai spune! Am intuit că am înţeles același lucru. 
Eu cred că sunt în pericol, aici, în momentul ăsta. Voi, în mod 
clar, mai puţin... Încă și mai puţin... 

- Cum adică „Încă și mai puţin“? 

- Nu vă cred și nu vă percep clar. Mai ales pe drăguţul tău 
dragon. Nu-mi spune nimic important. De fapt, nu știu nimic 
despre voi. Aţi dispărut fără urmă, lăsându-mă să mă descurc 
singur. 

— Sper că n-ai înnebunit? 

- Nu chiar. 

- Lor, tocmai ţi-am găsit dragonul. Înţelegi fraza asta 
simplă? Și ea e, într-adevăr, în pericol. Prin urmare, și tu. E 
prizoniera unui fel de bolnav. Care nu va întârzia s-o ucidă. 


Așadar, ai de gând să te calmezi și să mă asculti? 

- Da, te ascult. Dar mai întâi cine ești cu adevărat? 

- Îţi voi povesti după, ai cuvântul meu. Acum vom merge să 
ne eliberăm prietenii, împreună cu dragonul tău. 

Pricepusem. Trebuia să-i ascult și să văd treptat ce urma să 
se întâmple. 

— Dă-i drumul deci, Tinval. Povestește. 

- Prin urmare, la câteva leghe de aici, există un bolnav cu 
ceata lui de asasini de dragoni. Vânători. Nu știu de unde vin, 
nici cum reușesc să stăpânească rezonanţele mentale, dar 
reușesc. Fără probleme. Nu cred că bieţii mizerabili care-l 
însoțesc sunt și ei capabili de asta, sau înțeleg ce face el. Deci 
singurul pericol vine de la el. Și văzând armele pe care le au, nu 
va fi ușor să-i eliminăm. 

- Cum așa? Poate să-i facă faţă lui Iklahl? 

- Dacă e luat, într-adevăr, prin surprindere, nu. În caz 
contrar dragonul meu va avea unele probleme cu el. Are un fel 
de arc de o mărime impresionantă. lar săgețile sunt aproape de 
mărimea unei sulițe. 

- Da? Asta îmi spune câte ceva. 

Îmi amintesc ce am scos din pieptul lui Yrouf. O săgeată 
lungă! 

- Ce-ţi spune? 

- Am îngrijit un alt dragon, Yrouf. Ţi-am relatat vag despre 
asta. Avea o săgeată înfiptă-n piept, cu o mărime asemănătoare 
celor pe care tocmai mi le-ai descris. I-am scos-o și se simţea 
mai bine, apoi a plecat s-o caute pe Nitaa. Nici ea nu s-a mai 
întors. 

- Trebuie să fie în tabăra bolnavului ăsta. 

- E posibil. N-avea aerul unui dragon renegat. Și mi-a 
promis că o va căuta pe Nitaa și că mă va juta s-o eliberez, 
eventual. 

— Să sperăm că Yrouf este încă în viaţă și că Nitaa e teafără. 


- Da. În cazul ăsta, vom proceda altfel. Eu mă ocup de șef și 
voi doi de servitorii lui. Dar nu lăsaţi pe nimeni în viaţă. Vă 
convine așa? 

- Nu, absolut deloc. Nu vei reuși să-l ucizi singur. E un 
munte, n-ai văzut? E de două ori cât tine. 

— Am văzut și mai rău de atât. Nu vă îngrijoraţi. Ocupaţi-vă 
de bandă. Eu de șef. Dacă terminati repede, îmi veţi da o mână 
de ajutor. Sunt departe? 

— Nu. Iklahl ne va duce cât ai clipi aproape de ei. Apoi își va 
lua zborul și la un semnal atacăm împreună. Văzând niște 
oameni, celălalt monstru nu-și va lua arcul și se va apăra cu 
sabia. Își va semna astfel, sigur, sentința la moarte, cât și a 
bandei lui. 

— Este deja semnată. Gata cu vorbele, timpul trece și se ivesc 
zorii. Atacul nostru trebuie să aibă loc noaptea. 

— Nu-s de acord. Eu prefer să aştept dimineața devreme, 
când somnul e cel mai profund. Până să se trezească de-a 
binelea, vor fi toți morti. 

Eram obligat să fiu de acord cu el, deoarece avea dreptate. 

— Atunci, eu mă apropii încet de șef, tu elimini o eventuală 
santinelă și-i facem praf. Asta nu va schimba nimic în cazul lor. 
Sunt deja făcuţi praf. 

- Perfect. Să plecăm. 

Am urcat amândoi pe spatele lui Iklahl și iată-ne plecaţi 
spre inamicii noștri. Avea să fie încă o dată o baie de sânge... Cu 
condiţia ca Nitaa a mea să nu fie prea rănită. 


CAPITOLUL 6 


Iată-ne ajunși. Iklahl își pregăti atacul într-o liniște perfectă. 
Nu se auzea nici măcar o trosnitură de ramură strivită sub 
picioare. Dovada unui antrenament bun și a unei obișnuinţe de 
război. Atacarea pe tăcute a dușmanilor era o deprindere 
evidentă. Nu trebuia să existe nici cea mai mică șansă de 
supravieţuire a celor atacați. 

Aruncându-ne o privire rapidă în jurul nostru, am putut 
constata uimiţi că nu era nimeni de pândă. Aveau o încredere 
oarbă în ei. Total stupid. Să lași ușa deschisă atacurilor 
exterioare, noaptea, da, trebuia s-o facem. 

- Tinval, sunt complet idioţi sau prea beţi. Sau ceva ne 
scapă. 

— Cred că ai dreptate. Dar, după părerea mea, au băut prea 
mult. Cu atât mai rău pentru ei și cu atât mai bine pentru noi. 
Așa ne va fi mai ușor. 

- Așa ziceţi voi doi. Ar fi bine să-l prindem viu pe șef. Dacă 
vom putea. În caz că încep eu atacul cred că-i voi da o lovitură 
bună în cap, îl leg și după aia ne ocupăm de ceilalți. Avem tot 
interesul să-nţelegem bine cum ridică zidul. Dacă e el, deoarece, 
dormind, trebuie s-o facem totuși. 

- Da, Lor. Vom proceda întocmai. Iar tu, Iklahl, ce părere ai? 

Dragonul nu se sinchisi să răspundă. O aplecare ușoară a 
capului ne aprobă planurile. 

- Să mergem. Sunteţi gata? 


— Să mergem, Lor. Și șansa să fie cu noi. 

M-am îndreptat spre cel ce părea să fie șeful bandei, care 
avea sabia în mână. Aruncând o privire prietenilor mei, l-am 
văzut pe Iklahl luându-și zborul și pe Tinval apropiindu-se de 
liziera taberei, cu sabia-i lungă la vedere. Razele lunii o făceau 
să strălucească. Eram mulțumit că lama sabiei mele era neagră. 
Ținta mea dormea. În orice caz, lăsa foarte mult impresia asta. 

Toţi eram pregătiţi. Iklahl se rotea în cerc deasupra noastră, 
pe Tinval îl simțeam agitându-se de nerăbdare, iar eu n-aveam 
decât să-mi duc treaba la sfârșit și să-l adorm pe veci pe bufonul 
din fața mea și să-l leg. 

Ajuns aproape de el, l-am izbit cu mânerul sabiei în mijlocul 
frunții, rugându-mă că lovitura să nu-l omoare! Nici măcar n-a 
scos un suspin. Cu o oarecare dificultate, l-am pus pe burtă și i- 
am legat mâinile la spate, apoi i-am petrecut frânghia în jurul 
corpului. O nimica toată! Imediat după asta am scos un strigăt 
nemaipomenit pentru a-i preveni pe ceilalți. Începuse dansul 
morții. Iklahl își desfăcu aripile cu un urlet ce-ţi îngheţa sângele 
în vene și din gură îi țâșniră limbi de foc. Tinval îi tăia cu sabia 
pe cei care voiau să se ridice, surprinși de trezirea brutală, cât 
și pe cei care se zvârcoleau cu veșmintele în flăcări. L-am imitat 
bucuros și sabia mea dansa tăind tot ce era viu. Iklahl smulgea 
cu dinţii capete, braţe, picioare. Spectacolul era feroce, sângele 
șiroia peste tot din rănile larg deschise. Din când în când îmi 
priveam prizonierul ţeapăn. Cum nu mai aveam nimic de făcut, 
tovarășii mei terminară treaba și eu am alergat s-o caut pe 
Nitaa. Deodată, am primit un mesaj. 

- Tu ești, Lor? 

- Da, Nitaa. Unde ești? Te caut. 

- Chiar în capătul taberei, spre răsărit, e o grotă aici. 
Intrarea este închisă. Suntem înăuntru. Vino repede. 

- Sosesc. Yrouf este cu tine? 

- Yrouf și aproape alţi zece dragoni. Mișcă-ţi încoace, și 


repede, augustul fund, te rog. 

- Nitaa, afară e un alt dragon care mă ajută, Iklahl. Spune-le 
celorlalți că e de-al nostru și că nu e nevoie să-l atace. Ai 
înțeles? 

- Da, le voi spune, dar va fi dificil să nu-l atace. Nu pentru 
mine, fiindcă știu cine ești, ci pentru ceilalți... Ei nu-l plac. Este 
un renegat și renegaţii trebuie să moară. 

- Lăsaţi-l în pace! Primul care încearcă ceva va primi una 
dintre săgețile mele drept între ochi. Jur. Și cu atât mai rău 
pentru el. Nu voi fi îngăduitor. Și rămânețţi toţi acolo, trebuie să 
vorbim, iar tu atenţionează-i pe cei din interior. 

- Bine, așa voi face. Vii sau nu? 

- Sunt la poartă. Însă nu pot s-o deschid. Sunt prea 
apropiate barele. Am nevoie de Iklahl. 

Abia mi-am încheiat gândul, că marele dragon era lângă 
mine. 

— Iklahl, vrei, te rog, să spargi poarta asta? 

- Nu. Cei din interior vor să ne ucidă, pe Tinval și pe mine. 
Să rămână acolo. Și nici tu să nu te mai atingi de ei, Lor. 

- Nu cumva mă vei împiedica tu? 

- Exact. O voi face, chit că ar trebui să te ucid. 

Cu un gest sec, i-am pus sabia în gât. 

- Dacă mişti, dragul meu, vei simţi asta traversându-ţi 
creierul de vrabie. Am vorbit destul de clar? Nu mă obliga să fiu 
rău. lar acum mă vei asculta atent. Ai înțeles? 

Ochii lui Iklahl străluceau cu toată furia din lume. N-am mai 
văzut niciodată înainte atâta ură într-o privire. 

- Da, am înţeles. Ce vrei să-mi spui? 

— Am contactat toți dragonii din interior. Nu te va agresa 
niciunul. I-am prevenit că-l voi ucide pe primul care s-ar arăta 
agresiv împotriva voastră. Acum te vei calma frumușel și-mi vei 
deschide poarta, sau te pedepsesc crunt și apoi găsesc o altă 
soluție? 


Faţa dragonului se îmblânzi. Și se întrezări chiar un surâs 
vag. 

— În cazul ăsta o voi deschide. Poţi să-ţi iei sabia din gâtul 
meu. 

- N-am niciun chef să am încredere-n tine, totuși o voi face. 

Mi-am băgat sabia în teacă. În același timp am simţit lama 
rece a lui Tinval lipită de gâtul meu. 

- Bine ai făcut, Lor, că ţi-ai băgat sabia-n teacă. La cea mai 
mică mișcare ţi-aș fi zburat capul. 

- Da, am înţeles. Dar tu ai fi murit cu puţin timp înainte de 
asta. Ti-am simţit mirosul undeva în spatele meu și strigătele au 
încetat. Deci erai acolo și exista o ameninţare. Sabia mea, ce-a 
de-a doua, este îndreptată spre burta ta. Înainte să fi ucis 
dragonul te-aș fi spintecat pe tine. E atât de prostesc... Ești prea 
sigur de tine, Tinval, și nu mai acorzi atenţie riscurilor ascunse. 
Ar fi mai bine să fim prieteni. Iklahl, ne deschizi poarta? 

În mai puţin timp decât ar fi trebuit să răspundă, barele se 
făcură ţăndări sub loviturile de picior ale dragonului. 

- Ieșiți afară, în liniște, unul după altul, fără să simt vreo 
urmă de agresivitate la voi. Cel puţin dacă n-aveţi chef să muriţi 
aici. Avem multe de făcut și un singur dușman. 

Dragonii ieșiră clătinându-se. Prima a fost Nitaa. Draga mea 
Nitaa. M-am lipit de ea în semn de afecţiune, dar și s-o simt vie 
și liberă. 

- Frumoasa mea! Ce fericit sunt să te găsesc întreagă și 
nevătămată. Mi-a fost atât de teamă pentru tine. 

— Liniștește-te, piticule. E în ordine. Lasă efuziunile pentru 
mai târziu. 

Era de așteptat să fie rece la elanurile mele! De fiecare dată 
când am fost fericit și i-am arătat asta, ea se comporta la fel! 
Încăpăţânata! Și tot fericit eram, de asemenea, când îi vedeam 
faţa și ochii vicleni strălucind de bucurie. 

Ieșiră toți dragonii din grota unde fuseseră ţinuţi prizonieri 


și se rânduiră în jurul nostru. Unii cu un aer puţin prea 
amenințător după părerea mea, vizavi de Tinval și de Iklahl. 
Am hotărât să pun lucrurile la punct de faţă cu toți. 

- Bun! Faceţi toți un efort ca să mă ascultați. Mă adresez 
câtorva fețe mai mult sau mai puţin amenințătoare pe care le 
observ aici. Fără cei doi de acolo, vorbesc mai exact de Tinval și 
de Iklahl, aţi fi fost și acum în temniţă sau mai degrabă morți. 
Așadar, lăsați deoparte ranchiuna, ura, numiţi-le cum vreţi. 
Sunt dispus să-mi apăr până la ultima suflare cei doi dragoni ai 
mei. Și să ucid pe oricine înainte să mor. Am fost destul de clar 
pentru voi? lar dacă unul dintre voi are ceva să-mi spună, să 
facă un pas înainte și să se explice. Atât timp cât îmi păstrez 
umorul ca să-l ascult. Odată ce vom fi trecut la altceva se va 
sfârși. Ei, ce ziceți? 

Dragonii se uitau unul la altul cu un aer întrebător. Dar 
niciunul nu mișca și nu-și deschidea pliscul! Totuși după câteva 
clipe unul dintre ei avansă câţiva pași, cu un aer certăreţ. 

— Eu am ceva de adăugat. 

- De acord. Spune ce ai pe inimă. Însă mai întâi numele tău. 
Mulţumesc. 

- Mă numesc Hellenikus. Și Iklahl e un renegat! Un trădător 
și un asasin! Deci, conform legii, trebuie să moară. 

- Afirmând asta, trebuie să ne explici motivele tale, 
Héllénikus. Ce a făcut? Vorbește! 

- Și-a ucis sufletul pereche. Așadar, nu mai are decât o 
jumătate de suflet. Nu se poate trăi fără un suflet întreg. 

- Erai acolo când a făcut asta? L-ai văzut cu ochii tăi? 

- Nu, așa mi s-a spus. 

- Se povestesc multe pe lumea asta. Cred că și el are o 
versiune a faptelor. Și presupun că ne-o va oferi. Cu atât mai 
mult cu cât sufletul lui pereche, Tinval, este cât se poate de viu 
după cum poţi vedea. Așa cum știți toţi, când sufletul pereche al 
unui dragon moare, moare și dragonul, în același timp. Or, 


amândoi sunt vii, ceea ce-ţi contrazice teoria, Hellenikus. 

M-am întors spre Iklahl. 

— Ai auzit ce mi s-a zis adineauri, Iklahl. Ce poţi răspunde? 

Iklahl mă privea fix, dispreţuitor. 

- N-am nimic de spus în privinţa subiectului ăsta. Doar că 
nu mi-am ucis sufletul pereche. A fost omorât și eu eram rănit, 
deci în imposibilitatea de a-l ajuta. Asta a fost tot. Eu și cu 
Tinval încă îl mai căutăm pe cel care a făcut asta. 

— Suficient. Cazul e închis. Dragonii nu mint și asta o știe 
toată lumea. Acum să trecem la lucruri serioase. L-am făcut 
prizonier pe gardianul vostru. Și niciunul dintre noi nu știe 
cum a reușit să-și ridice zidul. Or, noi trebuie să aflăm înainte 
să moară. 

Nitaa avansă și ea cu un pas greoi... 

— Și cum vom proceda? Presupun, ca și voi toţi, că nu ne va 
dezvălui secretul lui de bună voie. Și n-avem dreptul să-l 
torturăm. Te vezi făcând asta, Lor? 

- Nu neapărat. Dacă va trebui, o voi face. Dar am un plan. 

— Te ascultăm. 

- Este foarte simplu. Îl voi trezi. Apoi vom intra toti, 
împreună, în mintea lui. Nu va putea bloca un atac combinat. 
La un moment dat va ceda și unul dintre noi va putea intra în 
mintea lui și să găsească secretul. Vi se pare bun planul? 

- Ideea nu e rea. Te urmăm. 

Tinval rămăsese mai în spate. Ca și cum nu voia să participe 
cu noi la acţiune. 

- Tinval, e vreo problemă? Nu ești de acord? 

- Ba da, vin și eu. 

Vocea-i era însă stinsă, ezitantă... 

În pofida oricăror fisuri în coeziunea noastră, ne-am 
apropiat de prizonier, care dormea în continuare. Trezirea n- 
avea să fie plăcută pentru el. I-am turnat fără menajamente o 
cană cu apă pe faţă. S-a trezit scuturându-și capul și scuipând în 


toate părțile pentru a nu se sufoca. Am fost cât pe-aci să 
izbucnesc în râs. 

Între două accese de tuse violentă ridică ochii dușmănoși 
spre noi. Curios, nu-i era teamă. 

După câteva clipe se decise să vorbească. 

— Cine sunteţi? Ce vreţi de la mine, bandă de hoţi?! 

M-am apropiat, urmat de ceilalți. 

— Întrebarea este: cine ești tu? Şi-mi vei răspunde foarte 
repede, altfel îţi distrug creierul. 

- Nu e treaba voastră cine sunt eu. Eliberaţi-mă imediat! 

Avea obiceiul să dea ordine și toată lumea să i se supună. 
Vocea lui reda, neîndoielnic, asta. 

- În privinţa eliberatului, dacă nu vorbeşti repede și nu 
răspunzi la întrebări, te vom elibera la fel de repede. Dar nu la 
modul la care te gândești. Deci încă o dată: spune-ne cine ești! 

- Atunci, omorâţi-mă. Nu veţi afla nimic de la mine. 

- Dacă zici tu... 

Am luat un buștean și i l-am legat de picioare, după ce i-am 
scos cizmele. Mă privea cu un aer amuzat, dar îngrijorat. Nu 
înțelegea. De altfel, nici ceilalți. 

- Bun... Asta am făcut-o. Deci, pentru ultima dată: cine ești? 

- Da, cum să nu... Ce frică îmi este! Șterge-o, hoţule! 

M-am întors spre Nitaa. 

- Nitaa, mi se pare că prietenului nostru îi e frig la picioare. 
Vrei, te rog, să i le încălzești puţin? 

— Cu plăcere, Lor. 

Ea se apropie de picioarele prizonierului și scuipă un jet de 
flăcări. Se auzi un urlet. 

— Ei? Ţi-e mai puţin frig? Ea poate face mai mult dacă i-o cer. 
Așadar: numele tău, viperă! 

Vocea-mi devenea furioasă. Iar ceilalți făceau niște ochi 
neîncrezători vizavi de cruzimea mea. Nu riscam decât un 
singur lucru: ca tipul ăsta să fie un frate al dragonilor. Și astfel 


eu deveneam un renegat, împreună cu Nitaa. 

— Sunt Aldimi, un vânător de dragoni. Nu ţi-am făcut nimic, 
ticălosule! 

Asta era, într-adevăr, bună! Un vânător de dragoni care 
pretindea că nu-mi făcuse nimic. 

- Nu mi-ai făcut nimic!? Ne vezi aici pe amândoi? am spus 
eu arătându-i-l pe Tinval. Suntem sufletele pereche a doi 
dragoni. Și tu îi ucizi, deci ne ucizi și pe noi. Și după părerea ta 
crezi că-mi place asta? Bun, am făcut un pas înainte. Și atunci, 
zidul negru cum îl ridici? Te ascult! 

— Ce zid negru? Despre ce vorbești? 

Nu! Chiar credea cu adevărat că putea prelungi șarada asta? 
Vocea-mi deveni mai mieroasă... 

- Nitaa... Tot îi mai e frig prietenului meu... Poţi să-l ajuţi, te 
rog, încă o dată? Nu-mi place să-l văd în starea asta. 

- Așteaptă! De fapt, eu am făcut un baraj împotriva 
gândurilor voastre. Am învăţat asta în urmă cu ceva vreme de 
la un dragon. 

- Doar n-o să spui, gunoiule, că tu, un asasin, ai fost prieten 
cu un dragon! 

- Ba da. Acum e mort. 

- Mort din ce cauză? 

— A fost ucis. Foarte simplu. 

- Hm... Tu l-ai ucis, nu-i așa? 

- Dacă răspund afirmativ, ce veţi face? 

- Nu e nevoie să răspunzi cu Da. Știu că este Da. Ai avut un 
suflet pereche și ai fost destul de tâmpit ca să-l omori. Pur și 
simplu. Cel mai curios este că te mai afli pe lumea asta. 

- Nu, era doar un prieten. Moartea lui a fost un accident 
trist. 

- Evident. Cum putea fi altfel, ne putem întreba! Bun! Am 
discutat destul. Nu-și poate permite nimeni să lase pe cineva, 
care poate face ceea ce faci tu, liber și în stare să provoace rău. 


Deci vom decide toţi cum vom proceda în continuare. 

M-am întors spre prietenii mei. 

— Aţi auzit ceea ce tocmai a zis, deci știți ce crimă a comis. 
Aceea pe care a dezvăluit-o. Sunt convins că nu s-a oprit aici. Și 
că intenţiona să vă ucidă pe toţi. 

Dragonii și-au clătinat toţi capetele în semn de aprobare. 

— Avem trei posibilități. Prima, îl lăsăm în libertate ca să-și 
trăiască viaţa mizerabilă. A doua, îl ucidem imediat. A treia, îi 
anihilăm orice formă de gândire și-l facem complet idiot. 
Personal, aș înclina pentru a treia versiune. N-ar mai fi nevoie 
de o vărsare de sânge inutilă. A curs deja. Așadar, cine e pentru 
prima soluţie? 

Inevitabil, am citit în ochii prietenilor mei o întrebare: „Lor 
a înnebunit subit?“ 

- Deci nimeni. A doua soluţie? Eu aș face-o fără probleme de 
conștiință. 

Nimeni nu rupse tăcerea. 

- De acord. Optăm pentru a treia variantă. Dar vom face 
operația asta împreună. 

Instantaneu, ochii  prizonierului își pierdură toată 
strălucirea. Râdea ca un copil și nu mai reușea să scoată niciun 
cuvânt. Lucrurile erau aranjate. L-am dezlegat și i-am pansat 
picioarele. În câteva zile, dacă va rămâne în viaţă, va putea 
merge normal și va ajunge la satul cel mai apropiat. Un fermier 
îi va asigura hrană în schimbul unor mici servicii. La fel ca în 
cazul tuturor celor cu mintea slabă. 

- Prieteni, drumurile noastre se despart acum. Sunteţi 
liberi. Cum trebuie să fiţi, de altfel. Nitaa și cu mine vom pleca 
să ne terminăm războiul. 

Unul dintre dragoni făcu câţiva pași înaintea celorlalți. 

— Sunt Zahira, Lor. Fraţii și surorile mele mi-au cerut două 
lucruri: să vă mulțumesc, ţie, lui Tinval și Iklahl, că ne-aţi salvat 
de nebunul ăsta. Și apoi să-ţi spun că, dacă vrei, te vom însoți, 


fiindcă știm unde și în ce scop mergi. Te putem ajuta. 

Am auzit vocea lui Yrouf. 

- Da, Lor. Lasă-ne să venim cu tine. 

L-am privit pe Tinval și pe Iklahl. Erau tăcuţi, însă aprobau 
propunerea celorlalți. 

— Ascultati, e periculos. Războiul ăsta este atât al poporului 
meu, cât și al meu. Riscăm toţi să ne lăsăm pielea aici. 

- Știm asta. Și voi trei v-aţi riscat pielea pentru a ne salva. 
Nu e decât o compensație firească din partea noastră. Și nu este 
deloc ușor să ucizi un dragon. 

- Da, însă acum vorbiţi pentru voi. Poate că Tinval și Iklahl 
au altceva de făcut. Un alt drum. Ce zici, Tinval? 

- Spun că Iklahl și cu mine mergem în aceeași direcţie ca 
tine. Și câteva mici lupte și unele mici prăzi de război nu ne vor 
dăuna. Nu suntem bogați. Și putinul pe care-l avem se 
diminuează foarte repede. Deci venim cu tine dacă ne accepti. 
Iklahl mă va urma, fiindcă e de acord cu mine și cu ceilalți. 

Asta a fost totuși o surpriză frumoasă. Cu toţi prietenii mei 
alături de mine, puteam să ajut, într-adevăr, poporul din 
Mouranie în revolta împotriva vampirilor. 

- Mulţumesc, prieteni. Vom pleca noaptea următoare. Între 
timp trebuie să mâncăm și să ne odihnim. Nu mai e mult drum 
de parcurs, dar, oricum, trebuie să-l facem. Să ne întoarcem la 
tabăra de unde am plecat. Locul e în siguranţă. Nitaa! 

- Da, Lor. 

- Să mergem, frumoaso. Urmaţi-mă toţi. Și zburaţi cât mai 
jos. Nu trebuie să fim văzuți. 

A fost ca un zbor de vrăbii. Oricum, niște vrăbii mari! Nu 
ne-a luat mult să ajungem la destinaţie. Eram, în sfârșit, în 
siguranţă... 

- Bun, cine merge la vânătoare? Nu mai avem nimic de 
mâncat. Yrouf, Zahira, vreţi să mergeţi voi, vă rog? 

Abia mi-am încheiat fraza, că cei doi dragoni au și plecat. 


Ceilalţi își căutau un loc unde să se odihnească. Eu și cu Nitaa 
ne-am retras într-un colț ca să fim singuri. Doream să-mi 
povestească ce se întâmplase. 

- Ei bine, Nitaa, cum de-ai căzut în capcana degeneratului 
ăsta? 

— Ca ultima dintre naive! O rușine! 

— Povestește. 

- E simplu. Îţi amintești de ultimul contact cu tine? 

— Evident. 

- Veneam spre tine, cât de repede puteam. Mi-era teamă de 
reacțiile lui Yrouf vizavi de tine. Nu voiam să riști, nici să fii 
obligat să omori un dragon. Am ajuns apoi la zidul negru. Am 
văzut luminișul pustiu și am rămas puţin acolo ca să-mi adun 
gândurile. Deodată am simţit un fel de plasă din oţel căzând pe 
mine și am primit o lovitură dură la cap. Am căzut brusc, 
ameţită, ca o vacă obișnuită pe care o ucizi la abator. Când mi- 
am venit în fire eram în grotă cu ceilalţi. Toţi în aceeași stare ca 
mine. Aveam remușcări că fusesem atât de neatenti cu ce era în 
jurul nostru, că fuseserăm prinși atât de ușor! Adevăraţi porci 
fără minte! Dacă ai ști cât mă căinesc... 

- N-ai niciun motiv s-o faci. Important e că te-am găsit și că 
ești teafără. Restul... 

— De uitat foarte repede! Mi-e rușine! 

- Bun, ai spus destule prostii. Zi-mi dacă poţi intra în 
gândurile lui Tinval? 

- Am încercat, dar e imposibil. Mi-am pus și eu întrebarea: 
cum face? Este curios. Și Iklahl e la fel. Nu-mi place deloc asta. 
N-am prea multă încredere în ei. 

- Drept să-ţi spun, nici eu. Când voi dormi, tu vei rămâne 
trează, apoi eu voi pândi când dormi tu atât timp cât el este 
aproape de noi. Ești de acord? 

- Da, Lor. Trebuie să facem așa. E timpul să vedem și să 
înțelegem cine sunt ăștia doi. 


- Dacă vom ști într-o zi. Nu e nimic sigur. 

- Ba nu! Vom afla. Deși mi se pare imposibil să riscăm. 

- Vom vedea. Uite, îl aud pe Zahira și pe Yrouf. Sosesc cu de- 
ale mâncării. Mâncăm ceva? 

- Nu sunt încă aici, Nitaa. Mi-ai lipsit și mi-aș dori să rămân 
putin cu tine, în liniște. Departe de ceilalți. După asta nu știu 
când vom mai avea ocazia să fim singuri. 

- O vom avea, nu-ţi face griji. Și mie-mi place să discut 
singură cu tine, și mi-ai lipsit la fel de mult. 

- Iată-i, au ajuns. Haide să mâncăm ceva. 

Zahira și Yrouf aduseseră două vaci frumoase. Toată lumea 
putea deci să se hrănească fără să mai fie frustrată. 

- Mulţumesc, prieteni. V-aţi mișcat repede, am spus eu cu 
recunoștință. 

- Pășteau libere pe câmp. Ne-am gândit că e păcat să lăsăm 
să se piardă o așa hrană bună și gustoasă! Deci le-am luat. 

Am izbucnit în râs. 

- Foarte bine! Aveţi dreptate. Haideţi la masă, eu îmi tai o 
bucată pentru mine și Tinval, iar voi, prieteni, împărțiţi-vă între 
voi restul. Hei, Tinval, vii să mă ajuţi? 

Tinval se îndreptă spre mine și scoase un cuţit lung din 
cizmă. Cu o lamă tăioasă, ascuţită, desigur, ca o lamă. 

Am tăiat o bucată de pulpă pentru noi doi și Nitaa a prăjit-o 
imediat. Ne-am retras ca să mâncăm liniștiți și dragonii și-au 
împărțit cele două vaci. La sfârșit nu mai rămăseseră decât 
niște pete de sânge în iarbă. Erau înfometați prietenii noștri, nu 
glumă! 

Apoi, eu și cu Nitaa ne-am dus în colțul nostru. 

Dar mai aveam un lucru de rezolvat... 

- Cine vrea să se sacrifice și să facă primul de gardă? Am 
nevoie de doi dragoni. În prima jumătate de timp, iar în 
cealaltă, alți doi dragoni. Deci cine se oferă voluntari? 

Un dragon mare avansă câţiva pași, urmat de o femelă 


puţin mai mică. 

— Sunt Mescri și iat-o pe Dahlil, tovarășa mea de drum. Vom 
face împreună de gardă în prima parte de timp, Lor. Dormi 
liniștit. Vom fi atenţi la pacea somnului pentru voi toți. 

- Mulţumesc, prieteni. În a doua parte vor face de gardă 
Nitaa și Yrouf. Ceilalţi dormiti fără grijă. 

Toţi dragonii și Tinval și-au găsit un loc de culcare. 
Rămânând grupaţi. Nitaa și cu mine am întârziat puţin 
prefăcându-ne că observăm ce aveau să facă Iklahl și Tinval. 
Dar degeaba, fiindcă ei au adormit primii. Ceea ce am făcut și 
noi imediat după aceea. 

Odihna a fost bună și imediat după căderea noptii Nitaa și 
Yrouf au trezit toată trupa. Sosise timpul de plecare spre 
Mouranie. 

Tinval se pregătea calm, fără grabă. Ca întotdeauna, 
imperturbabil. Dădea impresia că pleca să se plimbe. Un 
adevărat bloc de marmoră. Dragonul era la fel. Nicio expresie 
pe feţele sau în ochii lor. 

- Prieteni, e timpul să pornim la drum. Dar înainte de asta 
aș vrea să vă spun ceva la toți. 

Toţi ochii se-ntoarseră uimiţi spre mine. 

- Vreau să vă previn încă o dată că nu voi pune geană pe 
geană până când nu vom câștiga. Acolo e un război și într-un 
război se poate muri. Dacă vreţi să vă răzgândiţi, o puteţi face, 
nu vă împiedic. E valabil pentru toţi, inclusiv pentru tine, 
Tinval. 

Acesta mă privi cu un aer furios. 

- Toată lumea de aici știe unde mergi și de ce, și nu există 
lași printre noi. Așadar, nicio vorbă și la drum! 

- Mulţumesc, prieteni. La drum. 

Am sărit pe spatele lui Nitaa și micul nostru grup își luă 
zborul spre Mouranie într-un șuierat de furtună... 


CAPITOLUL 7 


Zburam liniștiți spre Mouranie și frontierele ei împădurite. 
Trebuia să mă schimb și să pun ordine în grup. I-am făcut semn 
lui Nitaa atingându-i încet baza gâtului. 

— Trebuie să schimbăm structura formaţiei de zbor, Nitaa. 
Mă gândesc la una de forma unui vârf de săgeată inversată. 
Tinval și cu mine vom sta în mijlocul grupului, iar ceilalți pe 
ambele părţi. Cu o distanţă rezonabilă între noi. Destul de mare 
ca, de jos, să semănăm cu un nor mare și să putem evita fiecare 
dintre noi, dacă sunt trase în direcţia noastră, săgețile dușmane. 
Dar trebuie, de asemenea, să vedem și să putem intercepta 
amândoi pe oricine ar avea ideea să zboare între noi. Vrei să-i 
previi tu pe ceilalți? 

- Da. 

În clipele următoare totul era făcut. Nitaa a intrat în 
gândurile mele. 

- Lor, unde vom ateriza? Într-o pădure de pe Marele Platou 
sau la marginea orașului Stibur? 

— Spune-le la toţi să-și încetinească zborul pentru a auzi ce 
se-ntâmplă în Mouranie. De altfel, la marginea Stiburului este 
pădurea Vogans cu lacul având același nume. Îl vom recunoaște 
ușor, există un templu pe malul lui unde vom face curând 
primul nostru popas. Acolo vom găsi mâncare și de băut. 

— O idee bună. Adjudecat. 

- Haide, trebuie să zburăm fără zgomot și atenţie la privirile 


vampirilor. Dacă ne vede vreunul, nicio grjă. N-are cum să-și 
prevină semenii de sosirea noastră. Începând de acum, suntem 
toti în război. 

- Mulţumesc pentru informaţie! Tiii, nu eram la curent! au 
rezonat în mintea mea vocile însoţitorilor mei. 

Am tăcut, și bine am făcut, întrucât n-aveam, pe bună 
dreptate, chef să fiu luat în derâdere. 

Pădurea Vogans începu să se zărească în depărtare, ceea ce 
însemna că și popasul era aproape. Chiar dacă aveau să înceapă 
lucruri mai serioase. Trebuia să-l găsesc cel puţin pe unul 
dintre capii răscoalei pentru a-l preveni că-i va veni în ajutor 
trupe noi și înarmate. 

Apoi trebuia să-mi găsesc familia care trăia la Surem, pe 
Marele Platou. Pentru a o pune la adăpost. Prin asta, acordam 
prietenilor mei avantajul de a-și găsi un loc sigur unde să se 
odihnească. Fiecare lucru la timpul lui... Pentru moment, trupa 
ateriză într-o liniște totală, la adăpost de priviri indiscrete. Dacă 
puteam fi încă la adăpost undeva în ţara asta. Însă nimeni nu se 
aștepta să trăiască și să vină în Mouranie pentru a se război, 
fără riscuri. Așteptând, aveam nevoie de hrană și de apă. Apa 
nu punea vreo problemă. Cu mâncarea urma să ne descurcăm 
ca de obicei. Furând-o sau vânând. Ştiam că pădurea asta 
mișuna de porci sălbatici care urmau să ne procure o mare 
plăcere hrănindu-ne cu carnea lor. 

Doi dintre noi plecaseră deja la vânătoare. Am trimis alți 
doi dragoni să-i ajute și, eventual, pentru a aduce mai multă 
carne, dacă era posibil. 

După o oră cei patru au revenit în tabără, fiecare cu câte un 
animal în gheare. Ceilalţi, Tinval și Iklahl inclusiv, erau plecaţi 
la lac ca să se spele și să se răcorească. 

Eu și cu Nitaa am rămas să păzim locul. 

Eram doar noi șase și, așteptându-i pe ceilalţi, am servit o 
bucată de carne ca să-mi recapăt forţele, fără să-mi pun prea 


multe întrebări. Cu Nitaa. Mă gândeam la modalităţile de 
acțiune pe care urma să le folosim pentru a fi cât mai utili 
posibil rebeliunii. Planificam în același timp felul concret de a 
recupera niște bănuți de la seniorii ţării. Vărsând maximum din 
sângele lor blestemat... 

Ceilalţi au sosit și ei și s-au apucat să mănânce. 

- Nitaa, mergem la lac? 

- Nu credeai că avem nevoie de asta? 

- Ba da. Noi plecăm, prieteni! Nu mișcaţi de aici, revenim 
repede. 

Am plecat fericiți să știm că, în sfârșit, ne vom putea spăla. 
Nu ne mai îmbăiasem de multă vreme. Pentru câteva clipe 
urma să fim ca niște puști jucându-se în apă. Chiar dacă 
inconștienţa ne lipsea. 

Am terminat cu spălatul și ne-am întors printre ceilalți. 
Tinval și Iklahl stăteau de pază, iar ceilalți dragoni dormeau. 
Nitaa îl înlocui pe Tinval în gardă și eu m-am dus să mă culc 
între picioarele ei. La fel de protejat și liniștit ca-n pântecele 
mamei mele. 

Odihna trecea de fiecare dată prea repede. Din nefericire, 
de data asta n-am putut s-o prelungim. Cum toată lumea se 
trezise, am refăcut o scurtă trecere în revistă. 

— Atenţie, vă rog! Voi pleca împreună cu Nitaa ca să aflu 
cine conduce răscoala. Am câţiva prieteni care joacă has și care 
ar putea, probabil, să mă informeze cu starea lucrurilor din 
țară. Voi face asta cât de repede posibil, dar nu știu când voi 
reveni. Așteptaţi-mă aici. Dacă există vreo problemă cât de 
mică, o voi contacta pe Nitaa, care vă va preveni. Tinval, ai ceva 
cunoștințe pe aici? 

- Nu. Familia mea trăiește pe ţărmul mării. Vrei să mă duc 
la ei? 

— Ar fi un lucru bun. Dar fii atent să nu te observe cineva. 

- Bine. Plec. 


- Drum bun. Te vom aștepta aici. Încă o dată, nu risca inutil. 

- N-ai nicio grijă, nu vor fi probleme, sunt tobișnuit. 

- Ceilalți daţi o raită, în zbor, la noapte pe aici. Dacă găsiţi 
vreun vampir, faceţi-l prizonier și păstraţi-mi-l la cald. Avem o 
nevoie vitală de informații despre situaţia de aici. Dacă întâlniți 
la noapte o casă locuită de monștrii ăștia, daţi-i foc și dispăreţi 
imediat fără să fiți observați. Noroc și pe mai târziu. 

Dragonii ne priviră plecând, pe mine și pe Tinval, în timp ce 
Nitaa își luă zborul spre Stibur. 

- Unde mă duc, Lor? 

- Spre marginea orașului. Mă lași acolo și voi lua o căruţă 
pentru a merge în centru. Rămâi pe fază în cazul în care voi 
avea nevoie de tine. 

- Evident, Lor, voi ţine legătura cu tine. 

- Nu-mi trimite mesaje decât în caz de forță majoră. Nu uita 
că și ticăloșii ăștia pot să ne audă. 

- Da. Mă voi ascunde pe unul dintre câmpurile ce mărginesc 
orașul. 

- Am ajuns. Coboară. 

Zis și făcut. Nitaa atinse pământul. 

- Nitaa, îţi las spada mea. Nu voi lua nicio armă cu mine, e 
mai sigur. Deci dacă am nevoie de ajutor, vino repede, 
dragostea mea. 

- Nu! Voi întârzia cât voi putea ca să te găsesc mort! mă 
ironiză ea. Nu fi idiot! 

Am părăsit-o și am plecat calm spre o staţie de căruţe de 
transport persoane spre oraș. Mă dezobișnuisem de căruțele 
astea infecte și lente. Bălegarul de cal putea de-ţi muta nasul! 
lar când căruțașul nu era beat mort, ce fericire! Aveai o 
oarecare speranță că poţi ajunge întreg la destinaţie. Mă 
întrebam dacă nu cumva era mai bine să fac drumul pe jos. Dar 
riscam să dureze prea mult. Bun! N-aveam de ales... 
Nădăjduiam să n-am vreo întâlnire nefericită. Fără nicio armă 


la mine riscam să am o problemă majoră de supraviețuire. Am 
văzut una dintre ruinele astea ambulante și m-am apropiat de 
căruţaș. 

- Pacea să fie cu tine!? am rostit eu. 

Omul mă privi cu niște ochi de pește prăjit, total uimit. 
Mormăi printre dinţi, puţinii care-i rămăseseră, cu siguranţă 
din cauza mirosului fetid al gurii: 

- Pacea să fie și cu tine. Unde vrei să mergi? 

- În centru, aproape de Palatul Marelui Stăpân. Poţi să mă 
duci acolo? 

- Dacă plătești, te duc unde vrei. Ai cu ce? 

— Am. 

— Arată-mi înainte să urci. Văd în fiecare zi mulţi nebuni 
care vor să fie transportaţi și au buzunarele goale. 

— Câte monede vrei să mă duci până acolo? 

- Cinci sunt de ajuns. 

Am numărat cinci monede și i le-am întins. 

— Ţine cele cinci monede. Când pleci? 

- Imediat. Nu e prea multă lume aici, deci ar trebui să dau 
bice cailor. Locul nu e sigur. 

- Merge repede căruţa ta? 

- Dacă am ce să dau de mâncare cailor mei, da, poate merge 
repede. 

Da! Înţelesesem. După ce-mi ceruse, cu siguranță dublu, 
voia și mai mult. Ce șnapan! 

Am scos banii și i-am dat. 

— Cu ăștia își vor stăpâni foamea? 

- Vor zbura pentru tine, Stăpâne! Urcă-te și ţine-te bine! 

Abia am avut timp să mă așez, că omul își îndemnă caii 
biciuindu-i cu toată forţa, de era să cad din căruţă! 

Pe drumul pavat grosolan cu pietre nu-mi auzeam nici 
măcar gândurile, atâta zgomot făceau roţile cercuite din fier. 
Speram să ajung cu bine la destinaţie! 


Casele-și schimbau aspectul pe măsură ce intram în oraș. 
Micile căsuțe ponosite, din cărămidă roșie, lăsau loc clădirilor 
mari ridicate între arbori. Curios, semănau toate, mai mult sau 
mai puţin. Nu era, desigur, o lipsă de imaginaţie din partea 
locuitorilor sau a arhitecţilor, ci doar obligaţia de a rămâne în 
cadrul unui model predefinit și impus de guvernanti. O gândire 
unică, toate asemănătoare, deci pace. Cu asigurarea de a 
continua să rămână la putere și de a face ce și cum voiau. Fără 
să ţină cont de suferinţă. În ţara asta dacă ești un vampir, totul 
e îngăduit. 

Cât despre ceilalți, aveau dreptul să tacă și să sufere. 
Eventual, să moară în tăcere. 

Nici nu mi-am dat seamă că se sfârșise călătoria. 

Vocea sinistră a căruţașului m-a trezit din visare. 

- Am ajuns! 

- Mulţumesc. Mergi în pace, am spus eu sărind din căruţă. 

Am luat-o în direcţia unui fel de han modest unde se mânca 
bine, aveau un vin bun și o muzică bună interpretată de 
oameni din popor fără pământuri. Am observat și câţiva 
jucători de has pe care-i cunoșteam foarte bine și-i 
frecventasem adesea într-o vreme, și care aveau obiceiul să 
vină seara pentru a sărbători și a se relaxa pentru câteva 
monede din fier. Cu puţin noroc, puteam întâlni câțiva prieteni 
de odinioară. Câţiva pași rapizi și iată-mă ajuns. Înainte de a 
intra i-am trimis un mesaj scurt lui Nitaa, spunându-i că totul 
mergea bine și că sosisem în centrul orașului Stibur. 

Intrând, m-a lovit în faţă și în nări un fum gros de carne 
prăjită și de tutun. Ce amintiri!... Mi s-a făcut brusc foame. 
Gândul la o mâncare gătită precum acasă mi-a strâns stomacul. 
Căutam cu privirea un loc liber, când am auzit un strigăt de 
bucurie. 

- O apariţie în lumea celor vii! Prieteni, priviţi cine e la ușă! 
E Lor! Trădătorul care ne-a lăsat fără vești trăiește! 


Întorcându-mă spre persoana care-mi rostise numele, abia 
l-am recunoscut pe unul dintre vechii mei prieteni, Urder. 

— Urder! Eşti chiar tu, bătrâne veteran? 

- Ei da, sunt chiar eu, canalie bătrână! 

Ne-am îmbrățișat. Ce bucurie am simtit întâlnindu-l după o 
lungă absenţă. Diavolul nu se schimbase prea mult. Aceeași față 
albă ca o lenjerie de corp, de forma unei securi, încadrată de un 
păr negru căzându-i pe umeri. 

— Vino, Lor! Suntem bucuroși să ni te alături! Așază-te aici. 

Și-mi arătă un scaun deja ocupat de un alt tânăr. Nu pentru 
mult timp. Urder dădu un picior scurt scaunului. 

— Ridică-te de aici și lasă-i locul vechiului meu prieten, spuse 
el cu brutalitate. 

— Urder! Te doare capul? Rămâneţi la locul dvs., domnule. 
Îmi voi găsi un alt scaun liber pe aici! 

- Nicio problemă, domnule. Vă ofer locul meu. Urder 
glumea, deoarece știa bine că voi pleca. Nu vă voi mai deranja. 

- Mulţumesc, domnule. Așa cum aţi auzit, eu sunt Lor. Dvs.? 

- Mă numesc Hetimber. Încântat. 

- Și eu la fel. Pe altă dată, sper. 

Omul plecă după ce strânse mâna tuturor care erau cu noi. 
I-am luat locul, alături de Urder. 

- Ei bine, dragul meu! Povestește-mi viața ta după ce ai 
plecat! 

- Nu e nimic de povestit, sau nu prea mare lucru. Trăiesc în 
sud și sunt tot singur. Din când în când particip aici la un 
turneu de has ca să nu-mi ies din mână și să câștig câţiva bani 
în plus. Am decis să vin să văd ce mai fac prietenii mei aici, în 
Stibur, fiindcă am auzit vag vorbindu-se despre o revoltă și 
eram îngrijorat. După ce voi merge pe Marele Platou ca să-mi 
văd familia. Apoi mă voi întoarce acasă la mine, să lucrez. O 
viaţă dintre cele mai banale. Dar am constatat cu plăcere că 
străzile sunt sigure aici și că nu se mai duc războaie civile. Fapt 


ce m-a liniștit puţin. Dar tu? 

— Eu o duc ca și înainte. Seara, așa cum știi, venim aici să 
chefuim puţin și să mâncăm. Ceilalţi vor sosi, probabil... Nu știu 
nimic despre ei... Nu-mi prea văd prietenii vechi. S-au căsătorit 
sau sunt arestați. Sedentari! Ca și tine! 

Și izbucni într-un râs zgomotos. 

- Dar ce faci aici? Trebuie să fii mort de foame! 

- Nu chiar așa cum spui, aş mânca însă ceva. Ce au bun aici? 

— Nu s-a schimbat nimic. Aici se fac și acum cele mai bune 
rulouri cu carne de vită prăjită din oraș! Iar berea este perfectă! 

— Atunci, să comand asta. 

Am chemat fata care servea, și ea sosi imediat. 

— Ce doriţi? 

- 30 de rulouri, pâine și sos picant. Cu niște beri bune și 
proaspete pentru mine și prietenii mei, vă rog. 

— În ordine, domnule. Mă ocup imediat de asta. Vă aduc mai 
întâi berile? 

Am confirmat. Fata plecă la fel de repede cum venise. 

- Urder, spune-mi, în afară de has, cu ce matrapazlâcuri te 
mai îndeletnicești? 

- Trăiesc, prietene, trăiesc. Cumpăr și vând... Cu mici 
profituri... Cât să-mi duc zilele fără să-mi fie foame sau sete. 

— Și vampirii închid ochii? Mă uimești! 

- Ei... sunt mic. În cazul meu nu există riscul de îmbogăţire 
şi-mi plătesc impozitele, deci ei se îmbogăţesc. Ei închid ochii. E 
drăguţ din partea lor și-i mulțumesc lui Dumnezeu. La fel și ei. 

- Da, ai dreptate. Nici nu merită să-i acuzi de ceva. Și 
locuiești departe de aici? 

— Nu. De ce? Ca să bei o sticlă și să-ţi petreci noaptea la mine 
când își închide crâșma porţile? Ar fi o idee bună. Păcat că nu 
sunt două femei cu noi, spuse el râzând cu subînţeles. Nici în vis 
nu le-am găsi la ora asta. În afară ce cele pe care le plătești 
pentru plăcerile pe care ţi le oferă. Dar, personal, nu sunt 


interesat. 

- Nici eu. 

- Totuși, ar fi bine să avem una, poate, dar nu-i face curte 
dacă vrei să n-ai mari probleme. Oricum, în caz că ea vine în 
seara asta, ar fi minunat, și ei îi place să petreacă și să bea un 
vin bun. 

- Cine anume? O cunosc? 

- Nu. E o tânără drăguță sub toate aspectele, însă puţin cam 
vrăjitoare. Așa se zice... 

- Este dintre ai noștri sau vampir? 

- Dintre ai noștri, nu te-ngrijora. N-am treabă cu ăștia, în 
afară de a lucra cu ei. 

— Cum se numește fata? 

- Liarta. O tipă frumoasă, suplă și loială. 

- Ce așteaptă fata care servește? Să se închidă? Vrei altă 
bere? 

- Da, mă duc să-i cer să-mi aducă una. 

- Da, câte una pentru toată lumea, Urder. 

Comesenii noștri se înţeleseră din priviri și se ridicară. Unul 
dintre ei prezentă scuze în numele celorlalți. 

- Ne pare rău, dar ne întoarcem în sala de joc. Dacă ceilalți 
nu termină prea târziu, vom reveni să bem un pahar cu voi. 
Mulţumesc oricum. 

- Păcat... Pe curând. 

Urder plecă spre bucătărie. Câteva minute mai târziu, 
reveni cu două beri. 

— Vine și mâncarea noastră, Lor, e aproape gata. 

Abia își încheie fraza, că fata care servea apăru lângă masa 
noastră cu felurile de mâncare. 

- Iată, domnule, rulourile comandate. Împreună cu berea 
vă costă 50 de monede din fier. 

- Bine! La preţul ăsta trebuie să fie foarte bune. 

— Veţi vedea, domnule. 


I-am întins monedele și am început să gust din portia mea. 

— Urder, ia și tu dacă vrei. 

— Nu, mulțumesc, eu am mâncat deja. Și prânzul meu a fost 
mai consistent decât al tău. Nu mai pot să-nghit nimic. 

N-am mai zis nimic, ocupat să mănânc. Deodată, Urder mă 
atinse ușor cu piciorul pe sub masă. 

- Lor, ea este Liarta. O invit la masa noastră? mă întrebă el 
cu voce scăzută. 

Am privit spre ușă. Într-adevăr, o tipă drăguță. Faţă 
prelungă, părul pe jumătate lung, abia atingându-i umerii și cu 
câteva meșe pe frunte. Corpul suplu. Era îmbrăcată cu o fustă 
scurtă, puţin deasupra genunchilor, purta o curea, ce-i cădea pe 
burta pe care o ghiceam musculoasă, și pantofi negri. Avea 
mersul grațios, de felină. Și niște braţe goale pe care mi le-am 
imaginat în jurul gâtului meu ca un colier și nu ca un ștreang 
de spânzurătoare. 

— Ce părere ai, Urder? Cred că ai fi fericit s-o inviţi la masa 
noastră, apoi la tine. Oricum, mi-ar plăcea s-o cunosc... Ador 
genul ăsta de fată. 

- Nu fi imbecil, nici măcar fericit, nu te sfătuiesc s-o agăţi, 
sigur o să ai probleme cu ea. 

- Ocupă-te de ea. N-am nicio intenţie în sensul ăsta. 

Urder îi făcu semn lui Liarta. 

- Liarta, vino cu noi, frumoasa mea. Aș dori să te prezint 
unui foarte vechi prieten. 

Ea se întoarse calm spre Urder și mă privi. Am privit-o și eu 
în ochi, complet hipnotizat, incapabil să-mi desprind privirile 
din ale ei. Mi-am scuturat capul ca să mă eliberez de vraja 
aceea. Când ajunse alături de noi m-am ridicat. 

- Bună seara. Vreţi să vă așezați la masă cu noi? Eu sunt 
Lor. Urder mi-a vorbit mult despre dumneavoastră și sunt 
fericit să vă întâlnesc. 

- Mulţumesc. Cu plăcere. 


- Lor! Ia-o încet, bătrâne. Încetează cu limbajul tău politicos, 
de ceremonie religioasă! Nu merge pe aici. Bună seara, Liarta. 
Ce mai faci tu, frumoasă vrăjitoare? 

N-am lăsat-o să răspundă. 

- Urder, ești total lipsit de politeţe! Vreţi ceva de băut 
pentru a vă răcori? m-am adresat eu lui Liarta. 

- Mulţumesc, e drăguţ din partea ta, da, o bere rece. 

- Urder, vrei, te rog, să ne aduci câte una la fiecare? Fii 
drăguţ. Eu am fost plecat multă vreme, dar tu ești obișnuit cu 
locul. Pe mine m-au cam uitat. 

- Mă duc. 

Urder se ridică să plece. 

— Așteaptă, prietene. Iată bani ca să plătești. Îmi face plăcere 
asta. În același timp, întreabă dacă au o sticlă cu un vin bun, 
ascunsă pe undeva. 

- Da, merg să aduc una. Au întotdeauna pentru prieteni. 
Puțin cam scump, dar bun. Un adevărat elixir al Zeilor! 

- Perfect. 

El plecă spre bucătărie, lăsându-mă singur cu Liarta. 

- Ei bine, dragă domnişoară, cu ce te ocupi? Dacă nu sunt 
prea indiscret, firește... 

- Lucrez, pentru tatăl meu aici, în Stibur, la construcția 
ororilor astea numite case. Tu? 

- Eu? Nu mare lucru de spus. Lucrez pentru mine, în ferma 
mea. Un fel de ţăran... 

Ce mai, un lucrător al pământului. Și am venit aici pentru a- 
mi vedea familia și prietenii care trăiesc la Surem, pe Marele 
Platou. După o vizită de câteva zile mă voi întoarce la munca 
mea. Din nefericire, nu-mi pot lăsa mult timp ferma. Știi ce 
înseamnă... Muncitorii își fac de cap când nu sunt eu acolo... 

- Ce fel de fermă? Cerealieră? 

- Nu. Cresc animale. Ca să le mănânc după aceea... Nu mă 
plâng. E de lucru și trăiesc din asta... Dar orașul îmi lipsește 


uneori... 

Cum puteam să mint atât? Încă fericit că Nitaa nu mă 
auzise. Curios, ochii lui Liarta erau destul de neîncrezători. 
Minţeam așa de prost?! Oricum, desigur, nu-i puteam spune 
adevărul. Uf! Sosea Urder! Poate mă scăpa din încurcătură! 

— Ei, Urder, ai găsit ceea ce ne trebuie? 

- Da. Chiar un vin foarte bun. Vrei să-ţi termini mâncarea 
ca să putem merge la mine? 

— Calm, prietene! Lasă-mă să-mi termin berea, și Liarta la 
fel. Avem destul timp totuși! 

Liarta se întoarse spre Urder. 

- Plecaţi deja? ne întrebă ea cu o undă de regret în voce. 

— Liarta, dacă vrei, plecăm toţi trei, la mine, să bem sticla 
asta și să vorbim în liniște. Vrei să ne însoţești? 

- Da, vin cu voi. Să termin berea, Lor, mâncarea lui și 
mergem. Vom fi mai liniștiți. Ai dreptate. 

Am terminat repede și iată-ne plecaţi spre locuinţa lui 
Urder... 


2 N.T. Formă de salut care e întâlnită de trei ori în Evanghelia după Ioan, mai precis 
în cap. 20. Luca o folosește și el în contextul Învierii lui Iisus, o singură dată (Lc 
24,36). 


CAPITOLUL 8 


Am ajuns la Urder. Un mic apartament obișnuit, de 
celibatar, unde totul părea să fie la locul decis de el. În așa fel, 
încât o scroafă n-ar fi putut să-și găsească purceii! O dezordine 
de nedescris pe care el o numea cu tupeu „organizare 
complexă“! Exista totuși o masă și patru scaune pe care ne 
puteam așeza, cu condiţia să le eliberăm de lucruri și să le 
îngrămădim pe al patrulea! Urder puse trei pahare pe masă, în 
faţa noastră, cât de cât curate, și deschise sticla cu vin. Apoi le 
umplu și ciocnirăm. 

- În sănătatea noastră! 

- În sănătatea ta, Lor, și a ta, Liarta. Bine ai venit în ţară, 
vechiul meu prieten, și în modesta mea locuinţă. 

Liarta își ridică paharul și apoi îl aduse la buze pentru a 
degusta vinul. 

- E bun vinul ăsta... Îmi place. 

Nu puteam decât s-o aprob. Era mai mult decât corectă 
afirmaţia ei. 

Liarta își aţinti privirile spre mine. 

— Lor, ce vânt te aduce pe aici? 

- Ţi-am spus deja... turism. Dorinţa de a-mi vedea familia și 
prietenii. În pofida faptului că aveam unele temeri vagi despre 
viitor. Dar, oricum, m-am înșelat. 

— Temeri vagi? De ce? Din cauza a ceea se povestește despre 
revoltă? Nu-mi spune că vestea a ajuns până la urechile tale! 


- Da. A ajuns. Nu prea am chef să mă confrunt cu probleme 
în sensul ăsta. Știi, nu sunt și n-am fost niciodată un războinic. 
Sunt doar un om căruia îi place să stea pe la casa lui și singura 
dispută pe care o am sunt când îmi pun papucii! 

Urder izbucni în râs. De ce aveam impresia că suna fals? 

- Mă rog, dacă zici tu... Totuși înainte nu erai reticent în 
privinţa disputelor! Cum se schimbă lucrurile... Dar mi-e greu 
să te cred, până la urmă! 

- Privește-mă. Sunt un celibatar bătrân care-și petrece 
comod timpul, mănâncă bine și doarme la fel. Nu m-am 
îngrăşat... Și n-aş avea curaj să ţin regim. Mi-am umflat cât am 
putut burta pentru a accentua impresia asta, am zis eu și Urder 
râse din nou. 

În schimb, Liarta tăcea, lăsându-ne să ne povestim prostiile. 
Cum începuserăm să vorbim despre răscoală, am încercat să 
continui pe marginea subiectului. 

- De fapt, ce e cu răscoala faimoasă împotriva vampirilor? 
Tot niște incapabili se ocupă de ea sau e ceva serios? 

Cele două feţe se întunecară puţin la întrebarea mea. Totuși 
Liarta făcu un mare efort ca să-mi răspundă cu o voce 
nonșalantă și cu un ton indiferent: 

- Nu știu. Aici, în capitală, nu se resimt efectele. Ceva mai 
multe gărzi pe străzi. Asta-i tot. În schimb, se spune că orașele 
din provincie și zonele rurale sunt în flăcări. Sau unele. Se dau 
lupte și sunt morți de ambele tabere. Mai ales în rândul 
rebelilor. Vampirii sunt înconjurați toți de oameni înarmaţi 
până-n dinţi. Ceilalți fac ce pot. Și nimeni din exterior nu-i ajută. 
Asta-i viaţa... 

Certitudinea că Liarta nu era neapărat străină de revoltă 
mă invada din ce în ce mai mult. Dimpotrivă, ea ar fi trebuit să 
fie mai degrabă foarte implicată. Până la ce punct? Asta 
rămânea să descopăr. În schimb, băutura îl făcuse pe Urder să 
picotească deasupra mesei. M-am decis să-i propun lui Liarta s- 


o revăd mâine, ca să vorbim mai mult. Dacă vom mai avea 
ocazia asta. 

- Da, înţeleg dificultatea bieţilor oameni. Cu atât mai mult 
cu cât fac parte dintre ei. Mai exact, făceam parte. Toate astea 
sunt cam departe de mine și nu mai văd lucrurile în același fel. 
Și apoi, sunt prea bătrân ca să mă implic. 

- Nu cred că e doar asta... 

— Știu la ce te gândești, Liarta. Desigur, traiul tihnit m-a 
făcut, într-un fel, mai moale, pentru a nu spune laș, egoist, cine 
știe... Nu sunt singurul și, din nefericire, o știu și eu. Sunt mulţi 
ca mine acolo unde trăiesc. Și nu mișcă niciunul un deget ca să 
ajute... Sprijinul pentru semeni n-are nimic fin... Pe bună 
dreptate, voiam să-i joc pe măgarii ăștia ca să muște momeala. 
Dar m-a mers. 

— Ştiu. Însă ai putea, cel puţin, să le dai niște arme în stare 
bună. Și tu dormi pe o ureche. Indiferent la alţii, care se bat. 

Înclinarea ei pentru revoltă era mai mult decât evidentă. 
Liarta era o revoltată până în adâncul sufletului. Imposibil să 
nu vezi. Trebuia să limpezesc lucrurile. 

- Știi, Liarta... Sunt un străin perfect acum în propria ţară 
natală. Dacă pot să vă ajut, spuneţi-mi. Nu sunt de partea 
vampirilor, nici servitorul lor. 

- Tu? Cu plăcere, dar nu particip la revoltă! 

O schimbare totală de poziţie care spunea mult despre 
viteza cu care ea se ambala și putea, de asemenea, să dea înapoi 
la fel de repede. Spunând astea, ea nu înceta să se uite insistent, 
cu colțul ochiului, la Urder. Am înţeles imediat ceea ce voia să 
mă lase să înţeleg. El nu făcea parte din mișcare și reprezenta 
un risc pentru ea și ceilalți. 

- Oh! N-am insinuat deloc un astfel de lucru! Nu era decât 
curiozitatea. Mi-am zis că trebuia cel puţin să încerc să înţeleg 
informându-mă despre evenimente pentru a putea merge să-mi 
văd familia la Surem, fără să mă las ucis din greșeală! 


În același timp i-am trimis un mesaj lui Nitaa, cerându-i să 
localizeze și să citească gândurile lui Liarta. Și să mi le 
transmită degrabă. Trebuia să știu cine era ea în realitate. 

— Ştii, Lor, după războiul civil hoţii la drumul mare nu mai 
ies la furat. Vampirii îi ucid imediat, poliția imperială este pe 
fază, în plină activitate, și arestează toată lumea. Și rebelii îi 
împiedică să facă rău. Prea multă lume pe urmele lor ca să 
poată acţiona. 

Am văzut faţa lui Liarta schimbându-se, ca și cum fusese 
cuprinsă subit de o durere. A devenit la fel de brusc lividă și s-a 
chircit din cauza durerii insuportabile. Iniţial, am crezut că 
Nitaa îi făcea renghiuri. Și imediat am intrat la griji. 

- Liarta, ești în ordine? 

Ochii-i erau injectaţi de sânge. Nitaa exagera puţin de data 
asta. 

Liarta nici nu mai reușea să vorbească. Am luat o cârpă, am 
înmuiat-o în apă și am vrut să i-o pun pe frunte. În același timp 
am contactat-o pe Nitaa. 

— Nitaa, îi faci rău. Nu ţi-am cerut s-o omori. 

— Nu fac nimic! Știu ce voiam să știu. Dar fii atent acolo și 
lasă-mă să văd. 

M-am conformat imediat. 

— Nu vine din partea mea agresiunea, ci din altă parte, 
preciză Nitaa. Și o va omori. Intervin? 

- Da! repede, te rog. 

Priveam cu atenţie schimbările de pe faţa lui Liarta. 
Culorile îi reveneau pe măsură ce treceau secundele. Îi era mai 
bine. 

— Ei bine, Liarta? Ce ţi s-a întâmplat? 

Privirea îi era înspăimântată. 

- Nu știu, Lor. O durere bruscă de cap. Sângele-mi urca în 
partea de sus a craniului și am avut impresia stranie că nu mai 
cobora. 


— Ți s-a mai întâmplat asta? 

— Nu. Niciodată. Mă voi duce să văd mâine un vindecător, 
poate-mi va zice ce să fac. 

- Da, ar fi mai bine, cred. Vrei să te însoțesc acasă în caz că 
ti-ar reveni starea asta? Vreau să fiu sincer, aș prefera să 
petreci noaptea aici, cu mine. Dacă ai nevoie de ajutor, cel puţin 
îti voi fi alături. 

- Cred că ai dreptate. Voi rămâne. 

- De acord. Culcă-te în patul liber, eu voi dormi pe jos. 

- Mulţumesc, e drăguţ din partea ta. 

— Mi se pare foarte normal. Și eu sunt obișnuit cu asta. Când 
lucrez zi și noapte pentru a asista la nașterea unui animal mi se 
întâmplă să dorm pe pământ. 

— Ce facem cu Urder? 

— ÎI voi lua încet și-l voi pune în patul lui. 

Mi-am luat prietenul pe umăr ca să-l pun, ca pe un sac 
obișnuit de legume, în patul lui, care era foarte plin cu fel de fel 
de lucruri. Am ieșit apoi din camera lui, având grjă să încui 
bine ușa. Mutarea nici nu l-a oprit din sforăit. Normal, Urder 
era beat criţă! 

- Am făcut-o și pe asta, acum poţi să te culci, Liarta. Dacă 
vrei să-ţi scoţi hainele, mă voi întoarce, ca să nu fi stânjenită. 

- Nu, mă voi culca așa, îmbrăcată... 

— Şi eu, însă o să-mi scot cizmele. Dacă nu te deranjează. 

- Nicidecum, Lor. Spune-mi, apropo de asta, pot să-ţi zic 
Lor? 

- Da, de ce n-ai putea? 

- Fiindcă te-ar putea jena. Așadar, eu voi fi Lia. E bine așa? 

- Perfect, Lia. Acum, scuză-mă un minut, trebuie să-mi fac 
rugăciunea și să meditez puţin. 

I-am întors spatele, m-am așezat cu picioarele încrucișate 
sub mine și cu mâinile unite în faţă, pe picioare. 

Aveam nevoie să comunic cu Nitaa... 


- Nitaa?... 

Răspunsul ei sosi imediat. 

- Da, Lor. 

- Ce-ai aflat? Povestește-mi repede, n-avem mult timp. 

- Voi începe cu sfârșitul. Atacul a fost posibil din cauza unei 
agresiuni violente, dar nu din partea unui dragon, ci a unui 
vampir. Căuta ceva, însă ea se apăra bine, nelăsând să treacă 
decât ce voia ea. Ceea ce m-a făcut să-mi zic că tu trebuie să fii 
foarte neîncrezător, și din motive foarte temeinice, în faptul că 
ea e capabilă să se apere astfel împotriva unei intruziuni 
mentale. Că se află în fruntea revoltei. Nu e șeful principal, dar 
ea îl cunoaște, se numește Casfarh și trăiește undeva pe Marele 
Platou. Ea i-a vorbit deja, însă ascunzătoarea lui rămâne un 
mister. Liarta poate să-l contacteze oricând are chef. Și nu uita 
că ea știe să citească și să-și transmită gândurile. Casfarh poate, 
de asemenea, s-o contacteze ușor mental, sunt convinsă. Însă n- 
am detectat nicio urmă a trecerii vreunui dragon prin mintea 
ei. Ea nu cunoaște modul de comunicare între noi. În caz 
contrar ar fi blocat totul, și chiar cu ușurință. 

- Mulţumesc, Nitaa. Rămâi pe recepţie. Pe curând. 

M-am prefăcut că-mi închei rugăciunea lipindu-mi fruntea 
de podea. Văzusem asta undeva. M-a durut! Ce nu facem ca să 
fim credibili! 

M-am întors spre Liarta. 

- Mulţumesc pentru înţelegere, Lia. Încă o dată, scuză-mă că 
m-am izolat pentru câteva clipe. 

- Nu-i nimic. Nu te mai scuza atât. 

- Mulţumesc. Să revenim la oile noastre, dacă vrei... lartă- 
mi curiozitatea, dar a trecut așa de multă vreme de când am 
fost departe de țara asta... Spuneai că hoţii nu mai ies să 
jefuiască drumeţii? 

- Nu. Prea periculos pentru ei. 

— Ştii, mă intrigă un lucru. Am auzit vorbindu-se că ar exista 


un șef unic undeva, presupun, în Stibur, însă nu știe nimeni 
cine e cu adevărat. Este curajos că a început revolta și are mult 
talent să-i facă destul de fideli pe oamenii lui, astfel încât 
nimeni să nu știe cine e și unde se află. Nu crezi? 

- Da, desigur. Trebuie să existe un șef unic undeva. Sau a 
fost și acum e mort. Cum nimeni nu trebuie să știe asta, oameni 
continuă să se bată și să-l asculte. Totul e posibil. 

— Cine știe! Asta e o posibilitate cu o probabilitate mare de a 
fi adevărată. Nu m-am gândit la asta... 

Mintea frumos, micuța! Fără să lase impresia asta. O 
strategie care se dovedea subtilă și care l-ar fi putut pune pe 
cineva neinformat de realitate pe o pistă liniștitoare, dar foarte 
periculoasă. 

Presupunând că vampirii află o asemenea istorisire și că ei 
o răspândesc oficial, Casfarh iese din umbră și dezminte că e 
mort. Asta face populaţia mai furioasă ca înainte și rândurile 
rebelilor se măresc rapid. Un plan bun... Dificultatea era că eu 
n-aș fi riscat să lansez un asemenea zvon, fiindcă ar fi avut un 
efect distructiv pentru răscoală. Or, eu aveam tot interesul să 
diminuez forța vampirilor. Zvonul ăsta răspândit, în pofida 
aparenţelor, era o mișcare greșită din partea lui Liarta și a 
celorlalți. Casfarh nu putea ieși din umbră fără să moară rapid 
sub loviturile vampirilor, care abia așteptau asta. Cam tânără 
femeia asta frumoasă! Fără prea multă experienţă. Însă 
tentativa ei era lăudabilă. 

- Dar asta mi se pare puţin probabil. Toate revoluțiile 
sfârșesc repede fără un șef carismatic. 

- N-am zis că n-ar fi altceva în situaţia asta. Poate un fel de 
Consiliu al înţelepţilor, nu știu nimic despre un asemenea for! 
Totul e prea complicat pentru mine. 

— Nici eu nu mai cred în Consiliul înțelepţilor. Fără un șef 
care să ia deciziile, în definitiv, într-un moment în care o altă 
persoană nu mai e de acord cu nimeni. În ansamblu... se ajunge 


la anarhie. Imposibil altfel, Liarta. 

- Dacă zici tu, spuse ea cu un ton resemnat. 

- Zic asta ca și în cazul altor lucruri. Nişte estimări fără 
niciun sens. Și pe tine asta nu te-a tentat niciodată să participi 
la revoltă? 

- Nu neapărat. Mi-a fost de ajuns să lucrez pentru tata și să 
învăţ despre plante și incantaţii. Cât despre rest, cine are nevoie 
de o tânără în niște lucruri așa de complicate ca războiul? Ăsta 
e pentru bărbaţi, nu? 

— În situaţii ca astea nu e neapărat doar o treabă pentru 
bărbați. Și femeile au un rol important de jucat... 

Of! Să flatezi orgoliul feminin pentru a face o femeie 
încrezătoare! 

— Crezi? Sunt puţini bărbaţi care gândesc ca tine, de aceea 
sunt uimită. 

- Nu, nu cred, sunt mai mult decât convins de adevărul ăsta 
universal. 

- Mulţumesc, în numele femeilor. Aici, bărbaţii nu gândesc 
ca tine. 

- Eşti sigură? Nu știu. Nu-mi văd poporul cu înclinații 
antifeministe în cazul ăsta. N-am idee dacă tu ai vreo vină și nu 
exagerezi în privinţa asta. 

— Nu știu dacă exagerez, însă n-am de gând s-o fac. Știi, ţara 
s-a schimbat și mentalităţile, de asemenea, în ultimii ani... 

- Dacă spui tu, Lia. Trăind aici, trebuie să știi mai bine. Cum 
îmi pari cineva care știe ce vrea și care este inteligent și 
voluntar, mă gândeam că ai putea să-i ajuţi. Cu atât mai mult cu 
cât poziţia ta socială constituie un atu... În fond, nu cunosc 
nimic despre asta. Dacă aș fi trăit aici, poate că m-aș fi alăturat 
revoluției și aș fi luat arma în mână. Poate că nu... 

- Cred că te-ai fi implicat. Fără să-ţi pot spune de ce. În 
pofida caracterului tău indulgent, generos, ești unul care nu 
pare chiar atât de blând. De altfel, când conduci o fermă trebuie 


să ai un pumn de oţel. Dacă nu, nu lucrează nimeni cum 
trebuie. 

- Greșești. Respectul și interesele mutuale mă determină să 
n-am nevoie de un pumn de oţel. Astfel, lucrul se desfășoară 
normal. Și apoi, am o totală lipsă de curaj în a fi rău cu 
lucrătorii mei. 

- Lor, nu cred un cuvânt din ce-mi spui. Ascunzi ceva. 
Curiozitatea ta e prea mare, prietene. Și întrebările tale, 
aparent vagi, dacă le cerni puţin, devin foarte precise. 

Iată deci! În plus, fata știe, de asemenea, să reflecteze! Chiar 
foarte profund. Nitaa avea dreptate. Trebuia să ne ferim de 
Liarta ca de ciumă. Nu sosie momentul să-i spun care-mi erau 
intenţiile. Nici despre prietenii mei ascunși în pădurea Vogans. 
Ea nu știa de existenţa lor decât, poate, din legende. Nimic de-a 
face cu o realitate oarecare. 

- Nu, Lia. Te înșeli în privinţa unui ţăran obișnuit care-și 
vede prietenii și familia. Care, de altfel, are defectul de a fi prea 
curios. 

— Te cred. Întrebările tale mă intrigă totuși. Lasă. Ce-ai zice 
dacă ne-am odihni puţin? 

- Bine, Lia. Noapte bună și vise plăcute. Dormi în pace. 

— Și tie la fel. 

Am stins lumânarea, mi-am făcut din vestă un fel de pernă 
și m-am întins pe covor. Noaptea e un sfetnic bun, deci am 
profitat de asta ca să analizez în minte discuţia cu Lia. O 
variantă era să mă mulțumesc cu informaţiile obţinute de 
Nitaa, să-mi reîntâlnesc prietenii. Apoi, să plec în căutarea lui 
Casfarh și să-i ofer ajutorul nostru. Nu era neglijabil și dificil de 
refuzat sprijinul ăsta. 

O altă posibilitate ce ni se oferea era de trece ţara prin foc și 
sânge pentru a-l obliga pe Casfarh să vină la noi. În definitiv, 
nici măcar nu ne păsa de el. N-aveam neapărat nevoie de 
Casfarh. Ne convenea, de asemenea, acţiuni de comando, scurte 


și mortale, împotriva vampirilor. Ceea ce conta era rezultatul 
final. Care se putea dovedi distructiv pentru inamic. 

A treia versiune era să devin prietenul lui Lia, să fac în așa 
fel, încât s-o determin să aibă încredere în mine pentru a ne 
deschide calea spre Casfarh. Având sprijinul ei, deci cel puţin 
asiguraţi că populaţia nu ne va trage pe sfoară, puteam avea 
ascunzători sigure peste tot în ţară. Avantaj deloc neglijabil 
pentru noi... Nu puteam, în orice caz, să decid singur. Trebuia 
să supun planurile deciziei tuturor. Fără excepţie, inclusiv 
Tinval și Iklahl. Chiar dacă obligaţia asta ultimă nu-mi făcea cu 
adevărat plăcere. Absolut deloc. 

- Nitaa? Eşti cu mine? 

- Da. 

- Dacă dormeai, aș fi fost dezolat. 

- Vorbește, sac plin cu prostii! 

I-am expus rapid ideile mele. 

- Poţi, te rog, să transmiţi astea tuturor și să le ceri să ia 
repede o hotărâre? Nu-i uita pe Iklahl și pe Tinval. Mulţumesc. 
Aştept. 

Aşteptarea n-a fost prea lungă. Erau toți de acord cu a treia 
variantă. Lia trebuia să se alăture grupului nostru. Chiar dacă 
eram nevoiţi să folosim forta armelor din când în când ca toţi 
vampirii să înțeleagă că s-a Întâmplat ceva nou. 

Că noua veste avea ceva care putea să-i distrugă. Asta urma 
să facem. 

Dimineața am scotocit prin dulapurile lui Urder ca să găsesc 
ceva de mâncare. Dar erau goale, la modul cel mai trist. M-am 
îmbrăcat în viteză şi am coborât, deoarece văzusem când 
sosisem un chioșc unde se vindea pâine. După ce am cumpărat 
pâine, împreună cu niște prăjituri, brioșe și câteva sticle cu suc 
din fructe, am revenit la locuinţa lui Urder. Cum amândoi 
dormeau încă, m-am dus să-i trezesc. Pe Lia, bătând-o încet pe 
umăr, și pe Urder, scuturându-l fără menajamente. El se trezi 


morocănos și bombănind ca un copil nemulțumit. 

- Mișcă-te, Urder! Am cumpărat de-ale mâncării. Dulapurile 
tale sunt goale, cocota mea! Ești nebun de legat! Bietul de tine! 

- Lasă-mă-n pace! Sunt mort de oboseală. 

- Atunci, dormi, trântorule! Îți las ceva să mănânci, pe 
masă. Lia și cu mine vom gusta ceva și apoi vom pleca. Pe mai 
târziu și mulțumesc pentru tot. 

Lia și cu mine am început să mâncăm cu poftă și-n tăcere, 
aproape fără să ne privim. La sfârșitul micului dejun i-am 
cercetat atent faţa. Cum ea nu-mi prea acorda atenţie, puteam s- 
o studiez bucuros... O fată foarte drăguță... Ce secrete de care 
aveam nevoie ascundea frumoasa asta? Cu siguranţă, multe. Nu 
putea avea încredere-n mine, nu destulă ca să mi le dezvăluie. 
Cum s-o conving mai repede? 

— Ce vei face azi, Lia? 

- Eu? Nu mare lucru. N-avem în momentul ăsta mult de 
lucru și ei n-au nevoie de mine. Cred că voi vizita negustorii de 
haine din centrul orașului Stibur și voi cheltui niște bani. 

- La tine ai vreun mijloc de transport? 

- Da, și încă unul bun. Caii noștri sunt printre cei mai rapizi 
din oraș. Îmi place mult să călăresc uneori. 

- Mi-ai putea împrumuta unul și să mă însoţești la templul 
din Vogans? N-am mai fost de mult acolo. De când eram un 
puști. 

- Ah, da! Vreau, cum să nu! Nu e nicio problemă să-ți dau 
un cal. Ştii să te ţii pe el? 

- Cum să nu! Ce întrebare! 

— Atunci, așteaptă puţin să mă spăl pe faţă și vom lua apoi o 
căruță până la mine. Cumpărăm pe drum ceva de mâncare și 
mergem la templul din pădurea Vogans. 

- De ce vrei să te complici cu hrana? Știu un han unde 
putem mânca foarte bine, nu e departe de templu. După ce vom 
fi mâncat și dacă vom fi obosiţi, pot plăti două camere ca să ne 


odihnim. Tu-mi împrumuţi un cal, eu te invit la masă și la 
odihnă. Mi se pare echitabil și cinstit. Nu crezi? 

- Ba da. Ai dreptate. Plecăm? Abia aştept să pornim la drum. 

- Atunci, să plecăm. 

Am părăsit casa lui Urder. Nu departe de acolo am luat o 
căruţă și am ajuns rapid la Lia. 

Ea ţinea cu orice preţ să-mi prezinte părinții ei. 

- Lia, uită-te la mine cum arăt. Mi-a crescut barba, sunt plin 
de praf, îmbrăcămintea mea este îndoielnică. Nu e ușor! Sincer, 
asta mă jenează! 

- Prostii! Nu va observa nimeni aici detaliile astea. Dacă ești 
un prieten, atunci ești perfect și pentru ei. Așa cum ești. Promit! 

Nu prea aveam de ales. Mi-am trecut mâna prin părul 
zburlit, apoi mi-am scuturat puţin vesta și pantalonii. Cât și 
cizmele, un adevărat depozit de praf! Mai mult n-am reușit, 
deoarece tatăl Liei ieșise deja în ușă. 

- Lia! Fata mea! Unde ai fost astă-noapte? 

În acea clipă m-a remarcat și pe mine, în sfârșit! 

- Ne-ai adus un prieten? Ce drăguţ! Cine e? 

Veni spre mine cu pași mari, cu mâna întinsă pentru a mă 
saluta. Mi-o luă pe a mea scuturând-o ca un nebun, foarte 
bucuros. 

- Sunt tatăl lui Liarta! Numele meu este Terivis. 

- Încântat, Domnule! Mă numesc dintotdeauna Lor. E o 
plăcere să vă cunosc! am spus eu îngrozit de atâtea platitudini. 

El se întoarse spre casă, strigând: 

- Diam! Diam! Lia a venit cu un prieten. Vino, draga mea! 

Mama Liei ieși și se apropie de noi. Am rămas cu gura 
căscată! O femeie de o anumită vârstă, dar ce frumuseţe! Ai fi 
zis că e o zână de o delicateţe inimaginabilă. Nu-mi mai găseam 
cuvintele. 

Vocea ei cu sonorități cristaline a ajuns până la mine. 

- Bună ziua, Domnule... 


- Lo... Lor, Doamnă! am bâiguit eu ca un puștan prins cu 
mâţa-n sac. 

I-am luat mâna și i-am sărutat-o respectuos. 

— Sunt încântat să vă cunosc, Doamnă. 

- Și eu, Lor, e bine așa? 

— Da, e bine așa. 

Tatăl mă luă de după umeri amical ca și cum ne cunoșteam 
dintotdeauna. 

- Haide, Lor, vino să te răcorești înăuntru și să guști din 
pâinea și din vinul nostru. 

În sfârșit, interveni și Lia. 

- Tată, am venit doar să luăm doi cai și să mergem spre 
Vogans, la templu. Lor nu cunoaște drumul. El trăiește acum la 
Rafenlands. A venit numai să-și vadă prietenii de aici și familia, 
la Surem. 

- Bine, bine... Asta nu vă împiedică să beţi un pahar și să 
mâncaţi ceva în timp ce vi se vor înșeua caii. 

- De acord, dar fă-o repede, tată. 

- Repede, fata mea. Haidem înăuntru! 

Întorcându-se, el dădu ordinul unui dintre oameni să ne 
pregătească deci caii. 

— Acum, să intrăm, copii. 

Intrarăm. O casă frumoasă, spațioasă și cu un mobilier 
simplu, funcţional, solid și de bun gust. Ca stăpânii ei. Oameni 
formidabili și cu inima deschisă. Și care-și adorau fata. 

Paharele cu vin erau pe masă, alături de pâine și mezeluri 
făcute în casă. 

Am gustat puţin din fiecare pentru a face plăcere părinţilor 
Liei. Dar imediat ce caii au fost înșeuaţi ne-am ridicat pentru a 
pleca. 

- Vă mulțumesc, Doamnă și Domnule pentru ospitalitatea 
dumneavoastră. Apreciez foarte mult asta. Însă trebuie să 
plecăm. Lia? 


- Da, Lor, plecăm. 
Ea își îmbrăţișă părinţii, apoi am dat pinteni cailor, 
îndreptându-ne spre templul din Vogans. 


CAPITOLUL 9 


Prima parte a planului se încheiase. Exact așa cum voiam. I- 
am transmis lui Nitaa toate detaliile ideii mele, cerându-i să le 
împărtășească și celorlalți. 

Răspunsul ei nu s-a lăsat aşteptat. 

- Sunt riscuri mari să acţionezi așa, Lor. Te-ai gândit la tot? 

- Da, sunt convins de asta și mi le voi asuma. Dar nu văd 
altă cale pentru noi. În orice caz, nu destul de clar. 

— Da, înţeleg. Însă... Intuiești, de asemenea, ce cred despre 
modul ăsta de a acţiona. 

— Știu şi-mi voi asuma acțiunile. Acum, zboară spre tabără și 
rămâi acolo, te rog. Ne-am înţeles? 

- Perfect. Am plecat deja. 

- Mă bucur. Și noi plecăm, dar călare! Va dura ceva timp 
până ajungem. 

Lia călărea în fața mea, bidiviul ei era mai rapid ca al meu 
și greutatea pe care o purta, mai mică! Privind-o, îi admiram 
alura. Speram din toată inima ca planul meu să funcționeze 
fără dificultăți. Ce păcat dacă ar fi dat greș! Am strigat după ea: 

- Lia! Domolește-ţi puţin calul de curse! Am o idee! 

Ea se întoarse spre mine, trăgând de hăţuri. Calul își încetini 
mersul și ne regăsirăm unul lângă altul. 

- Vrei să-mi spui ceva, Lor? 

- Da. Tocmai mi-am amintit de un loc nu departe de templu, 
la marginea lacului, un fel de luminiș unde mergeam când 


eram tânăr, pentru a mă odihni. Mi-ar plăcea să mergem acolo, 
înainte de a mânca, să vedem dacă mai există. Doar eu și cu trei 
prieteni îl cunoaștem. Te deranjează dacă mergem doar să-l 
vedem? 

— Ce idee! Dimpotrivă, mi-ar plăcea să văd un loc pe care l-ai 
frecventat odată. Asta mă va ajuta să te cunosc mai bine! 

— E adevărat! Mulţumesc! 

Bucuria care mi se întrezărea pe faţă nu era falsă! 

— Atunci, să mergem, draga mea! Însă nu te îndepărta prea 
mult, trebuie să fiu atent când vom intra în pădurea Vogans. 

- Rămân lângă tine. 

Am pornit într-un trap ușor. 

— Spune-mi, Lor, de ce veneai aici? 

Bună întrebare! Nu putea, oare, să n-o pună?! 

- Așa. Am fost mereu mai mult sau mai puţin timid. Și când 
mă scăldam, nu eram văzut. Și apoi, în luminiș, eram liniștit, la 
soare, lungit în iarbă, citind sau visând. Este un loc foarte calm. 

- Este adevărat, când ne place singurătatea și găsim un 
asemenea loc, ne refugiem acolo. 

- În cazul meu se întâmpla mai des. Nu mi-a plăcut 
niciodată mulţimea. 

— Asta am înţeles-o deja! 

De departe am zărit intrarea în tabăra noastră. 

— Tii! E acolo, la dreapta. Va trebui să descălecăm. Crengile 
sunt joase. 

Am coborât și am luat caii de hăţuri. Nu le plăcea locul și se 
lăsau greu trași. După câteva zeci de pași m-am oprit, 
prefăcându-mă că vreau să-mi trag suflul și să mă odihnesc. Lia 
m-a ironizat cu delicateţe: 

— Ai obosit, Lor? 

- Putin. Și, în plus, va trebui să ne lăsăm aici caii, deoarece 
nu vor mai reuși să treacă în următorii metri. Și nu știu de ce le 
e teamă. Totuși nu sunt animale sălbatice pe aici. În sfârșit, nu e 


deloc grav. 

Ne-am legat bine caii de un arbore, apoi am luat-o pe jos 
prin hăţișul din ce în ce mai des. Am văzut în fața mea 
luminișul. 

— Lia! Am ajuns, în sfârșit! Vino repede! am strigat eu 
mulțumit. 

Ea și-a grăbit pasul. Ajunsă lângă mine, și-a rotit privirile 
asupra locului, cu niște ochi de puștoaică încântată! 

- Oh! Ce frumos e și ce liniștit! Înţeleg acum de ce veneai 
aici! Ador locul ăsta! 

- Vino în mijloc, Lia! Vei vedea mai bine frumuseţea cerului. 

Ea se apropie de mine, cu ochii ridicaţi! 

— E, într-adevăr, frumos! E chiar locul visat pentru... a visa! 

- Da. Ne așezăm pentru câteva minute? Îţi voi dezvălui un 
truc incredibil. Îl vei adora! 

Ne-am așezat în iarbă, faţă în faţă. 

- Te ascult, Lor. 

Mi-a trebuit un moment scurt de reflecţie pentru a găsi o 
modalitate ca să-i prezint lucrurile. 

— ştii, Lia, nu sunt cu adevărat ceea ce am zis că sunt. 
Trebuie să mă înţelegi și mai ales să pricepi că nu-ţi vreau 
niciun rău. Îţi zic toate astea deoarece am nevoie de ajutorul 
tău. Fapt ce implică, neapărat, să ai încredere în mine. 

— Ce zici tu acolo? Nu înţeleg. Cine ești dacă nu cel care ai 
pretins că ești? Nu te numești Lor? 

- Ba da, Lia, Desigur că da. Însă n-am avut niciodată o 
fermă! 

— Şi atunci, ce faci? Nu ești un soldat, întrucât călărești 
lamentabil și n-ai arme! 

— Nu, n-am arme cu mine. Dar problema nu este asta. Vrei 
să mă ajuţi? 

- Dacă pot, da! 

- Poţi. Trebuie să știi mai ales că, începând din clipa asta, nu 


vei mai putea să mă minţi. Nu vreau să-ţi fac rău, am spus eu, 
deci nu-ți voi forța mintea ca să-ţi aflu secretele dacă n-am 
nevoie să fac asta. 

- Dar nimeni nu poate citi gândurile altuia! Cu excepţia 
vampirilor! Și tu n-ai aerul de a fi unul! 

- Nu, nu sunt un vampir. Însă trebuie să-mi spui acum cum 
îl pot întâlni, și foarte repede, pe Casfarh! 

- Habar n-am cum! Nici măcar nu e sigur dacă mai e viu! 
Iar acum vreau să plec! spuse ea cu un ton foarte iritat, cu faţa 
deformată de furie. 

Ea se ridică dintr-un salt, gata să mă atace. Am privit-o 
surâzând. 

— Așază-te, Lia! Și nu te sfătuiesc să mă înfrunţi! Ai putea fi 
surprinsă de urmări! a tunat vocea mea, în pofida calmului ce 
mi se citea pe faţă. 

Asta a avut meritul s-o liniștească, deși privirea ei arăta 
uluirea, apoi s-a reașezat în faţa mea. 

— Nu m-ai ascultat. Nu trebuie să minti, știu anumite lucruri, 
din sursă sigură. Deci joacă cinstit și voi face la fel. Vrei? 

- Ba da, te-am ascultat! Și nu-ţi voi spune, cu siguranţă, ce 
știu, dacă aș ști ceva. Nu voi preda pe nimeni vampirilor. Nu 
ești decât un trădător ticălos, Lor! 

Ce repede îi ieșiră din gură marile cuvinte care vor să facă 
rău și să trezească bunele conștiințe! Să culpabilizeze pe cât 
posibil! Absolut de râs! 

- Nu sunt un trădător, la fel cum nu mă aflu de partea 
vampirilor. Dimpotrivă, sunt, poate, cel mai rău dușman al lor. 
Vei înţelege, promit. Încearcă să ai încredere în mine, Lia. 

— Încredere? M-ai minţit tot timpul, de la început, și acum 
tocmai mi-ai întins o capcană aducându-mă aici, și, în plus, vrei 
să am încredere în tine?! Nu sunt idioată și nici nu voi fi, dragul 
meu! Niciodată, înţelegi, niciodată în viaţa asta! 

- Lia, nu mă obliga să-ţi fac rău. Am înţeles că știi să ascunzi 


anumite lucruri în mintea ta. Dar eu am nevoie de informaţia 
asta. În special, trebuie să-l văd și să vorbesc cu Casfarh. E vital. 
Deci nu voi ezita să caut lucrul acolo unde este. Și asta riscă să- 
ți distrugă în întregime creierul. Să te facă o legumă. Și nu 
vreau. 

— În plus, mă ameninţi! Eşti execrabil! 

- Nu, nu ameninţ! Îţi explic realitatea lucrurilor. Nici mai 
mult, nici mai puţin. 

Era încăpăţânată și furioasă de a fi fost păcălită așa de ușor! 
Discuţia devenea sterilă. Trebuia să avansăm spre miezul 
problemei. 

- Lia, încă o dată, îţi jur că nici tu, nici Casfarh n-aveţi de ce 
vă teme în privinţa mea. Revolta n-are decât de câștigat dacă 
mă alătur vouă. Și poate să câștigați mizeria asta de război. 

- Graţie ţie, probabil? Te-ai uitat ultima oară în oglindă? 
Chiar și un copil nu te-ar lua în serios! Lor teribilul! Să mor de 
râs în faţa unei situaţii atât de ridicole! 

- Vei muri de altceva dacă vei continua pe calea asta! Și voi 
fi cu adevărat dezamăgit, frumoasa mea Lia. 

- Tu mă vei omori, mediocrule? 

- Da. eu. Acum, taci puţin. Trebuie să mă gândesc. 

- Să gândești, bietul de tine! Dacă ești totuși capabil de asta! 

Mi se părea ireal! Începeam să mă enervez destul de tare. 
Simţeam una dintre dorinţele acelea de a-i trage o palmă ca 
unei fetițe... Aveam nevoie de sfaturile lui Nitaa. 

- O auzi pe nebuna asta? Ce zic ceilalți? N-am altă opţiune 
decât să-i spun adevărul despre noi. Dar dacă o fac și nu 
vorbește, sunt obligat s-o ucid. 

- Ceilalți spun că va fi cu atât mai rău pentru ea. Fă cum 
crezi de cuviinţă. 

- Bine, Nitaa. Pe curând. 

- Bun, Lia. Tu ai vrut-o. Îţi voi da de ales și tu-ţi vei decide 
soarta. Iată cum vom face: îmi spui unde și cum îl pot contacta 


pe Casfarh, imediat, fără alte forme de protest. Apoi îl 
contactăm și vom rămâne cei mai buni prieteni și aliați de pe 
lume. Cealaltă posibilitate e că-mi voi chema prietenii. Despre 
care tu și nimeni nu le puteţi imagina existenţa pe pământul 
ăsta. În versiunea asta a lucrurilor tu-mi spui unde e șeful tău și 
ne duci acolo. Dacă nu, îți vom forţa mintea și apoi te voi omori. 
Nu ne putem asuma riscul să dezvălui existenţa noastră. Și îţi 
jur c-o voi face, în pofida durerii care mi-ar zdrobi inima. 
Începând de acum, ai câteva clipe de gândire vizavi de 
propunerea mea. Fără să te clintești un centimetru din locul în 
care stai. În caz contrar mă văd pus în trista obligaţie de a te 
ucide. 

Privind în spatele ei, am văzut printre ramuri nasurile 
prietenilor mei care se pregăteau să iasă. Eram încercuiți. Lia n- 
avea nicio scăpare. Perfect. 

— Ei bine, Lia? Care e răspunsul tău? 

- Du-te dracu! Nu-ţi voi spune nimic. 

— Tu ţi-ai decis soarta. Eu doar ţi-am întins mâna. Și nu sunt 
responsabil de alegerile tale. 

- Cretinule! 

- Bun, dacă așa iei lucrurile, nu mai am altă alegere. 
Prieteni, veniţi aici, vă rog. 

Toţi dragonii ieșiră cu pași greoi din tufișuri. Nitaa veni 
lângă mine și-și puse capul pe umărul meu. 

Lia era îngrozită și-și ascundea cu greu tremurul. 

- Ţi-o prezint pe Nitaa, sufletul meu pereche. Nu-i nevoie să- 
i spui cine ești, o știe la fel de bine ca mine. Iar ceilalți sunt 
prietenii mei. Nu lipsește decât un războinic, Tinval, și dragonul 
lui, Iklahl. 

- Nu există așa ceva! M-ai drogat sau m-ai vrăjii cumva”! 

- Nu. N-am făcut nimic. E real. Nitaa, vrei să-i spui bună 
ziua domnișoarei, te rog? 

Nitaa începu să râdă de tonul meu ironic! 


- Bună ziua, Lia. Suntem reali. Și vorbim toţi. Reușim chiar 
să gândim, asta e sigur! 

Biata Lia nu mai înțelegea nimic și lacrimi de teamă îi 
curgeau pe obraji. Abia reușea să-și descleșteze maxilarele ca să 
poată vorbi. 

- Lor, spune-mi că asta nu e adevărat! Așa ceva nu există 
decât în legende! Zi-mi că nu este real! 

Am profitat de momentul acela ca să-mi iau sabia și să mi-o 
pun la spate, în teacă. 

- Este sabia ta? întrebă ea, un alt motiv ca să fie debusolată. 

- Este la spatele meu, deci îmi aparţine. Și nu pot să-ţi spun 
că dragonii nu există, deoarece sunt aici, în jurul nostru. 
Încearcă să fugi și vei vedea dacă sunt reali sau nu! Va fi foarte 
amuzant! 

- Dar de ce? De ce sunteţi aici? Ce vreţi? Să ucideţi rebelii? 

- Nu, să-i ajutăm, Lia. Să-i ajutăm. Pricepi? 

- Da, cred... E prea dificil să cred toate astea! 

— Sunt perfect de acord cu tine. Printre altele, unde este 
acest drag Casfarh? Trebuie să ne spună ce să facem pentru a-l 
ajuta și a-și coordona cu noi atacurile. Îmi spui, dacă nu, te 
omor. 

În acel moment am văzut-o pe frumoasa Ochrida 
apropiindu-se cu pași lenți. 

- Nu vei ucide pe nimeni, Lor! 

— Cine și mai ales ce mă va împiedica s-o fac? 

- LEGEA și eu. 

- Ah! Cum așa? Explică-mi puţin. 

- E foarte simplu. Liarta este sufletul meu pereche. 

- Eşti sigură de asta? 

- Da, Lor. Tocmai am vorbit cu mintea ei. Ea nu știe încă să 
răspundă perfect, însă o face binișor. Deci... cel puţin dacă nu 
vrei să devii un renegat împreună cu Nitaa, nu-i poţi face nimic 
lui Lia. 


- Da, dar nici ea, nici tu n-aţi făcut încă jurământul de 
alianţă, nici nu v-aţi schimbat sângele. Așadar, nu risc nimic. 

- Nu, însă va trebui să mă ucizi înainte. Pe mine și pe ceilalți 
de aici. Ești capabil de asta? 

- Probabil că nu... Nu mai am chef să încerc. Nu voi vărsa 
niciodată sângele unui dragon. Și tu știi asta. 

— Știu. 

- Atunci, dacă știi, explică-i sufletului tău pereche că trebuie 
să ne ajute. 

- De acord. Mai întâi însă, vom face alianţa sufletelor și a 
corpurilor. 

Și urma să pierdem ceva timp. Ghinion! Oricum, într-un fel, 
nu eram nemulțumit... 

M-am întors spre dragoni pentru a le vorbi. 

— Zahira, Dahlil, Mescri, Hellenikus, Menhir, Retib, Retto, 
Sangri și Lalbola, sunteţi martori azi că voi enunţa LEGEA în 
faţa lui Liarta și a lui Ochrida? 

- Da, suntem martori, răspunseră în cor dragonii. 

Mi-am reîntors privirile spre Liarta și Ochrida. 

- Liarta, Legea spune vizavi de Ochrida că ești legată de ea 
prin gândire, care este esența sufletului tău pentru ea. În 
consecinţă, trebuie să juri că nu vei trăda niciodată dragonul 
ăsta și că vei muri pentru el în caz că va trebui să-l aperi. La fel 
cum și el va muri pentru tine. Poţi jura în faţa noastră? 

Lia mă privea buimăcită. Dar ea-mi răspunse. 

— Jur. 

— Liarta, Legea spune că nu trebuie să ucizi niciodată un 
dragon și sufletul lui pereche, altfel deveniți amândoi renegați. 
Juri să nu faci așa ceva în viitor? 

— Jur. 

— Liarta, Legea zice că trebuie să vânezi și să ucizi orice 
dragon și sufletul lui pereche dacă sunt renegaţi. Fără niciun 
răgaz pentru tine și ei. Juri? 


— Jur. 

— Liarta și Ochrida, juraţi că, după ce vă schimbaţi sângele și 
sufletele, n-o să vă mai despărțiți niciodată, cu excepţia morţii? 

Cele două fete răspunseră în cor: 

- Jurăm. 

I-am întins lui Liarta un pumnal și un bol mic. 

— Liarta, varsă-ţi puţin sânge din vene în bol. 

Fără să ezite, ea își făcu o tăietură în braţ și umplu jumătate 
de bol cu sângele care curgea. Apoi îmi întinse bolul și 
pumnalul. 

L-am luat pe primul și i l-am dat lui Ochrida. 

— Ochrida, varsă-ţi puţin sânge în sângele lui Liarta. Unește- 
te cu ea! 

Ochrida își făcu și ea o tăietură în piept, cu gheara, iar 
sângele ei, negru, umplu bolul, pe care mi-l întinse. L-am ridicat 
deasupra capului. 

- Prieteni, iată sângele lui Liarta și al lui Ochrida amestecat. 
Acum trebuie să-l bea fiecare, și noi vom bea la fel, pentru a 
pecetlui noul cuplu. Liarta, bea! 

Ea bău o înghiţitură. Pe urmă dădu bolul lui Ochrida, care 
sorbi o înghiţitură cu limba. Am luat bolul și am băut. Toţi au 
făcut la fel și bolul reveni la mine. 

- Liarta și Ochrida, aveţi un singur suflet și un singur spirit. 
Pacea să fie cu voi și viaţa să vă fie lungă. Fie ca Zeii să fie 
martori la uniunea asta, la fel ca și noi, aici și acum. Fiţi fericite 
amândouă, prietene, am rostit eu, apoi m-am apropiat de Liarta 
și am luat-o în braţe pentru a o săruta pe obraz. Sunt bucuros 
pentru tine, frumoasă Liarta. Nici nu-ţi imaginezi cât de mult. Și 
dacă vrei, iartă-mi comportamentul dinainte și amenințările în 
privinţa ta. 

Lia mă privea cu ochii umezi și fericiți. 

- Nu, Lor, eu îţi sunt recunoscătoare și eu îţi cer iertare. N- 
am avut încredere în tine și insultele mele au depășit limitele. 


Tu trebuie să mă ierti. 

- Nu sunt supărat pe tine, Lia. Te iubesc mult din prima 
clipă în care te-am văzut. Deci uităm tot, nu ne vom purta nicio 
ranchiună? 

- Da, Lor. Să uităm. Încă o dată mulţumesc. 

Uf! Lucrurile se sfârșiseră cât mai bine posibil. Mai mult 
decât aș fi sperat. Dar încă nu știam cum să-l întâlnesc pe 
Casfarh. I-am împărtășit lui Lia gândurile mele. 

- Lia, cum îl putem contacta acum pe Casfarh? 

— Stiu unde se ascunde, mă refer la zonă, însă nu cunosc 
locul exact. Când vreau să-l văd merg acolo și-i las un semn într- 
un loc stabilit de amândoi. Și vine să mă vadă. Sau mă anunţă 
unde pot fi căutată. 

- Unde? 

- La Horavaros. Un orășel în mijlocul Marelui Platou. 

- Cunosc, nu e departe de Surem. Poţi veni cu noi ca să ne 
ajuţi să-i vorbim? 

- Da, cu plăcere. Dar trebuie să mă întorc acasă ca să las 
caii. 

- Mi se pare normal. Te voi însoţi. Nitaa și Ochrida ne vor 
urma și ne vor aduce apoi aici. Apropo de asta, ai îmbrăcăminte 
din piele? Mai ales pantaloni foarte groși? 

- Da, normal că da. Sunt aproape tot timpul pe cal. 

— Perfect. Va trebui să-i porţi când vom pleca de la tine. Și 
presupun că ai și arme! 

- Tu ce crezi? 

N-aveam nicio părere în privinţa subiectului. Și fiind rebelă, 
știa oricum să mânuiască armele. Dacă nu, ar fi fost moartă de 
multă vreme. 

- Atunci, să plecăm imediat. Nitaa și cu Ochrida vor pleca la 
căderea nopţii. Nitaa, draga mea, ne vom vedea acolo unde ne- 
am despărțit ultima dată. De acord? 

- Da, Lor. Voi fi acolo cu Ochrida. 


- Mulţumesc. 

- Lia, la drum, fata mea. 

Ne-am îndreptat spre caii noștri. Lia mă urma îndeaproape, 
fără să se dezlipească o clipă de mine. 

Caii ne așteptau în locul unde-i lăsasem. Și am plecat spre 
Stibur și casa lui Lia. Drumul a fost liniștit, în pofida nopţii care 
se lăsa, cu un cer senin, fără nori. Luna plină ne ilumina 
drumul. Eu și cu Lia uitaserăm chiar să mâncăm, dar în acele 
momente niciunuia nu-i era foame. Urma să mâncăm odată 
ajunși la destinaţie. 

- Ei bine, Lia, te-ai mai liniștit după emoţiile de azi? 

- Sunt bine, Lor. Însă tot nu-mi vine să cred că asta s-a 
întâmplat cu adevărat. Deși tăietura din braţ îmi dovedește că 
totul e real. Ce bucurie să știi că fiinţele astea există în realitate 
și că, în plus, sunt legată pe viaţă și pe moarte cu una dintre ele. 

- Ştii, Ochrida e mai mult ca o soră acum. Ea va fi singura și 
adevărata ta familie, singura prietenă și confidentă. Nu-i vei 
mai putea ascunde nimic, la fel cum nici ea nu-ți va mai 
ascunde nimic. Între voi nu va fi decât cel mai pur adevăr. 

— Îmi imaginez. Și mă bucur de asta. 

- Nu chiar așa de repede! Uneori viaţa e grea! 

— De ce? 

— Este simplu! Chiar și relaţiile tale amoroase nu vor fi un 
secret pentru ea! Știai că frumoasa Ochrida este o fată? 

- Nu, nu știam. N-am întrebat-o. Nici pe tine. Și dacă e o fată, 
atunci cu atât mai bine. Fetele se înțeleg mai ușor, nu? 

- Dacă zici tu! Cel mai interesant la ele este că gândesc exact 
ca noi. Dar sunt mult mai înțelepte. Se înșală rar în judecata lor. 
Poţi avea încredere totală în ea când te va sfătui. Și fă ce-ţi va 
propune. Vrei să știi vârsta lui Ochrida? 

- Da, aș vrea. Câţi ani are? 

- Întreab-o tu! Eu nu știu. Știu doar că Nitaa trebuie să fi 
împlinit 100 de ani. O fată încă tânără. 


- Dragonii trăiesc în cuplu? Se îndrăgostesc de un alt 
dragon? 

- Desigur! Însă asta n-o vei ști niciodată. Ei nu povestesc 
partea asta din vieţile lor și noi nu suntem destul de buni ca să 
citim tot în gândurile lor. Nu asemenea lucruri. Dacă și Nitaa a 
fost îndrăgostită, poate are și copii pe undeva. Nu știu... 

- Nitaa pare îndrăgostită, dar de tine, Lor! N-am idee cum 
veţi face copii! 

- Ca toată lumea! Uite! Mă întreb ce va ieși din asta! Un 
bărbat cu o femelă dragon! 

- Un rezultat trist. Nici nu îndrăznesc să-mi imaginez 
monstrul! Trebuie însă să remarci că va fi invincibil! 

- Cu siguranţă! Oricum, având în vedere mărimea lui Nitaa 
și a mea, nu văd cum am putea face dragoste! E foarte 
complicat, dacă nu imposibil! 

Lia se prăpădea de râs, și eu la fel. Fericit că Nitaa nu mă 
auzea debitând toate prostiile astea! 

— Ba te aud, imbecilule! Și chiar foarte bine! 

- Nitaa! 

- Nu, e vrăjitoarea pe mătura ei! Ai de gând să termini într-o 
zi cu tâmpeniile tale? 

- Da, când voi fi mort! 

- Dacă vei continua așa, se va întâmpla mai repede decât 
crezi, viteazul meu! Eu te voi face fărâme! 

— Brrr! Tu, cea mai frumoasă și mai drăguță? Nu pot să cred 
asta! Mă iubești prea mult! 

— Așa e! Numai în visele tale! 

Am izbucnit în râs. Dulcea mea Nitaa... 

- Nitaa, să-ncheiem discuţia. Nu trebuie să fim reperaţi de 
vampiri. Nu e momentul. 

- De acord, dar încetează și tu cu toate stupizeniile tale! 

- Îţi promit. Te ador. Pe curând la locul de întâlnire. 

Ea nu-mi răspunse. 


- E-n ordine, Lor? m-a întrebat Lia. 

- Da, am avut o conversaţie scurtă cu Nitaa. A ascultat tot 
ce-am vorbit noi doi și m-a făcut imbecil! E ceva obișnuit la ea! 

- Nu e adevărat! Reaua! Dar acum n-are, oare, dreptate? 

- Ba da, pe undeva! Însă mai trebuie să și glumin din când 
în când, nu? 

- Da, e adevărat. Iată, am ajuns. 

Nu greșea în privința asta! Tatăl ei era în pragul ușii, 
strigând de bucurie! 

- Bună seara, bună seara! Ce plăcere! Deja v-aţi întors? N-a 
mers totul bine? 

Bună întrebare! 

- Ba da, Domnule! Perfect, dar ne-am zis că era mai bine să 
revenim aici! Iar Lia doarme mai bine în patul ei. 

- Ei, da! Obișnuinţele își spun cuvântul! Intraţi, intraţi! Vreţi 
să mâncaţi ceva? Noi am terminat, însă putem pregăti ceva, nu 
vă faceţi griji. 

- Da, cum să nu. Cu plimbarea noastră, am uitat complet să 
mâncăm. 

— Atunci, veniţi! Avem ce să vă punem pe masă! Lia, draga 
mea, îi arăţi prietenului tău unde să se radă și să se aranjeze 
putin înainte de a merge la masă? 

— Vino, Lor. Urmează-mă, te rog. 

Lia m-a condus în camera unde era apă ca să mă rad și să 
mă spăl. Ceea ce am făcut cu plăcere, având în vedere starea 
mea. 

Apoi am mers la masă și, într-adevăr, mâncarea a fost 
delicioasă. M-am întrebat cum îi va relata Lia tatălui faptul că 
urma să plecăm imediat după masă. Bănuiam că e capabilă, 
însă, personal, nu întrezăream modul în care-i va spune! 
Oricum, aveam încredere în ea, nici nu puteam face altfel. Nici 
ea. Dragonii ne așteptau în afara orașului. Și trebuia să ne 
alăturăm repede lor. O simțeam pe Nitaa nerăbdătoare... 


CAPITOLUL 10 


Iată-ne ajunși! 

Nitaa și cu Ochrida erau prezente la întâlnire, așa cum 
stabilisem. Ne-am urcat pe spatele lor și cei doi dragoni își luară 
zborul spre pădurea Vogans, unde eram așteptați de ceilalți. 

Imediat ce am sosit am fost îngrijorat de faptul că Tinval și 
Iklahl nu dăduseră niciun semn. 

— Are vreunul dintre voi vreo veste de la Tinval? 

Dragonii se uitau întrebători unul la altul, fără ca vreunul 
să răspundă. 

— Ei bine? N-aveti nicio veste? 

- Nu, nimeni nu știe nimic, răspunse Zahira puţin enervat. 

- Nu-mi place asta. Nitaa, vrei să-l contactezi pe Iklahl? 

— Am încercat. Dar nu pot să comunic cu el. Cei doi se află în 
permanenţă în spatele unui zid negru pe care și l-au ridicat. Și 
fac cu rândul pentru a-l ţine așa. Ori chiar își blochează 
gândurile pentru a nu fi detectați. 

— Nici măcar nu se știe unde s-au dus. 

Asta nu era deloc bine. Speram doar că Tinval nu s-a gândit 
să ne trădeze. Nu părea genul ăsta, dar putem ști vreodată? Am 
luat hotărârea să lăsăm încă o zi la fața locului doi dragoni 
pentru a-l aștepta. 

- Atunci, vă propun ca fraţii Retto și Rib să rămână aici încă 
o noapte și o zi. Vreţi să-l așteptați în continuare pe Tinval? 

Retto se cam strâmba. Nu era prea mulțumit că nu participa 


la acţiune. 

- Nu ne convine să rămânem. Este prea mult timp. Însă, 
dacă vrei, o vom face. Și în ce loc ne vom reîntâlni apoi? 

- Ziua asta vom fi împreună. La căderea nopții Nitaa, Liarta 
și ceilalți vom pleca spre Marele Platou pentru a vorbi cu 
Casfarh. Dacă treburile merg repede, ne vom duce apoi la ferma 
familiei mele. Vă voi ţine la curent. Dacă n-am să vă pot 
contacta, mergeţi direct la fermă, la Surem. Acolo va fi punctul 
de întâlnire al grupului, în cazul în care unul dintre noi se 
pierde sau întârzie. Sunteţi de acord? 

Toţi dragonii își înclinară capul, aprobând planul. Cu 
excepţia celor doi fraţi, care trebuia să rămână și să aștepte și 
care aveau o faţă de înmormântare. Într-un fel, îi înțelegeam, 
însă eram obligaţi să acţionăm astfel. N-ar fi fost normal să-i 
lăsăm în necunoscut pe Tinval și pe Iklahl. Până la noi ordine 
erau prietenii noștri, deci avem niște îndatoriri față de ei. 
Obligaţiile nu implicau neapărat asumarea unor riscuri inutile. 

Între pregătirile de plecare și masa, ziua trecu repede. Totul 
era gata. Le-am chemat pe Nitaa și pe Liarta pentru a le anunţa 
că sosise timpul să plecăm dacă voiam să ajungem mai repede. 

- Nitaa, Lia, sunteţi gata? E vremea să mergem. 

- Da, Lor. Eu sunt gata, la fel și Ochrida. 

Nitaa n-a spus nimic, dar mă urma peste tot ca o umbră. 
Deci am sărit pe spatele ei și am mângâiat-o pe gât, ca de obicei. 
Ce m-aș fi făcut fără credincioasa mea Nitaa... Nu mare lucru... 

- Haide, Nitaa... Să plecăm, frumoasa mea. 

Lia și cu Ochrida erau deja departe când Nitaa își luă 
zborul. 

- Nitaa, trebuie s-o ajungem pe Lia. 

— Atunci, ţine-te bine. 

Mi-am petrecut mâinile după gâtul ei. Zbura din ce în ce 
mai repede. Erau puţini dragoni pe lume care puteau s-o ajungă 
în zbor. Nitaa avea aripile mai mari decât cei mai mulți dintre 


semenii ei și, ca să pot spune așa, o forță fără egal. În pofida 
faptului că Lia o îndemna pe Ochrida, Nitaa se apropia văzând 
cu ochii de ele. Șuieratul aerului în jurul meu făcea un zgomot 
infernal. N-a durat prea mult timp până când să fim alături de 
ele și apoi să le depășim ca o furtună. La viteza asta Nitaa avea 
nevoie de spațiu pentru a încetini. Lia râdea, tot ce putea face, 
cu părul în vânt. În spatele nostru ceilalți dragoni soseau ca un 
gigantic roi de albine. Umbra lor ascundea Luna, dar erau 
vizibili pentru cei de la sol. 

- Nitaa, transmite la toată lumea ordinul de a urca mai sus. 
Suntem prea vizibili de pe pământ. Să urcăm, fata mea, dincolo 
de nori, Lia, urmează-ne cu Ochrida. 

- Nu mă simt prea bine, Lor, dacă ne vom înălța mai mult. 
Nu sunt obișnuită ca tine. 

— Te vei simţi și mai rău dacă te lovește o săgeată sau dacă 
un vampir dă alerta. Ochrida, urmeaz-o pe Nitaa. Iar tu, Lia, 
agaţă-te bine! 

Cu o mișcare scurtă, Nitaa începu să urce cu toată viteza. 
Ceilalţi se ţineau după ea în grup compact. Într-un timp record 
nu mai eram vizibili cu ochiul liber. Și luarăm din nou direcţia 
Marelui Platou. Vârfurile munţilor apăreau în fața noastră, 
maiestuoși, acoperiţi cu o splendidă zăpadă eternă. 

— E-n ordine, Nitaa? Nu mai avem mult timp de zburat. 

- Da, e-n ordine, Lor. Nu-ţi face probleme. 

— O văd pe Lia în spate, însă nu și pe ceilalți. Eşti în contact 
cu ej? 

— Vin și ei, mai în urmă, nu prea departe. Vrei să încetinim 
ca să ne ajungă? 

— Aici, acum, ar fi un lucru bun. Imediat ce trecem munții, 
ne vom opri la marginea unui râu ca să bem apă. Vom porni iar 
după câteva clipe de odihnă. Ce crezi? 

— Cred că toată lumea are nevoie de puţin răgaz. Inclusiv eu. 
Și ca să nu-ţi ascund nimic, am un mare gol în stomac. Dacă nu 


vrei să te mănânc crud, trebuie să mă lași să mă hrănesc. 

- Tâmpito, nu-mi aminti de mâncare! Mor de foame! 

— Ai ce să mănânci. 

- Ah da? Și ce anume? Nu s-a gândit nimeni să meargă la 
vânătoare. Și dacă a făcut-o vreunul, n-a mai rămas nimic în 
tabără. Mai mult, eram grăbiţi să plecăm. 

- Foarte adevărat. În schimb, aici, va trebui să găsim ceva. 

- Da, spune-le celorlalți că dacă vor găsi câteva animale 
pierdute, ele nu vor fi pentru noi. 

- Le-am zis deja. Nu te-am așteptat pe tine să mi-o spui. 
Dacă aș fi așteptat, acum sau altădată, aș fi murit de mult timp 
de foame. 

— Cât adevăr! Iată deci! Biata fată! N-am hrănit-o niciodată! 
Proasto! 

Ce măgăriță! Era evident că la toată lumea îi era foame. O 
scurtă pauză pentru a ne potoli foamea și setea era și un 
moment bun pentru a vorbi cu Liarta și a stabili cum să facem 
pentru a-l vedea pe Casfarh. 

Am trecut munţii și apoi am coborât la rasul arborilor 
pentru a vedea și a alege mai bine locul de popas. Nitaa a zărit 
un colț care părea liniștit și puţin frecventat, pe malul unui râu. 
S-a dus direct acolo, urmată de ceilalți. 

În sfârșit, am aterizat aproape toţi pe pământ. Lia și cu 
mine am sărit vioi de pe spatele dragonilor noștri. Alţi doi 
dragoni, rămași în urmă ca să vâneze, tocmai sosiră și ei, lăsând 
să le scape din gheare patru capre sălbatice. Pe urmă ne-am 
apucat toți să mâncăm și să bem. Lia și cu mine eram odihniti. 
Dragonii s-au întins sătui și câţiva adormiră. 

- Lia, trebuie să vorbim de obiectivul nostru. Cum vrei să 
procedăm? Mai exact, cum facem? 

- Nu voi schimba nimic în procedura obișnuită. În caz 
contrar, el se va teme și se va ascunde. Ca să nu mai zic că risc 
să-mi pun oamenii lui pe urme. Când îmi spune unde să mă duc 


vei veni cu mine și dragonii vor zbura la înălțime. La momentul 
potrivit îl vor încercui. Cred că în faţa faptului împlinit nu va 
putea fi decât fericit de ajutorul pe care i-l vom da. 

- Nu pot anticipa asta, nici tu. Ştii, sunt puţin speciale toate 
fiinţele astea care ne însoțesc. 

- Da, dar atât de formidabile și mai umane decât mulți 
oameni! 

— Îţi dau dreptate, cu atât mai mult cu cât ai ceva timp, nu 
mult, dar suficient, de când te-ai unit cu Ochrida. Și, nu uita, ea 
este o parte din tine, din spiritul și din sufletul tău. Nu este așa 
și pentru ceilalți. Dragonii ăștia pe care nu-i cunoaștem decât 
din legendele populare induc teamă. 

- Da. Oricum, Casfarh este mai inteligent decât media... Va 
vedea rapid avantajul pentru revoluţie. 

- Desigur. Însă înainte de toate este șeful lor, deci trebuie să 
ţină cont de părerea celorlalți. În special, să nu-i ofenseze. Își 
riscă poziţia, cât și soarta mișcării. Cred că, orice ar fi, genul 
ăsta de mișcare generează câteva lupte interne pentru putere. 
Care pot fi, de asemenea, provocate din exterior. Pentru a slăbi 
mișcarea. 

- Oamenii au încredere în el. Și cine va fi de partea lui dacă- 
l ajutăm? Probabil un cerc foarte mic în jurul lui. 

— Aici nu m-ai înţeles, Lia. Nimeni nu va ști, în afară de el. 
Nimeni. Dacă nu cumva zvonul despre existenţa noastră se va 
răspândi foarte repede. Și viața noastră, a tuturor, inclusiv a ta, 
va fi serios în primejdie. 

- Nu sunt trădători pe lângă el, altfel ar fi fost mort până 
acum. Gândește-te și tu! E ceva vreme de când îl caută vampirii. 

- Nu vorbesc de trădare! Ci de limbi dezlegate, de 
lăudăroșenie și de discursuri liniștitoare pentru cei mulţi. Care 
vor spune că sunt acolo niște aliaţi secreti. Și asta va fi de ajuns 
ca limba poporului să înceapă să spună orice. 

- Nu, sunt sigură că nu. Convinsă. 


- Lia, uiţi un lucru important în povestea asta. 

— Care? 

- Nu putem să-i spunem, nici să-i arătăm clar cine ne 
însoțește. Nu imediat. Nu atât timp cât încrederea noastră în el 
nu este oarbă. 

- Nu m-am gândit la asta. Dar de ce, în fond? 

- De ce? Tu-mi pui întrebarea asta? E o glumă! Reflectează 
puţin! 

- Nu, nu-mi dau seama! 

Oare uitase tocmai ea că riscase nu cu mult timp în urmă, 
draga mea Lia! Ce să mai spun! Trebuia să-i desenez! 

- Lia, lucrurile sunt simple. În cazul în care Casfarh vede 
dragonii și ne trimite la plimbare ne va rămâne o singură 
opţiune: să-l ucidem imediat. Nu voi risca inutil ca să-mi implic 
prietenii, pe tine și pe mine. Sunt destul de clar? Refuză, moare. 
Este simplu. 

- Doar nu-l vei omori din cauza unui refuz! 

- Oh, ba da! Fără cea mai mică ezitare. 

— Și revoluţia? Te-ai gândit la ea? În cazul ăsta, mi se pare că 
faci un serviciu vampirilor! 

- De ce? Este de neînlocuit? Vezi tu, nu cred! 

- Nu, nu e de neînlocuit. Dar când șefii îl vor alege pe altul 
totul se va sfârși. Știi că felul ăsta de negocieri necesită timp. Și 
tocmai timpul ăsta nu trebuie dat vampirilor. 

- Ce negocieri? Cine-ţi vorbește aici de negocieri? Alegem 
direct un șef, la alegerea noastră. 

- Da... De ce nu spui ce gândești? Eu înţeleg mai degrabă „la 
alegerea mea“! 

- Nu decid singur, Lia. Ceilalţi dragoni și cu tine trebuie să 
fiti de acord, cel puţin în majoritate. Nu hotărăsc totul singur. 
Ce idee! 

- Arată-mi un singur dragon care nu va fi de acord cu tine! 
Cu excepţia lui Ochrida, care mă va urma. Dar și-n cazul ăsta nu 


sunt sigură de ea. 

- Cum spui tu. Nu e nimic mai puţin sigur după umila mea 
părere! Chiar dacă-mi urmez planul în versiunea unui refuz! 

— Și care e planul tău, mai exact? 

- He, he, he! Este foarte simplu. Am nevoie ca șeful 
revoluției să fie unul care să accepte și să aibă încredere în 
dragoni. Și în care să am și eu o încredere totală. 

— Nu e adevărat! Vrei doar să-i iei locul! 

— Nu, de unde ai scos-o și pe-asta? Te doare cumva micuțul 
tău cap? Sunt departe de o asemenea prostie! 

— Atunci, cine? Tinval? 

- Deoarece crezi că am încredere în el? Nu mai visa atât. În 
orice caz, nu în privinţa asta. 

Lia tocmai înţelesese. Ochii-i ieșeau din orbite, atât de 
nebunească i se părea ideea. 

— Ei da, Lia. Cred că ai înţeles, în sfârșit, ce vreau. Și nu văd 
o soluţie mai bună. 

- Așteaptă! E o nebunie! Nu va accepta nimeni, niciodată, 
așa ceva! 

- Și cine le va cere sfatul? Am destulă putere de foc pentru a 
impune ce vreau unei bande de nehotărâţi. 

- Nu pot accepta. Nu e posibil să-mi trădez fraţii de arme și 
să le impun guvernarea mea. Pur și simplu, nu pot. 

- Avem altă alegere? Dacă întrevezi altă posibilitate, te 
ascult, Lia. 

Mă privea înspăimântată și gânditoare. Puțin câte puţin 
versiunea mea își făcea loc în mintea ei. Înlăturând orice altă 
posibilitate. Venise vremea să dăm o lovitură soartei și, mai 
ales, deciziei sale. 

— Și apoi, Lia... Ascultă-mă atentă, te rog. De fiecare dată 
când o femeie a condus genul ăsta de mișcare sau o ţară a făcut- 
o mai bine decât bărbaţii. Aveţi mai mult discernământ și mai 
puţină voinţă de a lupta și de a ucide. Vorbesc serios. Și chiar 


cred asta. 

- Da, știu, însă e o sarcină prea grea pentru cineva așa de 
tânăr ca mine. Și nici n-am experienţa necesară. E prea dificil, 
Lor, prea dificil! Vrei să mă auzi și să mă-nţelegi? 

— Aud și înţeleg. Dar nu pot fi de acord cu tine. Eşti o fată 
perseverentă, curajoasă, am dat dovadă și eu de asemenea 
însușiri nu cu mult timp în urmă. Exact ce are nevoie în 
momentele astea revoluţia. Un pumn de fier într-o mănușă de 
catifea. Să conducă din inimă mișcarea, cu inteligenţă și cu 
fermitate. Altfel nu poate câștiga, Lia. Imposibil. Vrei să învingă 
vampirii? Cu Casfarh în frunte, vă vor învinge slăbindu-vă 
treptat forţele. 

- Iar cu mine la conducere, ne vor bate prin trădare. Și 
atunci mă voi sinucide. 

- Tu? Probabil că ești capabilă, Lia. Însă uiţi un detaliu 
important: Ochrida și ceilalți dragoni. Trebuie să treacă de ei ca 
să te atingă. Și nu e ușor. 

— O uitasem pe Ochrida... Mi-e teamă, Lor. Mi-e chiar foarte 
teamă de planul tău. 

— Mie nu. Cu tine în fruntea rebeliunii, câștigăm anticipat. Și 
chiar dacă nu-i învingeţi complet pe vampiri, vei ști să duci 
tratative pentru a conduce ţara și a-i face pe ai noștri egali... 
Apoi... Timpul își va face lucrarea. Suntem mai numeroși, deci 
pe măsură ce vor trece anii vom lua întreaga putere în 
Mouranie. Vei rămâne în memoria ţării, Lia. Drept cea care a 
salvat libertatea. 

- Desigur!... Și mi se vor ridica statui! Și mai ce? N-am 
obiectivul ăsta. Nu vreau grandorile istoriei. 

- Știu. Dar istoria te vrea, Lia. Și n-ai dreptul să-ți uiţi 
datoria faţă de popor. 

- Trebuie să mă gândesc, Lor. Trebuie să mă gândesc. 

- N-ai la ce să te gândești. N-ai, de asemenea, de ales dacă 
vrei să-ți ajuţi semenii. Dacă o vrei cu adevărat. lar secretul 


dragonilor va fi bine păstrat astfel. 

— Zici că n-am de ales... Și ai dreptate, firește. De acord, îmi 
voi face datoria. 

Prima victorie: Lia tocmai a acceptat ideea principală. Va 
trebui s-o liniștesc și, mai ales, s-o încurajez. 

- Mulţumesc, Lia. Ai luat o decizie bună pentru tine, cât și 
pentru dragoni și popor. 

— Îţi dai seama, Lor, că abia am semnat sentinţa la moarte a 
lui Casfarh? 

- Da, însă numai dacă ne refuză ajutorul. De fapt, nu e 
obligat s-o facă. Nici să fie obtuz și prost. 

- Nu este... Dar alegerea lui va fi dificilă. A fi singurul care 
va cunoaște existenţa prietenilor noștri va fi o povară grea de 
dus pentru el, sau pentru oricine. Nu crezi? 

- Nu chiar atât de grea în cazul unui războinic care, în plus, 
este creierul și instigatorul unei asemenea revolte. Oricum, 
trebuie să avem calități morale și fizice, să depășim situații 
dificile pentru a realiza ce ne-am propus. 

— Nu, Lor. Este foarte dificil. Cu atât mai mult cu cât el nu 
este ca tine sau ca mine. Nu trăiește cu un dragon pentru a-i 
cunoaște, a-i iubi și a-i înțelege. 

Eram obligat să recunosc că ea avea perfectă dreptate. 
Țăranul ăsta înfierbântat nu putea îndeplini singur acţiunea 
asta. Prea multe credinţe ancestrale îl împiedicau să reușească. 
Cel mai important pentru moment în ochii mei era faptul că Lia 
îmi acceptase versiunea. 

— Astea fiind zise, Lia, trebuie să ne continuăm drumul. Ești 
de aceeași părere? 

- Da. 

Am chemat-o pe Nitaa pentru a urca pe spatele ei. Ceilalţi 
au deschis ochii și se scuturau ca să alunge urmele somnului. 

Lia se căţărase deja pe spatele lui Ochrida. 

- Prieteni, dacă sunteţi gata, trebuie să plecăm, zise ea 


îngândurată. 

Am urcat și eu pe spatele lui Nitaa. 

- Nitaa, ai vreo veste de la Tinval? 

— Nu, și nici de la Iklahl. 

— Dar de la Retib și Retto? 

- De la ei am, vor să plece și-ţi cer permisiunea să 
părăsească locul. 

- Atunci, să plece. Dar spune-le să lase un semn ca să știe 
Tinval unde ne aflăm. 

— Având în vedere dezastrul pe care-l vom face, n-are decât 
să-și deschidă urechile și ne va găsi ușor. A lăsa semne e 
periculos. 

- E adevărat. Zi-le să vină la fermă și să ne aștepte. 

- Așa voi face. Însă odată ce-mi voi lua zborul, am niște 
lucruri să-ți spun, Lor. 

— Știu despre ce vrei să-mi vorbeşti. Am nevoie de părerea 
ta și apoi să-i consult pe ceilalți. 

— Nu te supăra pe mine, te rog. Ai uitat că-ți aud și cele mai 
tainice gânduri? 

- Nu mă supăr pe tine, Nitaa. Știu că mă auzi. Și tocmai de 
asta vreau să-ţi vorbesc. 

M-am întors spre ceilalți. 

- Haideţi! Să ne luăm zborul toți. A sosit clipa cea mare. 
Drum bun la toată lumea, cu direcţia Horavaros. Nu vor fi 
popasuri pe drum, deci păstraţi-vă forțele. 

În aceeași clipă, toată lumea își luă zborul spre cer, ca niște 
vrăbii. Dragonii o urmau pe Nitaa, care străpunsese deja norii. 
Păstram o anumită distanţă între noi pentru a nu lăsa să ni se 
vadă umbrele prea mari pe cer. Eram singur cu Nitaa. 

- Ce voiai să-mi spui, sora mea mai mare? 

- Planul tău nu e doar periculos, ci și susceptibil de a da 
greș. Nu-ţi poţi permite asta. Nimeni din jurul lui Casfarh nu va 
accepta. 


- Un motiv în plus să nu le cer părerea. 

- Şi ce vei face? Îi ucizi pe toţi? 

- Cine m-ar împiedica deci? 

- Devii violent și sângeros. Nu te cunoșteam așa. 

- Nu, Nitaa. N-o să devin și nici nu sunt la modul propriu- 
zis. Dar trebuie să asigur o victorie importantă fără să greșesc. 
Și fac ce trebuie în sensul ăsta. Asta e tot. Ceea ce contează este 
țelul. Și ca să-l atingi, trebuie să știi să aplici mijloacele necesare 
atingerii lui. Nu? 

- Da, însă trebuie să existe și alte căi. Numele tău și al meu 
vor fi pătate cu sânge, Lor. Și nu e bine. 

- Ba da. Nu-mi pasă ce vor spune oamenii după aia. Ceea ce 
este important e că istoria va reține asta. Istoria nu-și amintește 
de învinși, ci doar de învingători. 

- Iar dacă în cazul în care Casfarh este un frate al 
dragonilor și refuză ajutorul nostru? Ai de gând să fii un 
renegat? Și eu odată cu tine? 

- Un frate nu ne va refuza. Și o va accepta pe Lia ca șef 
suprem, deoarece va înțelege că fără ea n-are nicio șansă. 
Destinul lui Liarta e să asigure victoria revoluţiei, Nitaa. Și 
nimeni nu se poate împotrivi soartei. 

— Tu ai hotărât destinul ăsta, Lor. Nimeni altcineva. 

- Nu, nu eu. Faptele, viitorul. 

- Ba nu, tu, nu te eschiva. Dacă vrei s-o faci, înseamnă că știi 
la fel de bine ca mine care sunt riscurile. 

- După părerea mea, e un singur risc. Cel de a câștiga 
războiul. 

- Nu sunt sigură de asta. Din cauză că Lia n-are calitățile 
unui șef care trebuie să decidă războaiele. 

- Te înșeli. Va ști s-o facă. Și o vom ajuta. Tu, ceilalţi dragoni 
și cu mine. lar odată câștigat războiul, ea va fi singura capabilă 
să negocieze cu vampirii. 

- Nu vor vrea niciodată să poarte tratative. 


- Noi suntem aici ca să-i obligăm să negocieze. Oricum, 
trebuie încetată cât mai curând vărsarea de sânge. Nu pot 
suporta să-i văd pe fraţii noștri omenești murind în lanţurile 
sclaviei. Asta trebuie să-nceteze. 

— Cel puţin aici sunt de acord cu tine; dar nu e metoda cea 
bună. 

- Ah da? Vrei o alta? Spune-mi-o atunci și te urmez. Una 
care să conducă mai repede la sfârșitul războiului și care să ne 
asigure o victorie durabilă. Cu un negociator care să nu poată fi 
înșelat. 

- Casfarh e tot ce-am putut găsi. 

- N-are nicio stofă de negociator. Altfel ar fi făcut-o deja. În 
plus, îl vezi la fel de bine ca și mine prea ezitant. Capacităţile lui 
de decizie sunt slabe. E total suspus hotărârilor celorlalți șefi. În 
cazul nostru deciziile trebuie luate repede și bine. Timpul ne 
presează acum. Ai încredere în mine, ce naiba! 

— Am și am avut întotdeauna încredere în tine. Însă nu uita 
că și tu trebuie să ai încredere în mine. 

— Îţi baţi joc de mine? N-am luat niciodată o hotărâre fără 
să-ți vorbesc despre ea! 

— Știu. Bun, să sperăm că nu te înșeli. Oricum, eu te voi 
urma. 

- Mulţumesc, Nitaa. 

Discuţia fu definitiv închisă. Ştiam că dacă aveam sprijinul 
lui Nitaa, ceilalți dragoni se vor implica în mișcare. Aveau 
încredere în ea. 

Între timp Horavaros se arătă în faţa noastră, în lumina 
dimineţii. La marginea orașului era o pădurice. 

- Nitaa, coborâm în păduricea care se zărește jos. În curând 
va fi ziuă. Și toată lumea trebuie să răsufle puţin. 

Fără să-mi răspundă, urmată de toţi, ea cobori și ateriză 
între arbori. 

Am sărit de pe spatele ei, luându-mi și lucrurile, iar Lia făcu 


la fel. Ceilalţi dragoni se alungiră unde-și găsiră fiecare câte un 
loc. 

- Prieteni, vă las aici pentru moment. Trebuie să merg 
repede în oraș cu Liarta. Vă rog să vă odihniţi cât mai bine, dar 
lăsaţi pe cineva de pază. Voi reveni când voi putea, și mai ales 
după ce voi termina ce am de făcut. Pacea să fie cu voi și pe mai 
târziu. Lia, vii? 

- Da. Nu-ţi iei armele cu tine? 

- Nimic vizibil. Am la spate, sub vestă, pumnalul. Cred că-mi 
va fi suficient. Nu suntem aici să ne luptăm, ci să lăsăm un 
mesaj. Cunoști orașul, deci ia-o înainte, Lia. 

Nu-mi răspunse. Însă porni la drum cu pași siguri și 
hotărâți. O iubeam mult pe fata asta. Era desăvârșită. Planul 
meu și revolta nu puteau reuși fără ea. Era o convingere intimă. 
Casfarh reprezenta trecutul și trebuia să cedeze locul dacă voia 
să trăiască. Admiţând incompetenţa lui actuală și viitoare. 
Drumul a fost lung, fiindcă orașul era mai mare decât 
crezusem. Dar am ajuns la destinaţie pe la prânz. 

- Lor, așteaptă-mă aici, nu intra, îmi spuse ea. 

- Nicio problemă. Dacă ai nevoie de mine, strigă. Voi sosi 
într-o clipă să te ajut. 

— Nu risc nimic. Nu sunt decât niște rebeli care lucrează aici, 
însă numai unul știe unde este Casfarh. Mă duc să-l văd și să-i 
vorbesc. Dacă te vede, nu va transmite mesajul. Unde-i dau 
întâlnire lui Casfarh? 

- În opinia mea, aici unde suntem acum e cel mai bine. Sau 
la el. Cum o vrea. Ai mai fost acolo? 

- Da, însă sub escortă și legată la ochi, într-o căruță 
acoperită. N-am văzut nimic pe drum. 

— Vei vedea. Du-te, Lia. 

Ea intră în sala de mese a hanului și se îndreptă direct spre 
bucătărie. Așteptarea n-a fost lungă. Ileși după câteva clipe 
surâzând. 


— Gata, am aranjat. Mâine dimineaţă avem întâlnire aici cu 
omul nostru, care ne va duce la Casfarh. Nu vom fi decât noi 
trei. 

— Perfect. Haide să ne întoarcem. 

- Da, să ne întoarcem. 

Astfel, în tăcere, am plecat împreună pe același drum, spre 
prietenii noștri. Mă gândeam la Tinval. Într-un fel, îmi lipsea. 
Dar așa era viaţa... 


CAPITOLUL 11 


Am regăsit-o pe Nitaa și pe ceilalți acolo unde-i lăsasem. 
Așteptau liniștiți. În absenţa noastră, dragonii vânaseră și hrana 
era din belșug. 

Imediat ce am ajuns în tabără m-am retras cu Nitaa pentru 
a vorbi despre ziua următoare. 

— Nitaa, mâine e ziua cea mare, dar și pericolul va fi pe 
măsură. Trebuie să ne sincronizăm. Casfarh nu este prea 
evoluat. E viclean ca o vulpe. Brutele astea au forța fizică de 
partea lor și când e vorba să facă o ticăloșie nu se dedau de la 
nimic. Pot să le elimin singur, dar dacă e lume prin jur, voi avea 
nevoie de tine și de ceilalţi pentru a le ţine la respect. Trebuie să 
interveniți cât mai repede în caz că vă chem. Mi-ar fi plăcut să-l 
avem pe Tinval cu noi... În sfârșit... 

- De ce? Nu suntem destul de puternici, după tine? 

- Nu e vorba despre ce spun sau ce aș vrea să spun. Vreau 
doar ca și ceilalți să fie informaţi despre existenţa voastră. 

— Cred că e un motiv bun. Și totuși, dacă va trebui să ne 
arătăm, în pofida a toate, ce vom face în cazul ăsta, mai exact? 

- Nu mai pune întrebări idioate, Nitaa. Crezi că există mai 
multe opţiuni? 

— Cu siguranţă, nu. Ceilalţi se vor mulţumi să-i masacreze. 
Nu voi interveni în jocul ăsta. 

— Vei face ca și ceilalți, Nitaa. Crezi că-mi place asta? Dacă 
da, te înșeli în privința mea. 


— Știu că nu-ţi place, însă observ niște schimbări subtile la 
tine. Ucizi ușor când cineva e un obstacol în calea ta. Și nu-mi 
place. 

- Nu, Nitaa. Nu un obstacol în calea mea, ci în calea 
libertăţii semenilor mei. Altceva n-are importanţă în ochii mei. 
Și apoi, între noi fie zis, dacă Lia este șeful rebeliunii, mai târziu 
va ajunge în ierarhia superioară a ţării. Și asta ne-ar putea ajuta 
într-o zi. Nu crezi? 

- Ba da, ai punctat bine aici. Dacă am înţeles bine deci, 
trebuie să-ți stăm alături. Dar cum putem ști unde vei merge? 

- Unul dintre voi va supraveghea din zbor deplasarea 
noastră. Şi-i va preveni pe ceilalți. Apoi veţi încercui locul cât 
mai îndeaproape fără să fiţi văzuți și fără să permiteţi niciunui 
dușman să fugă. Nimic viu nu trebuie să treacă prin ochiurile 
plasei. 

- Va fi cum ai spus. Problema e că nu vei avea arme. Cum 
vei proceda, eventual, ca să-l elimini pe Casfarh? Cu mâinile 
goale? 

— Nu. Vei avea sabia mea cu tine. Și vei fi singurul dragon 
care-l va vedea. Când va sosi momentul, te voi chema. Și vei 
veni cu noi. După aia, vom face ce trebuie făcut. Mai exact, voi 
face. 

— De acord. Îi voi preveni pe ceilalţi. 

- Eu îi voi face o scurtă expunere lui Lia. Nu trebuie să facă 
nicio greșeală în timpul întâlnirii. Are nervii tari, știu, însă 
pentru orice eventualitate... 

— Ai dreptate. 

Nitaa plecă să discute cu ceilalți dragoni. La rândul meu, m- 
am apropiat de Liarta. 

— Lia, vrei să vorbim putin, te rog? 

- Da, Lor. Te ascult, prietene. 

- Nu aici. Vino! 

Lia mă urmă fără să crâcnească, fără să pună întrebări. Ne- 


am îndepărtat puţin de ceilalți pentru a fi liniștiți. Mă simțeam 
ușor stingherit. Dar pentru a reuși ce voiam, n-aveam altă 
alternativă. Din nefericire pentru ea și pentru mine... 

- Lia, vom face un pas important mâine. Cum te simţi? 

- E-n ordine, Lor. Sunt puţin nervoasă, însă voi trece peste 
asta. Nu trebuie să te îngrijorezi. Sunt alături de tine, fără 
rezervă. Voi face tot ce-mi ceri. 

- Sunt bucuros să aud asta. Și eu voi face tot posibilul ca să 
fie bine la toată lumea. Și pentru cauza noastră, a tuturor. 

— Știu, sunt sigură că ești un om onest, că te gândești la toată 
lumea și la binele poporului ţării ăsteia. 

- E singurul meu ţel, Lia. Unicul. Trebuie s-o știi. Tot ce fac 
n-are ca finalitate decât scopul ăsta. Exceptând moartea mea, 
nimic nu mă va opri pe drumul ăsta. Voi încerca toate 
posibilitățile. Dacă nu-ţi plac lucrurile astea, iartă-mă și, mai 
ales, nu te opune. Urmează mișcarea. Asta e tot. 

- Nu-mi place discursul tău. Îmi ascunzi ceva? 

— Nu. Nu-ţi ascund nimic. Cunoști obiectivul, mijloacele. Cât 
despre evenimentele neprevăzute, le vom analiza și rezolva la 
momentul respectiv. 

- Există situaţii neprevăzute vizavi de tine? Mi-e greu să 
cred asta!... 

- Există mereu. 

- Pentru a schimba subiectul, știi că noi doi, dezarmați, 
dacă-l ameninţi pe Casfarh, ne asumăm niște riscuri. 

- Am prevăzut asta. Toţi dragonii vor fi cu noi, în jurul 
nostru. lar Nitaa și cu Ochrida vor fi și mai aproape ca să ne 
ajute. În afară de un cutit înfipt în spate, nu întrezăresc alt risc 
potenţial. Pentru a evita asta, să nu stai cu spatele la ușă sau la 
o fereastră. 

— Voi fi atentă. 

— Foarte bine. Nu uita să-ţi pui armele pe Ochrida. Așa, când 
va interveni, le vei avea la îndemână. În principiu, nu va trebui 


să ai nevoie de ele. 

- Nu voi uita. Altceva? 

- Referitor la subiectul ăsta, încă ceva. Singurul dragon pe 
care-l va vedea Casfarh va fi Nitaa. Tu cum te înţelegi cu 
Ochrida? Ai început să schimbi cu ea altceva decât cuvinte? 

- Da, dificil, însă suntem abia la-nceput. Mă ajută mult și are 
multă răbdare cu mine. Este un adevărat înger păzitor. Nu sunt 
obișnuită cu genul ăsta de situaţie. Spiritul meu de 
independenţă are de suferit mult în privința asta. Dar mă voi 
adapta ușor, dacă n-am făcut-o deja! 

— Știu și te înțeleg foarte bine. Și eu mă simt uneori, în 
pofida dragostei foarte puternice dintre Nitaa și mine, copleșit 
de atenţia ei. Cum nu sunt decât bune intenţii, n-o opresc. Și 
asta devine chiar plăcut! E formidabil să știi că cineva e foarte 
atent cu tine și-i poţi simţi toată dragostea și credința. Avem 
multe șanse, știi... 

- Oh, ba bine că da, Lor! Pentru a o spune pe faţă, nu 
credeam că o asemenea legătură ar putea exista. Chiar între 
fraţi și surori, asta n-are echivalent. 

Am surâs ascultând-o pe Lia care-mi vorbea cu atâta 
delicateţe și entuziasm despre relaţia ei cu Ochrida. Inima-mi 
era cuprinsă de căldură văzând un cuplu atât de reușit, om și 
dragon. Soarta îi scosese în drumul meu mai mult ca niște 
prieteni. Uneori viața poate fi frumoasă. Dar aici n-aveam chef 
să mă gândesc la asta. Timpul ne presa, se lăsase noaptea și 
trebuia să dormim. Lia plecase în tăcere și se culcase lipită de 
Ochrida. Toată lumea gusta o pace binemeritată. Primul de 
gardă era Hellenikus și veghea asupra întregului grup. Am 
adormit liniștit, chiar fără să-mi dau seama că Nitaa nu era cu 
mine... 

Dimineaţa, ultimul de gradă, Sangri, ne-a trezit pe toți. Nu 
eram chiar în formă și mare mi-a fost îngrijorarea când am 
constatat că Nitaa nu se afla cu noi. Am sărit în picioare și am 


alergat spre Sangri. 

— Spune-mi, Sangri, ai văzut-o cumva pe Nitaa? 

- Nu te panica, Lor. N-a vrut să te trezească înainte să plece. 
Însă va fi la locul de întâlnire așa cum s-a convenit. Noaptea îi 
era mai ușor să se deplaseze, deci a plecat acolo. 

- Mulţumesc. 

Eram gata toţi, deși puţin în întârziere. Trebuia să mergem 
acolo cu unul dintre dragoni. 

- Yrouif! Poţi să ne depui repede, pe mine și pe Lia, la liziera 
pădurii, te rog? 

- Nicio problemă. Urcaţi! 

Ceea ce am și făcut și Yrouf își luă zborul. Ne-a luat puţin 
timp ca să ajungem la marginea orașului. Am coborât amândoi 
și nici n-am avut timp să-i mulțumim, că el dispăru printre 
arbori. O adevărată fantomă! 

Lia începu să râdă în faţa mea cu un aer uimit. 

— Spune-mi, de când zbori cu dragonii, te-ai obișnuit? 

- N-am să mă deprind niciodată cu asta! Sunt teribili când 
dau totul din ei! Yrouf e cu adevărat surprinzător. Pe pământ 
are o viteză incredibilă de deplasare. 

— Am remarcat și eu. Bun, ne mișcăm de aici până la urmă? 

— Să mergem. 

Cu pași rapizi, ne-am îndreptat spre han. Omul lui Casfarh 
ne aștepta cu căruţa, nerăbdător. 

Imediat ce a văzut-o pe Lia, s-a mai liniștit. Dar prezența 
mea i-a întunecat faţa. Am lăsat-o pe Lia să treacă pentru a-i 
vorbi. 

— Cine ești tu? 

— Sunt Stabr. Trebuie să te conduc la niște prieteni. Dacă ești 
Liarta. 

- Eu sunt. Însă mai e cineva cu mine. 

- Mi s-a zis doar despre o femeie. Nu despre o femeie și un 
bărbat. Nu pot să-l iau pe însoţitorul tău. 


- Totuși ne vei lua pe amândoi. Este un foarte bun prieten 
de-al meu. Mai mult decât un frate. Nu e nicio problemă. 

- Nu, absolut nu! Nu pot. 

— Trebuie să mă asculti. Este un ordin. Ştii cine sunt? 

- Da, doamnă. Știu. 

— Atunci, supune-te. Nu suntem înarmaţi. De altfel, știu că tu 
oricum ne vei verifica. Deci n-ai niciun motiv să te temi. Voi 
vorbi pentru tine și voi spune că te-am obligat. 

— Bine, de acord. În cazul ăsta nu mai pot face nimic. Un 
ordin e un ordin. Urcaţi. 

M-am apropiat de Stabr și el și-a făcut treaba. Rareori am 
fost atât de pipăit și controlat de cineva! Nici măcar o sârmă n- 
ar fi scăpat mâinilor lui experte. Nu exista nicio îndoială, făcea 
pe ţăranul idiot, dar, de fapt, era un războinic obișnuit cu lupta 
și să facă faţă inamicilor. 

— Îmi pare rău, însă trebuie să vă leg la ochi. lertaţi-mă, vă 
rog. Astea sunt ordinele. 

— Nu-i nimic, Stabr. Promitem că nu ne vom da jos eșarfa ca 
să trișăm, spuse Lia pentru a-l linişti. 

- Mulţumesc, Stăpână Lia. Mă ajuţi mult. 

Nu-mi plăcea tonul lui umil. Sigur, juca un rol și îl 
interpreta cum putea mai bine. De asta depindea siguranţa lui 
și a lui Casfarh. Nu-și îndeplinea decât misiunea de soldat și 
pentru asta merita stima noastră. Numai că nu eram prea în 
largul meu să mă știu legat la ochi, la cheremul altora. Însă 
Nitaa mă liniștea. 

— Lor, sunt deasupra voastră. Nu te-ngrijora, la cea mai mică 
bănuială, vin în câteva clipe în ajutorul vostru, chiar în foarte 
scurte clipe. N-ai de ce să te temi. În plus, ceilalţi sunt cu mine și 
vor încercui locul. Totul va fi bine. 

- Mulţumesc, Nitaa. Eşti adorabilă! 

— Stiu, micuţule! Știu! Mama este aici! 

Întotdeauna aceeași Nitaa! 


- Lia, lipește-te de umărul meu. 

- Da? 

I-am simţit capul lângă al meu. l-am vorbit cu cea mai 
scăzută voce cu care puteam grăi. 

- Nitaa tocmai mi-a zis că ne supraveghează de sus 
împreună cu ceilalţi. Fii fără grijă și mai ales liniștită. 

- Sunt destul de calmă. Știu că nu se va-ntâmpla nimic. 

- Sper... 

Înaintam zdruncinaţi și hurducăiţi grozav, deoarece căruţa 
era veche. Oricum, ieșisem din orașul Horavaros. După mirosul 
crengilor care atingeau copertina căruţei intraserăm în pădure. 

- Nitaa, unde mergem? În ce direcţie? 

— Spre sudul orașului, nu departe de tabăra noastră. Dar e 
ceva ce nu se potrivește. Mi se pare că văd niște siluete care se 
ascund în tufișuri. Și nu sunt, cu siguranţă, vampiri. Aveţi un 
comitet de întâmpinare. Și nu prea prietenos, având în vedere 
numeroasele arme. Coborâm. 

- Veniti toţi. Iar tu, lângă mine, ca să-mi recuperez sabia. 
Ucideţi-i pe toţi, fără excepţie. Casfarh este un trădător ticălos! 
Lia, scoate-ţi eșarfa. Vom fi atacați! am strigat eu pentru a mă 
face auzit în vacarmul făcut de roțile metalice. Ceilalţi ne vor 
veni în ajutor. 

Înainte că să-mi închei fraza, Lia își aruncă eșarfa pe 
pământ și sări la Stabr. Gâtul i se frânse cu o trosnitură sinistră 
în mâinile lui Lia, care luă frâiele și opri căruţa. 

Faţa-i era descompusă de furie. 

- Dacă nemernicul de Casfarh a făcut asta, va muri în 
mâinile mele, trădătorul! 

Rapiditatea și forța cu care-l ucisese pe Stabr aveau de ce să 
inducă teamă. Fâșneaţa asta de femeie reprezenta un adevărat 
pericol când se lupta. Își vindea scump pielea în cazul unei 
confruntări și asta costa multe vieți. 

Se apropia o furtună. Erau dragonii care dădeau foc 


tufișurilor și hăţișurilor. Gheare și dinţi sfârtecau toţi oamenii 
înarmaţi care se ascunseseră acolo. 

- Nitaa, păstrează unul în viaţă! Avem nevoie de un 
prizonier! Știe sigur unde se ascunde Casfarh! Și trebuie să-l 
găsim. 

— Am deja unul! Ţi-l aduc. 

- Mulţumesc. 

Furia dragonilor se potolise și Nitaa îmi aduse prizonierul. 
Omul tremura din toate încheieturile, ca o frunză în vânt. 

Mi-am recuperat sabia și pumnalul. Lia își luă și ea armele. 

Trebuia să-l interoghez pe captiv. 

— Cum te numești? Și răspunde repede, nu-s prea răbdător. 
Nici prietenii mei. 

- Mi se spune Hartis, Șefule! 

— Și ce făceati aici? 

Hartis își cobori privirile. Îi era puţin cam greu să-mi spună 
că voiau să mă omoare. Normal, cine ar vrea să moară? 

— Te ascult! Grăbește-te! 

- Casfarh ne-a trimis în întâmpinarea voastră. 

— De ce? 

— Ca s-o pedepsim pe trădătoarea Lia. 

Lia se enervă și mai tare și-l lovi violent cu piciorul în burtă. 

— Tu ești trădător, ticălosule! Ia asta și dacă mai debitezi 
prostii, te tai de viu în mici bucățele! 

- Lia, calmează-te! Trebuie să aflăm ce știe! Haide, Hartis, 
obiectivul vostru era să ne ucideţi? Și Stabr trebuia să vă ajute? 
Așa e? 

- Dacă spun tot, mă lași în viaţă? 

- Dacă nu spui nimic, fii sigur că vei muri în torturi. Dacă 
vorbești, voi vedea. 

- Nu mă omori, Șefule! Voi spune tot, jur. 

- Ce aveaţi de gând să faceţi? 

— Să vă ucidem, Șefule. Pe amândoi. 


- După cum vezi, aţi dat-o-n bară! Cine a dat ordinul? 

- Stăpânul Casfarh, spuse omul coborând privirea. 

— Și unde este acum? 

- La o leghe de aici, Șefule! Mergând drept înainte. 

M-am întors spre Yrouf. 

- Du-te să vezi dacă la o leghe de aici e vreo tabără. Dacă 
este, intră în mintea celor de acolo pentru a afla dacă trădătorul 
de Casfarh e acolo. Și anunţă-mă, te rog. 

Yrouf plecă. Așteptam mesajul lui... 

- Hartis, dacă Yrouf va spune că minti, vei suferi martiriul 
înainte de a muri. 

- Nu. Șefule, nu mint! Este acolo! Cu două gărzi. Îţi jur, 
Șefule! 

Nu mintea. Yrouf tocmai confirmase prezenţa lui Casfarh și 
a celor două gărzi. 

- N-ai minţit, Hartis. Însă ești un trădător. Ai trădat-o pe 
Liarta și acum pe Casfarh. Nu pot avea încredere în tine. Îţi 
promit totuși că nu vei simţi nimic. Mescri! Termină-l! 

Ochii lui Hartis s-au căscat de teamă și de groază! Faţa mea 
liniștită a fost ultima pe care a văzut-o. Mescri îi luă capul între 
gheare și-l făcu terci. 

- Mulţumesc, Mescri. Să mergem după Casfarh. În tăcere! Și 
încercuiți complet locul. Dacă scapă, îl vreau viu. Chiar rănit, 
dar viu. Ucide-ţi, în schimb, gărzile. 

Odată ajunși prietenii mei se postară în jurul taberei lui 
Casfarh, în timp ce Lia și cu mine, cu săbiile în mâini, plus Nitaa 
și Ochrida ne-am dus drept spre ei. 

La vederea noastră cele două gărzi o luară la fugă cu 
Casfarh. Am auzit toți două zgomote surde. Cele două gărzi 
decapitate de dragoni. Yrouf îl împingea pe Casfarh, care 
tremura. 

Lia și cu mine ne-am îndreptat spre el. 

Ea mi-o luă înainte. 


- Ei bine, prietene, așa întâmpini un aliat? O prietenă 
veche! De câte ori ţi-am salvat viața punându-mi-o pe a mea în 
pericol, fără ezitare? 

Casfarh nu-și descleșta dinţii. Se liniștise și ne privea cu 
aroganță, sfidându-ne. 

Era al meu. 

- Casfarh, de ce nu-i răspunzi lui Liarta? Nu e prea politicos! 

- Du-te și spânzură-te, necunoscutule! 

- Calm, dragul meu. N-ai niciun motiv să fii agresiv! 

- Eu sunt conducătorul rebeliunii. Dacă vă atingeţi de mine, 
veţi muri toţi! 

- Ba bine că nu... Moartea va fi în cazul tău, prietene. Nu al 
meu. Oricum nu mai ești șeful. 

— Și cine anume? 

- Voi hotărî mai târziu. Nu te îngrijora, nu voi fi eu. N-am 
nici chef, nici timp. 

- Nu mă va putea înlocui nimeni, netrebnicule! 

— Crezi asta? E aproape ca și făcut. Dar mai întâi, spune-mi 
de ce voiai s-o omori pe Liarta? 

- Fiindcă a venit cu tine. Este o trădătoare! 

- Biet imbecil! Am venit să vă ajutăm! Prietenii mei și cu 
mine, pe care acum îi cunoști. 

- N-am nevoie de ajutorul tău. Războiul s-a sfârșit, negociem 
cu vampirii în secret. 

- Care noi? Tu?! 

- Da, eu! Și, în fond, eu sunt șeful, nu? 

- Nu văd lucrurile așa. Pentru mine și ceilalți, desigur, nu 
ești decât un trădător care vrea să-i vândă pe ai lui. 

- Nu, n-am trădat pe nimeni. 

Lia clocotea. Îi deslușeam în ochi dorinţa de a-i tăia capul. 

- Lia, calmează-te. Nu e încă momentul. 

- Momentul pentru ce? 

- Nu e problema ta, Casfarh. Dar voi avea milă de tine. Îmi 


semnezi o declaraţie, aici, acum, cum că-i cedezi locul tău de șef 
lui Liarta. Și te las în viaţă. Ce zici? 

- Zic că ești nebun de legat. Nu voi face niciodată așa ceva. 

- Cu atât mai rău pentru tine. Sunt deci obligat să te omor. E 
singura soluţie. Și, pe bune, îmi pare rău pentru tine... Știu că 
nu mă crezi. Păcat... 

- Niciodată! Ucide-mă! Nu voi semna nimic. O femeie în 
fruntea revoluţiei! Nici nu s-a pomenit vreodată așa ceva în 
lumea noastră! 

- Ei da, ce dreptate ai. O femeie în fruntea revoluţiei. Este 
cel mai bun lucru care se poate întâmpla pentru a câștiga. Sunt 
convins de asta. 

- O vor ucide dacă nu-i las eu, oficial, locul. 

- Crezi? 

- Da, știu c-o vor ucide. Și o va merita pe deplin! 

- Și dacă eu nu sunt de acord? Dacă am prevăzut totul deja? 
Și dacă fac în așa fel, încât ea să fie considerată drept cea mai 
mare războinică? Ai convingerea că ei nu se vor supune? 

Lui Casfarh începu să-i fie o teamă care-i sfredelea 
pântecele. Asigurarea și cuvintele mele care aveau aerul că 
ascund multe lucruri își făceau efectul. Privindu-l, am știut că-l 
aveam la mână și că opoziţia lui nu era decât de formă. În 
sfârșit! 

— Ei bine, Casfarh? Ce-ai decis? 

— Trebuie să mă gândesc la oferta ta. 

- Nu ne-am înţeles, prietene. Nu-ţi cere nimeni să te 
gândești. Timpul ne lipsește la modul crud ca să gândim! Da sau 
nu. Imediat. În clipa asta. Înţelegi? 

Presiunea devenea prea mare pentru umerii lui. Destul de 
mare ca să cedeze. 

— Bine. Sunt de acord. Dau declaraţia și o semnez. Probabil 
că Liarta va fi mai puternică decât mine, în definitiv. 

— Așa mai vii de-acasă, bravul meu Casfarh. Scrie-o pe masă. 


El nu mai ezită. Documentul prin care Lia era investită șef 
suprem al revoluţiei tocmai era scris și parafat. În sfârșit. El mi- 
l întinse. Îmi acordai un scurt răgaz ca să-l citesc. 

„Eu,  Casfarh, şeful revoluției oamenilor împotriva 
vampirilor, cedez locul lui Liarta. Nu mă mai simt capabil să 
duc la bun sfârşit ceea ce rămâne de făcut. 

Supuneti-vă ei și pacea și victoria să fie cu noi. 

Semnat Casfarh.“ 

Scurt și concis. Exact ce-mi trebuia. I-am surâs larg și i-am 
strâns mâna. 

- Bravo, dragul meu Casfarh! Ai luat o decizie bună. Îţi 
mulțumim toţi. Vei intra în istorie ca un mare șef care a știut să- 
și lase locul în cel mai bun moment. Sunt mândru de a fi o fiinţă 
omenească, la fel ca tine. 

- Pentru nimic. Aveai dreptate. 

- Dar, Casfarh, știi, eu am avut mereu dreptate în deciziile 
mele. Este o veche obișnuinţă. 

Și zicând astea am izbucnit în râs. Lia la fel, surâdea fericită 
de deznodământul lucrurilor. 

- Mulţumesc, Casfarh, mă simt mândră să-ţi urmez la 
conducere. Și-ți sunt recunoscătoare pentru asta. 

- O meritai, Liarta. Pe deplin. 

- Bun! Acum că lucrurile importante au fost rezolvate, mai 
rămâne un mic detaliu pe care trebuie să-l pun la punct, astfel 
încât totul să fie perfect. 

Casfarh afișă un surâs fericit și patern, apoi mă întrebă: 

— Ce detaliu? 

— Ăsta, prietene, ăsta... 

Abia îmi încheiai fraza și capul lui Casfarh se rostogoli pe 
pământ, cu ochii ieșiți din orbite. Lia striga și bătea din 
picioare, cu lacrimi în ochi, tot ceea ce știa. I-am dat două 
scatoalce ușoare ca să-i calmez criza de isterie. Ochrida 
mormăia arătându-și colții și se pregătea să sară la mine. Nitaa 


și Yrouf s-au intercalat repede între ea și mine. 

Am preferat să-i vorbesc pentru a o liniști: 

- Ochrida, calmează-te. Nu e nimic. Am făcut exact ce 
trebuia pentru a-i slava viaţa lui Lia. 

Vocea mea cumpănită o liniști și ea se calmă. Apoi, fui 
nevoit să mă ocup de Lia, care plângea de mama focului. 

Am luat-o în braţe și am lipit-o de mine. 

- Lia, calmează-te. Gata, fetiţa mea, gata. S-a sfârșit. Totul va 
fi bine... 

- De ce ai făcut asta, Lor? De ce? 

- Eram obligat, Lia. N-aveam altă alegere. 

- Nu, nu e adevărat. Semnase. 

- Da. Și odată liber, te-ar fi acuzat că l-ai obligat s-o facă. Și 
te-ar fi vândut vampirilor. Urmarea e simplă și o cunoști la fel 
de bine ca mine. 

Ea făcu un pas înapoi, privindu-mă fix. 

— De aceea este mort? 

— Exact. 

- Înţeleg. Și ai, desigur, dreptate. Încă o dată. 

- Da, am dreptate. Acum, ascultă-mă bine. Nişte fiare 
sălbatice v-au atacat împreună cu vampirii. Tu ai scăpat 
teafără, fără să știi cum. Și l-ai văzut pe Casfarh decapitat în faţa 
ta. Eu te-am ajutat să fugi. Înainte de atac, Casfarh, căruia îi era 
teamă să fie descoperit și ucis, a semnat documentul prin care 
te desemna șeful revoluţiei. Este clar? 

- Da. 

- Repetă ce-am spus. Aici! 

Lia repetă tot. Aproape cuvânt cu cuvânt. 

— Acum lasă-mă să fac ce trebuie pentru a face credibilă 
povestea. 

Ne-am mânjit cu sânge și ne-am sfâșiat hainele. 

- Vom alerga spre sat pentru a povesti toate astea. Voi, 
prieteni, întoarceţi-vă în tabără. Și mai ales staţi ascunși. Pe 


curând. Vino, Lia. 

Am plecat alergând spre sat. Lia își puse în cămașă 
documentul care făcea din ea șeful suprem al rebeliunii. O altă 
eră începea pentru oameni începând din acea zi. Victoria nu 
mai era decât o chestiune de zile... Parcă și auzeam clopotele 
sunând sfârșitul dominaţiei vampirilor în Mouranie. 


CAPITOLUL 12 


Ne-am întors lângă ceilalţi, în tabără... Aveam capul plin de 
întrebări fără răspuns. O certitudine tocmai îmi scăpără în 
minte: de acum înainte Lia va conduce rebeliunea. Nimeni nu 
era încă la curent. Sarcina următoare care ne revenea avea și 
ea importanţa ei. Să-i prevenim pe ceilalţi șefi și să facem să 
accepte starea asta de fapt. 

Lia îi cunoștea mai bine decât mine. Trebuia să acţioneze 
singură, iar eu să rămân în umbră pentru a o ajuta în caz de 
nevoie. După aceea trebuia să atacăm cu adevărat dușmanul, 
vampirii. Repede și eficient. Puteam s-o las un anumit timp să 
se descurce singură în măsura în care Ochrida era de ajuns ca s- 
o ferească de probleme. Incidentul „Stabr“ mi-a dovedit că nu 
era de glumă cu ea și că-și vindea scump pielea. 

Eu, în schimb, trebuia să mă duc la ferma bunicilor mei. 
Acolo eu cu micul meu grup ne vom odihni, sperând că-i vom 
găsi și pe Retib și pe Retto. În vremea asta Lia trebuia să facă ce 
avea de făcut. 

După cină m-am apropiat de ea ca să-i vorbesc despre ce va 
urma. Era obosită, la capătul puterilor, dar trebuia să mergem 
înainte, tot înainte... 

Când m-a văzut faţa i s-a acoperit cu o mască de suferinţă, 
de nemulțumire totală. Biata Lia... Dacă ar fi știut ce-i rezerva 
în continuare viitorul... 

— Lia, știu că ești obosită. Dar trebuie să-ți vorbesc. Acum, 


înainte să mergem la culcare. 

- Lor, nu mai pot. S-a întâmplat prea repede pentru mine. 
Vrei să-mi acorzi puţin răgaz? 

- Cum să nu, însă, din nefericire, vampirii nu ti-l vor da. 

- Bine, povestește, zise ea cu o voce foarte descurajată. 

- Mâine dimineaţă trupa și cu mine vom pleca la fermă. Tu 
vei merge cu Ochrida. Trebuie să te duci singură să-i vezi pe 
șefii de război și să le spui ce s-a întâmplat. Profită de ocazie ca 
să le impui legea ta. Vor fi unii care vor reacționa urât, chiar 
foarte urât. Însă știi să te aperi și, oricum, Ochrida nu va fi 
niciodată prea departe. Înainte de a te duce acolo fă-ţi o gardă 
apropiată de câţiva oameni. Dintre cei ce știu să se deplaseze 
repede și care vor fi capabili să moară pentru tine. Vei avea 
nevoie de ei, o vor înlocui puţin pe Ochrida. 

- Unde ai vrea să-i găsesc? 

- N-am zis că va fi ușor. Nu cunoști vreun șef de război care 
să ţi se alăture imediat? Fără să se gândească prea mult? 

— Cred că știu unul, dar e în partea de est a ţării. 

— Atunci, vizitează-l. Și dacă ai dreptate, cere-i o gardă de 
corp. Pentru a-l convinge, dă-i puţină putere. Sau impresia că va 
avea. Fă-l să înțeleagă că va fi consilierul tău principal și că vei 
tine cont întotdeauna de sfaturile lui pentru a decide. Asta 
merge sigur. 

— Da, și mai târziu va voi să fac ca și cum el hotărăște. 

— Ai folosit fraza exactă. Mai târziu. Între timp îi vei găsi un 
înlocuitor în care vei avea cu adevărat încredere. ȘIi-l vei 
îndepărta pe așa-zisul consilier. Ca orice ființă omenească, va 
face orice pentru a rămâne în viaţă. Deci se va mulţumi cu 
firimituri. 

— Iar eu voi avea timp să-mi organizez mai bine ideile și 
prezenţa. E o idee bună. Îmi convine. 

- Deja începi să acţionezi ca un șef! 

- Sunt moartă de râs! 


- N-ai de ce să râzi. Sunt serios. Și fericit să constat că nu m- 
am înșelat în privinţa ta. 

— Și care e rolul tău în toată chestia asta? 

- Rolul meu e foarte simplu. Odată ce vei vedea toată lumea 
vă veţi reuni și veţi stabili împreună locurile unde se găsesc 
capetele gânditoare ale dușmanului. Abia atunci vom începe 
războiul real. Pregătiți-vă oamenii cu grijă, fără să fiţi văzuți, în 
jurul capitalei, pentru a interveni și a ataca guvernul ţării 
ăsteia, ceea ce e esenţial. Nu veţi întâlni, ca să zic așa, 
rezistenţă, fiindcă grosul trupelor va fi împrăștiat în întreaga 
țară pentru a apăra conducătorii de atacurile mele combinate 
cu ale voastre. N-aveţi decât să culegeţi fructul copt. Și ei se vor 
ruga să negocieze cu tine. Atunci, în sfârșit, va depinde de tine 
să câștigi partea cea mai dificilă a bătăliei. 

- Crezi că vom ajunge la asta în viitorul cel mai apropiat, 
Lor? 

— Sunt convins, Lia. 

— Atunci, vom face așa. Acum, lasă-mă să dorm! Nu mai pot, 
îți jur. 

- Dormi. Noapte bună, Lia. Încă un lucru important. Nu 
călători niciodată altfel cu Ochrida decât noaptea. Nu-i risca 
viaţa. 

— Îţi promit. Nici eu nu vreau să i se întâmple ceva surorii 
mele. 

- Bine. Noapte bună, Lia. Dormi în pace. 

M-am îndepărtat de ea și m-am culcat lângă Nitaa, care-și 
puse, tandru, capul pe umărul meu. Curajoasa mea Nitaa... Și ea 
avea nevoie de odihnă. La fel ca și mine. Ultimele zile trecuseră 
foarte repede. 

I-am mângâiat botul și-am îmbrăţișat-o cu dragoste. Ea 
scoase un suspin de plăcere și apoi am adormit amândoi. 

A doua zi am fost primul în picioare. Mi-am pregătit 
echipamentul de soldat în timp ce Nitaa se trezea. Era vremea 


deșteptării, în sfârșit. Chiar dacă trebuia să zburăm ziua, nu era 
niciun risc. Cerul noros avea să ne ascundă de ochii indiscreti. 
Am mângâiat-o pe Nitaa ca s-o trezesc. Ea a deschis un ochi ca și 
cum ar fi spus că exageram. 

- Nitaa, trebuie să plecăm. Știu că e devreme, însă tot 
devreme vom ajunge dacă o luăm acum din loc. Și timp de 
câteva zile ne vom putea recăpăta toţi forma. 

— Nu ţi-a zis nimeni niciodată că ești agasant la modul cel 
mai înalt cu putință? 

- Ba da. Tu. Cum am o lungă, o foarte lungă obișnuinţă de a 
o auzi, venind de la tine, asta nu mă mai afectează. Așadar, 
mișcă-te. 

- Trezește-i și pe ceilalți. 

Am trezit fiecare dragon în parte, pe Ochrida ultima. Voiam 
să-i mai las câteva minute de somn lui Lia. 

- Lia, trebuie să-ți spun la revedere. Ochrida îi va da vești 
lui Nitaa, care apoi mi le va transmite. Noroc. 

- Mulţumesc, Lor. Îmi vei lipsi. 

— Și tu mie, Lia. Dar trebuie să fii singură. Iar eu trebuie să- 
mi văd familia și să dau dragonilor posibilitatea să se 
odihnească. Știu că te vei descurca. Și dacă ai vreo problemă, 
oricât de mică, nu vom întârzia să venim, dat fiind că mergi în 
estul țării și că noi suntem în centrul ei. Noroc, Lia. Și fii foarte 
atentă. Mai ales, să n-ai încredere în nimeni, cu excepţia lui 
Ochrida. 

- Drum bun, Lor. Sper să ne revedem într-o zi. 

- Neapărat. N-am terminat încă ce era de făcut. 

Am părăsit-o pe Nitaa cu inima strânsă. Intrase în viața mea 
pe ușa din faţă, tineam mult la ea și-mi era teamă pentru viața 
ei. Însă drumurile noastre aveau să se despartă pentru scurtă 
vreme. Nu trebuia să ne gândim la asta... 

M-am îndreptat spre Nitaa, mi-am luat echipamentul și m- 
am suit pe spatele ei. 


- Prieteni, plecăm! Direcţia ferma din Surem. Urmaţi-o pe 
Nitaa. La revedere, Lia. 

Toţi dragonii își luară zborul și dispărură dincolo de nori. 

- Nitaa, încearcă să-i contactezi pe cei doi frați. Vezi dacă au 
ajuns cu bine la Surem. 

- Sunt amândoi acolo. Am știut-o de dimineaţă, însă n-am 
avut timp să te anunt. 

- Perfect. Păcat că Tinval nu e aici cu Iklahl... Sper că n-au 
pățit nimic. 

— Și eu. Și nu înţeleg ce se-ntâmplă. În sud sunt alţi dragoni 
și niciunul nu știe unde sunt. Nu i-a văzut nimeni. E destul de 
ciudat. 

- Da, destul... Cu atât mai rău. Rămâi cât mai des în contact 
cu Ochrida. Dacă e vreo problemă, anunță-mă neîntârziat. 

— Ca și cum n-aș ști că ești mort de îngrijorare pentru ea! 
Lor, uiţi ce există între noi și cum funcţionăm? Nu e nimic 
serios! 

- Ai dreptate. Dar trebuie să vorbesc ca să mă liniștesc, 
Nitaa. 

- Lor, Lia este o fată obișnuită cu războiul și știe foarte bine 
să se apere. Într-un fel, nu sunt sigură dacă mai mult o jenezi în 
loc s-o ajuţi în realizarea obiectivelor ei pentru moment. 

- La sta m-am gândit și eu. Însă asta nu mă împiedică să nu 
fiu neliniștit la gândul că e singură. 

— Nu e singură. Ochrida e cu ea. Și o cunosc mai bine acum. 
Pot să-ţi spun că e feroce atunci când se-nfurie. 

- Şi asta o știu. Când am pălmuit-o ușor pe Lia, faţa lui 
Ochrida nu arăta nimic bun pentru mine. Am crezut chiar că 
mă va face bucăţi. Singurul lucru pe care l-a reţinut era 
prietenia dintre Lia și mine. Dacă nu, situaţia mea ar fi fost, pe 
bună dreptate, foarte grea. 

— Și eu am observat asta, de aceea m-am interpus între voi 
doi. 


- Ceea mă intrigă e tocmai asta, Nitaa. Ochrida e, pentru un 
dragon, foarte tânără. Și-și iese din fire prea repede dacă 
interpretează greșit ceva. Punându-ne astfel pe toţi în pericol. 

- Pentru asta sunt în contact cu ea cât mai des posibil. Și 
când n-o fac eu, mă înlocuiește Hâllenikus sau Zahira. N-o 
lăsăm niciodată singură. 

— Ce m-aș face fără tine, Nitaa? 

- Ei da. Până azi nu te aveam decât pe tine de crescut și de 
educat, acum o am și pe Lia, și pe Ochrida! Ce viaţă duc! 

- Da, săraca de tine! Un biet dragon martirizat! Dacă aș avea 
timp, aș începe să plâng! 

Nitaa, o soră mărinimoasă și mereu grijulie, fără să uite 
niciodată cine și ce sunt. Aveam dintotdeauna același suflet și 
viaţa n-ar mai fi fost posibilă pentru niciunul dintre noi dacă 
lanţul s-ar fi rupt. Eu și ea știam asta... 

Călătoria a fost relativ scurtă și iată-ne deci pe toți coborând 
spre pământurile bunicilor mei. Jos, familia, Retib și Retto ne 
priveau nerăbdători. 

Am coborât de pe spatele lui Nitaa pentru a sări apoi în 
braţele bunicilor, cărora le dăduseră lacrimile văzându-mă. Nu 
mai fusesem la ei de mult timp. Tocmai îmi dădusem seama că- 
mi lipsiseră mult. Continuam să-i strâng în braţe și să-i 
îmbrăţișez. 

Puțin mai departe, în poarta casei, erau toţi ceilalți membri 
ai familiei. Unchi, mătuși și verișori. Toţi puţin speriaţi de 
însoțitorii noștri de drum. Păstrau o distanţă respectabilă față 
de ei. I-am luat după umeri pe bunicul și pe bunica și, urmaţi de 
Nitaa și de ceilalţi, ne-am îndreptat spre ei. 

- Haideţi! Nu vreţi nici măcar să îmbrăţișaţi un biet călător 
obosit! am întrebat eu cu o mică undă de ironie în glas. 

În același timp m-am dus să-i îmbrăţișez, pe rând, pe toti. 
Nu se prea schimbaseră, cu excepţia câtorva riduri apărute pe 
feţele lor, ca și cum timpul își săpase pe ele albia unui râu. Dar 


erau toţi acolo, cu mine. Ce bucurie. Uitasem chiar și scopul 
prezenţei mele la fermă. 

Înainte de a intra, m-am interesat de starea însoţitorilor 
mei. 

- Bunicule, ce animale ai în ogradă? 

— Câteva vaci, puţin mai departe, pe câmp. Și câteva zeci de 
oi. De ce? 

— Îți cumpăr o vacă. Pentru a-mi hrăni prietenii. 

- De acord. Dar nu e nevoie s-o cumperi. Ţi-o ofer. 

— Nici nu mă gândesc. 

M-am întors spre dragoni. 

— Unul dintre voi să se ducă pe câmp să caute o vacă, iar 
când vine cu ea, mâncaţi-o. După asta, pentru mai multă 
siguranță, mergeţi în hambar să vă odihniţi. Te rog, Nitaa, 
condu tu operaţiunile! 

Retib plecă să caute vaca pentru ceilalți. Ceilalţi din grup se 
duseră în hambar pentru a aștepta liniștiți întoarcerea lui. Iar 
eu am intrat în casă cu familia. 

Masa era pusă, ca de fiecare dată când existau musafiri în 
casă. Simţind mirosul, foamea mea era la culme! Bunica îmi 
arătă un scaun și începu să aducă felurile de mâncare, tot ce 
avea. 

În timp ce mâncam, eram asaltat de întrebări și nu știam la 
care să răspund mai întâi. 

Bunicul ni se alătură și se așeză în fața mea. 

- Mănâncă, fiule. Și ceilalți lăsaţi-l să mănânce liniștit! Îi veţi 
pune întrebări după. Spune-mi, Lor, bunica ta a pregătit camera 
și-ți face patul. După ce vei mânca te vei odihni puţin, îţi este 
foarte necesar asta. 

- Nu, bunicule, nu voi dormi în cameră, ci în hambar, cu 
Nitaa. Nu dorm decât cu ea când nu suntem acasă, la noi. 

— De ce? Îţi lași animalul acolo, va fi bine cu ceilalți. Iar tu 
vei dormi într-un pat, ca toată lumea. 


L-am privit cu toată dragostea din lume, dar eram puţin 
enervat să aud cum Nitaa e tratată drept „animal“. 

- Bunicule, Nitaa nu e un „animal“. E, în cazul în care n-ai 
observat, un dragon femelă. Și nu mai puţin inteligentă decât 
majoritatea oamenilor care trăiesc pe pământurile astea. Mai 
mult, mi-e mai apropiată ca o soră. Nu voi accepta niciodată s-o 
las să doarmă în hambar și eu, într-o casă. Știu că ţi-e greu să 
înţelegi, însă ea nu e nici un animal de companie, nici un cal de 
călărit. Suntem legați mai mult ca niște frați. 

- Dacă spui tu. Însă nu prea cred că o să fie posibil să 
încapă, având în vedere mărimea ei. 

- Nu te îngrijora, bunicule. O să ne fie bine, suntem 
obișnuiți. Iar între labele ei nu risc nimic. 

- Îmi imaginez, fiule. Nu văd cine s-ar apropia de tine ca să 
te atace. 

- Nimeni care ar putea rămâne în viaţă după aia. Cu atât 
mai mult cu cât stă mereu de pază unul dintre noi, veghind 
somnul și pacea celuilalt. 

Bunicul meu părea liniștit, dar nu cu adevărat mulțumit. 
Înţelesese că n-aveam să-mi schimb părerea. Mă cunoștea de 
suficient mult timp pentru a ști asta. 

- Haide să fiu scurt, dar concis, Lor. De ce ai venit în 
Mouranie? 

- Ce întrebare! Pentru a vă vedea. Am trecut prin Stibur să 
văd câţiva prieteni și apoi, iată-mă cu voi. Pe drum i-am întâlnit 
pe prietenii care ne însoțesc și am venit împreună. 

- Fiule! Sper că nu mă iei drept un idiot! Vrei să-mi sugerezi 
că nu ești aici din cauză că a sunat ora revoltei? 

— Știu... Așa se spune, însă nu văd să se miște nimic. Liniște 
totală. Iar sincer vorbind, nu e treaba mea. Sunt prea bătrân, 
bunicule! 

- Da, asta trebuie să fie adevărat! Fă-mă imbecil, nu voi zice 
nimic. 


De ce nu mă credea? Totuși eram foarte convingător cu 
vocea mea insipidă și indiferentă. Of, bătrânii ăștia! Le știau pe 
toate mult mai bine decât restul lumii! Trebuie să spun că avea 
de ce să se îndoiască apropo de numărul dragonilor care mă 
urmau... 

— Nu, e adevărat! De fapt, ce e cu povestea asta? M-am oprit 
câteva zile la Stibur și așa o liniște n-am văzut niciodată! Toată 
lumea își vede de treburile ei, comerțul merge bine, chioșcurile 
sunt pline de marfă. Nu văd nimic ce-ar da impresia unui 
război civil. 

- Da, în marile orașe e liniște. Dar la ţară pot fi văzute 
uneori arzând casele stăpânilor ţării și acțiuni punitive. 
Dimineaţa sunt găsite, din când în când, cadavre împrăștiate pe 
câmp. Din ambele tabere. Apoi se lasă iar liniștea pentru un 
anumit timp. 

— Chiar așa?! Se luptă pe bune? Ei, nu mai spune! Nici n-aş fi 
crezut! 

— Totuși este adevărat. 

Ceilalţi părăsiseră casa de câteva minute. Erau afară la 
soare, în faţa unui pahar cu vin rece, vorbind diverse lucruri. 
Bunica ne privea, pe mine și pe bunicul, discutând. 

— Ce zici de asta, bunico? Vorbești destule cu celelalte femei 
la piaţă! Și auzi unele lucruri, nu? Ce crezi despre toate astea? 

- Oh, știi doar că războiul e pentru bărbaţi. N-avem timp să 
ne batem capul cu asta, exceptând doar atunci când ne 
îngropăm fiii și soţii. 

— Câtă dreptate ai, bunico... Dar dacă e adevărat că revolta 
există, era și timpul să izbucnească. Oamenii nu mai puteau 
rămâne indiferenți văzându-și umilite familiile. Trebuia făcut 
ceva, nu? 

- Vezi! Vorbești ca ei! Asta nu folosește la nimic, sunt prea 
puternici. Au tot. Armata e mai puternică decât niște bieţi 
tărani ca noi. 


- Da. Însă mi se pare că suntem mai numeroși decât ei. 
Numărul contează totuși. 

- Ce număr? Cei mai mulţi oameni stau liniștiți acasă sau 
lucrează. Nu e decât o bandă de nebuni care s-a trezit într-o 
bună dimineaţă și a decis să-nceapă războiul. Membrii ei sunt 
curajoși, dar e o nebunie. 

- Probabil, bunico. 

M-am ridicat pentru a o cuprinde-n braţe și a o îmbrăţișa. 
Asemenea momente îmi lipsiseră. Mult. M-a îmbrățișat și ea, 
însă s-a dezlipit imediat de mine, râzând. 

— Vei fi întotdeauna un puști, Lor! 

- Da, e adevărat. Al tău. Și te voi iubi mereu la fel de mult. 

— Știu, micuţule. Știu. Ne-ai lipsit. 

— Și voi mi-aţi lipsit. Dar aș vrea să petrec câteva zile cu voi, 
să vorbim. Să vă ajut, dacă vreţi. 

Bunicul se arătă foarte scandalizat. 

- N-avem nevoie de tine ca să lucrăm! Sunt desule braţe aici 
pentru muncă. Tu trebuie să te odihnești. Și chiar asta vei face. 

— Sincer, mă vezi stând toată ziua în grădină, fără să fac 
nimic? Nu e de mine! 

- Totuși, tocmai asta vei face! Te vei odihni, fiule. Cât timp 
crezi că ai să rămâi? 

— Doar o săptămână. Poate mai puţin... În orice caz, trebuie 
să mă întorc și eu acasă ca să lucrez. 

- Da, știu. Mă gândeam că vei sta mai mult. Dar e adevărat, 
și tu ai viaţa ta și treburile tale. 

- Da, bunicule. 

— Spune-mi, fiule, ţi-ai găsit pe cineva? Sau ești tot singur? 

- Sunt singur, bunicule. Nu mă privi așa, bunico! Îţi jur că 
sunt singur. Nu mi-am găsit încă pe cineva potriviti. Asta nu se 
va întâmpla prea curând. Muncesc mult și n-am timp de căutat. 

- Trebuie să găsești, Lor. Ar fi bine să ne cunoaștem nepoţii 
înainte de a muri. 


- Ce vorbești! Crezi că e ca și cum ai bate din palme, cu o ea 
spunându-mi în faţă „Lor, te iubesc. Ia-mă de soţie și-ţi voi face 
copii frumoși!“ Nu există așa ceva! 

- Probabil că nu există un asemenea scenariu. Însă sunt 
multe fete frumoase în ţara ta, acolo, nu? 

- Da, foarte frumoase. Dar nu pentru mine. Sunt toate luate. 

Am izbucnit în râs zicând asta. Biata bunica mă privea cu o 
umbră de reproș în ochi. Cred că se gândea că minţeam. Și chiar 
așa era, efectiv. N-aveam niciun chef să vorbesc despre Elni. De 
fapt, nu eram sigur dacă era ceva între noi. Deci nu era nevoie 
să povestesc. Mai mult, îndoiala începuse să-și arate ghearele... 
Exista Lia, chiar dacă era mult prea tânără pentru mine. Numai 
că inima nu ţine niciodată cont de genul ăsta de aspecte. Cum să 
le spun, fără să le precizez de ce venisem aici pe timp de 
război? M-am decis să schimb subiectul. Sperând s-o pot face! 

- Bun, și dacă am ieși puţin? Ceilalţi vor avea impresia că 
nu vreau să le vorbesc, bieţii de ei! Și nu e cazul. 

— Așteaptă puţin. Deja au băut prea mult. Avem de vorbit. 

- Dacă zici tu, bunicule. De fapt, despre ce vrei să vorbim? 

Bunicul se întoarse spre bunica. 

— Vrei, te rog, să ne lași singuri puţin? Vreau să-i spun 
puștiului ăsta niște chestii ca între bărbaţi! 

- Cum să nu. Ca întotdeauna, între bărbaţi. Hm! Ce mă 
plictisești cu aerele astea de bărbat! Un adevărat patriarh! Să 
mori de râs, nu alta! 

Oricum, ea ieși din cameră, bombănind, e adevărat... Biata 
bunică! 

- Bun, bunicule, ce vrei să-mi spui? 

— Ascultă, fiule, nu mă mai lua drept prost. Știu că Nitaa - mi 
se pare că așa o numești, nu? — este prietena ta cea mai bună, 
dar și o armă redutabilă. La fel ca și ceilalţi dragoni. Și am 
văzut ce are agăţată pe partea laterală a corpului. Sabia ta. 
Așadar, nu-mi mai turna minciuni. 


Asta nu mai era așa cum voiam. Și nu prea aveam încredere 
în bunicul, îl știam un gură mare care povestea tot, sau aproape 
tot... Totuși marcase un punct în partida pe care o jucam 
împotriva lui. 

- Ba nu. O ţin doar în cazul în care aș fi atacat. Însă n-am 
folosit-o de multă vreme. Sabia inspiră teamă și sunt lăsat în 
pace. Asta-i tot. Apoi, Nitaa nu e capabilă să se bată. Îi e frică și 
de umbra ei. Cât despre ceilalţi, sunt doar niște însoțitori de 
drum de care mă voi despărți când voi pleca spre casă. 

— Nu e adevărat! În plus, insiști să mă minţi. Bun! Mă voi 
preface că te cred. În cazul ăsta, îţi voi spune altceva. Am 
nevoie de tine, noi avem nevoie de tine. 

- Nevoie de mine? Care noi? Despre cine vorbești? Nu mai 
înţeleg nimic. 

- Conduc revolta în Surem și-n împrejurimi. Aici vampirii 
sunt foarte activi și ne e greu să-i învingem. Tu și prietenii tăi 
sunteţi o forţă de sprijin nesperată. Ajută-ne, Lor. 

Era să cad de pe scaun! Bunicul meu, la vârsta lui, în situaţii 
cum e asta! Mi-era dificil să cred, totuși știam că bătrânul nu 
minţea niciodată. Și, oricum, ieșea din discuţie ipoteza că ar fi 
fost aliatul vampirilor. Nu-i iubise niciodată în viaţa lui și n- 
avea să-și schimbe atitudinea faţă de ei. Și atunci, ce trebuia 
făcut? Aveam nevoie de Nitaa. 

- Bun, ascultă-mă, bunicule. Dă-mi câteva secunde ca să mă 
gândesc, te rog. Am rămas uluit la ceea ce tocmai mi-ai spus. Nu 
mă așteptam la asta. Într-adevăr. 

— Gândește-te, fiule. Mă duc să caut ceva de băut. Vrei un 
pahar cu vin? 

- Da, foarte rece, dacă vrei și ai așa ceva. 

Bătrânul se duse ca și cum nu se întâmplase nimic. Singura 
mea garantie era Nitaa. 

- Nitaa! Am nevoie de tine. 

- Știu. Eşti în cea mai neagră și mai împuţită mizerie din 


câte pot exista. 

- Îi poţi citi gândurile? Dacă o fac eu, risc să mă recunoască. 

— Cretinule! Deja am făcut-o, fiindcă am auzit tot. 

— Și? 

— Nimic, nu minte. E chiar șeful rebelilor de aici. Și toţi 
ceilalți sunt cu el. Bunica ta, de asemenea, e la curent cu tot. 

— Și eu ce voi face? 

— Ce vrei. Dar n-o uita pe Lia. Cred că ea e mai importantă 
decât toţi în momentele astea. Ea e victoria. 

- Da. Deci continui să mă prefac și să-l refuz? Dacă i se- 
ntâmplă ceva, nu mi-aș ierta-o toată viaţa. 

— Ştie ce riscă. Și va accepta. Așadar, n-ai nimic ce să-ți 
reproșezi. 

- De acord, ai dreptate. Odihnește-te, Nitaa. 

- Fii fără grijă. Mă odihnesc, însă în același timp ascult ce 
vorbiti. 

Bunicul tocmai intră cu o sticlă cu vin rece. 

— Vei vedea! Este din vinurile bune și direct de la gheaţă! Un 
adevărat festin! 

- Mulţumesc, bunicule. Și chiar mi-e sete. 

- Ei bine, te-ai gândit? 

- Da. Nu pot să vă ajut cu nimic. Și nici prietenii mei, nu 
sunt aici să se războiască. Oamenii nu-i plac și-i ucid. Deci 
rămân neutru. Sunt prea bătrân și nu mai am curajul să mă 
lupt. Și nici nu vreau. Nu mai e războiul meu. 

— Înţeleg. E normal să-ţi fie teamă. Viaţa sedentară pe care-o 
duci te-a ramolit, fiule. Nu este grav. Îţi cer doar să nu vorbești 
despre ce-am discutat. 

- Dar cui ai vrea să vorbesc despre asta? De aici plec la 
mine. Și nu-ţi voi pune în primejdie viaţa, și nici a familiei. 
Pentru nimic pe lume. 

- Foarte bine. Nu m-așteptam la altceva din partea ta. Am 
încredere în tine. Haide, du-te afară la ceilalți. Te așteaptă. 


- Da... Mă duc la ei. 

Îmi pierise tot entuziasmul, știam că mă vor privi de acum 
înainte ca pe un laș care-i abandona. M-am apropiat de ei 
pentru a le ura o seară bună și m-am dus în hambar, lângă 
Nitaa. Aveam multe să ne spunem... Mi-era inima grea ca o 
piatră. Tristeţea bunicului mă făcea să sufăr... Dar, cu atât mai 
rău, așa este viața, obiectivele mele, foarte importante, aveau 
prioritate în fața alor lor și a războiului pe care-l duceau. Și 
tocmai războiul ăsta trebuia câștigat, iar calea ce ducea la 
victorie trecea prin altă parte. N-aveam niciun chef să mă abat 
de la ea, pentru nimeni. Am găsit-o pe Nitaa, bucuros să vorbesc 
cu toată încrederea cuiva fără să fie nevoie să mă ascund... 
Mâine urma să fie o nouă zi... 


CAPITOLUL 13 


Zorii se iviră mai repede decât ne așteptam. Cu mereu 
aceeași obsesie, cum să mă împart între bunicul și 
angajamentele față de Liarta. Dacă mă implicam aici, tot aici 
trebuia să-mi sfârșesc misiunea. Nu destul de clar. De la 
despărțirea noastră ea nu-mi dăduse nicio veste, însă totul 
trebuia să fie în ordine, deoarece contactele lui Nitaa cu 
Ochrida erau zilnice. Lucrurile mergeau bine deocamdată. 

— Spune-mi, Nitaa, ce vești ai de la Ochrida și Lia? 

- Nimic special. Pentru moment, n-a reușit să-l întâlnească 
pe... oricare ar fi acela. Deci e tot singură. 

- Da? Curios... 

O idee începea să-mi încolţească în minte. 

- Zi-mi, după părerea ta, la câte zile de mers se află ea de 
noi? 

- După părerea mea, dacă va călători doar noaptea, va face 
până aici două nopti, plus o zi de odihnă. De ce? Vrei s-o chemi 
imediat aici? 

- După părerea ta? 

- Da, după părerea mea. Și cum vor reacționa cei de la 
fermă, inclusiv bunicul tău? 

- Voi proceda în funcție de asta. Spune-i lui Ochrida s-o 
prevină pe Lia și să vină degrabă aici. Să-ţi dea un semn când 
vor pleca la drum. 

-În ordine. 


- Eu mă duc să vorbesc cu bunicul. Asta ar trebui să 
meargă. 

- Du-te. Eu mă voi ocupa de cele două. 

Am plecat să-l văd pe bunicul, care era pe câmp să 
supravegheze lucrările. M-a văzut imediat ce am ieșit din 
fermă. 

— Lor, vino, fiule, vino aici! 

- Bună ziua, bunicule. 

Ne-am îmbrățișat cu tandreţe. Am simţit că nu era, vreau să 
zic, nu mai era supărat pe mine. 

- Bunicule, am ceva să-ţi spun, acum, când ești singur cu 
mine. 

— Ce, te-ai răzgândit cumva? 

- Da și nu. Vei înţelege. 

- Ca să înţeleg, trebuie să știu. Haide, povestește-mi tot. 

Am început să-i povestesc întreaga istorisire, evident, 
adăugând câteva detalii care n-aveau importanţă decât pentru 
mine. Sau, mai bine zis, nu trebuia să le cunoască. 

M-a ascultat cu toată atenţia de care era capabil. Din timp în 
timp își înclina capul, aprobând. 

— Asta-i tot, bunicule. Ţi-am expus cum stă treaba, acum. 

— Tt, tt, tt, fiule... Tot la fel de prostuţ ca întotdeauna. Ar fi 
trebuit să-mi vorbești ieri despre asta, deși mă așteptam atât de 
puţin s-o faci. Ca să-ți spun drept, n-am crezut cu adevărat 
scenariul tău cu turistul. N-a fost prea credibil. Însă, cum 
insistai, m-am abținut să-ţi mai vorbesc despre asta. 

— Știu, înţelesesem. 

— Și ce aștepți de la noi? 

— Aştept să-mi dai vreo zece oameni călări, înarmaţi până-n 
dinţi, pentru a o păzi pe Liarta în deplasările și la întâlnirile ei 
cu șefii. Iar tu să te pui, oficial și destul de clar, sub steagul ei. 
Crede-mă, este singura cale ca să câştigăm războiul ăsta 
sângeros. 


- Te cred. Cu oamenii, nicio problemă, ti-i voi da. Cunosc 
câțiva de încredere. Cât despre restul, nu știu, fiule, trebuie s-o 
văd și să mă gândesc la asta. Mi se pare foarte normal. 

— Încetează să mai fii reticent. Știi deja că e singura cale. De 
altfel, am anunţat-o să lase tot și să vină cât mai repede aici. 

— În cazul ăsta, o vom aștepta și vom discuta împreună. Voi 
chema Consiliul șefilor Marelui Platou. Vom decide ulterior. 

— Aoleu! Nu sunt de acord! Ce fac cu dragonii? Nu e nevoie 
să știe toată lumea de existenţa lor, nici vorbă. 

- N-au decât să rămână în hambar. Nu va intra nimeni 
acolo. 

- Trebuie să te previn că primul care va intra va muri 
imediat. Nu-l voi lăsa în viaţă. 

— E de datoria ta și înţeleg. Vei face cum vei considera că e 
mai bine, fiule. Dar după cele ce mi-ai povestit, nu eziţi prea 
mult ca să iei o viaţă. 

- Nu. Nu ezit deloc. 

Avea dreptate. Trebuia să recunosc că decizia de a ucide îmi 
venea repede în minte în acele momente. Poate prea repede. 

- Haide, fiule, întoarce-te la fermă ca să mănânci ceva, totul 
va fi bine. Mă ocup eu de asta. Spune-i bunicii tale că voi mânca 
pe câmp, aici, dar că voi reveni și eu curând. 

- Bine, bunicule. Pe curând. 

M-am întors la fermă, lângă Nitaa, care mă aștepta, 
nerăbdătoare. 

- Lor, am vorbit cu Ochrida. Au plecat. Fără să aștepte 
noaptea. După ea, nu e niciun risc. Ai vorbit cu bunicul tău? 

- Da. E de acord să-i găsim lui Lia niște gărzi. Însă în ce 
privește decizia de a fi sub conducerea lui Lia, vrea părerea 
șefilor. Vor fi toţi sau niciunul. Mărturisesc că nu-mi place asta. 

- De ce? Eu cred că și așa e bine. Cel puţin, ea va avea 
alături mai mulți șefi. Și-ţi reamintesc că de aici a izbucnit 
revolta. 


- Da. Exact. Dacă unul dintre ei vrea să fie mai puternic 
decât pare, îmi va fi greu să-l strunesc fără să-mi pun toată ţara 
în cârcă. 

- E sigur. Doar n-o să-ţi începi iar masacrele? Totuși, Lor! Nu 
trebuie să exagerez... 

— Nu exagerez deloc, Nitaa. Ţi-am spus deja, fac ce cred că 
pot face pentru a câștiga războiul ăsta. 

- Zici tu... Zici tu... 

Am renunţat. N-aveam nevoie s-o conving, era deja. 

- Nitaa, merg în casă pentru a vorbi puţin cu bunica. Dacă 
ai vești, dă-mi un semn. 

— Du-te. 

Bunica se grăbi ca-n fiecare zi să se ducă spre bucătărie. 
Trebuia pregătite multe, deoarece familia avea mulţi invitaţi la 
masă. Costa mai puţin și existau întotdeauna cele necesare. Este 
adevărat că timpurile erau grele și că banii lipseau, la modul 
crud. Ca și locurile de muncă. Așteptând vremuri mai bune, 
bunicul îi hrănea pe toţi. Ceea ce mă stânjenea cel mai mult era 
că nimeni n-o ajuta pe biata bunică. Veneau doar să se așeze la 
masă. Și atunci, mi-am propus s-o ajut eu. 

- Bunico, ai ceva să-mi dai de făcut ca să te ajut, te rog? 

- Da, una peste nas, mucosule! Vezi-ţi de treburile tale. De 
bucătărie se ocupă stăpâna casei. 

- Dar știi bine că-mi place să te ajut. Haide, dă-mi ceva de 
făcut. 

Veni spre mine și mă sărută pe frunte cu multă tandrete. Și 
ochii i se umeziră. 

- Eşti drăguţ, Lor. Sunt fericită că ai rămas, ca om, la fel ca 
înainte. Amabil, atent, ce mai, un băiat bun. Al meu. Și, mai ales, 
nu te schimba. 

- Bunicuţa mea... Pentru tine, voi fi întotdeauna același, știi 
asta... 

— Știu, știu... Haide, du-te să te odihnești. Nu mai am mult, 


aproape că am terminat de pregătit masa de prânz și de seară. 
Uite, dacă vrei și insiști să mă ajuţi, adu-mi o găleată cu apă 
proaspătă de la puț. Nu mai am aproape deloc. 

Am luat găleata și am plecat s-o umplu. Cel puţin puteam să 
fac și eu ceva. Bunicuţa... Nu zicea niciodată nimic, dar i se 
făcea viața grea. Nimeni n-o vedea, nimeni nu-i remarca munca 
de zi cu zi. Însă, eram sigur de asta, dacă ea n-ar fi fost acolo, ar 
fi murit toţi de foame. Trei fii și două fiice, dintre care mama 
era prea departe. Unde? Nu știam nimic despre asta. Fata care 
trăia la doar câţiva pași de bunica nu venea niciodată s-o ajute. 
Ba da, să-i golească farfuriile! Aveam un gust amar în gură de 
fiecare dată când mă gândeam la asta. Totul era ca situaţia în 
speţă să nu dureze prea mult, întrucât aș fi explodat și le-aș fi 
zis ce gândeam. N-aveam timp să vorbesc cu ea despre mai 
tânărul meu unchi. Aveam aceeași vârstă, aproape, și nu era 
acolo. Speram că o duce bine. Și având în vedere că era cam 
nebun, totul era posibil. Bun, mă voi duce să-l întreb. Mă 
întorceam de la put, când am auzit-o pe Nitaa. 

- Lor, arată-ţi freza, am niște vești foarte proaspete. 

- Duc găleata cu apă în bucătărie și sosesc. 

- Mișcă-ţi fundul mai repede. 

— Vin. Nu mai lătra atât, câine de companie! 

Când am ajuns lângă ea, Nitaa era alarmată. Primul gând mi 
s-a îndreptat spre Lia. 

- Nitaa, povestește-mi tot. 

— Ştii că Lia se îndrepta spre noi. 

- Da. Și? 

- Ochrida tocmai m-a anunţat că o trupă de vampiri 
mărșăluiește spre Marele Platou. 

- Foarte bine. O surpriză frumoasă. 

— Ah! Crezi?! 

- Da, drăguţo! Asta mă ajută mult. Spune-mi, poţi să-mi 
găsești un dragon care să nu fie prea departe de aici și nici prea 


sălbatic? 

- Da, însă de ce? 

- Un plan micut care cred că va funcţiona. 

- Pot să-l găsesc, bănuiesc că mișună pe aici, prin munţi. Dar 
să-l conving să vină aici nu e prea ușor. 

— Întreabă-i pe ceilalţi. Poate au niște prieteni. Nu, am s-o 
fac eu totuși. 

M-am întors spre ceilalți. 

- Puţină atenţie, prieteni, vă rog. Vreau să vă întreb ceva. 

Cu o singură mișcare a capului, toţi dragonii și-au îndreptat 
privirile spre mine. 

- Spuneţi-mi, e vreunul dintre voi care are un prieten 
dragon nu prea departe de aici și care poate veni la fermă doar 
pentru câteva minute? Să aterizeze, să intre în hambar și apoi 
să plece. Doar un scurt popas. Eventual, dacă-i e foame, să 
mănânce. Și dacă are chef să rămână și să ne ajute, cred că nu 
va fi prea mult pentru el. 

Zahira se ridică și veni spre mine, cu pași înceţi și apăsați. 

- Eu. Pot să chem unul. Însă îmi trebuie un motiv serios. 

— Înţeleg, Zahira. E simplu. Nu vreau ca muritorii obișnuiți, 
ca bunicul, să știe că putem comunica între noi prin forța 
gândului. Nitaa tocmai a primit un mesaj de la Ochrida, care ne 
anunţă că o mare armată de vampiri și soldaţii ei se îndreaptă 
spre Marele Platou. Cum intenţionez să-i înștiințez pe șefi și i- 
am cerut lui Lia să vină aici, dragonul nou va fi un mesager 
care ne va alerta. Nimic mai simplu. Explicaţia mea îţi convine? 

- Mi-e suficient. Îţi înţeleg planul. Va fi aici în următoarele 
minute. 

— Cum se numește? 

— Lirstac. Și nu e unul dintre cei mai calmi. 

- Odată ajuns la fermă, convinge-l să ne ajute. 

- Va rămâne cu noi. E fratele meu. 

- Mulţumesc, Zahira. Du-te să-i vorbești. 


Am ieșit și nu peste mult timp ochii mi-au sărit din orbite. 
Lirstac era imens, mai mare decât toți dragonii pe care-i 
văzusem înainte. 

— Pace ţie, Lirstac. Și fii binevenit. Intră în hambar cu mine. 

— Pace ţie, omule. 

Lirstac mă urmă în hambar. L-am informat în privinţa 
situaţiei și l-am întrebat dacă voia să ne ajute. A confirmat. 

- Da, vă voi ajuta de data asta. 

— Vă las, prieteni. Mă duc să vorbesc cu bunicul. Pe mai 
târziu. 

Am ieșit și m-am dus să-l văd pe bunicul, care și el se 
îndrepta spre mine, îngrijorat. 

— Ce-a fost zgomotul ăsta, fiule? 

- Un mesager, bunicule. Lia e pe drum. Asta nu e o 
problemă. Dar o armată numeroasă de vampiri și de mercenari 
se apropie și va ajunge curând pe Marele Platou în scopul de a 
înăbuși revolta. Trebuie să alertăm toată lumea. Pe toţi șefii. 

- Eşti sigur de ce spui? Asta mă uimește puţin. 

- Da, sunt sigur. Sunt mulţi. Cât timp ai nevoie ca toată 
lumea să pornească la drum și să ajungă aici? 

- Câteva ore. Ai vreun plan, fiule? 

— Firește că da. Vampirii și soldaţii lor nu pot trece decât 
prin defileul Bacraut pentru a sosi aici. Dacă rebelii din câmpia 
de sud le taie retragerea în defileu, voi prin faţă, eu cu 
unsprezece dragoni, vor avea pierderi atât de mari, că nu vor 
putea face mare lucru. Iar dimineaţa nu vă va rămâne decât să- 
i terminati. Pierderi minime de partea voastră și maxime de 
partea lor. Dacă am la dispoziție două nopti, nu voi mai lăsa un 
suflet de vampir în piele și oase. Nu se așteaptă la un atac din 
aer, și în special la dragoni. 

— Ai dreptate. Îmi trimit oamenii pe platou și noi plecăm 
spre defileu. 

- Tu și oamenii tăi, mai puţin zece dintre ei, care vor face 


parte din garda lui Liarta. Eu și cu dragonii vom pleca la 
noapte. Nu trebuie să ne zărească populaţia. 

- Așa vom face. Mă duc s-o anunţ pe bunica ta și să-mi 
strâng oamenii. 

- Du-te, bunicule. Eu voi pune lucrurile la punct cu dragonii 
în hambar. 

Am plecat fiecare în drumul lui. O auzeam pe bunica 
strigându-l pe bunicul, nemulțumită să-l vadă ducându-se să se 
lupte. Am intrat în hambar pentru a vorbi cu dragonii. 

— Nitaa și ceilalţi, am să vă zic ceva. 

Dar Nitaa începu să râdă încet când mă auzi. 

- Lor, în timp ce vorbeai cu bunicul, i-am informat despre 
planul tău. Știu toți. 

- Mulţumesc, Nitaa. Ei bine, ce credeţi? i-am întrebat eu pe 
ceilalți. 

Hellenikus se îndreptă spre mine. 

- Suntem de părere că ne-am săturat să stăm fără să facem 
nimic. În schimb, ne-ar plăcea mult să prăjim câţiva vampiri, ar 
fi chiar perfect. 

Eram gata să-l iau de gât, să-l îmbrăţișez, atât eram de 
fericit. 

- Mulţumesc, Héllénikus, și vouă, prieteni. Sunteţi cu 
adevărat niște prieteni magnifici. Vă las să vă odihniti, iar eu 
mă duc să-i spun la revedere bunicii. Pe curând. 

Am plecat spre bucătărie, unde bunica făcea tot ce putea și 
ea. Prea ocupată cu treaba, nici nu mă auzi intrând. Am profitat 
de asta pentru a mă strecura în spatele ei și a o lua tandru în 
braţe. 

— Nu te supăra, bunică dragă. Bunicul va veni teafăr înapoi, 
la fel și eu cu ceilalţi. Voi veghea la asta. Promit. 

- Da, cunosc scenariul ăsta. Toţi cei care au plecat și n-au 
mai revenit au zis același lucru. Am așteptat, însă și-au lăsat 
pielea pe acolo. 


— Nu e același lucru. Oamenii vor aduna numai firimituri 
după trecerea dragonilor. Tocmai la tanc să se spună că ei au 
făcut toată treaba. 

- E adevărat? 

- Da, dragă bunico. Te asigur. Înainte de o săptămână ne 
vom întoarce, victorioși. Vei vedea. Ai încredere în mine. 

- Bine, Lor. Te cred. Fie ca zeii templului să te protejeze, dar 
și pe prietenii tăi și ceilalți. 

- Mulţumesc, dragă bunico. Mă duc să-mi petrec restul zilei 
cu dragonii. Vreau să fim alături. 

- Du-te, fiule. Mergi în pace. 

M-am îndreptat spre ușă și atunci mi-am amintit de unchiul 
meu mai tânăr. M-am întors spre bunica. 

— Spune-mi, bunică dragă, Yourghi, unchiul meu, unde e în 
momentul ăsta? 

- A fost arestat de poliția vampirilor pentru rebeliune 
verbală contra legii. E în închisoarea orașului pentru câteva 
luni. 

— Genial! Și toată lumea tace ca să nu știu nimic. Și aflu asta 
tocmai când trebuie să plec la noapte. Nici nu știi cât îmi place 
asta... V-aș da palme la toţi. Bun! Voi rezolva problema asta la 
întoarcere. 

— Și cum vrei s-o rezolvi? 

- Scoţându-l, pur și simplu, de acolo, iată! Cu forța, 
împreună cu alți deţinuţi, ca să nu se știe că pentru el a fost 
organizată evadarea! Vom vedea, bunico! 

- Mulţumesc, Lor. 

Mă cuprinse în braţe și câteva lacrimi îi alunecară pe obraji. 
Numai de-ar înceta să mai bea imbecilul ăsta de Yourghi! 
Mergea des cu prietenii în unul dintre locurile alea rău famate 
în care bea pentru câteva monede și unde a fost arestat, idiotul. 
Cu atât mai rău pentru el. Cât despre mine, nu era vreme să mă 
gândesc la el. Am intrat în hambar și am privit dragonii 


dormind liniștiți. Erau atât de vulnerabili în momentul ăla. Şi- 
mi dădeau o asemenea încredere relaxându-se și știind că eram 
cu ei, sau nu prea departe... Fiecare dintre noi putea să-și lase 
fără nicio grijă viaţa în mâinile celuilalt. Totuși, nu eram decât 
un om. M-am întins încet lângă Nitaa ca să dorm. Noaptea avea 
să fie lungă pentru mine dacă nu mă odihneam puţin. M-am 
pierdut între gândurile mele și n-am simţit timpul trecând. 

Când am revenit la realitate soarele abia asfinţise. După ce- 
am scuturat-o pe Nitaa ca s-o trezesc, și ea să-i trezească pe 
ceilalți, mi-am pus pumnalul la șold și sabia la spate. 

- Nitaa, sunt gata. Nu mai e nimeni la fermă. Trebuie să 
plecăm, ce crezi? 

— Atunci, să mergem... 

Am ieșit toți și ne-am luat zborul spre defileu pentru a 
ajunge înainte la toată lumea, în afară de cei ce locuiau în 
apropiere. 

- Nitaa, ai anunţat-o pe Ochrida să ne întâlnim la Bacraut? 

- Da, am anunţat-o. De altfel, va sosi, sigur, înaintea noastră. 

- Bine. Lia se va putea odihni. 

- Toată lumea se va odihni puţin. Vom ajunge toţi înaintea 
vampirilor. Sunt numeroși, în consecinţă, se deplasează mai 
încet. 

- Nu prea sunt sigur de asta. Se mișcă repede, cu siguranţă, 
pentru a surprinde. 

- Da, însă nu destul în comparaţie cu noi. 

- Poate că ai dreptate. Trebuie să fim pe platou înainte de 
ivirea zorilor. Să ne grăbim deci. 

— Adică-mi spui să mă mișc mai repede? 

- Nu, deloc. Nici nu mi-a trecut prin cap așa ceva. 

Fapt ce n-a împiedicat-o pe Nitaa să-și accelereze ritmul. 
Ceilalți o urmau în grup compact fără să-și pună întrebări. 
Noaptea trecu repede și cu mult înainte de răsăritul soarelui 
ajunserăm la destinaţie și aterizarăm într-o pădurice pe 


versantul muntelui. 

— Iată-ne sosiți, Lor. Dacă ieşim de aici, se vede defileul. 
Avem nevoie doar de câteva minute să ajungem acolo. 

- Nu-mi pace locul ăsta, Nitaa. Unul dintre noi să meargă să 
caute o grotă undeva nu prea departe. Toţi oamenii se vor 
ascunde aici. 

- Într-adevăr. Nu m-am gândit la asta. Yrouf va pleca să 
caute un loc mai sigur. 

Lirstac se apropie de noi. 

- Cunosc locul destul de bine. Vin adesea aici. Acolo, sus, e o 
grotă frumoasă. Urmaţi-mă. 

Își luă zborul și-l urmarăm toţi. Ne-a dus la o grotă imensă, 
exact ce ne trebuia, în pofida unei intrări prea strâmte. O 
ascunzătoare perfectă. 

- Mulţumesc, Lirstac. Ascunzătoarea ta e ideală. 

Lirstac nici nu se sinchisi să-mi răspundă. 

Aveam nevoie de informaţii precise despre dușman. M-am 
adresat prietenilor mei, fiindcă doar ei puteau face ceva. 

— Cine dintre voi poate contacta un dragon care trăiește în 
partea cealaltă a defileului și să-i ceară să evalueze trupele 
vampirilor? 

— Eu pot. 

Lirstac mă uimea încă o dată prin bunăvoința lui. 

— Atunci, îți mulțumesc, Lirstac. Fă-o și adu-ne informaţiile 
alea. 

- E ca și făcut. Vampirii împreună cu oamenii de trupă sunt 
vreo 10 000. Din care doar 3 000 de vampiri. 

- Mulţumesc! Eşti perfect. Cifrele tale sunt foarte 
interesante. Dacă înţeleg bine, în caz de atac vor fi doar 3 000. 
Oamenii lor de trupă sunt doar niște sclavi ţinuţi în lesă, care o 
vor lua la fugă la primele semne de atac. Aș fi uimit dacă s-ar 
lăsa uciși de cei mai răi dușmani ai lor! Dar sunt totuși 3 000 de 
războinici încercați. Și trebuie să-i luăm în calcul. 


Retib pufni în râs. 

- Un mic și delicios desert! 

- Nu, Retib. Un desert delicios, dar nu unul mic. Trebuie să 
fim foarte atenţi dacă nu vrem să ne lăsăm aici pieile noastre 
zbârcite. 

— Vorbește în numele tău! Nu sunt bătrân și pielea nu mi-e 
zbârcită! Am niște solzi foarte tari. 

- Desigur, Retib! Știu, prietene. 

Umorul și optimismul lui Retib fură transmise și celorlalți. 
În acel moment Nitaa mă întrerupse cu o nouă veste. 

- Lor, tocmai am primit vești de la Tinval. 

- Gata cu glumele, Nitaa. Trebuie să fim serioşi din când în 
când. 

- Ba sunt serioasă. Nu e departe și ne caută. 

- Nu-mi vine să cred! A picat la țanc. Ghidează-l spre noi, te 
rog. E cu Iklahl? 

- Bineînţeles. Și sunt amândoi bine. 

— Are tot interesul să se explice! Oricum, sunt bucuros să-l 
știu cu noi. 

Lirstac se apropie, cu faţa mohorâtă. 

— Cine e Tinval ăsta? 

— Un prieten care ne-a părăsit pentru a-și vedea familia în 
sudul ţării. 

— Și dragonul lui e chiar Iklahl? 

- Da. 

- N-are ce căuta aici. E un renegat. 

- Nu, sunt niște prieteni. Ne-au salvat pe toţi câţi suntem 
aici. Le datorăm vieţile. Poţi să-i întrebi pe ceilalți. 

Lirstac își roti privirea asupra auditorului. Ceilalți aprobară 
din cap. 

- Bun, de acord, Lor. În cazul ăsta mă voi supune 
majorităţii. 

- Mulţumesc, Lirstac. E o decizie înțeleaptă care nu mă miră 


deloc. Mă așteptam de la tine. 

Lirstac se duse într-un colţ al grotei ca să doarmă. Abia se 
întinse, că văzui o umbră mare acoperind lumina ce pătrundea 
înăuntru și Tinval și Iklahl apărură în faţa noastră. M-am 
apropiat de el ca să-l întâmpin și să-l iau în braţe. 

- Bine aţi venit, Tinval și Iklahl! Suntem fericiți să vă 
revedem. Călătoria s-a desfășurat bine? 

- Eşti drăguţ, Lor. Da, am călătorit fără probleme. Presupun 
că dacă sunteţi aici, aţi fost informaţi că vampirii sosesc în 
masă?! 

- Da. Intuiești bine. Dar sunt unele lucruri care s-au 
întâmplat între timp. Trebuie să-ţi povestesc tot. Vino cu mine. 

Am plecat împreună pentru a ne așeza pe o piatră mare și a 
discuta. I-am povestit tot, de la început. Tinval se mulțumi să-și 
plece capul din când în când. Mi-am încheiat istorisirea și mi- 
am acordat un scurt răgaz ca să-mi trag răsuflarea. 

- Deci, dacă înţeleg bine, chiar dacă nu e recunoscută, 
Liarta e marele șef al rebeliunii. 

- Da. 

— Și urmează să vină aici. 

— Exact. 

- Îmi convine perfect. Ai avut o idee bună și planul tău mi 
se pare viabil. 

— Am aceeași convingere. Și nu s-a sfârșit. Așa cum ţi-am 
explicat, Liarta va avea zece oameni care s-o păzească în 
permanenţă. Aș vrea să fii șeful lor. Ea are nevoie de cineva de 
încredere. Viaţa îi este în joc. 

Tinval se gândi puţin înainte să-mi răspundă. 

- Da, vreau, dacă ea e de acord. 

- Va fi, după părerea mea. Însă o vom întreba imediat ce va 
sosi. Pentru orice eventualitate. Nu doresc să aibă impresia că-i 
impun lucrurile. Deși am făcut-o deja, mai mult sau mai puţin... 

— Ai dreptate, e mai bine așa. 


- Astea fiind zise, până când vine ea, să ne retragem fiecare 
în colțul lui, în tăcere și la odihnă. Tu primul. Eu cu Nitaa vom 
merge ca să stabilim programul de gardă. 

- Mulţumesc, Lor. 

Și se îndreptă spre Iklahl pentru a petrece câteva momente 
liniștite. Eram toţi calmi și liniștiți. Calmul ce seamănă cu 
acalmia ce domină dintotdeauna lumea înaintea furtunii... 


CAPITOLUL 14 


Totul mergea de minune în grotă, câțiva dragoni fuseseră la 
vânătoare, era hrană destulă pentru toți. Noaptea se anunţa 
liniștită. Mescri făcea primul de gardă. 

El veni să mă trezească în zori. 

- Lor, trezește-te. Se apropie cineva de noi. 

Iniţial m-am gândit la niște oameni care merg pe jos. Cum 
era încă întuneric, am deschis un ochi și i-am răspuns. 

— Spune-mi, Mescri, nu crezi că te poţi ocupa singur de 
mămăligarii ăștia care se apropie? Oricum, nu e o armată! 

- Este un dragon, și mai e cu cineva. Deci cineva necunoscut 
care cunoaște grota. 

Asta era diferit. În principiu, Lia nu trebuia să sosească 
încă. Mi-am luat sabia și i-am cerut lui Mescri să mă urmeze. 
Am ieșit amândoi. Trezită de zgomote, Nitaa venea și ea după 
noi, îndeaproape. 

- Mescri, zboară și vezi ce e. Poate reușești să-i contactezi și 
să-i întrebi cine sunt. 

- Lor, nu e nevoie să mă duc. E Ochrida cu Lia. 

— Eşti sigur că sunt ele? Mi se pare puţin cam nepotrivit! 

- Da, sunt sigur. 

- În cazul ăsta, propun ca să intrăm pentru a le face loc. 
Altfel, nu vor putea ateriza. Haidem repede înăuntru! Voi doi 
rămâneţi vigilenţi. În caz de nevoie. Dacă e altcineva, vom 
încerca să înţelegem de ce a mintit și a făcut mari eforturi ca s-o 


înșele pe Nitaa. Oricum, mă duc să-i trezesc pe ceilalți. Îi vreau 
vii, ne-am înţeles? 

- Da, Lor. 

I-am trezit pe ceilalți. Ca de obicei, Tinval era deja în 
picioare, ca și cum nu dormise deloc. O lungă obișnuință 
căpătată în nopţile lui solitare. Și cărora le-a supravieţuit destul 
de bine. 

Toată lumea era gata de luptă. Mi-am reînnoit cererea. 

- Vă rog, îi vreau vii. Nu prea șifonaţi. Dacă nu e vorba de 
Liarta. 

Am auzit toți o bătaie lungă și puternică a aripilor unui 
dragon care ateriza. Toţi ceilalți dragoni se rânduiră de-o parte 
și de alta a intrării în grotă. Nou-venitul trebuia să treacă, 
obligatoriu, printre ei. Astfel, coridorul viu urma să-l închidă ca 
într-o cușcă din care nu mai putea ieși. 

Imediat ce botul dragonului își făcu apariţia am recunoscut- 
o pe Ochrida. Apoi am văzut-o pe Lia întinsă pe spatele ei și cu 
mâinile petrecute în jurul gâtului dragonului. 

Am alergat spre ea pentru a o îmbrăţișa. Ea cobori și căzu 
direct între brațele mele. Am strâns-o puternic la piept. 

- Oprește-te, Lor! Vrei să mă sufoci, sau să-mi rupi oasele! 

— Ah, scuză-mă, Lia. Sunt cu adevărat fericit să te revăd. 
Vino cu mine. Tinval e, de asemenea, aici și avem un nou 
prieten, Lirstac, tot aici și el. 

— Super! 

Ea l-a strâns pe Tinval în braţe și a salutat toți dragonii, 
făcându-le un semn în sensul că-i mângâie. 

- Dacă aţi ști cât de fericită sunt să vă văd... Ei bine, Lor, de 
ce m-ai chemat de urgenţă aici? De ce nu la fermă? 

— Aici se va întâmpla totul. Nu mai e nimeni la fermă. Sunt 
în drum spre defileul Bacraut, conform lui Ochrida. Vampirii și 
acoliţii lor vor să înăbușe revolta aici, pe Marele Platou. S-o 
zdrobească tocmai acolo unde a izbucnit. 


— Ceea ce va tăia elanul celorlalţi de a declanșa o nouă 
revoltă. 

— Ai înţeles bine. Și dacă eu pricep bine, nu prea ai avut 
succes în călătoria ta. 

- Nu. Se tem. Însă nu știe nimeni deocamdată de moartea 
lui Casfarh. 

- Curios. În orice caz, ţi-am găsit zece oameni pentru garda 
ta și, dacă ești de acord, Tinval va fi șeful lor. Personal, cred că 
nu există o configuraţie mai bună. 

- E adevărat că el a acceptat? Firește că sunt de acord. Știu 
în cine pot avea încredere. Cu atât mai mult cu cât a revenit 
printre noi. 

- Da, și eu gândesc la fel, altfel nu ţi-aș fi propus. Ai mâncat 
ceva? 

- Nu. Dar nu voi mânca imediat. Mă doare stomacul din 
cauza călătoriei. Și sunt obosită. Am venit repede, după cum ai 
constatat și tu. 

- Sunt perfect de acord cu tine. Ai fost cu adevărat 
fantastică. Și ai făcut doar ceea ce-ţi cerea funcţia, draga mea. 
Ai fost la înălțime. 

- Mulţumesc, ești foarte amabil. Așa cum știi să fii drăguţ 
când vrei! Mă întreb mereu cum faci! zise ea surâzând cu 
ironie. 

- Lia, haide să limpezim lucrurile. Definitiv, dacă vrei. 

- Da, spune-mi tot. 

— Este extrem de simplu, Lia. Eşti singurul și unicul șef aici, 
al tuturor membrilor rebeliunii. Deci sunt la ordinele tale și, 
desigur, nu pot să-ţi judec faptele. Mă aflu, prin urmare, sub 
ordinele tale, ca noi toți de aici. Ca să le executăm fără să 
crâcnim atâta vreme cât nu fac rău dragonilor sau rebeliunii. În 
ambele cazuri, dacă se va întâmpla asta, te voi abandona fără 
ezitare. Cât despre renegaţi, cunoști soarta ce le e rezervată. 

- Mă ameninţi? 


Spunând asta, faţa i se întunecă. 

- Nu te ameninţ. Te previn, asta-i tot. Îmi fac datoria de 
soldat, cât mai onest posibil. 

- De acord. Ţin cont de asta. Dacă eu conduc, atunci 
povestește-mi tot, cât și ce se intenționează să se facă. 

- Există aproape 10 000 de oameni și de vampiri în total, 
care se îndreaptă spre Marele Platou. L-am anunţat pe bunicul 
și el i-a anunţat la rândul lui pe ceilalţi șefi de război. Vor veni 
aici cât mai repede posibil. În orice caz, înaintea vampirilor. 
Șefii din sud au fost și ei preveniţi. Vom încercui armata 
inamică în defileul Bacraut. Noaptea, cu dragonii, vom declanșa 
atacul și-i vom face bucăţi. Cum nu sunt decât 3 000 de vampiri, 
cred că ceilalți oameni, sau mercenari, nu vor avea chef să 
moară și că vor fugi. Deci avem șanse mari să câștigăm. Astfel te 
vom pune definitiv în fruntea rebeliunii, cu șefii care trăiesc pe 
Marele Platou la ordinele tale. Vor accepta, n-au altă opţiune. 
Nu știu de existența dragonilor. Ceea ce e normal, vei înţelege 
uşor. 

— Știu. Dar cât timp va dura asta? 

- Habar n-am. Una sau două nopti. 

- Nu, vreau să spun câtă vreme trebuie să se ascundă cei 
mai buni aliaţi ai noștri. 

- Ah! Pentru totdeauna. E mai bine pentru oameni dacă nu 
știu. Nu vor fi niciodată pregătiţi să coabiteze cu dragonii. Nici 
dragonii cu ei. 

— Păcat... 

- Lia, nu spune prostii. Fii rezonabilă. Știu că ar fi perfect 
dacă oamenii și dragonii ar trăi laolaltă. Dar e imposibil. 
Dragonii sunt puternici și unii ar dori să-i domine pe oameni. Și 
cei care le vor fi credincioși îi vor împiedica. Fapt ce va avea ca 
rezultat un război între dragoni și dispariţia lor rapidă. E o idee 
proastă. 

- Poate că ai dreptate. Regret că nu e posibilă o convieţuire. 


- La fel și eu. Sunt mulţi ani de când mă ascund cu Nitaa. 
Dar acceptăm situația asta amândoi, din necesitate. 

- Bine. Când vor sosi ceilalți? 

- Nu trebuie să fie departe. Pot să-l chem pe Tinval? 

- Da, de altfel, o voi face eu. Tinval! Vrei, te rog, să vii aici? 

Tinval se îndreptă spre noi, surâzând. Era prima dată și asta 
aproape că-i deforma faţa. 

- Da, Liarta. Ce vrei de la mine? 

- Lor mi-a explicat tot. Îţi mulţumesc că ai fost de acord să 
fii șeful gărzii mele. Eşti un adevărat prieten. 

- Pentru nimic, Lia. Toată plăcerea e de partea mea. 
Important este să-nvingem. Și dacă într-o zi vei avea nevoie de 
sfaturile mele, voi fi aici, prezent, lângă tine. 

- Mulţumesc încă o dată, Tinval. Lor, ce putem mânca? Mi-e 
foame. 

- Stai aici. Îţi aduc eu ceva. 

I-am părăsit câteva clipe, pe ea și pe Tinval, pentru a căuta 
ceva să-și potolească foamea. N-am lipsit mult, însă am observat 
că ea și cu Tinval șușoteau fiecare la urechea celuilalt. Ia te uită! 
Abia numită în fruntea rebelilor și-mi ascundea unele lucruri. 
Nimic grav. Am luat asta ca pe o glumă. 

- Ia spuneţi voi, îndrăgostiţilor! Mi-ascundeţi ceva? 

Faţa lui Lia se înroși. Nu-i prea plăcea să fie prinsă cu mâţa- 
n sac. 

- Nu, discutam doar niște lucruri personale cu Tinval. 

- Da, desigur, Lia. Sunt problemele voastre. Iertaţi-mi 
indiscreţia. 

- Nu e nicio indiscreţie între noi, Lor. Eşti cel mai bun 
prieten al meu, sfătuitor și confident. 

- Mulţumesc, Lia. Acum, mănâncă, te rog. Vă las și mă duc 
să mă odihnesc. S-a făcut deja ziuă și nu putem ieși înaintea 
nopții. Eventual, dacă-l văd pe bunicul sosind, mă voi duce să-l 
văd. Pot cobori pe jos pe timpul zilei. Ca să urc, dacă e noapte, o 


voi chema pe Nitaa. Poftă bună și odihnă ușoară. Pacea să fie cu 
voi. 

Le-am întors spatele. Dacă aveau să-și spună unele lucruri, 
cu atât mai bine. Dar asta mă enerva destul. O urmă de 
gelozie?!... Prostii! 

M-am ghemuit lângă Nitaa cu ferma convingere de a mă 
odihni. Însă cu ea nu se putea. Nitaa nu vedea lucrurile la fel ca 
mine. 

- Spune-mi, Lor, ai de gând să termini cu prostiile? 

— Despre ce vorbești? 

— Ştii foarte bine, căposule! 

- Nu știu. Zi-mi deci la ce te gândești, dacă vrei. 

- Lia și Tinval. 

— Ce e cu ei? 

— Ca și cum n-ai ști despre ce vreau să-ţi vorbesc acum! 

- Nu, nu știu. 

- Despre gelozia ta. Cea care se naște-n tine. Cea care roade 
sufletele și distruge prieteniile. Acum îţi dai seama despre ce 
vorbesc? 

- Nu sunt gelos, Nitaa. Te asigur. 

- Mă minti și, ce-i mai rău, te minţi singur. 

- Nu. Lia și Tinval au vieţile lor. Mă întreb de ce așa de 
repede. Mi se pare puţin dubios. 

- După părerea mea, nu e nimic între ei. Cu excepţia unor 
sarcini și a războiului. 

— Firește. 

Chiar n-aveam chef să vorbesc despre asta. Și Nitaa era 
chiar o intrusă în momentul ăla. 

- Nitaa, nu vreau să discut subiectul ăsta. 

— Cu atât mai rău pentru tine. Nici eu! 

- Bine, atunci te ascult. 

- N-am prea mare lucru de zis. Însă va trebui să aștepți să 
termine și apoi să-i ceri lui Lia să-ți spună adevărul. Iar tu să i-l 


spui pe al tău. 

— Ai căzut în cap? Ce adevăr vrei să-i zic? 

- Lor! Trebuie să-i mărturisești ce ai în inimă. Inclusiv 
sentimentele tale. 

- Nitaa, fata mea, ai înnebunit?! Nu e nimic. Ştii bine că sunt 
nebun după Elni. 

- Da, că erai nebun după ea. Mai ești și acum? 

- Desigur. N-am nicio îndoială în privința subiectului ăsta. 

- Bun, e inutil să încerc să te conving. Te cunosc, chiar dacă 
asta-ți arde sufletul, nu vei ceda cu un deget. Mai bine 
odihnește-te. 

- Mulţumesc, Nitaa. Dacă-i auzi pe oameni și pe bunicul 
venind, fă-mi semn, draga mea. 

Zicând astea, m-am întins pe jos, cu mâinile sub cap și cu 
ochii înhiși pentru a reflecta. La tot. La viitoarea luptă, la Lia, 
Elni, Nitaa și Tinval... 

Imagini, lucruri, fapte se ciocneau în mintea mea, ca 
valurile mării lovind plaja... Fără încetare, unul după altul., cu 
aceeași forţă. De fapt, nu mai știam cu exactitate unde sunt. 

Când asemenea lucruri îți invadează mintea nimeni nu 
simte trecerea timpului. Încă o dată Nitaa mă scoase din visele 
mele. 

- Lor, nu prea te simţi bine, pe bune. Ar trebui să faci ceva. 
Și singura soluţie la problemele tale se află doar în tine. Și o 
cunoști. 

Am privit-o cu ochii pierduţi în valurile mele imaginare. 
Abia îi percepeam vocea și cu greu înțelegeam ce zicea. 

— Lor, ești în ordine? 

Vocea ei îngrijorată mă scoase complet din lumea mea. Mi- 
am scuturat capul ca pentru a mă trezi. 

- Da, Nitaa, sunt bine. Adică sunt mai bine. Nu-ţi face griji. 

- Uf! Mă asiguri chiar dacă mi-e greu să te cred. Îţi repet, 
vorbește cu Lia. N-ai altă soluţie. 


- Cred că ai dreptate. După lupta asta, îi voi vorbi, cu 
siguranţă. Trebuie să înţeleg. Însă îţi mărturisesc că mi-e teamă. 

- Ceea ce nu schimbă deloc problema, dimpotrivă, o 
agravează! 

Nu i-am mai răspuns. Prea complicat era totul pentru 
moment. Și, în plus, Lirstac venea spre mine. 

L-am privit fix în timp ce se apropia de noi. 

— Ce-i, Lirstac? 

- Trupele rebele din sud sunt în spatele vampirilor pentru a 
închide defileul. Și, aparent, cei de pe Marele Platou sunt, de 
asemenea, aici. Totul e pregătit. Laţul se strânge în jurul 
dragilor noștri inamici. 

- Perfect. A sosit ora să acţionăm. Mă duc să-l văd pe 
bunicul. 

M-am îndreptat spre Lia. 

— Lia, urcă pe Ochrida, te rog, și urmează-mă. Trupele de pe 
Marele Platou s-au poziţionat. Eu merg cu Nitaa să-i văd pe șefi. 

— Bine, vin. 

Cei doi dragoni ne-au depus după câteva minute de zbor 
aproape de trupe. Le vedeam santinelele. Ne-am apropiat, 
rămânând pe cât posibil vizibili, sperând ca ei să înțeleagă că 
eram prieteni. 

Abia ajunși aproape de ei, un grup ne înconjură fără 
menajamente. 

- Cine sunteţi? 

- Lor și Liarta. Am venit să-l vedem pe Tekfeik, bunicul 
meu. 

- Predaţi-ne armele și urmaţi-ne. 

Nu-mi convenea deloc asta. Sabia mea nu putea trece în 
mâinile altuia. 

— Prietene... Dacă-mi scot sabia pe care o port, bietul tău cap 
se va rostogoli pe pământ ca un pepene obișnuit. Așadar, nu 
insista. N-aș vrea să ucid un soldat al rebeliunii. 


Omul începu să râdă, însă râsul lui îi era plin de ameninţări 
mai mult decât mortale la adresa mea și a lui Lia. Își duse mâna 
la mânerul sabiei lui. Am considerat că asta era prea mult. Într- 
o clipită vârful sabiei mele i se fixă drept între ochi. 

— Prietene, nu cred că vrei să mori, sunt sigur de asta. 
Așadar, ia-ţi mâna de pe mânerul sabiei tale. Nu mă obliga să te 
ucid. Cred că mai bine ar fi ca unul dintre voi să se ducă să-l 
anunţe pe bunicul că sunt aici și că vreau să-l văd. Ce zici? 

Omul pălise. Ceilalți își duseră și ei mâinile la săbii, dar Lia 
și-o scosese pe a ei. Cum îl aveam, evident, pe șeful lor, și-au 
abandonat iniţiativele belicoase. Unul dintre ei plecă în fugă 
spre tabără. Nu trebuia să fie prea departe, deoarece l-am văzut 
după câteva minute pe bunicul sosind surâzând și cu braţele 
deschise. 

- Fiul meu! Bagă-ţi sabia în teacă, nu merită să faci un rău 
inutil. Vampirii se vor ocupa, eventual, de asta! Voi, ceilalţi, fiți 
calmi, e nepotul meu. Iar tu, vino să te îmbrăţișez, pușlama 
bătrână! 

- O clipă, bunicule. 

Mi-am aţintit ochii în cei ai gărzii. 

- Te rog să mă ierti, soldat. Nu voiam să te umilesc în fața 
celorlalţi. N-aveam intenţia asta. Însă trebuia să vorbesc cu 
bunicul. 

Omul mă privea cu un aer răutăcios și ranchiunos. Tocmai 
îmi făcusem un dușman mortal. Și cu atât mai rău pentru el. 
Trebuia supravegheat, putea deveni un trădător, ca să se 
răzbune. 

L-am luat pe bunicul după umeri și am plecat cu el, uitând 
în bucuria mea de Lia. 

Ea însă nu m-a uitat! 

— Spune-mi, mocofane! Pe mine cui mă lași? 

M-am întors total confuz. 

- lartă-mă, Lia. De o mie de ori iertare! Bunicule, ţi-o prezint 


pe șeful tuturor luptătorilor noștri, Liarta. 

- Încântat, domnişoară! Veniti și iertaţi doi bieti veterani. 
Știu, suntem de neiertat. Faceţi totuși un efort, pentru un domn 
bătrân! 

— Îl cunosc destul de bine pe Lor pentru a fi sigură că n-a 
făcut-o expres și nici dumneavoastră. Deci n-am de ce să vă iert. 

- În cazul ăsta, lăsaţi-mă să vă cuprind în braţe! Permiteţi- 
mi să fiu primul care vă urează bun venit și să vă îmbrăţișez. 

— Aș fi fericită s-o faceți. 

Și, în faţa mea, ca doi vechi prieteni, Lia și bunicul s-au 
îmbrățișat și s-au sărutat pe obraz. Mi s-a tăiat respiraţia! Cum 
reușea fata asta să facă toată lumea fericită și s-o atragă de 
partea ei? Un adevărat har... 

Am plecat tustrei spre tabără. Șefii de război de pe Marele 
Platou erau toţi acolo. Unii mai deschişi, alții taciturni... 
Oricum, nu puteam mulțumi toată lumea. Atunci, cu atât mai 
rău pentru ei. Să învingem sau să murim. Preferam să 
învingem. 

Bunicul a făcut prezentările. 

- Dragii mei prieteni, iat-o pe Liarta, cea despre care v-am 
vorbit. L-a înlocuit pe Casfarh, mort în urma unui atac. Și iată-l 
pe nepotul meu, Lor, și el cu Liarta i-au vânat pe agresorii lui 
Casfarh. Sunt aici ca prieteni, să ne ajute.. V-am expus, în mare, 
planul bătăliei. Dacă mai aveţi întrebări, puneţi-le lui Liarta sau 
lui Lor. Vă vor lumina scăfârlia mai bine decât mine. Și acum, 
vă rog, să începem consiliul. 

Intrarăm toţi în marele cort. În interior o masă mare și tot 
atâtea scaune câte persoane erau. Un singur scaun în capătul 
mesei era puţin mai înalt, cel al lui Casfarh și deci acum al lui 
Liarta. După ce intră toată lumea și fiecare se așeză pe scaunul 
lui, bunicul luă cuvântul. 

— Prieteni, așa cum v-am spus, Casfarh este mort. Liarta i-a 
luat locul, pe care regretatul nostru șef i l-a cedat în scris 


înainte de a ști că va muri. Liarta, ai testamentul ăsta, dacă mă 
pot exprima așa? 

Ea scoase din cămașa largă documentul și-l întinse 
bunicului. 

- Iată-l, Domnilor. 

Documentul trecu prin mâinile tuturor celor aflaţi în jurul 
mesei. Au recunoscut scrisul și semnătura lui Casfarh. Le-am 
acordat un răgaz ca să citească și să se asigure de veridicitatea 
actului. Odată ce documentul reveni în mâinile lui Lia am 
vorbit eu. 

- Domnilor, este timpul, cred, ca Liarta să ia loc în capul 
mesei. Cei care se opun să se ridice. Dacă majoritatea e de 
acord, trebuie s-o acceptăm ca șeful nostru. După părerea mea, 
ar fi bine s-o acceptăm pentru a salva revoluţia. Cei care sunt 
împotrivă, ridicaţi-vă, vă rog. 

Nu se întrezări nicio mișcare. Rămaseră toti așezați. M-am 
adresat apoi lui Lia. 

- Liarta, consiliul șefilor te-a acceptat ca șef al revoltei. 
Ocupă-ţi locul, te rog, și deschide primul Consiliu de război sub 
guvernarea ta. Și zeii să fie cu tine, și cu noi începând din 
momentul ăsta. 

Lia se așeză și toţi se ridicară pentru a aplauda. A fost de-o 
ușurință aproape uimitoare. Dar lucrurile erau, în sfârșit, 
aranjate așa cum planificasem. Bunicul a strâns mai multe 
mâini și zece oameni înarmaţi se postară în spatele lui Lia. Am 
recunoscut repede mulţi tineri din familia mea. Asta era 
perfect, ea urma să fie bine păzită. 

Consiliul n-a făcut decât să-mi aprobe planurile de bătălie și 
discuţia a fost repede încheiată. Ceea ce era mai important 
fusese rezolvat. 

Toată lumea se îngrămădea în jurul lui Lia ca să-i 
vorbească, s-o întrebe ceva. Gărzile erau cu ochii-n patru și gata 
să pareze un atac ori vreun pericol. 


Am ieșit să iau puţin aer, împreună cu bunicul. 

- Ei bine, fiule, merge? Eşti mulțumit de tine? 

- Da. Sunt mulţumit de deznodământul lucrurilor, bunicule. 
Foarte mulțumit. 

- Dar nu total. Uite ce e, aș vrea să-ți pun o întrebare. 

- Vorbește și nu te-nvârti în jurul cozii. 

— Am văzut cum o priveai pe Lia. Și am văzut-o și pe ea. Pe 
când nunta? 

Ah, nu! Asta era prea mult! N-aveam să ies viu dintre Nitaa 
și el! 

- Nu e nimic între ea și mine. Este o prietenă și punct! 

- Ce-ar fi să încetezi de a mă lua drept un idiot, băiete! 
Devine o obișnuinţă la tine! 

- Nu te consider un idiot! Doar că iei visele drept realitate! 
Mai mult, acum, cu poziţia ei, asta ar părea că aș vrea să-i iau 
locul sau să-mi asigur un rol important după victorie. Nu pot 
face așa ceva, bunicule. 

- Eşti ultimul dintre cretini, fiule! Rușinea familiei dacă 
vorbești în halul ăsta! 

- Ba nu. Sunt realist. Nimic mai mult. 

- Drăguţul taichii! Bietul micut care-l învaţă pe bunicul lui 
cum să facă năzbâtii! 

În ce galeră mă aflam! Puteam paria pe viaţa mea că Nitaa, 
cu delicateţea ei, i-a băgat ideea asta în cap bătrânului! Mi-am 
jurat c-am s-o fac să se căiască la revenirea mea în grotă. Până 
atunci însă trebuia să-l calmez pe bătrân, și repede! 

- Nu, bunicule, nu e nimic între mine și Lia. Cu excepţia 
unei prietenii solide. Și am pe cineva de care m-am îndrăgostit, 
se numește Elni. O fată foarte drăguță. 

- Ah, dar nu-ţi spun contrariul. Te cunosc de când ai ieșit 
din burta mamei tale. Și știu că ești mort după Lia, aici, azi! Și 
apoi, n-ai decât să povestești altuia baliverne, nu mie. 
Mulţumesc. 


- Ce-ai vrea să-ţi spun! Oricum nu mai crede! Și atunci... 

- Vreau să-mi vorbeşti sincer, ca atunci când erai un puști. 
Nu mi-ai ascuns niciodată nimic! 

— Știu. Și nu-ţi ascund nimic. 

- Mă mâhnești încercând să mă minti, Lor. 

— Spun adevărul. 

- Bun, lasă... Atacăm: noi, mâine dimineaţă și voi, noaptea 
asta? 

- Da. Însă înainte de asta închideţi orice loc de retragere. 
Oamenii din câmpia din sud vor închide intrarea în defileu. Nu 
uita: îl vreau viu pe șef. Pe comandantul trupelor. Oricare ar fi 
preţul, e al meu. Mi-am prevenit prietenii, cât și pe cei din sud. 
Fără erori grave, informează-ţi oamenii. 

- De acord, așa vom face, Lor. Mult curaj și zeii să vă 
păstreze în viaţă. 

— Și pe voi, bunicule. Dar și pe tine. Vom lăsa aici gărzile 
pentru Lia până la sfârșitul luptei. Veţi avea nevoie de ele. Și, 
mai ales, ziua, nu trebuie să treacă nimeni viu printre ochiurile 
plasei. Nici măcar o pasăre. Ai înțeles? 

- Am vorbit deja despre asta. Nu va trece nimic viu. Și nu 
vom lua decât un singur prizonier: pe comandantul lor. Ceilalți 
vor fi uciși. 

— Perfect. 

Am revenit la cort și am chemat-o pe Lia. Ea ieși cât putu de 
repede, salutându-i pe ceilalți șefi. Îl sărută pe obraz pe bunicul 
și iată-ne plecaţi spre pădure, unde Nitaa și cu Ochrida ne 
așteptau răbdătoare. 

- Uf! Bine că s-a terminat! Mă cam săturasem de întrebările 
lor! 

- Asta înseamnă să fii celebră, Lia. Trebuie să-ți asumi 
succesul. 

- Cum să nu, lașule, sau mai degrabă unul care-și 
abandonează prietenii! Ai discutat secrete între patru ochi cu 


bunicul tău, numai voi știți ce-aţi vorbit. Stai liniștit! 

- Da... Am profitat de asta. Mărturisesc... 

- Uneori ești puţin rău! Îmi voi aminti de asta, îţi promit! 

— Asta-i viaţa! Dar tu ești șeful! Acceptă-ţi responsabilitatea! 

- Măgarule! 

Am izbucnit în râs și am început să alerg cu Lia, care voia să 
mă prindă ca să-mi tragă una. Nu m-am lăsat prins! Am sărit pe 
spatele lui Nitaa și i-am spus să-și ia zborul cât mai repede ca să 
evit o scatoalcă! 

Am plecat amândoi râzând spre grotă cu Ochrida și Lia pe 
urmele noastre. Sosind acolo, ceilalți ne priveau amuzați și 
uimiţi. 

Imediat ce am pus piciorul pe pământ, intră și Lia. M-am 
adresat prietenilor mei ridicând braţele spre cer. 

— Prieteni, vi-l prezint pe șeful revoluţiei. Liarta tocmai a 
fost acceptată de toţi șefii Marelui Platou. Aveţi dreptul s-o 
ovaționați. 

Toţi dragonii începură să strige Lia, Lia... lar Tinval aplauda 
cu toată forța. 

— Și acum toată lumea la odihnă forțată, vă rog. În noaptea 
asta ne vom măsura, dacă mă pot exprima așa, cu inamicii 
noștri. Și nu uitaţi: ucideţi-i pe toţi, în afară de comandantul 
armatei. Eu voi dormi puţin. Și vă sfătuiesc să faceţi la fel. 

Am plecat bătându-l pe Tinval pe umăr. Partea cea mai grea 
urma să vină și totul avea să se joace în noaptea asta. Dacă 
șansa va fi de partea noastră, revoluţia se va sfârși... 


CAPITOLUL 15 


Cui puţin înainte să plec din grotă mi-am strâns pentru 
ultima oară prietenii în jurul meu. 

— Prieteni, în seara asta vom termina, poate, cu toţi 
dăunătorii ăștia. Ca și voi, nu știu dacă voi reveni aici după 
sfârșitul luptei. Dar aș vrea să vă spun că sunteţi toţi niște fiinţe 
formidabile, cărora vă sunt recunoscător pentru ajutorul oferit 
și vă iubesc mai presus de orice. Aici vă spun la toţi la revedere. 
Fie ca zeii să ne protejeze. Cât despre bătălie, aș vrea să 
acționăm în felul următor: de fiecare parte a defileului, trei 
dintre voi vor deschide focul pentru a crea o masă compactă în 
mijloc. Apoi ceilalți vor ataca din cer și vor lovi centrul. Dacă 
vom putea, vom încheia bătălia asta definitiv, în seara asta. 
Oamenii vor aduna firimiturile mâine dimineaţă. Suntem de 
acord? Tinval, tu vei conduce atacul la intrarea în defileu, eu la 
ieșire, iar Lia va fi cea care va ataca împreună cu dragonii în 
formaţii strânse de zbor. Vă repet, dacă puteţi, luaţi-l prizonier 
pe șef și aduceţi-l aici sub gardă. Yrouf, vei face parte din atacul 
aerian, însă ţinta ta va va fi doar vampirul ăsta, unicul și 
singurul. Toată lumea și-a înţeles rolul? Există întrebări? 

Nu se ridică decât o voce care se făcu auzită într-un 
mormăit asurzitor: 

- Moarte vampirilor! 

I-am privit pe toţi și ochii mi se umeziră ușor. Am urcat pe 
Nitaa și m-am adresat prietenilor mei: 


- Atunci, plecarea! Moartea sau victoria, prieteni. 

Am ieșit unul câte unul din grotă și am văzut grupele 
formându-se și îndreptându-se spre punctele hotărâte pentru 
atac. Noaptea era neagră, cu cerul acoperit de nori groși. Eram, 
cum s-ar spune, invizibili. 

Nitaa a dat ordinul de atac tuturor. Cu câteva jeturi de 
flăcări mici și câteva lovituri de gheare date celor care încercau 
să fugă. De ambele părți ale defileului moartea era luminoasă și 
focul ei ardea până în străfundul sufletului inamicilor. Cei 
patru dragoni care deschiseseră ostilitățile făceau prăpăd. Așa 
cum se prevăzuse, trupele se repliară spre mijlocul defileului. 

Vampiri și mercenari, fără distincție, mureau în flăcări. 

După câteva clipe ceilalţi dragoni atacară și ei, lansând un 
potop de foc spre pământ. 

Un miros greu de carne arsă se ridică spre cer, infestând 
atmosfera. Strigătele de durere și te teamă acopereau 
mormăitul de furie al dragonilor. 

Atacul continuă până dimineaţa. Când răsări soarele în 
defileu nu mai rămăsese decât o masă de cadavre calcinate. 
Restul armatei vampirilor l-am lăsat rebelilor, căruia îi putea 
veni ușor de hac. 

În momentul acela am transmis dragonilor ordinul de 
retragere și toată lumea s-a îndreptat spre Statul nostru Major 
din grotă. 

Câteva minute mai târziu am coborât de pe spatele lui Nitaa 
pentru a-i lua în braţe pe Tinval și pe Lia. 

— Sunt fericit să vă văd în viaţă. 

Din nefericire, bucuria noastră fu scurtă. Lirstac veni lângă 
mine, cu un aer trist. 

- Lor, avem pierderi. Cei doi frați și Dahlil au murit în 
timpul atacului. 

Era inevitabil. Aș fi preferat ca asta să nu se-ntâmple. 
Lacrimile au ţâșnit singure, în tăcere. 


Furia îmi sfredelea stomacul și măruntaiele. 

- Yrouf! 

— Ai prins bestia asta murdară? 

- Da, e făcută inofensivă și legată bine în spatele grotei. 

- Bine! Păzește-o pentru moment. 

- Mescri, Zahira, Hellenikus, plecaţi imediat și aduceţi aici 
trupurile fraţilor noștri. Trebuie să le găsim un loc pentru 
odihnă veșnică. Pe urmă ne vom ocupa de prizonier. Yrouf, 
dacă încearcă să fugă, smulge-i picioarele și cauterizează rana. 
Nu trebuie să moară. Asta-i tot ce văr cer. Aţi înţeles? Îl vreau 
viu, starea lui n-are nicio importanţă. 

— Da, am înţeles, Lor. 

- Voi trei, la drum! Căutaţi-i pe fraţii noștri! 

Au plecat fără să rostească un cuvânt. Tăcerea care se lăsa 
era din ce în ce mai grea. Îi regretam toţi pe Retib, Retto și 
Dahlil. Curajul și cinstea lor aveau să lipsească la toată lumea. 

În defileu bătălia făcea ravagii, iar în privinţa rezultatului 
nu exista nicio îndoială. Nu aveau să rămână prea mulți în 
viaţă din armata vampirilor. Așteptam întoarcerea celor trei 
dragoni plecaţi să caute trupurile. Nu reușeam să-mi scot din 
minte faptul că cei trei dragoni muriseră. Căutam să aflu unde 
greșisem. Lia și Tinval s-au apropiat de mine. 

- Lor, e un război. Și în cazul ăsta sunt, inevitabil, și 
pierderi. Nu e vina ta. 

- Nu știu, Lia... Nu știu... Mi-aș dori să fiu sigur de asta. 

— Trebuie să fii. Planul tău a fost perfect. De partea noastră, 
avem pierderi minime. Însă nu ar fi fost posibil fără niciuna. Îţi 
imaginezi? O asemenea bătălie cu atât de puţine pierderi! Ce-ai 
fi vrut mai mult? 

— Să fie în viaţă cei trei dragoni. Poate că ar fi trebuit să 
atacăm mai târziu, ca să doarmă toţi mai mult... să fi fost 
odihniti... 

— Și? Îi putem ucide în același timp pe toţi? Nu. Deci cei care 


ar fi rămas după primul val ar fi făcut, negreșit, morţi în 
rândurile noastre. Nu sunt toţi niște ciungi! 

— Desigur, ai dreptate. Dar sta nu mă împiedică să fiu bolnav 
la gândul că sunt morţi. Ceea ce mă înnebunește e că și-au dat 
viaţa pentru cei care au făcut totul, dintotdeauna, să-i elimine, 
fără să aibă nici cel mai mic respect sau dragoste pentru ei. 

Tinval asculta și el și aceeași tristeţe îi acoperea faţa. Nu 
voia să se amestece în discuţia noastră. Totuși interveni. 

- N-ai dreptate, Lor. Nu uita că și noi, tu, Lia și ceilalți 
suntem mai mult decât niște frați pentru dragoni. Cu toate 
astea, la fel de umani ca și alţii. Ei toţi sunt capabili să moară 
pentru noi, la fel cum și noi am face-o pentru ei. 

- Este adevărat, Tinval. Însă trebuie să-i protejăm. Cum o 
fac și ei. Nu să-i conducem la moarte... 

Zicând asta, am simţit un cap de dragon care mă împingea 
încet de la spate. M-am întors și l-am văzut pe Lirstac care mă 
mângâia cu capul. Mi-am petrecut braţul în jurul gâtului său și 
mi-am lipit obrazul de faţa lui. Aveam nevoie amândoi de 
momentul ăsta. Nitaa îl privea cu tandreţe. Cel puţin de data 
asta nu exista vreo urmă de gelozie în ochii ei. 

- Prietene, știam toţi ce riscuri întâmpinam noaptea asta. Și 
am acceptat. Pentru tine, Lia și Tinval. Și pentru bunicul tău... Și 
ceilalți. De multe secole noi, dragonii, veghem asupra 
oamenilor. Cu speranța că într-o zi vom trăi împreună pe 
aceleași pământuri. Fără să ne ucide unii pe alții. Nimic nu e 
prea scump de plătit pentru a ajunge la asta. 

— Oh, Lirstac... Ce mult mi-aş dori să trăiesc cu Nitaa fără să 
ne ascundem... Și să vă văd liberi, fără să vă temeti de prostia și 
de sălbăticia oamenilor. Dar ăsta nu-i decât un vis. 

— Cine știe... Poate că Lia va reuși să ne convingă să ne 
acceptăm unii pe alţii. Vom avea cel puţin ţara asta unde să ne 
refugiem... 

Lia veni lângă Lirstac și-și lipi trupul de al lui. 


— Îți promit că vom încerca totuși, Lirstac. 

- Mulţumesc, Lia, este deja prea mult... Cineva care vrea 
totuși să-ncerce. 

I-am lăsat pe amândoi să viseze. Cei trei dragoni plecaţi 
tocmai sosiseră și intrară în grotă cu trupurile neînsuflețite ale 
fraților lor... M-am ridicat și am alergat spre ei. 

— Ei bine? Care-i rezultatul bătăliei? S-a sfârșit? 

— Victorie totală. N-a mai rămas nimeni în viaţă, nu există 
niciun prizonier. Toată armata vampirilor a fost nimicită, spuse 
Hellenikus. 

- Yrouf, scoate afară măgăoaia asta putredă. Și păzește-o 
bine. Nu! Mai bine du-o lângă bunicul și spune-i c-o voi interoga 
doar eu. Trebuie să rămână în viaţă și lucidă. De altfel, rămâi cu 
ea și dichisește-o! 

Yrouf plecă împreună cu comandantul armatei vampirilor 
spre trupele rebelilor Marelui Platou. 

Cele trei trupuri erau în mijlocul grotei și noi, ceilalți, ne-am 
înșiruit în jurul lor. 

Am luat cuvântul fără să mă întreb dacă altcineva voia să 
vorbească. 

- Au fost prietenii, fraţii noștri. Începând de acum, grota 
asta se va numi Grota Dragonilor. Voi, dragonii, fraţii și surorile 
lor, purificaţi-le trupurile lipsite de suflet cu flăcările voastre. 
Nimeni nu trebuie să le murdărească sufletul și carnea. Haideţi, 
faceţi ce aveti de făcut! 

Toţi dragonii au început să sufle flăcări peste prietenii lor 
morţi până când nu mai rămase decât o grămadă de cenușă. 

— Acum, vom ieși toţi. Lirstac, ia-o pe Zahira și pe ceilalți. 
Veţi săpa în munte și veţi astupa definitiv intrarea în grotă. Și 
însăși grota trebuie să se prăbușească peste cenușa lor. 

Dragonilor nu le trebuiră mult timp ca să închidă 
mormântul fraţilor noștri. 

- Niciunul dintre noi nu trebuie să-i uite pe cei trei prieteni 


ai noștri Dar va trebui să uitaţi toți unde li se găsește 
mormântul. Nu veţi mai pomeni niciodată de locul ăsta. Iar 
despre ei trebuie să vorbiţi ca și cum ar fi încă în viaţă, plecaţi 
spre alte ţinuturi, mai îndepărtate. Acum, la drum, mai avem o 
treabă de sfârșit. Și nu una ușoară. 

Am sărit pe spatele lui Nitaa și toată lumea își luă zborul 
spre tabăra rebelilor. 

Imediat ce-am ajuns m-am dus direct la prizonierul meu. 

Faţa îi era schimonosită de teamă și de furie. 

Primul lucru pe care l-am făcut a fost să-i trag un pumn în 
figură. Ca să-l fac să-nțeleagă că n-avea decât o singură opţiune: 
să se supună și să răspundă la întrebări. 

După șocul primit își ridică privirile și mă aţinti drept în 
ochi, cu ură. M-a scuipat în faţă... M-am șters cu mâneca, 
gândindu-mă că va plăti cu viaţa pentru jignirea asta. 

— Eşti un laş, fiu al omului! Ai lovit pe cineva care e legat. 

- Nu-ţi face probleme, când te voi ucide vei fi dezlegat, 
bestie murdară! Acum răspunde-mi: cine ești? 

— Sunt Dalva. Șef suprem al armatelor din Mouranie! Fiu de 
om, cine ești tu pentru a îndrăzni să mă înfrunţi în felul ăsta? 

- Eu? Sunt cel care tocmai ţi-a nimicit armata, Dalva. Mă 
numesc Lor! 

Șef suprem al armatelor din Mouranie! Au acționat brutal, 
fără să fie atenţi! Un pește mare, și în plus negociabil! Cu 
siguranţă, din familia regală. Dacă nu foarte apropiat. 
Mulţumesc, șansă! 

- Și ce făceai aici, pe Marele Platou, insectă parazită? 

— Am venit să ucid sclavii rebeli ca tine, Lor. Și dacă n-am 
reușit, alţii o vor face. Nu te-ngrijora... Viaţa ta va fi scurtă. 

- Vor muri toţi ca și tine. N-am nicio grijă. Și având în 
vedere trânteala pe care tocmai ați primit-o, ar fi uimitor ca 
Împăratul vostru să nu negocieze cu noi. 

- Nu visa la asta, sclavule. Nu se va întâmpla niciodată. 


- Vom vedea, vom vedea... Încă suntem aici. Voi ști să-l 
oblig. 

Dalva începu să râdă. Un râs foarte nervos și greu stăpânit, 
în pofida aerelor pe care și le dădea. 

- Deci, Dalva... Cine v-a spus unde se afla Șeful rebeliunii? 
Haide, un răspuns clar și onest. Dacă ești capabil de așa ceva. 

- Nu mai are importanţă. Cu trădătorii, procedăm la fel ca 
voi: îi ucidem imediat. 

— Mulţumesc, e drăguţ. Ne scutiți de-o muncă. Singura 
problemă e că șeful nu mai este șef. A murit. Și i-a luat locul 
altcineva, pe care nu-l cunoașteţi. Oricum, pot să te asigur că nu 
vă veţi putea atinge niciodată de el! 

Uimirea îi șterse orice alt sentiment de pe faţă. 

- Ce? Casfarh e mort? Nu-i posibil. Nimeni nu știe unde este. 

- Ce amuzant! Nu știaţi unde era. E cât se poate de mort. Cu 
atât mai mult cu cât l-am văzut murind. l-am admirat capul 
rostogolindu-se la picioarele mele. 

- Minţi, sclavule! 

- Deloc. Dar n-are importanţă. Și ce era Casfarh pentru voi? 
Mărturisesc că nu-mi place îngrijorarea ta... 

- Nimeni. Un sclav. O ţintă. Trebuia să-l omor. 

- Este evident că minţi, vampirule. Îţi place focul? 

La întrebarea mea cunoșteam răspunsul. Unui vampir nu-i 
putea plăcea focul, era modul cel mai simplu de a-l ucide sau 
tortura. În plus, lui Dalva trebuia să înceapă să-i fie foame... Și 
nu sânge trebuia să bea, deci o încercare în plus pentru el... 

Trebuia să cedeze întrebărilor mele și să-mi răspundă. 

- Bietul meu Dalva... Mai mult, trebuie să bei sânge, așadar, 
energie vitală... Ce-ai zice dacă mai întâi te-aș arde puţin la 
tălpi? Vei aprecia, sunt sigur... 

- Animalule! Vei plăti pentru crima ta. Mă vor răzbuna. 

- Pentru moment, fac ce vreau și tu te supui. Nu m-au prins 
încă fraţii tăi. Deci gândește-te la ce spui. 


Ochii i se umplură de o teamă imposibil de stăpânit. 
Câștigasem... 

- Dalva, ce reprezenta Casfarh pentru voi? Răspunde, și 
repede. N-am fost niciodată răbdător, canalie. Și mă voi 
supăra... 

- Negocia cu emisarul nostru încetarea rebeliunii. Credea 
că-i vom accepta cererile stupide. Cum aflasem unde se 
ascundea, am venit să-l caut. Să-l ucid și, cu aceeași ocazie, să 
înăbușim rebeliunea. 

— Cine știa de asta în tabăra noastră? 

- Habar n-am. Cu siguranţă, nimeni. 

- Perfect... Atunci, Dalva... Am două opţiuni. Te ucid, de 
fapt, dragonul care te păzește te arde în întregime. Sau te las în 
viaţă. Dar viaţa ta are un pret. 

— Nu te cred că mă lași în viaţă. Oricum, vorbește. Care ar fi 
preţul? 

— Să ne ajuti. Și ca să nu ne fie teamă că vei trăda, vei face 
un jurământ cu sângele unui dragon. 

- Ai înnebunit! Nu-mi voi trăda niciodată semenii! 

— Cine ţi-o cere? Dimpotrivă, vei acţiona pentru binele și 
supraviețuirea lor. 

— Și a voastră, cu aceeași ocazie, dacă înţeleg bine. 

— Ai înţeles bine, Dalva. 

— Și tu cum vezi lucrurile? 

— Nu prea complicat, în fond. Rebeliunea vrea egalitate între 
voi și noi. Deci, după jurământ, îți prezint adevăratul șef, 
singurul și unicul, Apoi trebuie să mergi să-l vezi pe Împărat 
pentru a-i explica și a-l convinge că are tot interesul să-l 
considere pe șeful rebeliunii drept numărul unul, la fel ca și el. 
Vor conduce împreună ţara, cu o guvernare mixtă. Jumătate 
vampiri, jumătate oameni. Și nu vor mai fi sclavi, de nicio 
parte. Și, lucru important, vreau mai mult ca oricând ca nimeni 
să nu mai vâneze dragoni în ţară. Vei avea nevoie de ei în caz 


de război. Și sunt buni sfătuitori, poţi să mă crezi. 

- Nu ești idiot, Lor. Cred chiar că tu ești șeful rebeliunii... 
Trebuie să mă gândesc la asta. 

- Nu, Dalva. Nu sunt eu. Dacă aș fi, aţi fi toţi morti într-un 
viitor foarte apropiat. Vă port ranchiună, însă vreau să las 
deoparte ura. Gândește-te deci, Dalva. Voi reveni peste câtva 
timp. Sperând că nu voi fi obligat să te ucid. 

I-am întors spatele și m-am dus în cort, unde șefii se 
adunaseră pentru a sărbători victoria. Ştiam că Lia și Tinval 
erau și ei acolo. În momentul în care am împins pânza din piele 
care servea de ușă se auzi un strigăt general. 

- Viaţă lungă lui Lor! Îţi multumim pentru victorie! 

Am ridicat mâinile pentru a calma acea mică lume. 

— Nu e meritul meu, ci al vostru și al lui Liarta. Ei îi datorăm 
victoria. Nu sunt decât un soldat la ordine, ca și voi. Ei trebuie 
să-ți mulțumiți și mai ales s-o ascultați și s-o ajutaţi. Bravo, 
Liarta! Să ai viaţă lungă și pace! 

Lia mi-a sărit de gât și m-a sărutat pe obraz. Ceilalţi 
aplaudau ca niște nebuni, cu Tinval și cu bunicul în frunte. 
Intuiam ce gândesc. Cu atât mai rău pentru ei. Pentru moment, 
trebuia să vorbesc mai întâi cu Lia, apoi cu Tinval. M-am 
apropiat de urechea ei ca să nu fiu auzit. 

- Lia, te rog, ia-mă de mijloc și haide să ieşim de aici. Nu 
discuta. Fă ce-ţi spun. 

Surprinsă, ea se execută fără să crâcnească și părăsirăm 
cortul în strigătele de bucurie ale oaspeţilor. 

- Bun, acum putem vorbi liniștiți. 

- Mi-a plăcut modul în care am ieșit. Însă n-am înţeles. 

N-aveam niciun chef să-i explic. Urma să înţeleagă, sigur. 

— Am avut o discuţie lungă cu vampirul pe care l-am făcut 
prizonier. Se numește Dalva. Este șeful suprem al armatelor din 
Mouranie. l-am propus un târg. Viaţa lui contra ajutorul lui, 
astfel încât să guvernezi ţara cu aceleași puteri ca ale 


Împăratului. Prin asta, obținem egalitate între ei și oameni. Și 
nimeni nu se va mai atinge vreodată de dragoni. Dacă e de 
acord, am câștigat pe toată linia și războiul s-a încheiat. 

— Poţi avea, într-adevăr, încredere în el? 

- Nu, sigur că nu. Tocmai de aceea vreau să-l unesc cu noi 
prin jurământul de sânge al dragonilor. Nu poate nimeni să nu-l 
respecte fără a avea în spate toţi dragonii lumii ca să-l ucidă. Pe 
el și familia lui. În totalitate. 

- Numai să accepte. 

— Cred că o va face. Știe că dacă vom continua războiul, într- 
o săptămână nu va mai fi niciun vampir viu în ţară. Nu-și va 
asuma riscul ăsta. Nici el, nici stăpânul lui. Deci vreau să văd ce 
zice și mi-aş dori să mă însoțești, fără să-i spunem cine ești. 
Trebuie să mă lași s-o fac. Vrei? 

- Da, nicio problemă. Am încredere totală în tine, Lor. 

— Atunci, vino! 

Am plecat amândoi spre Dalva, care ne aștepta, mult mai 
calm. Orice urmă de teamă dispăruse. Un mic surâs îi dădea 
feţei lui un aer aproape omenesc. 

Semne bune... 

— Ei bine, Dalva, te-ai gândit la propunerea mea? 

- Da, Lor. Dar cine este cea care te însoțește? 

- Logodnica mea. Nu te-ngrijora, nu va scoate un cuvânt din 
ce vom vorbi aici. 

- De acord. Așadar, aș spune că m-am gândit. Şi-mi zic că, în 
toate privinţele, avem interes ca războiul să se termine. Nu că 
veţi câștiga, deoarece e imposibil, sper că ești de acord cu asta, 
însă prea mulți vampiri vor muri degeaba. Deci îți accept 
oferta, cu atât mai mult cu cât nu vreau încă să mor. N-a sosit 
momentul. 

- Fie, Dalva! Trebuie să faci jurământul acum. 

- Dezleagă-mă și-l voi face. 

- Nu. După aia, Dalva. Numai după aia. Te rog să mă ierti. 


Nu pot face altfel. Ai fi făcut la fel în locul meu, deci nu-ţi e greu 
să mă-nţelegi. 

- Da. 

L-am chemat pe Lirstac, care sosi ca fulgerul. 

- Da, Lor. Pot să te ajut? 

- Poţi. Am nevoie de câteva picături din sângele tău, te rog. 
Dalva va face jurământul de sânge al dragonilor. Pentru a ne 
asigura că nu ne va trăda niciodată. 

— Cu plăcere. Dă-mi un bol. 

I-am întins un bol mic în care să i se scurgă sângele. El își 
făcu o tăietură aproape de inimă și sângele curse până umplu 
recipientul. Apoi mi-a dat bolul, l-am luat privindu-l pe Dalva. 

— Ei bine, Dalva, repetă după mine: Beau sângele dragonului 
ăsta și fac jurământ că nu voi trăda niciodată rebelii, șefii lor și 
dragonii. Dacă nu cred ceea ce spun, sângele ăsta îmi va arde 
imediat corpul și sufletul. Dacă-mi încalc jurământul, dragonii 
vor avea dreptul să mă ucidă, pe mine și pe toată familia. Jur! 

Dalva a repetat jurământul fără să clipească și fără a uita 
niciun cuvânt. 

- Și acum bea sângele, Dalva. Nu uita că sângele tău și al 
familiei tale îl datorezi dragonilor. Dacă-ţi trădezi jurământul, 
ei vor veni și-l vor bea și nu te vei putea ascunde nicăieri pe 
pământul ăsta. 

Dalva bău sângele dintr-o înghițitură. Mici scântei îi țâșneau 
din ochi. M-am apropiat de el și i-am tăiat toate legăturile. L-am 
luat în braţe. 

- Mulţumesc, frate. 

- De fapt, nu m-am gândit niciodată că aș putea fi frate cu 
un om, Lor. Dar acum mă simt mândru că sunt. Condu-mă la 
șeful rebeliunii. 

- Nu e nevoie să mergem departe, Dalva. Este ea, cea pe 
care ţi-am prezentat-o drept logodnica mea. N-a fost niciodată. 
E Liarta, singurul și unicul care decide soarta oamenilor. Este 


dur, știu, că e o femeie! Însă este cea mai bună, crede-mă! 

Dalva începu să se chircească de râs! 

- Mi-ai făcut o farsă bună! Va fi dificil să-i convingă pe 
vampiri să-i accepte pe oameni ca egali... Mai mult, trebuie să-i 
spun Împăratului că va fi la egalitate cu o femeie! Și-mi va fi 
greu și mie să-l conving pe Împărat. Cel puţin de data asta mă 
amuză! 

- La naiba... Mult curaj atunci! 

Am plecat toți trei râzând ca niște puști care făcuseră o 
farsă bună! Lirstac și Yrouf ne priveau ca și cum veniserăm de 
pe altă planetă! Dar ochii lor râdeau la fel ca ai noștri. Și pentru 
ei, toate astea erau niște lucruri reale, în orice caz, o speranţă, 
de a trăi, în sfârșit, în pace. 

L-am prezentat pe Dalva tuturor șefilor, explicându-le ce 
urma să se facă în viitor. I-au strâns mâna și i-au urat bun venit. 
Cu excepţia lui Tinval... Care ieși tăcut din cort. Am lăsat-o pe 
Lia și pe ceilalţi să-l aducă înapoi. Când au revenit cu el m-am 
apropiat să-i vorbesc, fără să fim auziţi de ceilalți. 

- Tinval, spune-mi... Nu prea ești mulțumit. Ai vrea să-mi 
explici de ce? 

- Nu strâng mâna unui vampir, chiar aliat. Nu-i voi face 
nimic. Dar sunt aici pentru a o proteja pe Lia, nimic altceva. E 
clar? 

- Da. Înţeleg ce vrei să spui. Nu cunosc motivele reticenţei 
tale, sunt ale tale, personale, și nu mai vreau să le cunosc, 
prietene. Orice ai face, vei avea, în orice caz, respectul meu 
total. 

Mă privea surprins de cuvintele mele. Dintr-odată faţa i se 
destinse și începu să surâdă. 

- Mulţumesc, Lor. Te consider ca pe un frate de arme și un 
om curajos. Voi fi întotdeauna aici dacă ai nevoie de mine. 

— Știu că pot conta pe tine, la fel cum și tu te poţi bizui pe 
mine. Și nu uita asta. E un cadou frumos prietenia ta. Haide, 


vino cu mine, am în geantă o sticlă cu vin bun de la bunicul. S-o 
golim amândoi. Nu suntem făcuţi pentru sărbători și petreceri, 
cred... 

- Nu. Nu suntem făcuţi pentru asta. Să mergem, prietene. 

Am plecat amândoi alături de Nitaa, care-mi ţinea geanta. 

- Bravo, Lor! Planul ţi-a reușit pe toată linia! Ai avut noroc! 
Dacă ai fi avut o femeie, m-aș fi putut gândi că ești un 
încornorat! Dar ai avut noroc... 

- Da, Nitaa. Dacă spui tu, dragă. Te ador, deși te îndoiești de 
inteligența mea! Vino să te îmbrăţișez, dragostea mea! 

- Ai înnebunit? Să mă îmbrăţișezi? Un tip ca tine? Vrei să 
mă faci să vomit! 

Și ea își lipi buzele de fața mea cu toată tandreţea de care 
era capabilă. 

- Nitaa mea... Draga mea Nitaa. Dacă ai ști cât te iubesc... 

Am petrecut seara cu Tinval, fără să vorbim prea mult, 
ocupați fiind cu golitul sticlei, dar și al altora pe care Nitaa le-a 
furat pentru noi de la sărbătoarea șefilor... Ultima seară cu 
prietenii mei... 


CAPITOLUL 16 


Dimineaţa înainte de răsăritul soarelui am zis la revedere 
tuturor dragonilor. Yrouf a decis să vină cu Nitaa și cu mine în 
sudul Rafenlands. Nu voiam să-l mâhnesc pe bunicul cu 
plecarea mea, deci înainte de a porni la drum l-am îmbrățișat în 
somn, lăsându-i o scrisoare în care-i explicam motivul plecării. 
Tinval era doborât de alcool. Nu l-am mai trezit. 

Până să plec cea care puse paie pe foc fu Nitaa, încă o dată... 

- Spune-mi, Lor, n-ai uitat ceva, prietene? 

- Nu mai vorbi despre asta, Nitaa. Niciodată de acum 
înainte... 

- Ba da, dimpotrivă, îți voi vorbi despre asta, bietul meu 
sărac cu duhul! 

— Nu. Te rog... 

- Lor, ai uitat-o pe Lia. Și mi-ai promis ceva odată. 

- Știu. Iartă-mă, Nitaa. Nu pot să-i vorbesc despre asta. 
Acum soarta ei e definitiv separată de a mea. 

- Vrei să te desparti de ea! Tocmai de ea! Nu mai spune 
prostii de-astea. Nu-i vorbești despre sentimentele tale și pleci 
ca un laș. O să regreti toată viaţa. 

— Cu siguranţă. Regret deja, Nitaa. Dar ea e prea tânără, prea 
frumoasă. Eu... sunt bătrân. Prea bătrân. 

- Nu sunt de acord cu punctul tău de vedere, deci nu ești 
bătrân și pocit, ţi-aș da o labă pentru fraza asta de om 
mărginit... Nici n-ai idee. 


— He, he... Ştiam, nu sunt total idiot! 

- Nu total. În mare parte. Lor, trebuie să-i spui. Nu te 
comporta, repet, ca un om mărginit sau stupid atunci când ţi-e 
viaţa în joc. 

- Nu, nu-i voi spune nimic. Și nici tu lui Ochrida, Nitaa. Ea 
nu trebuie să știe nimic. Dar cine știe... Într-o zi, poate, când voi 
reveni și vom fi mai bătrâni... Și dacă ea nu va mai fi stăpâna 
acestei țări... Voi îndrăzni, probabil. 

- Nu-i voi zice nimic lui Ochrida. Deja știe tot. Însă confirm 
faptul că ești ultimul dintre imbecili. 

- Da, frumoasa mea, știu. Dar așa e viaţa. Nu întotdeauna 
cum am vrea. 

- E așa cum ne-o construim. Tu vrei să dărâmi fundaţia celei 
mai frumoase case. Să te ia naiba! Însă, te previn, nu-mi mai 
vorbi niciodată de ea și de regretele tale. Dacă nu vrei să ai o 
reacție violentă din partea mea. M-am făcut bine înţeleasă? 

- Da, Nitaa. Acum cred că e timpul să plecăm acasă. 

- Da, acolo unde te așteaptă Elni, sfârși ea fraza mea, cu un 
surâs malitios. 

- Acolo unde mă așteaptă Elni... Ai dreptate, Nitaa. 

Ca și cum aș fi făcut ceva în sensul ăsta ca să mă aștepte. Lia 
urma să rămână o rană deschisă în străfundul sufletului meu. 
Pe viață. Cu toate întrebările posibile despre ce ar fi putut 
însemna viaţa cu ea alături. S-au să nu fie... Nimic câtuși de 
putin sigur... 

Am urcat pe Nitaa și, îmbrăţișând-o, i-am spus să plecăm. Ea 
își luă zborul furioasă și tristă spre casă... Fără să știe că într-o 
zi vom reveni pe pământurile astea sfinte din a mea Mouranie. 

Viaţa... Viaţa a făcut ca povestea mea să se întâmple în altă 
țară... 

Adio, Liarta, imagine a iubirii imposibile... 

Călătoria de întoarcere în Rafenlands tocmai începuse și 
gândurile-mi rămăseseră în grotă, cu dragonii, Liarta și cu 


Tinval. Aveam pe undeva un fel de teamă pentru ei, care-mi 
sfredelea pântecele. În pofida a toate, știam foarte bine că Lia 
nu risca mare lucru protejată fiind de Ochrida, Iklahl, Tinval și 
de cele zece gărzi pe care i le dăduse bunicul. Dar ea era o 
femeie, într-o lume exclusiv condusă de bărbați. 

Undeva în mine mai știam că era singura capabilă să 
reușească. Despărțirea noastră devenea din ce în ce mai greu de 
dus pe umerii mei, pe măsură ce distanţa dintre ea și mine se 
mărea. Faţa i se contura în norii printre care treceam. Dorinţa 
de a-i spune lui Nitaa să se întoarcă îmi ardea gâtul. Lucru 
perfect imposibil, ca și dragostea noastră. Din timp în timp o 
auzeam ca într-un vis pe Nitaa mormăind, furioasă. Știam de ce 
și n-aveam chef să deschid subiectul. 

Nu era nevoie să protestez, cu atât mai mult cu cât ea avea 
bune motive s-o facă. Of, ce poveste! 

Deja se înnoptase, dar Nitaa nu voia să-și oprească zborul 
furibund. Yrouf începea să dea semne de oboseală. Nu zicea 
nimic, însă întorcea din ce în ce mai des capul spre Nitaa, 
așteptând un semn. Cu trecerea timpului asta devenea o tortură 
și-i vedeam aripile bătând din ce în ce mai slab aerul. Am luat 
decizia să aterizăm și să ne odihnim puţin. 

I-am mângâiat gâtul lui Nitaa de câteva ori. 

- Nitaa, mai cu calm. Yrouf o să cadă, nu va rezista mult 
timp ritmului ăsta. Și nici tu. Te rog să coborâm. 

Nu-mi răspunse, însă făcu o întoarcere cu tot corpul, într-o 
coborâre fulgerătoare. Aveam impresia că o să mă strivesc de 
pământ. Era prima dată când o vedeam pe Nitaa în starea asta. 
O adevărată harpie. Nu-i trebui mult ca să aterizeze între niște 
arbori, zdrobind tot în traiectoria ei. Yrouf ateriză și ea mai 
liniștită. Nu mai putea, era sleită. 

- Vă mulțumesc la amândoi, devenise un chin să mă ţin 
după voi. 

- Ştiu, Yrouf. Însă Nitaa e supărată rău. Are de reglat niște 


conturi cu mine. Odihnește-te, prietenă. Toţi avem nevoie de 
asta. Nu vom pleca de aici înainte de mâine seară. Locul pare 
liniștit, deci cred că putem rămâne aici fără teamă. 

— Și eu cred la fel. Ce zici, Nitaa? 

Singurul răspuns care ieși din gura lui Nitaa fu un mormăit 
urât. 

— Vezi, Yrouf, nu scoţi nimic de la ea când e în starea asta. 
De fapt, este una dintre faţetele pe care o descopăr acum. E ca și 
cum înveţi în fiecare zi ceva despre sora ta. 

Bănuiesc c-am înțepat-o, deoarece tot ce-am reușit să 
primesc a fost o lovitură de coadă pe umeri. M-am rostogolit 
câțiva metri ca un fetus de paie. Apoi m-am ridicat de jos cu 
toată demnitatea de care mai eram capabil, roșu ca o tomată. 
Mi-am luat un ton calm și detașat, însă aveam chef să-i trag o 
lovitură de sabie peste bot. 

— Ai căzut în cap, Nitaa? Ce înseamnă gestul ăsta? Ar fi bine 
să te stăpânești, dacă vrei! 

Ochii ei mă aţintiră. În furia sa, avea un aer așa de trist, că- 
ți venea să plângi. 

- Imbecilule! Fii bucuros că te-am lovit doar cu coada! 
Puteam s-o fac mai rău fără ca asta să-mi pună vreo problemă 
majoră de conștiință! 

— Încearcă! Dacă vrei să mă priveşti cu niște ochi dintr-un 
cap fără trup. Este incredibil! 

— De ce ești cel mai mare cretin din biata asta lume? Și ce 
am făcut, pentru Dumnezeu, ca să fiu obligată să te suport? Știi 
că ești o sarcină foarte grea pentru mine, o sărmană 
mizerabilă? 

- Iar tu ești regina absolută a agasantelor! Chiar, ce rost mai 
are să mă enervez? 

- Mai bine culcă-te în colţul tău, doar asta ţi-a mai rămas de 
făcut în viaţa ta jalnică. 

Zicându-mi astea, Nitaa adormi bombănind furioasă, sau 


mimă că doarme. Yrouf râdea ca nebuna, stăpânindu-se cu 
greu. Și făcu la fel ca Nitaa. Dintr-odată m-am trezit singur, deci 
obligat să stau de pază pentru amândouă. Asta nu avea nimic 
grav în sine, fiindcă, oricum, nu puteam dormi. Erau prea multe 
lucruri care-mi bântuiau mintea pentru a reuși să-nchid ochii. 
Dificil de știut dacă greșeam sau aveam dreptate să plecăm. În 
felul ăsta. Poate că ar fi trebuit să vorbesc despre asta cu Lia, să 
limpezim lucrurile. Odată pentru totdeauna. Ca să fie stabilite. 
Desigur, Nitaa avea dreptate. Ceea ce nu-i dădea, cu atât mai 
mult, un motiv suficient ca să reacționeze așa de violent faţă de 
mine. Exagera gratuit. 

Undeva era Elni. Care m-aștepta acasă... Nu mai mergea 
nimic ca lumea în viața mea sentimentală. 

Nu-mi doream nimic mai mult decât a mă simţi ca un 
măgar care nu știa ce să mănânce, morcovi sau fân. Lia, visul. 
Elni, realitatea?... Sau invers?... 

Aveam, într-adevăr, dreptate să-i ascund lui Lia una dintre 
consecinţele cele mai importante ale fraternității ei cu Ochrida? 
Știam c-o va descoperi destul de curând. Apoi, Ochrida îi va 
răspunde la toate întrebările și-i va explica situaţia la 
momentul oportun. Cum să-i spun că într-o zi timpul se va opri 
pentru ea? Că se va scurge încet, foarte încet. Și în vreme ce ea 
nu se va schimba ceilalți vor îmbătrâni și vor muri în jurul ei. Și 
că ea va îmbătrâni în același timp cu Ochrida într-un ritm 
identic, că ea era vie de secole pentru a atinge vârsta bătrâneţii 
și a mortii. Nu e ușor să accepți așa ceva. 

Nitaa era supărată pe mine pentru că nu-i spusesem nimic 
lui Lia! Asta-mi mai lipsea. Singurul suflet adevărat care mă 
putea înţelege nu voia s-audă nimic. 

N-am auzit-o apropiindu-se de mine. I-am simţit doar capul 
mare punându-mi-se pe umăr... Și frecându-se de obrazul 
meu... 

- Nu sunt supărată pe tine, Lor. Înţeleg foarte bine de ce ai 


acţionat în modul ăsta. Sunt doar tristă să văd cum îţi chinuiești 
sufletul pentru Lia. Asta e tot. 

I-am cuprins capul cu braţul și l-am pus tandru pe umăr... 
Sora mea... 

- Mulţumesc, Nitaa. Ştiam că vei înţelege într-o zi. 

— Nu într-o zi! Am înţeles tot încă de la început. Numai că 
neliniștile tale mă tulbură și pe mine. Indiscutabil. 

- De fapt, nu prea mai știu exact ce să fac, cum să fac. Lia 
nu-mi mai iese din minte și cu cât mă îndepărtez de ea, cu atât 
asta-mi face rău. Totuși știu că la capătul drumului se află Elni. 
Da, chiar e Elni. Altceva nu mai știu nimic. 

— Ar fi trebuit să vorbești despre asta cu Lia, dragul meu. De 
ce nu m-ai ascultat? 

- Ca și cum nu știai că dacă am un plan în cap, îl urmez fără 
ezitare. 

- Ce încăpățânat ești, ca un măgar ignorant, n-ai nicio grijă, 
am știut-o dintotdeauna. Dacă n-am înţeles cel puţin asta, 
atunci nu voi înţelege nimic, niciodată, în viaţă! 

- Mulţumesc pentru măgar! Foarte drăguţ. 

- Da” de unde drăguţ? E o realitate că n-ai posibilitatea să 
negi, Lor. 

- Nu neg... Ai dreptate, Nitaa. Dar aici, acum, ce trebuie să 
fac? Spune-mi! 

— Astea, micuţule, sunt afacerile tale de inimă. Personale. Și 
trebuie să găsești singur, spun bine singur, soluţia. Nu pot să te 
ajut cu nimic de data asta. 

- Da, ușor de zis. Și deloc clar cum să procedez. Să găsesc, 
mai ales, o soluţie. Când totul e în ceaţă toată lumea își găsește 
cu greu drumul. 

- Totuși trebuie să-l găsești. El este în tine. Îndrăznește să 
mergi pe el. Asta-i tot. Trebuie să-ndrăznești. 

- Da, Nitaa. Trebuie să-ndrăznesc... Asta-i cel mai dificil. 

M-am izolat complet în tăcere, gândindu-mă la toate astea. 


Într-o disperare învârteam toate posibilităţile, în toate 
sensurile. Dar nu exista decât o singură ieșire clară în talmeș- 
balmeșul ăsta. Să mă întorc în Mouranie și să-i spun tot lui Lia. 
Singura mea grijă era cum să-i explic plecarea mea precipitată. 
Ne-a fost întotdeauna greu să ne lămurim greșelile și ce 
decurgea din ele. În cazul ăsta, n-aveam nicio scuză, nicio 
explicaţie care puteau fi coerente. Dacă m-aș afla față în faţă cu 
ea, ce i-aș spune? Că tocmai o cunoscusem, că mă îndrăgostisem 
nebunește de ea la vârsta mea? Ca un puștan fără minte? Oh, 
da, asta ar putea fi un subiect bun de râs, din toată inima... În 
toate cazurile, ar trebui să-i spun adevărul despre viitorul ei. 
Deci... n-am de ales, o piruetă la 180 de grade. Întoarcerea în 
Mouranie. Ca să lepăd odată pentru totdeauna mantaua asta 
care mă apasă din ce în ce mai mult, oră după oră... 

Mi-am întors capul spre Nitaa. Afișa un umor aproape 
agasant. 

— Ei bine, micuțul meu Lor? A sunat ora deciziilor? 

- Hm... Ai face mai bine dacă ai înceta să-mi spionezi 
gândurile. 

- E așa de frumos, un om care se-ndoiește și care, chiar în 
forul lui interior, își recunoaște greșelile... Nu m-am putut 
abtine. 

- Desigur... Atunci, fiindcă știi tot, ce facem? Cale întoarsă? 

- Tu hotărăști. Eu, una, sunt gata de plecare. În pofida 
oboselii inutile pe care tocmai mi-ai provocat-o ca să ajungem 
până aici! 

- De acord. Poţi să intri în contact cu Ochrida pentru a ști 
unde sunt și să stabilim un loc de întâlnire? 

- Cum să nu, imediat, Sire! Crezi că sunt ca tine? Am făcut-o 
deja, păduchiosule! 

Foarte hotărâtă Nitaa! Nu puteam face nimic, fără ca ea să 
mi-o ia înainte. Un diamant dragonul ăsta! 

— Ei bine? Povestește-mi, fata mea! 


— Am convenit cu Ochrida să ne aștepte în pădurea Vogans. 
Unde Lia a ajuns deja. Astfel, puteţi merge la han, iar noi vom 
rămâne liniștite cu Yrouf să vă așteptăm. 

- Minunat. La căderea noptii o ștergem. Eşti de acord? 

— Absolut. 

— Atunci, ia-o pe draga de Yrouf cu tine și duceţi-vă să găsiți 
ceva hrană. Haide! Ștergeți-o! 

- Bine, bine... Nu te enerva, micuţțule! Yrouf, să mergem. 
Vino! 

Cele două surate își luară zborul dintr-o singură zvâcnire de 
aripi, ca și cum erau siameze. Admiram, cum o făcusem 
adeseori, grația păsărilor astea gigant. Erau cu adevărat 
magnifice. 

Brusc, sufletul îmi era ușurat de decizia pe care tocmai o 
luasem. Cu atât mai mult cu cât Lia mă aștepta. O hotărâre 
înțeleaptă. Nu mai trebuia decât să aştept noaptea. Ştiam că 
înainte de ivirea zorilor Nitaa avea să ajungă la destinaţie. 
Speram doar ca Yrouf să poată urma ritmul fără probleme. 
Lucru nu prea evident, fiindcă Nitaa avea o rapiditate de zbor 
minunată și rarisimă, chiar și la dragoni. 

Cum ea cunoștea foarte bine locul de întâlnire, Yrouf urma 
să ne găsească ușor. M-am decis să-i spun ce se va întâmpla. 

Imediat ce ele au revenit, am chemat-o. 

— Yrouf, am ceva să-ți zic, frumoasa mea. 

- Nu-i nevoie. Știu. Ai uitat că sunt la fel ca Nitaa? Voi 
încerca să mă ţin după voi. Dacă luaţi distanţă, știu unde să vă 
găsesc. Nu-ţi face griji pentru mine. 

— Uit mereu! Scuză-mă. Dacă ești de acord cu noi, totul e-n 
regulă. Fiecare dintre noi știe ce are de făcut. Mai trebuie doar 
să mâncăm și să așteptăm plecarea. 

- Vezi tu, Lor, ai fi putut evita călătoria asta! Dacă te-ai fi 
gândit puţin înainte... Știu că pentru tine e complicat... Tocmai 
de aceea nu sunt supărată pe tine. 


- Bine, Nitaa, taci și mănâncă. E mai bine așa. Mulţumesc! 

Au pufnit amândouă în râs în fața aerului meu confuz și 
jenat. 

- Te iubim, Lor. Jurăm! 

— Știu, Yrouf. Și eu. 

— Şi tu te iubeşti? 

- La naiba! 

Jucau un joc cu mine, unde eu eram mingea. Mai bine nu 
răspundeam şi-mi vedeam de mâncare. Era imposibil să ies 
câștigător din disputa asta verbală. Fiindcă ridicolul nu era 
niciodată bun pentru mine, am preferat să tac. Cele două surate 
pufneau amuzate de reacția mea. Așteptând să termine, am pus 
capăt bătăii lor de joc. 

Ziua se scurgea încet, mai greu decât ca de obicei. Liarta și 
cu Elni valsau în mintea mea. Chestiunea asta cu consecinţele 
fraternității cu un dragon mă obseda mai mult decât orice. 
Trebuia să găsesc modalitatea optimă de a aborda subiectul 
pentru a-i explica inexplicabilul. 

Cu atât mai dificil cu cât eu însumi nu-mi dădeam bine 
seama de situaţie. Cel mai rău în povestea asta e că ea și cu 
mine nu vom putea avea niciodată copii. 

Fraţilor și surorilor dragon le curgeau în vene sângele 
fiinţelor astea. Un amestec prea accentuat risca să creeze un om 
mult prea puternic, cu caracteristici ale ambelor rase. Un fel de 
monstru. Legendele povesteau că a existat în negura timpurilor 
un copil născut din părinţi care fraternizaseră cu dragonii. A 
avut o moarte violentă, vânat de oameni și de dragoni. O 
moarte care-i semăna, deoarece ferocitatea lui l-a făcut să 
treacă în posteritate. Deci, în pofida iubirii mele pentru Liarta, 
legătura noastră făcea dificilă o viaţă de cuplu fără copii. 

Amândoi îi doream. Viaţa nu era simplă, dar în acele 
momente se complica mult, mult prea mult! 

Trebuia lăsate evenimentele să-și urmeze calea și să ne 


ajustăm acţiunile pe măsura scurgerii timpului. Nu vedeam altă 
soluție pentru moment. 

Nitaa mă scoase din gândurile mele. 

— Lor, e timpul să mergem, dacă vrei să ajungem înainte de 
ivirea zorilor. 

Trebuie că aveam o față complet năucă privind-o, întrucât 
ea își luă aerul matern și continuă: 

- Trezește-te! Lor, suntem pe pământ acum.! Ai aterizat, 
copilașule! 

- Da, Nitaa. Bine, e-n regulă. Îmi strâng lucrurile și în câteva 
minute plecăm. 

- Mișcă-ţi fundul puţin mai repede, dacă vrei, micuţule! 

Nu era nevoie să-i răspund la provocări. Continua să mă 
tachineze, semn că-i plăcea. Nimic n-o putea opri. După ce mi- 
am strâns lucrurile și am urcat pe spatele lui Nitaa, și Yrouf era 
și ea gata, Nitaa decolă ca fulgerul spre cer. Yrouf abia avu timp 
să iasă dintre arbori, că noi eram deja deasupra norilor, 
zburând în direcţia Mouranie. 

Călătoria decurse așa cum prevăzusem. Biata Yrouf nu reuși 
să țină ritmul impus de Nitaa, deci am pierdut-o repede din 
vedere. Nu putea urma tornada care mă purta pe spatele ei. 

Așa cum estimasem, înainte de răsăritul soarelui Nitaa 
cobori în pădurea Vogans, în mijlocul luminișului unde mai 
fusesem. Lia nu sosise încă, dar Nitaa m-a liniștit imediat. 

- Sunt pe drum și nu vor întârzia. Ochrida tocmai m-a 
anunţat. Fii liniștit, nu e nevoie să fierbi! 

- Dar nu fierb! 

- Păi tocmai asta faci, micuţule! Ai dreptate, totuși 
stăpânește-te! 

Să nu fierb! Ușor de zis. Eram ca un puști prins cu degetele 
în prăjitură! Așteptam, nerăbdător, să se termine chestia asta!: 
Unde naiba era ea? 

Am auzit bătaia din aripi a lui Ochrida. Am tras adânc aer 


în piept și mi-am ţinut respirația câteva secunde ca să mă 
calmez. 

Ea era, în sfârșit, acolo. Ce trebuia să fac în continuare? S-o 
iau în braţe sau să mimez nepăsarea oficială? Din fericire, 
Liarta a rezolvat dilema agățându-mi-se de gât. Plină de 
bucurie. Mulţumesc vouă, zeilor! O grijă mai puţin! 

— Lor! Cât de mulţumită sunt să te văd! De ce te-ai întors? S- 
a întâmplat ceva? 

Bună întrebare! 

- Nu, totul merge bine. Voiam doar să mai vorbesc o dată cu 
tine, dacă nu te deranjează. 

- Și de ce m-ar deranja? 

- Nu știu. Cu siguranţă, ai multe lucruri de făcut. Mai 
importante, firește. 

— Absolut deloc. De fapt, ce vrei să-mi zici? Povestește! 

- Nu aici. Nu e chiar locul potrivit. Și, în plus, mi-e foame. 
Dacă vrei, îți propun să mergem la han. Acolo vom mânca și 
vom dormi mai bine în paturi decât aici. Vrei? 

- Și Ochrida? Și Nitaa? 

- Ce-i cu ele? Sunt fete mari, pot rămâne singure aici o 
noapte! Mai mult, ele nu sunt departe dacă vom avea nevoie de 
ajutorul lor. Nu văd ce problemă ar fi. 

- Da... Ai dreptate. Îmi convine propunerea ta. Mergem? 

- Da, să plecăm. Fetelor, veţi rămâne aici până mâine 
dimineaţă. Nu vă clintiţi din loc, în afară de faptul că puteţi 
vâna, dar fără să fiți remarcate, vă rog. Nitaa, ţin contactul cu 
tine. Dacă unul dintre noi are vreo îndoială, îl cheamă pe 
celălalt. De acord? 

- Cum să nu. Nu-ţi face griji pentru noi două. La întoarcerea 
voastră vom fi aici. 

- Mulţumesc. Atunci, Lia... plecăm? 

Am întors amândoi spatele însoţitoarelor noastre și am 
plecat liniștiți spre han. Unde am închiriat o cameră mare cu 


două paturi la fel de mari pentru Lia și mine. Și am cerut să ni 
se aducă de mâncare în cameră. Așa puteam vorbi 
nestingheriți. Și am mai cerut multă apă caldă... Ca să ne 
spălăm. Mai schimbam și eu situaţia, deoarece până atunci mă 
mulțumisem cu apa rece a râurilor! 

Am mâncat în tăcere. Lia aștepta să-ncep eu, și eu voiam ca 
ea să-mi pună mai întâi întrebări. În ritmul ăsta n-ajungeam 
nicăieri! După ce am terminat de mâncat și am strâns tot Lia se 
așeză în pat cu picioarele făcute foarfecă sub ea și privindu-mă 
întrebătoare, cu bărbia sprijinită într-o palmă. Nu știam, într- 
adevăr, cum să-ncep. Dar trebuia s-o fac... 

- Lia, sunt mai multe lucruri pe care trebuie să ţi le spun. 
Au toate o anumită importanţă pentru viitorul tău. Presupun că 
Ochrida nu ţi-a vorbit despre asta, deoarece fie n-a găsit 
momentul potrivit, fie n-ai întrebat-o tu. 

- Ceva nu merge între mine și Ochrida? 

- Nu, dimpotrivă... Îţi amintești că Ochrida și cu tine v-aţi 
schimbat sângele în timpul jurământului? 

- Desigur... 

- Bine. Sângele lui Ochrida s-a amestecat cu al tău. Asta are 
niște consecințe. Care pot fi bune sau foarte nefaste. Totul 
depinde de persoană și de felul în care ea ia lucrurile. 

- Începi să mă-ngrijorezi, Lor... 

- Nu prea ai de ce. Sângele care a intrat în tine va produce, 
în timp, un efect destul de puternic. Începând de la o anumită 
vârstă, vei înceta să mai îmbătrânești în mod normal. 
Aproximativ pe la vreo 40 de ani de viaţă omenească. Din cauza 
asta, vei trăi mult mai mult timp decât un om normal. 

- Ce înţelegi tu prin mult mai mult timp?... 

- Foarte mult timp. Un dragon trăiește, în medie, cam 600- 
700 de ani. Și tu la fel... 

- Și ai făcut cale întoarsă ca să-mi povestești asemenea 
baliverne? 


- Nu sunt minciuni. E o parte din realitate! Cealaltă parte e 
mai jenantă! Dacă una dintre voi moare, celălalt moare în 
același timp. Cel puţin dacă nu întâlnești înainte un alt dragon 
cu care poți fraterniza. Dar, în niciun caz, dragonul nu poate 
supraviețui sufletului său pereche. E valabil și invers. Așa... 

- Vrei să spui, mai pe șleau, că voi trăi suficient de mult 
timp pentru a-mi vedea murind soţul, copiii, nepoţii... Fără să 
îmbătrânesc... 

- Exact. Cât despre soţ, îl poţi evita dacă te căsătorești cu un 
altul ca tine. Dar în cazul ăsta nu poți avea copii. Copiii care se 
nasc din părinţi cu sânge de dragon sunt adevăraţi monștri. Ei 
preiau, într-un fel sau altul, de la cele două rase diferite 
însușiri. Este total interzis, de altfel, să ai copii în situaţia asta. 
Toată lumea îi vânează ca să-i ucidă. Noi, oamenii, și înșiși 
dragonii. Nimeni nu vrea să-i lase în viaţă. 

- Din ce în ce mai bine... E ceva bun pe care mai ai să mi-l 
spui? Veștile proaste sunt suficiente pentru azi. 

— Nu sunt neapărat niște vești proaste. E modalitatea de a 
vedea viaţa care se schimbă. Asta-i tot. Referitor la veștile 
bune... N-am să-ți dau în mod obligatoriu. 

— Mulţumesc... 

- Mai e încă un lucru pe care trebuie să ţi-l spun, în pofida 
inutilităţii și a ridicolului. Însă nu-l pot ţine decât pentru mine. 

- Dacă tot am ajuns aici... Haide, mărturisește! 

- Te iubesc. Nu știu cum s-a-ntâmplat asta, dar s-a-ntâmplat. 

Dacă aș fi lovit-o cu scaunul în cap, cred că n-ar fi fost mai 
surprinsă de atât. În aceeași clipă am regretat faptul că-i 
declarasem oful inimii mele, considerându-mă un imbecil prost. 

- Am auzit bine ceea ce tocmai mi-ai zis, Lor. Vrei să spui că 
mă iubești? 

- Da, tocmai ţi-am spus-o. Trebuia. Ceea ce nu te obligă cu 
nimic. 

— Știu că asta nu mă obligă deloc. Dar mărturisirea ta mă 


surprinde. 

- Sunt de acord cu tine. În sensul cel bun sau cel rău. Care? 
Fără vreo anume importanţă. Oricum, cred că sunt condamnat 
dinainte. 

- Ah, chiar crezi asta? De ce? 

- Nu știu. O intuiţie. 

- Deoarece, în plus, ai intuiţii? Cu sau fără sfera de cristal? 

- Fără. Lasă! Putem vorbi despre altceva. Devine puţin 
penibil. Pentru mine, în orice caz. 

- Nu-i adevărat! Deschizi un subiect ca ăsta și după aia vrei 
să-l închizi. Ca și cum ai fi singur pe lume. Vom vedea deci! 

Ea devenea foarte agresivă, deși afișa o mină foarte, foarte 
calmă. Vocea ei tăia ca o lamă de ras. Nu mă așteptam deloc la o 
asemenea reacție din partea lui Lia. Chiar dacă pe undeva îi 
dădeam dreptate. Dar cum s-o fac să înţeleagă ceea ce simțeam 
eu cu adevărat? Nu eram obișnuit cu situaţia asta, să-i spun 
unei femei c-o iubeam... 

— Și de ce ai vrea să continuăm discuţia, Lia? Eu nu văd un 
motiv valabil. 

- Eu da! Părerea mea, în cazul în care contează puţin în 
povestea asta. Doar puţin... 

- Da, contează. Însă nu mi-o spui. Deci concluzionez că nu 
vrei să mi-o dezvălui! 

- N-am văzut un așa catâr ca tine! Și când anume mi-ai dat 
timp să-mi exprim părerea asta? 

- Încă de la început. Nu te-am împiedicat, din câte știu eu! 
Mi-ar fi fost greu, din cât te cunosc! 

— Asta-i bună! Te-nfunzi și mai mult, îți agravezi situaţia... 

— Bine atunci. Vorbește, te ascult. 

M-am așezat pe marginea patului, cu capul în mâini, fixând- 
o pe Lia. Ea s-a ridicat și s-a apropiat de mine. Brusc, devenise 
mare. Aveam în fața mea zidul trupul ei înălțându-se în faţa 
ochilor mei. Am început să mă întreb dacă puteam să mă abţin 


să n-o iau în braţe. Nu prea ușor ca exercițiu! 

— Ei bine, Lor. Ce crezi că aș putea simţi eu? 

— Nimic. N-am idee ce ai în cap. 

— Cu atât mai bine. Așadar, am, în sfârșit, dreptul de a vorbi. 
Ridică-te, dragul meu, te rog. Prefer să stai în picioare. 

M-am ridicat, încet, fără să mă grăbesc. Cât eram de lung. Și 
surpriza veni în același timp. Braţele lui Lia se încolăciră în 
jurul gâtului meu. Își lipi obrazul de al meu pentru a-mi șopti cu 
o voce aproape stinsă la ureche: 

— Și eu te iubesc, Lor. Nu mai pleca. Rămâi. Locul tău e aici. 
Alături de mine. Și aici este ţara ta, pământul strămoșilor tăi. 

Pământul a început să se învârtească prea repede. Nu mi- 
am pus nicio întrebare, nici n-am răspuns. M-am mulțumit s-o 
lipesc de mine, să-mi ascund faţa în părul ei... O clipă 
miraculoasă, minunată, care trebuia să dureze etern. Magia 
trebuia să dureze cât mai mult timp posibil. La infinit... Apoi... 
Apoi se iscă un vârtej de nebunie, de tandrete... 

M-am trezit a doua zi dimineaţă, alături de Lia. Dormea 
profund, cu capul pe umărul meu amortit. Un sărut pe frunte a 
trezit-o cu blândeţe. 

- Lia, trebuie să te trezești. Și să mergem. Ochrida și Nitaa 
ne așteaptă. 

Singurul răspuns primit a fost trupul ei gol care s-a lipt și 
mai mult de mine, în timp ce braţele sale m-au strâns și mai 
puternic. Am cuprins-o și eu în brațe pentru a o aduce la 
realitate. 

- Haide, Lia. Trezește-te, draga mea. E ora. 

- Nu, Lor. Mai rămâi cu mine câteva minute. Fii drăguţ, te 
rog... Doar câteva minute. 

Cum să refuz? Am strâns-o tare, ca și cum aș fi vrut să mă 
contopesc cu trupul ei. 

- Mă doare, Lor. Nu mă strânge așa. Încet, vrei să mă rupi în 
două? 


— Iartă-mă, Lia. Nu mi-am dat seama. 

- Nu-i nimic, nu-i nimic, dragostea mea... 

Timpul a trecut prea repede... Soarele începea să urce 
deasupra liniei orizontului. M-am degajat din braţele ei, m-am 
spălat și apoi m-am îmbrăcat. 

- Lia! În picioare, e timpul să plecăm. 

Drept răspuns primii un fel de mormăit: 

- Da, vin! Un minut! Domnule grăbit. 

- Nu sunt grăbit, draga mea. Doar că mi-e foame. Și avem 
niște lucruri de făcut. 

- Spune-mi, Lor, așază-te o clipă. Vreau să-ți pun o 
întrebare, îmi spuse ea cu o voce seducătoare. 

M-am așezat alături de ea și Lia mi-a luat mâna, privindu- 
mă în ochi... 

— Lor, crezi că într-o zi putem trăi, cel puţin o parte din viaţa 
noastră împreună, ca soţ și soţie? 

- Nu știu dacă ne putem căsători cândva, Lia... Avem 
sângele dragonilor în vene, amândoi. Poate, într-o zi... Undeva, 
în mijlocul unei păduri, va exista o casă din lemn și doi bătrâni, 
foarte bătrâni, care-și vor sfârși zilele împreună... Cu doi 
dragoni la fel de bătrâni... Cine știe... 

— Un vis frumos pe care mi-aş dori să-l trăiesc în realitate... 
Mulţumesc, Lor... 

- Haide, Lia, trebuie să plecăm. Eu trebuie să mă duc în 
Rafenlands, o altă viață mă așteaptă. Iar tu, tu ai de eliberat 
bărbații și femeile din ţara asta. Și să-ţi trăieşti viaţa... Te voi 
iubi mereu, Lia. Mereu, orice ar fi. Dincolo de dimensiunile 
timpurilor și dincolo de viaţă... 

— Știu. Și eu, Lor... Și eu... 

În pădure Nitaa și cu Ochrida ne așteptau cuminţi, 
pierzându-și timpul cu nimicuri, sub razele soarelui... Abia 
așteptau să sosim... Lia și cu mine am profitat de răgazul ăsta ca 
să petrecem câteva ore împreună. Era necesar. Viitorul ne 


rezerva momente dificile de trecut. Nici măcar nu voiam să mă 
gândesc la despărţirea noastră. Totuși fiecare dintre noi avea 
un destin de împlinit. Fiecare pe drumul lui. În ţări diferite. 
Lumi care n-aveau nimic în comun. 

Ne-am petrecut restul zilei vorbind despre tot și nimic. 
Refuzând să ne gândim că peste puţin timp drumurile noastre 
se vor separa... Cu toate astea, sosise ora, mai repede decât mă 
așteptam. 

- Lia... E vremea să plecăm. 

— Știu, Lor, știu... la-mă în braţe încă o dată. Ultima dată. Te 
rog. 

Am luat-o pe Lia în braţe, am îmbrăţișat-o îndelung, apoi 
am urcat pe spatele lui Nitaa, fără să rostesc un cuvânt. Oricum, 
știam, eram incapabil să vorbesc. Cu o ultimă tresărire, le-am 
zis la revedere lui Lia și Ochrida. Pe urmă m-am adresat lui 
Nitaa. 

— Ia-ţi zborul, Nitaa, te rog. E prea greu să trăiesc momentul 
ăsta. Repede.!... 

N-am mai simţit nimic altceva, decât aerul care-mi biciuia 
violent fața. Nitaa zbura cât putea de repede, iar în scurtă 
vreme Lia și Ochrida nu se mai vedeau. Eram deasupra norilor, 
apoi Nitaa își întrerupse ascensiunea, se poziționă pe 
orizontală, cu direcţia spre casă. 

— Eşti în regulă, Lor? 

- Da, Nitaa. Are să meargă. Nu-ţi face griji. Unde este Yrouf? 
A avut probleme? 

- Nu. S-a oprit și în câteva ore ne va ajunge din urmă... E-n 
regulă și ea. 

— Atunci, e perfect. Toată lumea e în regulă... 

- Da, toată lumea... Te-nţeleg. Dacă vei dori într-o zi să-mi 
vorbeşti despre asta, știi că-ţi sunt alături... 

- Știu, Nitaa. Și mai știu că n-am nevoie să-ți spun ceea ce 
știi deja. Nu suntem decât noi doi, și inseparabili... Doar noi 


doi... 

- Da, numai noi doi... Durerea asta va trece într-o zi, știi 
bine. Va rămâne doar amintirea. 

- Nu, Nitaa, niciodată. Lia face parte din mine. Pentru 
totdeauna. 

- Mai bine ai spune că nu voiai să vii ca să-i vorbești... 

Nici nu mai era nevoie să-i răspund. Știam amândoi că ea 
avea dreptate. Și ne-am zidit amândoi în tăcerile noastre. 

Deodată, un fulger negru se apropie de noi. Era Yrouf, care 
ne ajunsese din urmă pe drumul de întoarcere spre 
Rafenlands... La noi acasă... Aveam capul plin de amintiri... Și 
de câteva regrete pentru lucrurile astea ce nu se vor împlini 
niciodată. 

Ca de fiecare dată, Nitaa m-a scos brutal din gândurile mele. 

— Spune-mi, Lor, știai că mâine seară Lia va fi introdusă la 
Curtea Împăratului Vampir? 

— Nu. Dar tu de unde știi? 

— Ochrida n-a știut niciodată să ascundă ceva. Tocmai m-a 
prevenit. Vor fi primiţi la palatul Nrban. 

- Nu la Stibur?! Foarte interesant. Mă întreb de ce. 

— Iar, în primul rând, instalarea pe tron va avea loc seara. 

- Seara... Spune-mi deci, nu te gândești, din întâmplare, la 
același lucru ca și mine? 

- Ba da. 

- Bine, bine... Atunci, anunţă-l pe Lirstac și spune-i să vină 
cât mai repede în apropierea palatului Nrban. Cu toţi dragonii 
pe care-i va putea strânge. Pe drum, să prevină trupele 
fermierilor din sud. Eventual, să se întoarcă din drum și să 
curețe pădurea de posibile trupe ale Împăratului, dacă sunt pe 
acolo. Ar trebui să fie, fiindcă e probabil ca Împăratul să fi 
împânzit împrejurimile palatului cu soldați. 

- S-a făcut. 

— Acum, noi trei mergem în aceeași direcție. Trebuie să 


ajungem înaintea tuturor. 


3 N.T. „Vivement la fin!” Vers dintr-un cântec cu același titlu, interpretat de artistul 
francez Aldebert: „Vivement dix heures, Vivement midi, Vivement cinq heures, 
Vivement samedi, Vivement la paye, Vivement demain, Vivement la r'traite, 
Vivement la fin.” 


CAPITOLUL 17 


Nitaa a aterizat pe vârful unui munte ce domina palatul. 
Aveam înainte o zi întreagă ca să ne odihnim și să pregătim 
împreună contraatacul. 

La puţin timp după noi Lirstac ni se alătură. Nu prea 
mulțumit du turnura pe care tocmai o luaseră lucrurile. 

- Vă salut, a zis dragonul, aproape bodogănind, ce problemă 
s-a mai ivit? 

- Nitaa nu ti-a povestit nimic, Lirstac? 

- Nu, Lor. În orice caz, nu mare lucru. Însă am făcut ce mi-a 
cerut. În aproximativ câteva ore o sută de dragoni se vor afla 
aici. Toţi foarte nemulțumiți. 

— E drăguţ din partea ta. Atunci, lucrurile se prezintă în felul 
următor... 

I-am povestit lui Lirstac tot ce știam și ce aveam de gând să 
fac. 

— În privinţa asta, dragă Lirstac, singurul lucru important e 
s-o păstrăm pe Liarta și s-o punem ca învingătoare în fruntea 
țării, cum dorește toată lumea. 

— Ai dreptate. Însă dacă asta ar ţine doar de mine, cel mai 
simplu ar fi să ne abatem cât mai repede posibil asupra 
palatului și să-l ștergem imediat de pe fața pământului, cu 
Împărat cu tot. 

— Nu e momentul potrivit, și apoi, n-avem niciun interes s-o 
facem. Panica și sentimentul de a fi învins definitiv vor fi mult 


mai eficace. Chiar dacă prin asta s-ar naște dorința de 
răzbunare într-un moment sau altul. Lucru care va cere timp ca 
să se realizeze. Teama este o frână foarte bună. 

— Fie. 

— Ai timp să pui în marș trupele fermierilor din sud? 

- Da. Am făcut un mic ocol și am prevenit oamenii. Sunt în 
marș forțat spre palat. O cavalerie întreagă. Se va sfârși destul 
de repede. Au ordin să curețe pădurea care înconjoară palatul 
și s-o ia în stăpânire. 

- Excelent, prietene. Bun, du-te, să se odihnească toată 
lumea. În seara asta moartea își va dansa din nou dansul 
macabru. 

În timp ce dragonii se odihneau, am început să-mi pregătesc 
lucrurile pentru marea seară. Aveam intenţia să ofer un 
spectacol pe cât de negru, pe atât de înspăimântător. Am ieșit și 
mi-am curățat pe cât posibil hainele negre de ceremonie. 
Cizmele înalte până la genunchi, vesta lungă și pelerina neagră 
la fel de lungă, care se închidea la gât, cu un colț de lup. De data 
asta mi-am pus la șold sabia lungă și de ambele părți câte un 
pumnal. Cu gluga pelerinei pe cap, nu mi se putea vedea faţa. 

Totul era gata. În depărtare auzeam deja ecoul potcoavelor 
de cai și bătăile de aripi ale dragonilor. Lucrurile tocmai se 
puneau la cale. 

- Lor, m-a interpelat Nitaa, Ochrida se îndreaptă spre palat 
și a detectat o grupare neobișnuită de dragoni. Ce trebuie să-i 
spun? 

— Mai ales, nu-i zice nimic lui Lia. În orice caz, nu pentru 
moment. Explică-i situaţia lui Iklahl, dându-i același consemn. 
Doar Tinval trebuie să fie la curent cu evenimentele. Să stea 
deoparte până când intrăm noi în joc. Nu trebuie ca Împăratul 
sau altcineva să bănuiască ceva. 

- Bine. Oamenii noștri nu sunt departe. Liarta a lăsat-o pe 
Ochrida și a luat un cal pe care Tinval și gărzile l-au ţinut 


pregătit. 

— Totul merge bine în cea mai bună dintre lumi. Cavaleria, 
sper, a luat poziţie în pădure și a neutralizat vampirii. 

- Da, se află pe poziţii. 

- Nitaa, în opinia ta, dacă plecăm acum spre palat, vom 
ajunge înainte sau după Lia? 

— Cu mult timp înaintea ei. 

- Atunci, să mai așteptăm puţin. Lirstac, te rog să spui la toţi 
dragonii să fie pregătiţi. 

— Îmi ascultă toţi gândurile, deci îţi aud și ordinele tale. 

— Nitaa, anunţă-mă imediat când crezi că putem ajunge la 
câteva clipe după Lia, astfel încât s-o întâlnim în curtea 
interioară a palatului, după ce va intra. 

— Atunci, urcă. Vom zbura încet și totul va merge bine. 

— Să plecăm. Toată lumea să se îndrepte spre palat. Dragoni, 
imediat ce Nitaa, Yrouf și cu mine vom fi în curte, vă veţi așeza 
pe turnuri, pe creneluri și pe zidurile de jur împrejurul 
palatului. Închideţi toate intrările. Nimeni nu va trebui să intre 
sau să iasă. În special, fiţi pregătiţi pentru un eventual asalt. 

Lirstac își luă zborul degrabă pentru a se alătura celorlalți 
dragoni. Nitaa, Yrouf și cu mine am plecat spre palat, zburând 
la rasul arborilor. 

De sus am văzut-o pe Lia și pe garda ei sosind în faţa intrării 
palatului. Porţile au fost deschise pentru a o lăsa să treacă. În 
curte gărzile Împăratului o așteptau și au încercuit grupul. 

- Nitaa, Yrouf, ascultaţi-mă bine. Va trebui să speriaţi 
gărzile de acolo, de jos, coborând vertiginos și scuipând limbi 
de foc asupra lor. Vreau să aterizez și să pun piciorul pe pământ 
în mijlocul flăcărilor. Vă rog să oferiţi un spectacol pe cinste, 
fetelor! 

- Cu plăcere. Devine amuzant planul tău. Îmi place asta, 
micuţule. Ne vom distra grozav! 

Cei doi dragoni au intrat în picaj ca niște pietre, cu aripile 


larg deschise. Prietenii lui Lirstac înnegreau cerul deasupra 
palatului. Zgomotul aripilor dragonilor și răpăitul flăcărilor 
făceau un zgomot asurzitor. Așa cum cerusem, am coborât de 
pe spatele lui Nitaa printre flăcări, într-o curte goală. Toate 
gărzile fugiseră în palat. M-am apropiat de ușa de la intrare 
încadrat de cei doi dragoni care mă însoțeau. La un semn pe 
care l-am făcut cu mâna, Yrouf a dat foc ușii și suflul arzător a 
prefăcut-o în țăndări. Am intrat în palat cu sabia în mână. Nu 
îndrăznea nimeni să se apropie de mine. 

În capătul culoarului toată lumea, cu excepţia lui Lia, Dalva 
și a lui Tinval, era împietrită și-și strângea rândurile ca să-mi 
lase loc de trecere. Cei trei aveau obiceiul dragonilor și erau 
foarte neîncrezători în privința a ceea ce urma să se întâmple. 
Ceea ce nu-și imagina nimeni era motivul prezenței mele la 
ceremonie. 

Asta era o altă poveste și una dintre principalele mele griji. 
Pe măsură ce avansam, Împăratul și-a mai revenit și a prins 
curaj văzându-mă singur. Câteva dintre gărzile lui cele mai 
apropiate au început să facă un culoar de apărare. Când m-am 
apropiat suficient de mult vocea lui a tunat în sală: 

- Îngenunchează în faţa Împăratului tău! 

Singura reacţie din partea mea fu un mare hohot de râs. 

- Cine, eu? am întrebat amuzat, cu o voce uimită. 

- Da, tu, omule! 

Bietul bătrân, înnebunise! Mă tutuia ca să-mi dea ocazia să 
fac la fel. Mai mult, era băţos și, în plus, mă jignea. 

- Bun... Bătrâne cap încoronat, n-am fost niciodată 
servitorul tău ca să îngenunchez în faţa ta. Pe de altă parte, 
continuă așa și ai toate șansele să mori în seara asta. Bietul tău 
cap bătrân nici măcar nu-și imaginează în ce situație penibilă 
este! În locul tău aș fi neîncrezător și mi-aș scădea puţin nivelul 
pretențiilor. Ai mari probleme aici, vampirule. 

— Cine ești ca să-mi vorbești în modul ăsta? Și mai ales cine 


ești ca să îndrăznești să mă ameninţi, aici, în palatul meu? 

A schimbat macazul şi-mi vorbea la persoana a III-a. 
Cuvintele mele avuseseră un anumit efect asupra lui. 

— Cine sunt? Vei avea tot timpul ca să afli. Cât despre 
amenințat, nu ameninț. Explic simplu realitatea pe care, 
evident, n-o înţelegi deloc. La un singur gest al meu, transform 
palatul ăsta într-o grămadă de ruine fumegânde. Împreună cu 
tine și cu acoliţii tăi. De altfel, pe voi, ceilalţi, bieti saltimbanci 
care vreţi să păreți mai puternici decât sunteţi în realitate, vă 
sfătuiesc să părăsiți sala. Imediat! Sunt destul de clar pentru 
voi, sclavilor? 

— Palatul e înconjurat de soldaţii mei, Domnule necunoscut. 

- Te înfunzi și mai mult într-o mlaștină, bătrâne vampir. 
Soldaţii tăi sunt toţi, fără excepţie, morţi la ora asta. Și trupele 
mele controlează pădurea și palatul. De altfel, ieși pe balcon și 
privește afară. Spectacolul e edificator. Vei înţelege repede 
șansele tale de supraviețuire. 

S-a dus în balconul mic al sălii. Dragonii scuipau flăcări din 
toate puterile, în faţa lor. Spectacolul era impresionant. 
Revenind în sală, faţa lui era descompusă. În sfârșit, tocmai 
înţelesese că toate încercările se soldaseră cu un eșec anticipat 
și că pierduse partida. Toţi apărătorii lui dispăruseră în neant. 
Viaţa lui era în mâna mea și depindea doar de bunăvoința mea. 
Cu un gest scurt al mâinii, dădu liber gărzilor, care se retraseră 
în altă cameră. Faptul că nu știa cine sunt îl măcina. 

— Cine ești, în cele din urmă? 

- Este foarte bine, Împărate, am răspuns eu calm și 
disprețuitor. Devii respectuos. Mă numesc Lor. Nu cred că asta 
îți spune ceva concret. 

- Ba da. Prin Generalul Dalva. Și ceea ce mi s-a povestit era 
foarte departe de realitate. 

La cuvintele astea, Dalva a îngenuncheat și și-a plecat capul. 
M-am apropiat de el, l-am luat de vestă și l-am ridicat. 


- Generale, cineva care a băut sângele unui dragon nu 
îngenunchează niciodată în faţa nimănui. În picioare, imediat! 

Tonul era atât de dur, încât el a sărit, practic, în picioare. 

— Iertare, Lor. Ai dreptate. E obișnuinţa. 

— Trebuie să-i ceri iertare lui Lirstac, nu mie, Generale. 

M-am întors spre Împărat. 

- Împărate, preferi să vorbim aici, de faţă cu toată lumea, 
sau între patru ochi? Mi-e perfect egal, în ceea ce mă privește. 

S-a gândit câteva clipe înainte să răspundă. Știam că teama 
îl va face să spună că vom rămâne în sala de ceremonii. 

- Vom rămâne aici, Stăpâne Lor. E la fel de bine. 

- Cum dorești, Împărate. Atunci, explică-mi, aici, în faţa 
tuturor celor prezenţi, de ce vrei să-i asasinezi pe Liarta și pe 
Generalul Dalva? 

Lovitura de pumnal își făcu pe deplin efectul. L-am văzut 
aproape încovoindu-se și devenind mai alb la faţă ca înainte. În 
măsura în care era posibil asta. 

— Inventezi, Domnule. N-am intenţionat niciodată așa ceva. 
Având în vedere împrejurările, a trebuit să-ntăresc securitatea 
zonei. Tocmai pentru a nu i se întâmpla nimic celei care 
conduce armata oamenilor. Nimic altceva! 

- Ce prevăzător ești! O adevărată armată în interior și o alta 
în exterior, am rostit eu și vocea-mi devenise mai seacă. Îţi baţi 
joc de mine, Împărate? Nu mă voi stăpâni prea mult dacă joci 
jocul ăsta cu mine. Acum coboară de pe tron. Imediat! Dacă nu, 
vin eu și te dau jos cu lovituri de sabie pe fese, ca unui sclav 
obișnuit. 

Împăratul a înţeles bine că nu glumeam și că n-avea de ales. 
S-a ridicat și a coborât micile trepte pe cât de demn posibil, în 
situaţia lui. Am luat mâna lui Liarta și i-am cerut lui Dalva să ne 
urmeze, apoi am dus-o pe noua Împărăteasă în faţa tronului ei. 
Dalva i s-a așezat în dreapta. Era momentul s-o înscăunăm pe 
Lia. 


- Împărate, iat-o pe Liarta, comandantul revoltei. Ea va 
conduce ţara de-acum înainte. Singurul lucru pe care trebuie 
să-l știi, și să nu-l uiţi niciodată, e că, începând de azi, pacea și 
libertatea oamenilor vor fi instaurate definitiv. Nimeni nu se va 
atinge de Liarta și de Generalul Dalva. Vei răspunde de asta 
toată viaţa ta, Împărate. Deoarece voi reveni în Mouranie și, jur 
în faţa voastră, atunci când voi părăsi ţara după întoarcerea 
mea, nu va mai rămâne niciun vampir în viață pe pământurile 
astea. Chit că ar trebui să distrug tot. Focul va arde sângele 
vampirilor, care va curge în șiroaie. Sper că am fost destul de 
clar pentru voi toți. Nu va fi niciun loc în care să se ascundă și 
să nu-i găsesc. Cel care va atenta la viaţa celor doi și cel ce va 
comanda asta vor suferi cele mai grele torturi pe care vi le 
puteţi imagina înainte de a muri. Și vor plăti etern pentru 
crimele lor în cealaltă lume. Trăiască Împărăteasa Liarta! 

Împăratul ovaţionă și o felicită pe Liarta. 

- Împărate, binevoiește să ni te alături, te rog. Și cineva să 
aducă un scaun pentru Împărăteasă. 

Am împins puţin tronul Împăratului și fotoliul lui Lia fu pus 
alături. Am ajutat-o să se așeze și i-am salutat pe amândoi. Apoi 
m-am aplecat la urechea lui Liarta. 

- Lia, totul s-a sfârșit. Voi aștepta în unul dintre 
apartamentele ce ti-au fost pregătite în palat. Nu mai am nimic 
de făcut aici. Pe curând. 

Am plecat și m-am îndreptat spre ușă. Toţi vampirii s-au lipt 
de zid pe când treceam printre ei. La ieșirea în curte Nitaa și 
Yrouf mă așteptau răbdătoare. Le-am simţit pe prietenele mele 
gata să izbucnească în râs. 

— Nu-i momentul, fetelor! Abţineţi-vă, vă rog. Dacă nu, nici 
eu nu mă voi putea abtine. 

— Ai dreptate, Lor. Nu e ușor! 

- Nitaa, spune-i lui Lirstac și oamenilor că Lia e Împărăteasa 
țării Mouranie de acum înainte. Am reușit. 


- Trebuie să părăsească locurile? 

- Nu încă. Cei din interior vor menţine la noapte 
intensitatea terorii. Avem nevoie de asta. La răsăritul soarelui 
pot părăsi locul. Cu mulțumirile mele. 

- E ca și făcut. Iar noi două? 

- Găsiţi-vă un loc liniștit ca să vă odihniti, dacă e posibil, nu 
prea departe. Eu o voi aștepta pe Lia în apartamentul ei. N-am 
terminat deocamdată cu ea. 

- Am înţeles. Înţeleg ce vrei să spui. Pe mai târziu. 

Am intrat în palat în zgomotul făcut de bătăile aripilor celor 
doi dragoni. Aclamaţiile oamenilor fericiți de deznodământul 
revoltei ajungeau până la mine. 

Mica sărbătoare a Împăratului a mai continuat o vreme. Lia 
a sosit pe la mijlocul nopții, însoţită de Tinval. 

- Salut, Lor. 

- Vă salut pe amândoi. Ei bine, spuneţi-mi, v-aţi petrecut 
bine seara după plecarea mea? 

— Tu vorbeşti! spuse Lia surâzând, a fost foarte plictisitoare. 
Dimpotrivă, Împăratul, acum că e scos din joc și a înţeles că 
opțiunile îi sunt limitate, a fost foarte agreabil. 

— Înainte de toate e un politician abil. Comportamentul lui 
mi se pare, oricum, normal. Totul e bine când se sfârșește cu 
bine. 

— Acum e rândul tău, Lor. Cred că-mi datorezi o mică 
explicaţie despre serata asta. 

I-am povestit tot, sau aproape. Cu unele mici omisiuni, cum 
ar fi că Ochrida îi povestise unele lucruri lui Nitaa și că, 
împreună cu Tinval, știau tot de la început. 

— E frumos, însă tu cum de ai știut? 

- Vezi, nu e prea greu să citeşti gândurile la bieţii ăștia 
vampiri, l-am minţit eu surâzând. 

- E adevărat... În orice caz, mi se pare că ne-ai salvat viaţa la 
toți. 


- N-am făcut decât ce trebuia să fac. 

- Tinval, vrei să ne lași singuri, te rog? Du-te și odihnește-te, 
ai nevoie de asta, prietene. 

— Și eu, adăugă Lia expediindu-l pe Tinval cât se poate de 
direct. 

Tinval ieși aplecându-și capul și cu un surâs larg. Imediat ce 
ușa se închise și auzirăm pașii prietenului nostru depărtându- 
se Lia îmi sări de gât și mă îmbrăţișă. 

- Hei, ai fi putut să-mi spui că vei mai rămâne aici! Ţi-aș fi 
zis că se va ţine în seara asta ceremonia cu Împăratul. 

- Da, Lia mea. Înţeleg, dar, vezi tu, nici eu nu știam. Plecând, 
am prins din zbor un gând al unui vampir care mi-a dezvăluit 
complotul. Nu v-am spus nimic, ca să nu risc nimic. Ar fi fost 
păcat. Un spectacol atât de frumos! 

— Chiar a fost frumos! Și mie mi-a fost puţin teamă. Erai atât 
de sinistru în hainele tale negre și cu pelerina care-aţi acoperea 
trupul și faţa... Dădeai fiori pe șira spinării. 

- Asta și voiam, Regina mea. 

M-a împins pe pat și am căzut pe spate. În clipa următoare 
Lia a sărit și s-a întins pe mine, cu toată greutatea. 

- Te voi face bucățele mici de tot! Abia plecaseși şi-mi 
lipseai. Nu-ţi vei imagina niciodată cât de mult, lașule! 

- Nu e un motiv bun ca să mă sufoci sau să-mi rupi oasele! 
Și apoi, spune-mi deci, prostuţo, nu crezi totuși că și tu mi-ai 
lipsit?! Ba da, ba da, îţi confirm asta! 

- Mincinosule! a replicat ea râzând, nu te cred! 

— De ce? 

- Nu vei mai pleca! Îţi ordon să rămâi cu mine, de tot! E un 
ordin! 

- Nu primesc ordine de la o micuță ca tine! am rostit eu, 
apoi am îmbrăţișat-o îndelung pentru a o face să tacă, simţindu- 
i palmele cum mă loveau pe piept în zgomotul unor tobe. 

— Te iubesc, Lor. Te rog, rămâi cu mine. Nu pleca. 


- Trebuie să plec, Lia. O știi la fel de bine ca și mine. Însă-ţi 
promit că voi reveni repede, pe cât posibil. 

- Știu că nu te vei mai întoarce odată plecat. 

- Ba da, Lia. Îţi promit. Cât mai curând posibil. 

- Te rog, Lor. Nu vreau să trăiesc departe de tine. Nu mai 
pot. 

- Nici eu, Lia. Faci parte din mine, de prima dată de când te- 
am văzut. 

— Minţi la fel cum respiri, Lor, mi-a spus Lia, în timp ce 
Nitaa mi-a zis intrând în gândurile mele: „Nu e prea caritabil să- 
i dai asemenea speranţe bietei fete.“ 

- E chiar adevărat, Lor? 

- Foarte adevărat, Lia. Nici eu nu voi mai putea trăi normal 
fără tine. 

Nebunia iubirii ce ne devora ne-a făcut să retrăim pasiunea 
pătimașă a nopții petrecute în Vogans. 

Am fost treziti din somn de câteva bătăi în ușă. 

- Cine e? l-am întrebat eu cu o voce mai mult decât iritată 
pe cel ce ne smulsese din reveria noastră. 

— Iertaţi-mă, Stăpâne. Vin din partea Împăratului, care vrea 
să vă vadă și să vă invite la masă dimineaţa asta. 

— Spune-i că sosesc. Doar să-mi pun hainele în ordine și să 
mă spăl pe faţă. 

- Vă aştept dacă-mi permiteti, Stăpâne. 

Lia mă privea cu niște ochi mari. Era la fel de uimită ca și 
mine de invitaţie. I-am făcut semn să tacă și i-am șoptit la 
ureche că totul o să fie bine și că-i voi povesti tot când mă voi 
întoarce. 

Așa cum zisese, garda mă aștepta nu departe de ușă, așezată 
pe o banchetă. 

- Bine, iată-mă! Haide să-l vedem pe Împăratul, soldat! 

Am traversat un culoar exterior îngust, cu pereţi albi pe 
care se îmbinau traverse din lemn, apoi am ajuns în faţa ușii 


Împăratului. Soldatul a bătut ușor. O voce gravă, plină de 
amabilitate, dar fermă, ne-a poftit înăuntru. Omul care mă 
însoțea a deschis larg ușa și s-a lipit de zid ca să-mi facă loc să 
intru. Imediat ce am trecut pragul a închis ușa greoaie în urma 
mea. Mi-am rotit privirea în cameră pentru a detecta o 
eventuală capcană ce mi s-ar fi întins. Era o nebunie să am 
încredere în ființa asta după câte suferise aseară. 

O cameră spațioasă, cu un tavan traversat de bârne din 
lemn. Pe jos covoare groase cu o culoare predominant roșie și 
albastru acopereau podeaua din lemn lustruit. Zidurile de o 
albeaţă imaculată dădeau o luminozitate superbă, cu atât mai 
mult cu cât razele generoase de soare pătrundeau prin 
ferestrele mari. 

Într-un ungher un pat mare cu baldachin din lemn susţinut 
de coloane răsucite. Spătarul patului era tot din lemn și la fel de 
bogat sculptat ca și restul, și se unea cu partea superioară a 
baldachinului. Picioarele erau niște arcade în formă de 
triunghi. Lipită de pat, picioarele unei noptiere micuţe din lemn 
de trandafir, cu siguranţă pictată de un artist, aminteau 
torsadele care susțineau acoperișul baldachinului. În partea 
opusă a camerei era o masă mare, de culoare neagră, cu patru 
scaune. Nu departe de intrare o sobă din ceramică fină și bogat 
decorată încălzea odaia. 

Împăratul veni spre mine, surâzând, cu mâna întinsă. Cum 
totul mi se păru normal și fără vreun pericol iminent, am 
înaintat spre el și l-am salutat aplecându-mi capul. 

- Oh, nu, Lor! Aici suntem numai noi doi. Strânge-mi mâna, 
te rog, ca semn al păcii și al prieteniei. 

Nu puteam să-l jignesc respingându-i propunerea. I-am 
strâns mâna. M-a luat după umăr și m-a condus spre două 
scaune așezate de-o parte și de alta a sobei. 

— Așază-te, Lor. Dacă-mi permiţi să-ți zic așa. Având în 
vedere vârsta ta, ai putea fi fiul meu. 


— Asta nu e nicio problemă, Majestate. Cărui fapt datorez 
onoarea de a fi invitat aici? 

— Oh! Aș dori să uităm neînţelegerea de aseară la ceremonie 
și să-ți fac o propunere. 

- Ce-a fost ieri, a fost ieri, Majestate. Am uitat. Îndrăznesc să 
sper că între timp noi am trecut la altceva. Despre ce propunere 
e vorba? 

- Ah, ardoarea tinereţii! Drept la ţintă. Oricum, avem puţin 
timp la dispoziție. Vrei un pahar cu vin rece, sau altceva? 

- Mulţumesc, Majestate. Nu mă ating niciodată de o astfel de 
băutură. Un pahar simplu cu apă mi-e de ajuns. 

Bătrânul Împărat a bătut din palme și un soldat intră cu o 
tavă pe care se afla un pahar cu apă pentru mine și un par cu 
vin de culoare aurie pentru suveran. 

— Ei bine, Majestate, care e propunerea? 

- E simplu, Lor. Dalva a greșit. Nu sunt supărat pe el, 
desigur, nu putea face nimic împotriva unui asemenea atac. 
Dar aș dori să-ţi dau titlul de Mareșal al Regatului și comanda 
tuturor armatelor noastre. Dalva va rămâne ce este, general al 
trupelor terestre, însă sub ordinele tale. Bănuiesc că oamenii 
vor fi mulţumiţi de asta, cât și noua Împărăteasă. Aș vrea să 
cred că între voi doi există niște sentimente foarte puternice, 
care vă leagă. Aș fi fericit să celebrez într-o zi uniunea voastră 
oficială. Firește, mă gândesc chiar să vă ofer drept cadou de 
căsătorie palatul și pământurile adiacente. 

Oferta îmi dădea clar impresia unei tentative de a mi se 
cumpăra serviciile, pe viaţă. Și să fiu păstrat îndeaproape prin 
presupusa căsătorie. Totuși ideea merita s-o analizez înainte de 
a răspunde. 

- Majestate, trebuie să mărturisesc că sunt surprins de 
propunere. În pofida faptului că nu caut și n-am căutat 
niciodată onorurile unui titlu nobiliar, nici bogății, aș dori un 
răgaz să reflectez la asta înainte de a lua o decizie. Dacă 


permiteți. 

- Bineînţeles că-ți las timp să reflectezi, Lor. Atunci, să 
zicem că ai putea să-mi dai un răspuns, sper favorabil, diseară, 
la banchetul Curţii. Cu ocazia asta vom sărbători nominalizarea 
ta. Secretarul meu va pregăti între timp documentele 
nominalizării, pe care le voi semna cu plăcere. 

- Foarte bine, Majestate. Acum, permiteţi-mi să mă retrag și 
să vă mulțumesc pentru întrevedere. Mă voi gândi la asta. Pe 
diseară deci. 

- Du-te, Lor. Vom sărbători asta diseară. Va fi o sărbătoare 
foarte frumoasă, te asigur. 

La cuvintele lui pline de bunăvoință, am ieșit și am făcut 
drumul întors până la camera lui Lia, care mă aștepta 
nerăbdătoare. 

— Ei bine, Lor! Povestește repede! Sunt curioasă. 

- Stai liniștită, Lia. Îţi povestesc tot. 

În câteva cuvinte, i-am spus tot. Fata rămăsese cu gura 
căscată. 

— Și? Vei accepta? Spune-mi, te rog! 

— Lia! Așteaptă! Fii calmă, draga mea. 

Nitaa interveni și ea în discuţie. 

- Micuţule, nu poti să zici nu la propunerea Împăratului! Cel 
puţin dacă n-ai înnebunit! îmi spuse dragonul. 

— Nitaa, nu te ambala! Trebuie să mă gândesc. Știi bine de ce 
face el asta. Cu mine în fruntea armatei, susținut de dragoni, 
expansiunea militară din Mouranie nu mai poate fi oprită de 
nimic. 

- Nu m-am gândit la asta. Pe bune! Vei avea, prin noua 
funcție, destulă putere ca să-i spui nu dacă vrea să facă un 
asemenea lucru. 

- Da și nu. Nu e ușor de decis. Dacă zic nu, voi fi prezentat 
ca un trădător vizavi de ţară. Pentru oameni și vampiri. Și total 
discreditat. Și Lia odată cu mine. El va avea toate motivele să se 


debaraseze de noi, în primul rând cu binecuvântarea 
poporului. 

- Corect. Ştii că uneori ești inteligent, micuţule? 

— Argumentele pe care le-a folosit nu sunt convingătoare, 
Nitaa. Sub niciun pretext nu trebuie să accept. 

— Ai dreptate în întregime, dar în cazul ăsta nu-mi pot 
imagina decepţia lui Lia. Explică-i tot. Trebuie. 

- Desigur. Mai târziu. Peste o oră vino cu Yrouf în curte. 
Vom pleca spre Rafenlands. 

- Bine. Pe curând. 

I-am explicat lui Liarta motivele refuzului meu și ea izbucni 
în lacrimi. Am strâns-o în braţe pentru a o liniști și consola. 

- Știu că ai dreptate, Lor, mi-a zis ea printre hohote de 
plâns, dar mi se face rău la gândul că vei pleca. 

— Și mie, Lia. Însă voi pleca peste câteva clipe. Nitaa și Yrouf 
mă așteaptă. Îţi spun la revedere și pe urmă, după ce-i voi 
transmite Împăratului refuzul meu, ne vom lua zborul spre ţara 
noastră. Nu vom rămâne mult acolo. 

— Juri că vei reveni? 

- Da, Lia. 

Cu greu mi-am găsit forța să mă smulg de lângă ea și să ies. 
M-am dus în grabă la Împărat, pe care l-am anunţat despre 
refuzul meu. Între timp cei doi dragoni sosiseră. Am urcat pe 
spatele lui Nitaa și iată-ne plecaţi sub ochii plini de lacrimi ai lui 
Liarta. Drumul spre Rafenlands urma să fie lung și dureros... 

Nitaa însă avea alte planuri în cap. A luat-o în direcţia 
munților. Undeva pe un pisc o aștepta Lirstac. Ea a aterizat 
alături de el. 

- Coboară, te rog, Lor. Am ceva să-i spun lui Lirstac. 

M-am conformat imediat. 

De data asta eu am fost indiscret și i-am interceptat, cu 
precauţie, gândurile. Ea îi promitea prietenului nostru că va 
reveni. Nitaa era îndrăgostită de dragonul ăsta. Iar el, durul, 


răul, suferea cumplit din cauza plecării iubitei lui. Un motiv în 
plus ca să mă întorc într-o zi dacă asta va fi posibil... 


X 


Nimbée mă privea cu ochii uimitți. 

- Și totuși, nu te-ai întors niciodată la ea, Lor... 

— Nu, Nimbée. De altfel, dacă aș fi știut care era viitorul care 
tocmai se zămislise prin acea noapte petrecută cu Lia, n-aș fi 
făcut-o niciodată... 

- E adevărat, dar nu trebuie să regreți nimic. Cum putem ști 
ce ne aduce viitorul? Nimeni nu poate. 

- Nu, nimeni nu poate ghici. Nu mi-aş fi imaginat niciodată 
un asemenea sfârșit al poveștii noastre. Ai dreptate, Nimbee, n- 
ar trebui să regret... Asta-i viaţa... 

— Și după asta?... 


24 N.T. Sistemul filosofic al lui Gottfried Wilhelm von Leibniz pune la baza existenţei 
„monadele“, elemente spirituale indivizibile, independente unele de altele, 
înzestrate cu o forță activă. Pe baza acestei teze, Leibniz consideră, în spiritul unui 
optimism conformist, că lumea noastră, creată de Dumnezeu, este „cea mai bună 
dintre toate lumile posibile“. 


